﻿လံာ်စီၤမိၤၡ့ လွံၢ်ဘ့ၣ်တဘ့ၣ်. Numbers 1

1 ဒီး လၢအဟးထီၣ်ကွံာ် လၢကီၢ်အဲၤကူပတူး အလီၢ်ခံ, ခံနံၣ်တနံၣ်, လါ ခံလါတလါ ထီၣ်တနံၤန့ၣ် ယွၤ ကတိၤတၢ် ဒီးစီၤမိၤၡ့ လၢပှၢ်မုၢ်ကနၢ စံၤနါ လၢတၢ်အိၣ်ဖှိၣ် အဒဲပူၤ, ဒီးစံးဝဲဒၣ်, 2 ဂံၢ်ထီၣ် ကယဲၢ် ပှၤအံၣ်စရ့လး အတၢ်အိၣ်ဖှိၣ် ဒ်အဒူၣ်တဖၣ် အသိး, ဒ်အပၢ် အဟံၣ်တဖၣ် အသိး, ဒ်အမံၤတဖၣ် အတၢ်ဂံၢ် အသိး, ကယဲၢ် ပိာ်ခွါ ဒ်အခိၣ်တဖၣ် အသိး, 3 လၢအသးပှၢ် အနံၣ် ခံဆံဒီး အါန့ၢ် အန့ၣ်, ကယဲၢ် ပှၤလၢပှၤအံၣ်စရ့လးဖိ အကျါ လၢအလဲၤဒုးသုးသ့ ခဲလၢာ်န့ၣ် တက့ၢ်. ဒီးနဲဒၣ် ဒီးစီၤအၤဟရိၣ် ဘၣ်ဂံၢ်အီၤ ဒ်အသုးမုၢ်တဖၣ် အသိးန့ၣ်လီၤ. 4 ဒီးပှၤတဒူၣ်တဂၤ, ပှၤတဒူၣ်တဂၤ, လၢအမ့ၢ်အပၢ် အဟံၣ်ဖိအခိၣ်န့ၣ် ဘၣ်အိၣ်ဒီးသုလီၤ. 5 ဒီးအအံၤမ့ၢ် ပှၤလၢအဘၣ်ဆၢထၢၣ် ဒီးသုတဖၣ် အမံၤလီၤ. လၢရူၤဘ့ၣ် အဒူၣ်န့ၣ် စီၤၡဒ့အူၢ် အဖိခွါ စီၤအလံစူၢ်, 6 လၢစူၤမ့းအိၣ် အဒူၣ်န့ၣ် စီၤစူၤရံၡးဒံၤ အဖိခွါ စီၤၡလူမံၤအ့လး, 7 လၢယူဒၤ အဒူၣ်န့ၣ် စီၤဧမံၤနဒး အဖိခွါ စီၤနၤဃၡိၣ်, 8 လၢယံးစၣ်ကၢ် အဒူၣ်န့ၣ် စီၤစူဧၢ် အဖိခွါ စီၤနၤသန့လး, 9 လၢစဘူလိၣ် အဒူၣ်န့ၣ် စီၤဃ့လူၣ် အဖိခွါ စီၤအလံအာ်, 10 လၢစီၤယိၤသး အဖိခွါ အကျါန့ၣ်, ပှၤအ့ဖရဲၣ်ဖိ စီၤဧးမံၤဟူး အဖိခွါ စီၤအလံၡမၤ, ဒီးပှၤမနၤၡ့ၤဖိ စီၤပဒၤစူၢ် အဖိခွါ စီၤကမၤလ့လး, 11 လၢဘံၣ်ယၤမံၣ် အဒူၣ်န့ၣ် စီၤကံးဒဧိနံၤ အဖိခွါ စီၤအဘံဒၣ်. 12 လၢဒၣ် အဒူၣ်န့ၣ် စီၤဧးမံၤၡးဒံၤ အဖိခွါ စီၤအဃံၤဧ့စ့ၢ်, 13 လၢအၤၡ့ၢ် အဒူၣ်န့ၣ် စီၤဧးကရၣ် အဖိခွါ စီၤပးကံၤအ့လး, 14 လၢကး အဒူၣ်န့ၣ် စီၤဒဧူၤအ့လး အဖိခွါ စီၤအ့လယၤစာ်, 15 လၢနးသၤလံ အဒူၣ်န့ၣ် စီၤဧ့နၣ် အဖိခွါ စီၤအဃံရၤ လီၤ. 16 အဝဲသ့ၣ်တဖၣ်န့ၣ်မ့ၢ် ပှၤ လၢတၢ်ကိးအီၤဆူ တၢ်အိၣ်ဖှိၣ် အပူၤ, အပၢ်အဒူၣ် အပဒိၣ်တဖၣ်, ပှၤအံၣ်စရ့လးဖိ အပှၤကထိတဖၣ် အခိၣ်တဖၣ်လီၤ. 17 ဒီးစီၤမိၤၡ့ ဒီးစီၤအၤဟရိၣ် ဟံးန့ၢ် ပှၤ လၢတၢ်ကိးအမံၤတဖၣ်န့ၣ်, 18 ဒီးလါ ခံလါတလါ ထီၣ်တနံၤန့ၣ် ဒုးအိၣ်ဖှိၣ်ရိဖှိၣ် တၢ်အိၣ်ဖှိၣ် ခဲလၢာ်, ဒီးအဝဲသ့ၣ်တဖၣ်န့ၣ် စံၣ်ဃဲၤ အထူအထံး ဒ်အဒူၣ်တဖၣ် အသိး, ဒ်အပၢ် အဟံၣ်တဖၣ် အသိး, ဒ်အမံၤတဖၣ် အတၢ်ဂံၢ်အသိး လၢအသးပှၢ် အနံၣ် ခံဆံဒီး အါန့ၢ် အန့ၣ်, ဒ်အခိၣ်တဖၣ် အသိးန့ၣ်လီၤ. 19 ဒ်ယွၤ မၤလိာ် စီၤမိၤၡ့ အသိးန့ၣ် အဝဲဒၣ် ဂံၢ်အီၤ လၢပှၢ်မုၢ်ကနၢ စံၤနါ အပူၤလီၤ. 20 ဒီးစီၤအံၣ်စရ့လး အဖိခွါဝဲၢ်ကိ စီၤရူၤဘ့ၣ်အဖိ အစၢၤအသွဲၣ် ဒ်အဒူၣ်တဖၣ် အသိး, ဒ်အပၢ် အဟံၣ်တဖၣ် အသိး, ဒ်အမံၤတဖၣ် အတၢ်ဂံၢ်အသိး, ဒ်အခိၣ်တဖၣ် အသိး, ကယဲၢ် ပှၤပိာ်ခွါ လၢအသးပှၢ် အနံၣ် ခံဆံ ဒီး အါန့ၢ် အန့ၣ်, ကယဲၢ် ပှၤလဲၤဒုးသုးသ့ ခဲလၢာ်န့ၣ်, 21 တၢ်ဂံၢ် ပှၤလွံၢ်ကလး ဒီးဃုကထိ ဒီးယဲၢ်ကယၤ, လၢရူၤဘ့ၣ် အဒူၣ် အကျါလီၤ. 22 စူၤမ့ၤအိၣ် အဖိအစၢၤအသွဲၣ်, ဒ်အဒူၣ်တဖၣ် အသိး, ဒ်အပၢ် အဟံၣ်တဖၣ် အသိး, တၢ်ဂံၢ်အီၤ, ဒ်အမံၤတဖၣ် အတၢ်ဂံၢ်အသိး, ဒ်အခိၣ်တဖၣ် အသိး, ကယဲၢ် ပှၤပိာ်ခွါ လၢအသးပှၢ် အနံၣ် ခံဆံဒီး အါန့ၢ် အန့ၣ်, ကယဲၢ် ပှၤလဲၤဒုးသုးသ့ ခဲလၢာ်န့ၣ်, 23 တၢ်ဂံၢ် ပှၤယဲၢ်ကလး, ဒီး ခွံကထိ ဒီးသၢကယၤ, လၢစူၤမ့းအိၣ် အဒူၣ် အကျါလီၤ. 24 ကးအဖိ အစၢၤအသွဲၣ် ဒ်အဒူၣ်တဖၣ် အသိး, ဒ်အပၢ် အဟံၣ်တဖၣ် အသိး, ဒ်အမံၤတဖၣ် အတၢ်ဂံၢ်အသိး, ပှၤလၢအသးပှၢ် အနံၣ် ခံဆံဒီး အါန့ၢ် အန့ၣ်, ကယဲၢ် ပှၤလဲၤဒုးသုးသ့ ခဲလၢာ်န့ၣ်, 25 တၢ်ဂံၢ် ပှၤလွံၢ်ကလး ဒီးယဲၢ်ကထိ ဒီးဃုကယၤ ဒီးယဲၢ်ဆံ, လၢကးအဒူၣ် အကျါလီၤ. 26 ယူဒၤအဖိ အစၢၤအသွဲၣ်, ဒ်အဒူၣ်တဖၣ် အသိး, ဒ်အပၢ် အဟံၣ်တဖၣ် အသိး, ဒ်အမံၤတဖၣ် အတၢ်ဂံၢ်အသိး, ပှၤလၢအသးပှၢ် အနံၣ် ခံဆံဒီး အါန့ၢ် အန့ၣ်, ကယဲၢ် ပှၤလဲၤဒုးသုးသ့ ခဲလၢာ်န့ၣ်, 27 တၢ်ဂံၢ် ပှၤနွံကလးဒီး လွံၢ်ကထိ ဒီးဃုကယၤ, လၢယူဒၤ အဒူၣ် အကျါလီၤ. 28 ယံးစၣ်ကၢ်အဖိ အစၢၤအသွဲၣ်, ဒ်အဒူၣ်တဖၣ် အသိး, ဒ်အပၢ် အဟံၣ်တဖၣ် အသိး, ဒ်အမံၤတဖၣ် အတၢ်ဂံၢ်အသိး, ပှၤလၢအသးပှၢ် အနံၣ် ခံဆံဒီး အါန့ၢ် အန့ၣ်, ကယဲၢ် ပှၤလဲၤဒုးသုးသ့ ခဲလၢာ်န့ၣ်, 29 တၢ်ဂံၢ် ပှၤယဲၢ်ကလး ဒီးလွံၢ်ကထိ ဒီးလွံၢ်ကယၤ, လၢယံးစၣ်ကၢ် အဒူၣ် အကျါလီၤ. 30 စဘူလိၣ်အဖိ အစၢၤအသွဲၣ်, ဒ်အဒူၣ်တဖၣ် အသိး, ဒ်အပၢ် အဟံၣ်တဖၣ် အသိး, ဒ်အမံၤတဖၣ် အတၢ်ဂံၢ်အအသိး, ပှၤလၢအသးပှၢ် အနံၣ် ခံဆံဒီး အါန့ၢ် အန့ၣ်, ကယဲၢ် ပှၤလဲၤဒုးသုးသ့ ခဲလၢာ်န့ၣ်, 31 တၢ်ဂံၢ် ပှၤယဲၢ်ကလး ဒီးနွံကထိ ဒီးလွံၢ်ကယၤ, လၢစဘူလိၣ် အဒူၣ် အကျါလီၤ. 32 စီၤယိၤသးအဖိ, အ့ဖရဲၣ်အဖိ အစၢၤအသွဲၣ်, ဒ်အဒူၣ်တဖၣ် အသိး, ဒ်အပၢ် အဟံၣ်တဖၣ် အသိး, ဒ်အမံၤတဖၣ် အတၢ်ဂံၢ်အသိး, ပှၤလၢအသးပှၢ် အနံၣ် ခံဆံ ဒီးအါန့ၢ်အန့ၣ်, ကယဲၢ် ပှၤလဲၤဒုးသုးသ့ ခဲလၢာ်န့ၣ်, 33 တၢ်ဂံၢ် ပှၤလွံၢ်ကလး ဒီးယဲၢ်ကယၤ, လၢအ့ဖရဲၣ် အဒူၣ် အကျါ လီၤ. 34 မနၤၡ့ၤအဖိ အစၢၤအသွဲၣ်, ဒ်အဒူၣ်တဖၣ် အသိး, ဒ်အပၢ် အဟံၣ်တဖၣ် အသိး, ဒ်အမံၤတဖၣ် အတၢ်ဂံၢ်အသိး, ပှၤလၢအသးပှၢ် အနံၣ် ခံဆံ ဒီး အါန့ၢ် အန့ၣ်, ကယဲၢ် ပှၤလဲၤဒုးသုးသ့ ခဲလၢာ်န့ၣ်, 35 တၢ်ဂံၢ် ပှၤသၢကလး ဒီးခံကထိ ဒီးခံကယၤ, လၢမနၤၡ့ၤ အဒူၣ် အကျါလီၤ. 36 ဘံၣ်ယၤမံၣ်အဖိ အစၢၤအသွဲၣ်, ဒ်အဒူၣ်တဖၣ် အသိး, ဒ်အပၢ် အဟံၣ်တဖၣ် အသိး, ဒ်အမံၤတဖၣ် အတၢ်ဂံၢ် အသိး, ပှၤလၢအသးပှၢ် အနံၣ် ခံဆံဒီး အါန့ၢ် အန့ၣ်, ကယဲၢ် ပှၤလဲၤဒုးသုးသ့ ခဲလၢာ်န့ၣ်, 37 တၢ်ဂံၢ် ပှၤသၢကလး ဒီးယဲၢ်ကထိ ဒီးလွံၢ်ကယၤ, လၢဘံၣ်ယၤမံၣ် အဒူၣ် အကျါလီၤ. 38 ဒၣ်အဖိ အစၢၤအသွဲၣ်, ဒ်အဒူၣ်တဖၣ် အသိး, ဒ်အပၢ် အဟံၣ်တဖၣ် အသိး, ဒ်အမံၤတဖၣ် အတၢ်ဂံၢ် အသိး, ပှၤလၢအသးပှၢ် အနံၣ် ခံဆံ ဒီး အါန့ၢ် အန့ၣ်, ကယဲၢ် ပှၤလဲၤဒုးသုးသ့ ခဲလၢာ်န့ၣ်, 39 တၢ်ဂံၢ် ပှၤဃုကလး ဒီးခံကထိ ဒီးနွံကယၤ, လၢဒၣ် အဒူၣ် အကျါလီၤ. 40 အၤၡ့ၢ်အဖိ အစၢၤအသွဲၣ်, ဒ်အဒူၣ်တဖၣ် အသိး, ဒ်အပၢ် အဟံၣ်တဖၣ် အသိး, ဒ်အမံၤတဖၣ် အတၢ်ဂံၢ်အသိး, ပှၤလၢအသးပှၢ် အနံၣ် ခံဆံဒီး အါန့ၢ် အန့ၣ်, ကယဲၢ် ပှၤလဲၤဒုးသုးသ့ ခဲလၢာ်န့ၣ်, 41 တၢ်ဂံၢ် ပှၤလွံၢ်ကလး ဒီးတကထိ ဒီးယဲၢ်ကယၤ, လၢအၤၡ့ၢ် အဒူၣ် အကျါလီၤ. 42 နးသၤလံအဖိ အစၢၤအသွဲၣ်, ဒ်အဒူၣ်တဖၣ် အသိး, ဒ်အပၢ် အဟံၣ်တဖၣ် အသိး, ဒ်အမံၤတဖၣ် အတၢ်ဂံၢ်အသိး, ပှၤလၢအသးပှၢ် အနံၣ် ခံဆံဒီး အါန့ၢ် အန့ၣ်, ကယဲၢ် ပှၤလဲၤဒုးသုးသ့ ခဲလၢာ်န့ၣ်, 43 တၢ်ဂံၢ် ပှၤယဲၢ်ကလး ဒီးသၢကထိ ဒီးလွံၢ်ကယၤ, လၢနးသၤလံ အဒူၣ် အကျါလီၤ. 44 အဝဲသ့ၣ်တဖၣ်န့ၣ်မ့ၢ် ပှၤလၢအဘၣ် တၢ်ဂံၢ်အီၤ, လၢစီၤမိၤၡ့ ဒီးစီၤအၤဟရိၣ် ဂံၢ်ဝဲ, ဒီးပှၤအံၣ်စရ့လးဖိ အပဒိၣ် တဆံခံဂၤ, တဂၤ လၢအပၢ်တဖၣ် အဟံၣ်အဂီၢ်, တဂၤ လၢအပၢ်တဖၣ် အဟံၣ်အဂီၢ် စုာ်စုာ်လီၤ. 45 ဒီး ကယဲၢ် ပှၤလၢအဘၣ် တၢ်ဂံၢ်အီၤ လၢပှၤအံၣ်စရ့လးဖိ အကျါ, ဒ်အပၢ် အဟံၣ်တဖၣ် အသိး, လၢအသးပှၢ် အနံၣ် ခံဆံဒီး အါန့ၢ် အန့ၣ်, ကယဲၢ် ပှၤလၢအလဲၤဒုးသုး သ့ လၢပှၤအံၣ်စရ့လးဖိ အကျါ ခဲလၢာ်, 46 ပှၤလၢအဘၣ် တၢ်ဂံၢ်အီၤ ခဲလၢာ်န့ၣ်မ့ၢ် ပှၤဃုကလီၤ ဒီးသၢကထိ ဒီး ယဲၢ်ကယၤ ဒီးယဲၢ်ဆံလီၤ. 47 မ့မ့ၢ် ပှၤလ့ၤဝံဖိ ဒ်အပၢ် အပှၤတကလုာ် အသိးန့ၣ်, တဘၣ် တၢ်ဂံၢ်အီၤ လၢအကျါဘၣ်. 48 အဂ့ၢ်ဒ်အံၤ, ယွၤ ကတိၤတ့ၢ်တၢ် ဒီးစီၤမိၤၡ့ ဒီးစံးဝဲဒၣ်, 49 ထဲလ့ၤဝံ အဒူၣ်န့ၣ် နတဘၣ်ဂံၢ်အီၤ, ဒီးနတဘၣ်ဂံၢ်အခိၣ် လၢပှၤအံၣ်စရ့လးဖိ အကျါဘၣ်. 50 ဒီးနဘၣ်ပာ် ပှၤလ့ၤဝံဖိ လၢတၢ်အၢၣ်လီၤအီလီၤ အတၢ်အိၣ်အလီၢ် အဖီခိၣ်, ဒီး လၢအတၢ်ဖိတၢ်လံၤ ခဲလၢာ် အဖီခိၣ်, ဒီး လၢကယဲၢ် တၢ် လၢအဘၣ်ဃးဒီး အီၤလီၤ. အဝဲသ့ၣ်တဖၣ်န့ၣ် ဘၣ်စိာ် တၢ်အိၣ်အလီၢ်, ဒီးအတၢ်ဖိတၢ်လံၤ ခဲလၢာ်, ဒီးဘၣ်မၤ အခ့အပှၤ အတၢ်မၤ, ဒီးဘၣ်သူၣ် အဒဲဝးတရံး တၢ်အိၣ်အလီၢ်န့ၣ်လီၤ. 51 ဒီးတုၤ တၢ်အိၣ်အလီၢ် ကဟးထီၣ်ဒီး, ပှၤလ့ၤဝံဖိ ဘၣ်ရူာ်လီၤအီၤလီၤ. ဒီးတုၤ တၢ်အိၣ်အလီၢ် ကဘၣ် တၢ်သူၣ် အီၤ ဒီး, ပှၤလ့ၤဝံဖိ ဘၣ်သူၣ်အီၤလီၤ. ဒီးပှၤတခီဘီမုၢ်ဖိ လၢအသုးဘူးအသးန့ၣ် ကဘၣ် တၢ်မၤသံအီၤလီၤ. 52 ဒီးပှၤအံၣ်စရ့လးဖိ ဘၣ်သူၣ်အဒဲ ဖဲ အပှၤအဒူၣ်ဒၣ်ဝဲ အသူၣ်ဒဲအလီၢ်, ဒီးဖဲအသုးဖိအလၣ် လၢအသုးမုၢ် အကျါ ကိးဂၤဒဲးလီၤ. 53 မ့မ့ၢ် ပှၤလ့ၤဝံဖိတဖၣ်န့ၣ် ဘၣ်သူၣ်အဒဲ ဝးတရံး တၢ်အၢၣ်လီၤအီလီၤ အတၢ်အိၣ်အလီၢ်, ဒ်သိးတၢ်သးထီၣ် အသုတဘၣ် ပှၤအံၣ်စရ့လးဖိ အတၢ်အိၣ်ဖှိၣ် တဂ့ၤ, ဒီးပှၤလ့ၤဝံဖိ ဘၣ်ကွၢ် တၢ်ကွၢ်အလီၢ် ဘၣ်ဃးဒီး တၢ်အၢၣ်လီၤအီလီၤ အတၢ်အိၣ်အလီၢ်လီၤ. 54 ဒီးပှၤအံၣ်စရ့လးဖိ မၤဝဲ ဒ်ယွၤ မၤလိာ် စီၤမိၤၡ့ အသိးန့ၣ်, မၤဝဲ ဒ်န့ၣ်သိးလီၤ.


လံာ်စီၤမိၤၡ့ လွံၢ်ဘ့ၣ်တဘ့ၣ်. Numbers 2

1 ဒီးယွၤ ကတိၤတၢ် ဒီးစီၤမိၤၡ့, ဒီးစီၤအၤဟရိၣ်, ဒီးစံးဝဲဒၣ်, 2 ပှၤအံၣ်စရ့လးဖိ ကိးဂၤဒဲးန့ၣ် ဘၣ်သူၣ်အဒဲ ဖဲ အသုးဖိအလၣ်ဒၣ်ဝဲ အဃၢၤ, လၢအပၢ် အပနီၣ် အဖီလာ် လီၤ. သဃီၤဒီး တၢ်အိၣ်ဖှိၣ် အဒဲ, ဒီးဝးတရံးအီၤန့ၣ် ဘၣ်သူၣ် အဒဲလီၤ. 3 ဒီး လၢမုၢ်ထီၣ်, လၢမုၢ်ထီၣ်တခီန့ၣ် ပှၤဘၣ်ဃးဒီး ယူဒၤ အသူၣ်ဒဲအလီၢ် အသုးဖိအလၣ်တဖၣ်န့ၣ် ဘၣ်သူၣ် အဒဲ, ဒ်အသုးမုၢ်တဖၣ်, ဒီးစီၤဧမံၤနဒး အဖိခွါ စီၤနၤဃၡိၣ် ကကဲထီၣ် ပှၤယူဒၤဖိ အပဒိၣ်လီၤ. 4 ဒီးအသုးမုၢ်, ပှၤလၢအဘၣ် တၢ်ဂံၢ်အီၤ လၢအကျါန့ၣ်မ့ၢ် ပှၤနွံကလး ဒီးလွံၢ်ကထိ ဒီးဃုကယၤလီၤ. 5 ဒီးပှၤ လၢအဘၣ်သူၣ်အဒဲ လၢအဃၢၤန့ၣ်မ့ၢ် ယံးစၣ်ကၢ် အဒူၣ်, ဒီးစီၤစူဧၢ် အဖိခွါ စီၤနၤသန့လး ကကဲထီၣ် ပှၤယံးစၣ်ကၢ်ဖိ အပဒိၣ်လီၤ. 6 ဒီးအသုးမုၢ်, ပှၤလၢအဘၣ် တၢ်ဂံၢ်အီၤ လၢအကျါန့ၣ်မ့ၢ် ပှၤယဲၢ်ကလး ဒီးလွံၢ်ကထိ ဒီးလွံၢ်ကယၤလီၤ. 7 ဒီးစဘူလိၣ် အဒူၣ်, ဒီးစီၤဃ့လူၣ် အဖိခွါ ဒီးစီၤအလံအာ် ကကဲထီၣ် ပှၤစဘူလိၣ်ဖိ အပဒိၣ်လီၤ. 8 အသုးမုၢ်, ပှၤလၢအဘၣ် တၢ်ဂံၢ်အီၤ လၢအကျါန့ၣ်မ့ၢ် ပှၤယဲၢ်ကလး ဒီးနွံကထိ ဒီးလွံၢ်ကယၤလီၤ. 9 ကယဲၢ် ပှၤလၢအဘၣ် တၢ်ဂံၢ်အီၤ ဘၣ်ဃးဒီး ယူဒၤတဒူၣ် အသူၣ်ဒဲအလီၢ်န့ၣ်မ့ၢ် ပှၤတကလီၤ ဒီးဃိးကလး ဒီးဃုကထိ ဒီးလွံၢ်ကယၤ, ဒ်အသုးမုၢ်တဖၣ် အသိးန့ၣ်လီၤ. အဝဲသ့ၣ်တဖၣ်န့ၣ် ဘၣ်ဟးထီၣ်ဆိဝဲလီၤ. 10 လၢကလံၤထံးတခီန့ၣ် ရူၤဘ့ၣ် အသူၣ်ဒဲအလီၢ် အသုးဖိအလၣ် ကအိၣ် ဒ်အသုးမုၢ်တဖၣ် အသိးန့ၣ်လီၤ. ဒီးစီၤၡဒ့အူၢ် အဖိခွါ စီၤအလံစူၢ်န့ၣ် ကကဲထီၣ် ပှၤရူၤဘ့ၣ်ဖိ အပဒိၣ်လီၤ. 11 ဒီးအသုးမုၢ်, ပှၤလၢအဘၣ် တၢ်ဂံၢ်အီၤ လၢအကျါန့ၣ်မ့ၢ် ပှၤလွံၢ်ကလး ဒီးဃုကထိ ဒီးယဲၢ်ကယၤလီၤ. 12 ဒီးပှၤ လၢအဘၣ်သူၣ် အဒဲ လၢအဃၢၤန့ၣ်မ့ၢ် စူၤမ့းအိၣ် အဒူၣ်, ဒီးစီၤစူၤရံၡးဒံၤ အဖိခွါ စီၤၡလူမံၤအ့လး ကကဲထီၣ် ပှၤစူၤမ့းအိၣ်ဖိ အပဒိၣ်လီၤ. 13 ဒီးအသုးမုၢ်, ပှၤလၢအဘၣ် တၢ်ဂံၢ်အီၤ လၢအကျါန့ၣ်မ့ၢ် ပှၤယဲၢ်ကလး ဒီးခွံကထိ ဒီးသၢကယၤလီၤ. 14 ဒီးကးအဒူၣ်န့ၣ်, ဒီးစီၤဒဧူၤအ့လး အဖိခွါ စီၤအ့လယၤစာ် ကကဲထီၣ် ပှၤကးဖိ အပဒိၣ်လီၤ. 15 ဒီးအသုးမုၢ်, ပှၤလၢအဘၣ် တၢ်ဂံၢ်အီၤ လၢအကျါန့ၣ်မ့ၢ် ပှၤလွံၢ်ကလး ဒီးယဲၢ်ကထိ ဒီးဃုကယၤ ဒီးယဲၢ်ဆံလီၤ. 16 ဒီး ကယဲၢ် ပှၤလၢအဘၣ် တၢ်ဂံၢ်အီၤ ဘၣ်ဃးဒီး ရူၤဘ့ၣ်တဒူၣ် အသူၣ်ဒဲအလီၢ်န့ၣ်မ့ၢ် ပှၤတကလီၤ ဒီးယဲၢ်ကလး ဒီးတကထိ ဒီးလွံၢ်ကယၤ ဒီးယဲၢ်ဆံ, ဒ်အသုးမုၢ်တဖၣ် အသိးန့ၣ်လီၤ. ဒီးဘၣ်ဟးထီၣ်ဝဲ ခံတီၤတတီၤလီၤ. 17 ဒီးတၢ်အိၣ်ဖှိၣ်အဒဲ ဘၣ်ဟးထီၣ် ဒီးပှၤလ့ၤဝံဖိတဖၣ် အိၣ်လၢပှၤဂီၢ်မုၢ် အသးကံၢ်ပူၤန့ၣ်လီၤ. ဒ်အသူၣ်ဒဲ အသိးန့ၣ် ဘၣ်လဲၤတၢ်, တဂၤ လၢအလီၢ်ဒၣ်ဝဲ, တဂၤ လၢအလီၢ်ဒၣ်ဝဲ လၢအသုးဖိ အလၣ်အဃၢၤ ကိးဂၤဒဲးလီၤ. 18 လၢမုၢ်နုာ်တခီန့ၣ် ကအိၣ်ဒီး အ့ဖရဲၣ် အသူၣ်ဒဲအလီၢ် အသုးဖိအလၣ်, ဒ်အသုးမုၢ်တဖၣ် အသိးန့ၣ်လီၤ. ဒီး စီၤဧးမံၤဟူး အဖိခွါ စီၤအလံၡမၤ ကကဲထီၣ် ပှၤအ့ဖရဲၣ်ဖိ အပဒိၣ်လီၤ. 19 ဒီးအသုးမုၢ်, ပှၤလၢအဘၣ် တၢ်ဂံၢ်အီၤ အကျါန့ၣ်မ့ၢ် ပှၤလွံၢ်ကလး ဒီးယဲၢ်ကယၤလီၤ. 20 ဒီးမနၤၡ့ၤ အဒူၣ် ကအိၣ်လၢအဃၢၤလီၤ. ဒီးစီၤပၤ ဒၤစူၢ် အဖိခွါ စီၤကမၤလ့လး ကကဲထီၣ် ပှၤမနၤၡ့ၤဖိ အပဒိၣ်လီၤ. 21 ဒီးအသုးမုၢ်, ပှၤလၢအဘၣ် တၢ်ဂံၢ်အီၤ လၢအကျါန့ၣ်မ့ၢ် ပှၤသၢကလး ဒီးခံကထိ ဒီးခံကယၤလီၤ. 22 ဒီးဘံၣ်ယၤမံၣ် အဒူၣ်န့ၣ်, ဒီးစီၤကံးဒဧိနံၤ အဖိခွါ စီၤအဘံဒၣ် ကကဲထီၣ် ပှၤဘံၣ်ယၤမံၣ်ဖိ အပဒိၣ်လီၤ. 23 ဒီး အသုးမုၢ်, ပှၤလၢအဘၣ် တၢ်ဂံၢ်အီၤ လၢအကျါန့ၣ်မ့ၢ် ပှၤသၢကလး ဒီးယဲၢ်ကထိ ဒီးလွံၢ်ကယၤလီၤ. 24 ကယဲၢ် ပှၤလၢအဘၣ် တၢ်ဂံၢ်အီၤ ဘၣ်ဃးဒီး အ့ဖရဲၣ် တဒူၣ် အသူၣ်ဒဲအလီၢ်န့ၣ်မ့ၢ် ပှၤတကလီၤ ဒီးဃိးကထိ ဒီးတကယၤ, ဒ်အသုးမုၢ်တဖၣ် အသိးလီၤ. ဒီးဘၣ်လဲၤတၢ် လၢသၢတီၤတတီၤလီၤ. 25 လၢကလံၤစိးတခီန့ၣ် ကအိၣ်ဒီး ဒၣ် အသူၣ်အဒဲအလီၢ် အသုးဖိအလၣ်, ဒ်အသုးမုၢ်တဖၣ် အသိးန့ၣ်လီၤ. စီၤဧးမံၤၡးဒံၤ အဖိခွါ စီၤအဃံၤဧ့စ့ၢ် ကကဲထီၣ် ပှၤဒၣ်ဖိ အပဒိၣ်လီၤ. 26 ဒီးအပှၤသုးမုၢ်, ပှၤလၢအဘၣ် တၢ်ဂံၢ်အီၤ လၢအကျါန့ၣ်မ့ၢ် ပှၤဃုကလး ဒီးခံကထိ ဒီးနွံကယၤလီၤ. 27 ဒီးပှၤ လၢအဘၣ်သူၣ်အဒဲ လၢအဃၢၤန့ၣ်မ့ၢ် အၤၡ့ၢ် အဒူၣ်လီၤ. ဒီးစီၤဧးကရၣ် အဖိခွါ စီၤပးကံၤအ့လးန့ၣ် ကကဲထီၣ် ပှၤအၤၡ့ၢ်ဖိ အပဒိၣ်လီၤ. 28 ဒီးအသုးမုၢ်, ပှၤလၢအဘၣ် တၢ်ဂံၢ်အီၤ လၢအကျါန့ၣ်မ့ၢ် ပှၤလွံၢ်ကလး ဒီးတကထိ ဒီးယဲၢ်ကယၤလီၤ. 29 ဒီးနးသၤလံအဒူၣ်န့ၣ်, ဒီးစီၤဧ့နၣ် အဖိခွါ စီၤအဃံရၤ ကကဲထီၣ် ပှၤနးသၤလံဖိ အပဒိၣ်လီၤ. 30 ဒီးအသုးမုၢ်, ပှၤလၢအဘၣ် တၢ်ဂံၢ်အီၤ လၢအကျါန့ၣ်မ့ၢ် ပှၤယဲၢ်ကလး, ဒီးသၢကထိ, ဒီးလွံၢ်ကယၤလီၤ. 31 ဒီး ကယဲၢ် ပှၤလၢအဘၣ် တၢ်ဂံၢ်အီၤ ဘၣ်ဃးဒီး ဒၣ်တဒူၣ် အသူၣ်ဒဲအလီၢ်န့ၣ်မ့ၢ် တကလီၤ ဒီးယဲၢ်ကလး ဒီးနွံကထိ ဒီးဃုကယၤလီၤ. ဘၣ်လဲၤဝဲ ဒီးအသုးဖိ အလၣ်တဖၣ် လၢတၢ်အလီၢ်ခံန့ၣ်လီၤ. 32 အဝဲသ့ၣ်တဖၣ်န့ၣ်မ့ၢ် ပှၤလၢအဘၣ် တၢ်ဂံၢ်အီၤ လၢပှၤအံၣ်စရ့လးဖိ အကျါ, ဒ်အပၢ် အဟံၣ်တဖၣ် အသိးန့ၣ်လီၤ. ကယဲၢ် ပှၤလၢအဘၣ် တၢ်ဂံၢ်အီၤ ဘၣ်ဃးဒီး တၢ်သူၣ်ဒဲအလီၢ်တဖၣ် ခဲလၢာ်, ဒ်အသုးမုၢ်တဖၣ် အသိးန့ၣ်မ့ၢ် ပှၤဃုကလီၤ ဒီးသၢကထိ ဒီးယဲၢ်ကယၤ ဒီးယဲၢ်ဆံလီၤ. 33 မ့မ့ၢ် ပှၤလ့ၤဝံဖိ တဘၣ် တၢ်ဂံၢ်အီၤ လၢပှၤအံၣ်စရ့လးဖိ အကျါဘၣ်, ဒ်ယွၤ မၤလိာ် စီၤမိၤၡ့ အသိးန့ၣ်လီၤ. 34 ဒီးပှၤအံၣ်စရ့လးဖိ မၤဝဲ ဒ်ကယဲၢ် တၢ် လၢယွၤ မၤလိာ် စီၤမိၤၡ့ အသိးန့ၣ်လီၤ. သူၣ်ထီၣ် အသုးဖိ အလၣ် ဒ်န့ၣ်, ဒီးဟးထီၣ် ဒ်န့ၣ်, ဒ်အဒူၣ်တဖၣ် အသိး, ဒ်အပၢ် အဟံၣ်တဖၣ် အသိး စုာ်စုာ်လီၤ.


လံာ်စီၤမိၤၡ့ လွံၢ်ဘ့ၣ်တဘ့ၣ်. Numbers 3

1 လၢမုၢ်နံၤ လၢယွၤ ကတိၤတၢ် ဒီးစီၤမိၤၡ့ လၢကစၢၢ် စံၤနါ အလိၤန့ၣ် စီၤအၤဟရိၣ်ဒီး စီၤမိၤၡ့ အစၢၤအသွဲၣ်မ့ၢ် အအံၤလီၤ. 2 ဒီးအအံၤမ့ၢ် စီၤအၤဟရိၣ် အဖိခွါတဖၣ် အမံၤလီၤ. အဖိဝဲၢ်ကိ စီၤနၤဒး ဒီးစီၤအဘံဟူၤ, ဒီးစီၤအလၤဧစၢ် ဒီးစီၤအံသမၢ်လီၤ.  3 အအံၤမ့ၢ် စီၤအၤဟရိၣ် အဖိခွါ, ပှၤလုၢ်တၢ်အဒိၣ် လၢအဒိးတၢ်ဖှူအီၤ လၢအဝဲဒၣ် ပာ်စီဆှံ ဒ်သိး အကမၤ ပှၤလုၢ်တၢ်အဒိၣ် အတၢ်တဖၣ် အမံၤလီၤ. 4 ဒီးတုၤ အဟ့ၣ်မ့ၣ်အူ လီၤဆီဒၣ်တၢ် လၢယွၤအမဲာ်ညါ ဒီး, စီၤနၤဒး ဒီးစီၤအဘံဟူၤ သံဝဲ လၢယွၤအမဲာ်ညါ လၢပှၢ်မုၢ်ကနၢ စံၤနါ, ဒီးအဖိအလံၤ တအိၣ်ဘၣ်, ဒီးစီၤအလၤဧစၢ်, ဒီးစီၤအံသမၢ်န့ၣ် မၤ ပှၤလုၢ်တၢ်အဒိၣ် အတၢ် လၢအပၢ် အမဲာ်ညါလီၤ. 5 ဒီးယွၤ ကတိၤတၢ် ဒီးစီၤမိၤၡ့, ဒီးစံးဝဲဒၣ်, 6 ဒုးဟဲဘူး လ့ၤဝံ အဒူၣ်, ဒီးပာ်အီၤ လၢပှၤလုၢ်တၢ်အဒိၣ် စီၤအၤဟရိၣ် အမဲာ်ညါ, ဒ်သိး အကမၤ အခ့အပှၤ အတၢ် တက့ၢ်. 7 ဒီးဘၣ်ကွၢ် အဝဲဒၣ် အတၢ်ကွၢ်ဒီး တၢ်အိၣ်ဖှိၣ် ခဲလၢာ် အတၢ်ကွၢ် လၢတၢ်အိၣ်ဖှိၣ်အဒဲ အမဲာ်ညါ, ဒ်သိး အကမၤ ဒဲအတၢ်မၤလီၤ. 8 ဒီးဘၣ်ကွၢ် ကယဲၢ် တၢ်အိၣ်ဖှိၣ် အဒဲ အတၢ်ဖိတၢ်လံၤ, ဒီးပှၤအံၣ်စရ့လးဖိ အတၢ်ကွၢ် ဒ်သိး အကမၤ ဒဲ အခ့အပှၤ အတၢ်မၤလီၤ. 9 ဒီးနဘၣ်ဟ့ၣ် ပှၤလ့ၤဝံဖိ လၢစီၤအၤဟရိၣ် ဒီးအဖိခွါတဖၣ်လီၤ. တၢ်ဟ့ၣ်လီၤအီၤ သပှၢ်တၢၢ် လၢပှၤအံၣ်စရ့လးဖိ အကျါလီၤ. 10 ဒီးနဘၣ်ပာ်လီၤ စီၤအၤဟရိၣ် ဒီးအဖိခွါ, ဒီးအဝဲသ့ၣ် ဘၣ်တိၢ်န့ၢ်ဝဲ လၢအပှၤလုၢ်တၢ်အဒိၣ် အတၢ်လီၤ. ဒီးပှၤတခီဘီမုၢ်ဖိ လၢအသုးဘူးအသးန့ၣ် ကဘၣ် တၢ်မၤသံ အီၤလီၤ. 11 ဒီးယွၤ ကတိၤတၢ် ဒီးစီၤမိၤၡ့, ဒီးစံးဝဲဒၣ်, 12 ဒီးယဲဒၣ်အံၤ, ကွၢ်ကွၢ်, ယဟံးန့ၢ် ပှၤလ့ၤဝံဖိ လၢပှၤအံၣ်စရ့လးဖိ အကျါ လၢကယဲၢ် ပှၤဝဲၢ်ကိ လၢအအိးထီၣ် ပှၤအဒၢ လီၢ် လၢပှၤအံၣ်စရ့လးဖိ အကျါ ခဲလၢာ် အလီၢ်လီၤ. အန့ၣ် ဒီးပှၤလ့ၤဝံဖိ ကကဲထီၣ် ယတၢ်လီၤ. 13 အဂ့ၢ်ဒ်အံၤ, ကယဲၢ် တၢ်ဝဲၢ်ကိန့ၣ်မ့ၢ် ယတၢ်လီၤ. မုၢ်နံၤ လၢယကျီသံကွံာ် ကယဲၢ် တၢ်ဝဲၢ်ကိ လၢကီၢ်အဲၤကူပတူး အပူၤန့ၣ် ယပာ်စီဆှံ ကယဲၢ် တၢ်ဝဲၢ်ကိ လၢပှၤအံၣ်စရ့လးဖိ အကျါ, ပှၤကညီ မ့ၢ်ဂ့ၤ, ဆၣ်ဖိကီၢ်ဖိ မ့ၢ်ဂ့ၤ, လၢယဂီၢ်လီၤ. ဘၣ်ကဲထီၣ် ယတၢ်လီၤ. ယဲဒၣ်အံၤ ယမ့ၢ် ယွၤလီၤ. 14 ဒီးယွၤ ကတိၤတၢ် ဒီးစီၤမိၤၡ့ လၢပှၢ်မုၢ်ကနၢ စံၤနါ ဒီးစံးဝဲဒၣ်, 15 ဂံၢ် ပှၤလ့ၤဝံဖိ ဒ်အပၢ် အဟံၣ်တဖၣ် အသိး, ဒ်အဒူၣ်တဖၣ် အသိးန့ၣ် တက့ၢ်. ကယဲၢ် ပှၤပိာ်ခွါ လၢအသးပှၢ်တလါ ဒီးဆူ အဖီခိၣ် ကိးဂၤဒဲးန့ၣ် နဘၣ်ဂံၢ်အီၤလီၤ. 16 ဒီးစီၤမိၤၡ့ ဂံၢ်အီၤ ဒ်ယွၤအကလုၢ် အသိး, ဒ်တၢ်မၤလိာ် အီၤ အသိးန့ၣ်လီၤ. 17 ဒီးအအံၤမ့ၢ် စီၤလ့ၤဝံ အဖိခွါ လၢအမံၤ, စီၤက့ရၡိၣ်, ဒီးစီၤကဃး, ဒီးစီၤမရၤရံၤလီၤ. 18 ဒီးအအံၤမ့ၢ် စီၤက့ရၡိၣ် အဖိခွါအမံၤ ဒ်အဒူၣ်တဖၣ် အသိးန့ၣ် စီၤလံးဘနံၤ, ဒီးစီၤၡံမံၤလီၤ. 19 ဒီးစီၤကဃး အဖိခွါ ဒ်အဒူၣ်တဖၣ် အသိးန့ၣ်မ့ၢ် စီၤဧၤမရၣ်, ဒီးစီၤယံးစတၢ်, ဒီးစီၤဃ့ဘြိၣ်, ဒီးစီၤဧူးစံၤအ့လးလီၤ. 20 ဒီးစီၤမရၤရံၤ အဖိခွါ ဒ်အဒူၣ်တဖၣ် အသိးန့ၣ်မ့ၢ် စီၤမးဃလံၤ, ဒီးစီၤမူၡံၤလီၤ. အအံၤမ့ၢ် ပှၤလ့ၤဝံဖိ အဒူၣ်တဖၣ် ဒ်အပၢ် အဟံၣ်တဖၣ် အသိးန့ၣ်လီၤ. 21 ဒီးပှၤလံးဘနံၤဖိ အဒူၣ်, ဒီးပှၤစီၤၡမၤဖိ အဒူၣ်န့ၣ်, ကဲထီၣ်ဝဲ လၢစီၤက့ရၡိၣ်လီၤ. အန့ၣ်မ့ၢ် ပှၤက့ရၡိၣ် အဒူၣ်တဖၣ်လီၤ. 22 ဒီးပှၤ လၢအဘၣ် တၢ်ဂံၢ်အီၤ လၢအကျါ, ဒ်အပိာ်ခွါ လၢအသးပှၢ်တလါ, ဒီး အါန့ၢ် အန့ၣ် အသိးန့ၣ် ပှၤလၢအဘၣ် တၢ်ဂံၢ်အီၤ လၢအကျါန့ၣ်မ့ၢ် ပှၤနွံကထိ, ဒီးယဲၢ်ကယၤလီၤ. 23 ဒီးပှၤက့ရၡိၣ်ဖိ အဒူၣ်တဖၣ်န့ၣ် ဘၣ်သူၣ်အဒဲ လၢတၢ်အိၣ်အလီၢ်အချၢဃံ လၢမုၢ်နုာ်တခီလီၤ. 24 ဒီးပှၤက့ရၡိၣ်ဖိ အပၢ်အဟံၣ် အပဒိၣ်န့ၣ်မ့ၢ် စီၤလၤအ့လး အဖိခွါ စီၤအ့လယၤစာ်လီၤ. 25 ဒီးပှၤက့ရၡိၣ်ဖိ အဖိခွါ အတၢ်ကွၢ် ဘၣ်ဃးဒီး တၢ်အိၣ်ဖှိၣ်အဒဲန့ၣ်မ့ၢ် တၢ်အိၣ်အလီၢ်, ဒီးဒဲ, အတၢ်ကျၢၢ်ဘၢ, ဒီးယၣ်နီၣ်ကျၢၢ်ဘၢတၢ် လၢတၢ်အိၣ်ဖှိၣ် အဒဲအကျဲစၢၤ အဂီၢ်, 26 ဒီးတၢ်ဂၢၤ အယၣ်လီၤစဲၤ, ဒီးယၣ်နီၣ်ကျၢၢ်ဘၢတၢ် လၢဂၢၤ အကျဲစၢၤ အဂီၢ် လၢအအိၣ် လၢဒဲ အဃၢၤ, ဒီး လၢတၢ်လုၢ်လီၢ်အဃၢၤ ဝးတရံးဝဲ, ဒီးအပျံၤတဖၣ် လၢအမၤ တၢ်ခဲလၢာ် အဂီၢ်လီၤ. 27 ဒီးပှၤဧၤမရၣ်ဖိ အဒူၣ်, ဒီးပှၤယံးစဟၢ်ဖိ အဒူၣ်, ဒီးပှၤဃ့ဘြိၣ်ဖိ အဒူၣ်, ဒီးပှၤဧူးစံၤအ့လးဖိ အဒူၣ်န့ၣ် ကဲထီၣ်ဝဲ လၢစီၤကဃးလီၤ. အန့ၣ်မ့ၢ် ပှၤကဃးဖိ အဒူၣ်တဖၣ်လီၤ. 28 ဒီး အဖိခွါ လၢအသးပှၢ်တလါဒီး အါန့ၢ် အန့ၣ် တၢ်ဂံၢ် ဃိးကထိ ဒီးဃုကယၤလီၤ. မ့ၢ် ပှၤလၢအကွၢ် တၢ်ဘၣ်ဃးဒီး တၢ်အလီၢ်စီဆှံ အတၢ်ကွၢ်လီၤ. 29 ဒီးစီၤကဃး အဖိခွါ အဒူၣ်တဖၣ်န့ၣ် ဘၣ်သူၣ်အဒဲ လၢတၢ်အိၣ်အလီၢ် အကပၤ လၢကလံၤထံးတခီလီၤ. 30 ဒီးပှၤကဃးဖိ အပၢ် အဟံၣ်အဒူၣ်တဖၣ် အပဒိၣ်န့ၣ်မ့ၢ် စီၤဧူးစံၤအ့လး အဖိခွါ စီၤအလံစဖၣ်လီၤ. 31 ဒီးအကွၢ်တၢ်န့ၣ်မ့ၢ် တလါ, ဒီးစီၢ်နီၤခိၣ်, ဒီးမ့ၣ်အူဒၢမိၢ်ပှၢ်, ဒီးတၢ်လုၢ်လီၢ်တဖၣ်, ဒီးတၢ်အလီၢ်စီဆှံ အတၢ်ဖိတၢ်လံၤ လၢပှၤမၤအတၢ် လၢအီၤ, ဒီးယၣ်နီၣ်ကျၢၢ်ဘၢတၢ်, ဒီး ကယဲၢ် တၢ်ဘၣ်ဃးဒီး အမၤတၢ် ခဲလၢာ်လီၤ. 32 ဒီးပှၤလုၢ်တၢ်အဒိၣ် စီၤအၤဟရိၣ် အဖိခွါ စီၤအလၤဧစၢ် ကကဲထီၣ် ပှၤလ့ၤဖိ အပဒိၣ်တဖၣ် အခိၣ်လီၤ. ကကွၢ် ပှၤလၢအကွၢ်တၢ် အလီၢ်စီဆှံအတၢ်လီၤ. 33 ဒီးပှၤမးဃလံၤဖိ အဒူၣ်, ဒီးပှၤမူၡံၤဖိ အဒူၣ်န့ၣ် ဘၣ်ဃးဒီး စီၤမရၤရံၤလီၤ. အဝဲသ့ၣ်တဖၣ်န့ၣ်မ့ၢ် စီၤမရၤရံၤ အဒူၣ်တဖၣ်လီၤ. 34 ဒီးပှၤ လၢအဘၣ် တၢ်ဂံၢ်အီၤ, ဒ်ကယဲၢ် ပိာ်ခွါ လၢအသးပှၢ်တလါဒီး အါန့ၢ် အန့ၣ် ခဲလၢာ် ဒ်အတၢ်ဂံၢ် အသိးန့ၣ်မ့ၢ် ဃုကထိ ဒီးခံကယၤလီၤ. 35 ဒီးပှၤမရၤရံၤဖိ အပၢ် အဟံၣ်အဒူၣ်တဖၣ် အပဒိၣ် မ့ၢ် စီၤအဘံဃယ့းလး အဖိခွါ စီၤစူရံၤအ့လးလီၤ. အဝဲသ့ၣ်တဖၣ်န့ၣ် ဘၣ်သူၣ်အဒဲ လၢတၢ်အိၣ်အလီၢ် အကပၤ လၢကလံၤစိးတခီလီၤ. 36 ဒီးစီၤမရၤရံၤ အဖိခွါ, အတၢ်ကွၢ် လၢအလီၤဘၣ်အီၤန့ၣ်မ့ၢ် တၢ်အိၣ်အလီၢ်အသ့ၣ်ဘ့ၣ်ဘၣ်, ဒီးအနီၣ်ဘိ, ဒီးအထူၣ်, ဒီးအခီၣ်, ဒီးအတၢ်ဖိတၢ်လံၤ ခဲလၢာ်, ဒီးကယဲၢ် တၢ်ဘၣ်ဃးဒီး အတၢ်မၤ, 37 ဒီးတၢ်ဂၢၤ ဝးတရံး အထူၣ်, ဒီးအခီၣ်, ဒီးအတၢ်ကမိာ်ခံ, ဒီးအပျံၤလီၤ. 38 မ့မ့ၢ် ပှၤလၢအသူၣ်အဒဲ လၢတၢ်အိၣ်အလီၢ် လၢမုၢ်ထီၣ်တခီ, လၢတၢ်အိၣ်ဖှိၣ်အဒဲ အမဲာ်ညါန့ၣ် ကမ့ၢ် စီၤမိၤၡ့, ဒီးစီၤအၤဟရိၣ်, ဒီး အဖိခွါတဖၣ်လီၤ. ကကွၢ် တၢ်အလီၢ်စီဆှံ အတၢ်ကွၢ် လၢပှၤအံၣ်စရ့လးဖိ အတၢ်ကွၢ် အဂီၢ်လီၤ. ဒီးပှၤတခီဘီမုၢ်ဖိ လၢအသုးဘူးအသးန့ၣ် ကဘၣ် တၢ်မၤသံအီၤလီၤ. 39 ဒီး ကယဲၢ် ပှၤလၢအဘၣ် တၢ်ဂံၢ်အီၤ လၢပှၤလ့ၤဝံဖိ အကျါ, လၢစီၤမိၤၡ့ ဒီးစီၤအၤဟရိၣ် ဂံၢ်ဝဲ လၢယွၤ အတၢ်မၤလိာ် ဒ်အဒူၣ်တဖၣ် အသိး ကယဲၢ် ပိာ်ခွါ လၢအသးပှၢ် တလါ ဒီးဆူ အဖီခိၣ် မ့ၢ်ခံကလး ဒီးခံကထိလီၤ. 40 ဒီးယွၤ စံးဘၣ် စီၤမိၤၡ့, ဂံၢ် ကယဲၢ် ပှၤဝဲၢ်ကိပိာ်ခွါ လၢပှၤအံၣ်စရ့လးဖိ အကျါ လၢအသးပှၢ်တလါဒီး အါန့ၢ် အန့ၣ်, ဒီးဟံးန့ၢ် အမံၤ အတၢ်ဂံၢ် တက့ၢ်. 41 ဒီးနဘၣ်ဟံးန့ၢ် ပှၤလ့ၤဝံဖိ လၢယဂီၢ်, (ယဲဒၣ်အံၤ ယ မ့ၢ်ယွၤ) လၢကယဲၢ် ပှၤဝဲၢ်ကိ လၢပှၤအံၣ်စရ့လးဖိ အကျါ အလီၢ်, ဒီးပှၤလ့ၤဝံဖိ အဆၣ်ဖိကီၢ်ဖိ အဒၢ လၢကယဲၢ် တၢ်ဝဲၢ်ကိ လၢပှၤအံၣ်စရ့လးဖိ အဆၣ်ဖိကီၢ်ဖိ အဒၢ အကျါ အလီၢ်လီၤ. 42 ဒီးစီၤမိၤၡ့ ဂံၢ် ကယဲၢ် ပှၤဝဲၢ်ကိ လၢပှၤအံၣ်စရ့လးဖိ အကျါ, ဒ်ယွၤ မၤလိာ်အီၤ အသိးန့ၣ်လီၤ. 43 ဒီး ကယဲၢ် ပှၤဝဲၢ်ကိပိာ်ခွါ လၢအမံၤ အတၢ်ဂံၢ် လၢအသးပှၢ်တလါဒီး အါန့ၢ် အန့ၣ် တၢ်ဂံၢ် ခံကလး ဒီးခံကထိ ဒီးခံကယၤ ဒီးနွံဆံသၢဂၤလီၤ. 44 ဒီးယွၤ ကတိၤတၢ် ဒီးစီၤမိၤၡ့, ဒီးစံးဝဲဒၣ်, 45 ဟံးန့ၢ် ပှၤလ့ၤဝံဖိ လၢကယဲၢ် ပှၤဝဲၢ်ကိ လၢပှၤအံၣ်စရ့လးဖိ အကျါ အလီၢ်, ဒီးပှၤလ့ၤဝံဖိ အဆၣ်ဖိကီၢ်ဖိအဒၢ လၢအဆၣ်ဖိကီၢ်ဖိအဒၢ အလီၢ် တက့ၢ်. ဒီးပှၤလ့ၤဝံဖိ ကကဲထီၣ် ယတၢ်လီၤ. ယဲဒၣ်အံၤ ယမ့ၢ်ယွၤလီၤ. 46 ဒီး လၢတၢ်ပှ့ၤက့ၤ ပှၤဝဲၢ်ကိ လၢပှၤအံၣ်စရ့လးဖိ အကျါ လၢအအါန့ၢ် ပှၤလ့ၤဝံဖိ, ပှၤခံကယၤ ဒီးနွံဆံသၢဂၤ အဂီၢ်န့ၣ်, 47 နဘၣ်ဟံးန့ၢ် လၢအလီၢ် တဂၤ စ့ ယဲၢ်ၡက့လး, တဂၤ ယဲၢ်ၡက့လး, ဒ်အခိၣ်တဖၣ် အသိးန့ၣ်လီၤ. ဒ်တၢ်အလီၢ်စီဆှံ အၡက့လး အသိးန့ၣ်လီၤ. (ၡက့လး တဘ့ၣ်န့ၣ်မ့ၢ် က့ရၤ အဘ့ၣ် ခံဆံလီၤ.) 48 ဒီးစ့ လၢအပှ့ၤက့ၤ ပှၤလၢအအိၣ်အါကဲၣ်ဆိးန့ၣ် န ဘၣ်ဟ့ၣ်လီၤ လၢစီၤအၤဟရိၣ်ဒီး အဖိခွါတဖၣ်လီၤ. 49 ဒီးပှၤ လၢအအိၣ် အါန့ၢ် အဘၣ် တၢ်ပှ့ၤက့ၤအီၤ လၢပှၤလ့ၤဝံဖိန့ၣ် စီၤမိၤၡ့ ဟံးန့ၢ် အပှ့ၤက့ၤအစ့လီၤ. 50 ဟံးန့ၢ် စ့ လၢပှၤဝဲၢ်ကိ လၢပှၤအံၣ်စရ့လးဖိ အကျါ, စ့တကထိ သၢကယၤ ဒီးဃုဆံ ဒီးယဲၢ်ၡက့လး ဒ်တၢ်အလီၢ်စီဆှံ အၡက့လး အသိးန့ၣ်လီၤ. 51 ဒီးစီၤမိၤၡ့ ဟ့ၣ်လီၤ ပှၤလၢအဘၣ် တၢ်ပှ့ၤက့ၤအီၤ အစ့ လၢစီၤအၤဟရိၣ် ဒီးအဖိခွါတဖၣ်, ဒ်ယွၤအကလုၢ် အသိး, ဒ်ယွၤ မၤလိာ် စီၤမိၤၡ့ အသိးန့ၣ်လီၤ.


လံာ်စီၤမိၤၡ့ လွံၢ်ဘ့ၣ်တဘ့ၣ်. Numbers 4

1 ဒီးယွၤ ကတိၤတၢ် ဒီးစီၤမိၤၡ့ ဒီးစီၤအၤဟရိၣ်, ဒီးစံးဝဲဒၣ်, 2 ဂံၢ် စီၤကဃး အဖိခွါ လၢစီၤလ့ၤဝံ အဖိခွါ အကျါ, ဒ်အဒူၣ်တဖၣ် အသိး, ဒ်အပၢ်အဟံၣ် အသိးန့ၣ်, 3 လၢအသးပှၢ် အနံၣ် သၢဆံဒီး အါန့ၢ် အန့ၣ် ပၢၢ်လၢအနံၣ် ယဲၢ်ဆံ, ကယဲၢ် ပှၤလၢအလဲၤနုာ် လၢပှၤသုးမုၢ် အကျါ, ဒ်သိး အကမၤတၢ် လၢတၢ်အိၣ်ဖှိၣ် အဒဲပူၤန့ၣ် တက့ၢ်. 4 အအံၤမ့ၢ် စီၤကဃး အဖိခွါတဖၣ် အတၢ်မၤ လၢတၢ်အိၣ်ဖှိၣ် အဒဲပူၤန့ၣ်, တၢ်စီဆှံကတၢၢ်တဖၣ်လီၤ. 5 ဒီးတုၤ ပှၤဂီၢ်မုၢ် ဟးထီၣ်ဒီး, စီၤအၤဟရိၣ်ဒီး အဖိခွါ ကဘၣ်ဟဲ, ဒီးကဘၣ်ရူာ်လီၤ တၢ်ကျၢၢ်ဘၢ အယၣ်နီၢ်ကျၢၢ်ဘၢတၢ်, ဒီးကျၢၢ်ဘၢ တၢ်အၢၣ်လီၤအီလီၤ အတလါဒီး အီၤလီၤ. 6 ဒီးဘၣ်ပာ် တၢ်ကျၢၢ်ဘၢတၢ်ဖံး လၢအဖီခိၣ်, ဒီးဘၣ်ဒါလီၤ ယၣ်လါ ဒီဘ့ၣ်ညါ တဘ့ၣ် လၢအဖီခိၣ်ဒီး ပာ် အနီၣ်ယိးဘိလီၤ. 7 ဒီးဘၣ်ဒါလီၤ ယၣ်လါ လၢတၢ်မဲာ်ညါကိၣ် အစီၢ်နီၤခိၣ် အဖီခိၣ်, ဒီးပာ် လီခီဘ့ၣ်ဘၣ်တဖၣ်, ဒီးနီၣ်တၢၤတဖၣ်, ဒီး သလၢတဖၣ်, ဒီးတၢ်ကျၢၢ်ဘၢ လၢအကကျၢၢ်ဘၢတၢ် လၢအီၤတဖၣ် ဒီးကိၣ် တထံၣ်ဃီဘၣ် အိၣ်လၢအဖီခိၣ်လီၤ. 8 ဒီးဘၣ်ဒါလီၤ ယၣ်ဂီၤ လၢအဖီခိၣ်, ဒီးကျၢၢ်ဘၢအီၤ ဒီးတၢ်ကျၢၢ်ဘၢတၢ်ဖံး, ဒီးပာ် အနီၣ်ယိးဘိလီၤ. 9 ဒီးဘၣ်ဟံးန့ၢ် ယၣ်လါ, ဒီးကျၢၢ်ဘၢ တၢ်ကပီၤ အမ့ၣ်အူဒၢမိၢ်ပှၢ်, ဒီးအမ့ၣ်အူဒၢတဖၣ်, ဒီးအနီၣ်တံာ်မ့ၣ်အူ, ဒီးနီၣ်တံာ်အလီခီ, ဒီးသိအလီခီတဖၣ် လၢအမၤတၢ် လၢအီၤလီၤ. 10 ဒီးဘၣ်ပာ်အီၤ, ဒီးအတၢ်ဖိတၢ်လံၤ ခဲလၢာ် လၢတၢ်ကျၢၢ်ဘၢတၢ်ဖံး အပူၤ, ဒီးဘၣ်ပာ်အီၤ လၢနီၣ်ယိးဘိ အလိၤလီၤ. 11 ဒီးဘၣ်ဒါလီၤ ယၣ်လါ လၢတၢ်လုၢ်လီၢ်ထူ အဖီခိၣ်, ဒီးကျၢၢ်ဘၢအီၤ လၢတၢ်ကျၢၢ်ဘၢတၢ်ဖံး, ဒီးပာ် အနီၣ်ယိးဘိလီၤ. 12 ဒီးဘၣ်ဟံးန့ၢ် ကယဲၢ် တၢ်ဖိတၢ်လံၤ လၢအမၤတၢ် လၢအီၤ လၢတၢ်အလီၢ်စီဆှံ အပူၤ, ဒီးပာ်ဝဲ လၢယၣ်လါ အပူၤ, ဒီးကျၢၢ်ဘၢအီၤ ဒီးတၢ်ကျၢၢ်ဘၢတၢ်ဖံး, ဒီးပာ်လီၤဝဲ လၢနီၣ်ယိးတၢ် အဖီခိၣ်လီၤ. 13 ဒီးဘၣ်ဟံးထီၣ်ကွံာ် ဖၣ်ဆါ လၢတၢ်လုၢ်လီၢ် အဖီခိၣ်, ဒီးဒါလီၤ ယၣ်လါ လၢအဖီခိၣ်လီၤ. 14 ဒီး လၢအဖီခိၣ်န့ၣ် ဘၣ်ပာ် ကယဲၢ် အတၢ်ဖိတၢ်လံၤ လၢအမၤတၢ် လၢအီၤ, သပၢၤမ့ၣ်အူတဖၣ်, အနီၣ်ကွးတဖၣ်, ဒီးအတပူာ်တဖၣ်, ဒီးသလၢဖှံတၢ်တဖၣ်, ဒီး ကယဲၢ် တၢ်လုၢ်လီၢ် အပိးအလီ ခဲလၢာ်လီၤ. ဒီးဘၣ်ဒါလီၤ တၢ်ကျၢၢ်ဘၢတၢ်ဖံး လၢအဖီခိၣ်, ဒီးပာ် နီၣ်ယိးဘိလီၤ. 15 ဒီးတုၤ စီၤအၤဟရိၣ် ဒီး အဖိခွါတဖၣ် ကျၢၢ်ဘၢ တၢ်အလီၢ်စီဆှံ, ဒီး ကယဲၢ် တၢ်အလီၢ်စီဆှံ အတၢ်ဖိတၢ်လံၤ ခဲလၢာ် ဝံၤဒီး, တုၤ ပှၤဂီၢ်မုၢ် ကလဲၤတၢ်ဒီး, လၢတၢ်န့ၣ် အလီၢ်ခံ ပှၤကဃး အဖိခွါတဖၣ် ဘၣ်ဟဲ ဒ်သိး အကစိာ်ဝဲ လီၤ. ဘၣ်ဆၣ်ဒီး တဘၣ်ထိး တၢ်စီဆှံဘၣ်, ကသံဘၣ်ဖုးလီၤ. တၢ်တဖၣ်န့ၣ်မ့ၢ် စီၤကဃး အဖိခွါတဖၣ် အတၢ်ယိး လၢတၢ်အိၣ်ဖှိၣ် အဒဲပူၤလီၤ. 16 ဒီးပှၤလုၢ်တၢ်အဒိၣ် စီၤအၤဟရိၣ် အဖိခွါ စီၤအလၤဧစၢ် အတၢ်မၤန့ၣ်မ့ၢ် တၢ်ဘၣ်ဃးဒီး သိ လၢတၢ်ကပီၤ အဂီၢ်, ဒီးတၢ်နၢမူဆိၣ်ကဲၤ, ဒီးတၢ်မၤဘူၣ်ကိၣ် တထံၣ်ဃီ, ဒီးသိဖှူတၢ်, တၢ်ကွၢ်တၢ်အိၣ်အလီၢ် ဒီဖျၢၣ်ညါ, ဒီး ကယဲၢ် တၢ်အိၣ်လၢအပူၤ လၢတၢ်အလီၢ်စီဆှံ အပူၤ, ဒီး လၢအတၢ်ဖိတၢ်လံၤ အပူၤန့ၣ်လီၤ. 17 ဒီးယွၤ ကတိၤတၢ် ဒီးစီၤမိၤၡ့ ဒီးစီၤအၤဟရိၣ်, ဒီးစံးဝဲဒၣ်, 18 ဒီၣ်တဲာ်ကွံာ် ပှၤကဃးဖိ အဒူၣ်တဒူၣ် လၢပှၤလ့ၤဝံဖိ တဂ့ၤ. 19 မၤအီၤ လၢတၢ်အံၤ, တုၤ အသုးဘူးအသး ဆူ တၢ်စီဆှံကတၢၢ်တဖၣ်ဒီး, ဒ်သိး အကမူဝဲ, ဒီးအသု တသံတဂ့ၤဒီး, စီၤအၤဟရိၣ်ဒီး အဖိခွါတဖၣ် ဘၣ်လဲၤနုာ်, ဒီးပာ်အီၤ တဂၤ လၢအတၢ်မၤ, ဒီးတဂၤ လၢအတၢ်ယိး စုာ်စုာ်လီၤ. 20 မ့မ့ၢ် အဝဲသ့ၣ် တဘၣ်လဲၤနုာ်ကွၢ် တၢ်စီဆှံတဖၣ် ထဲတပနာ်ဧိၤဘၣ်, ကသံ ဘၣ်ဖုးလီၤ. 21 ဒီးယွၤ ကတိၤတၢ် ဒီးစီၤမိၤၡ့, ဒီးစံးဝဲဒၣ်, 22 ဂံၢ် စီၤက့ရၡိၣ် အဖိခွါ စ့ၢ်ကီး, ဒ်အပၢ် အဟံၣ်တဖၣ် အသိး, ဒ်အဒူၣ်တဖၣ် အသိးန့ၣ် တက့ၢ်. 23 လၢအသးပှၢ် အနံၣ် သၢဆံ ဒီး အါန့ၢ် အန့ၣ် ပၢၢ်လၢအနံၣ် ယဲၢ်ဆံန့ၣ် နဘၣ်ဂံၢ် အီၤ, ကယဲၢ် ပှၤလၢအလဲၤနုာ် လၢပှၤသုးမုၢ် အကျါ လၢအကမၤ ပှၤသုးဖိ အတၢ်, ဒ်သိး အကမၤ တၢ်အိၣ်ဖှိၣ် အဒဲ အကုၢ်အပှၤ အတၢ်မၤလီၤ. 24 အအံၤမ့ၢ် ပှၤက့ရၡိၣ်ဖိ အဒူၣ်တဖၣ် အတၢ်မၤ လၢအကမၤတၢ်, ဒီးယိးတၢ်လီၤ. 25 ဒီးဘၣ်ယိး တၢ်အိၣ်အလီၢ် အယၣ်သဒၢတၢ်, ဒီးတၢ်အိၣ်ဖှိၣ် အဒဲ, အတၢ်ကျၢၢ်ဘၢ ဒီးအတၢ်ကျၢၢ်ဘၢတၢ်ဖံး လၢအအိၣ် လၢအဖီခိၣ်, ဒီးယၣ်နီၣ်ကျၢၢ်ဘၢတၢ် လၢတၢ်အိၣ်ဖှိၣ် အဒဲ အကျဲစၢၤ အဂီၢ်, 26 ဒီး တၢ်ဂၢၤ အယၣ်လီၤစဲၤတဖၣ်, ဒီးယၣ်နီၣ်ကျၢၢ်ဘၢတၢ် ဂၢၤ အပဲတရီ အကျဲစၢၤ အဂီၢ် လၢအအိၣ် လၢတၢ်အိၣ်အလီၢ် အဃၢၤ ဒီးတၢ်လုၢ်လီၢ် အဃၢၤ ဝးတရံးဝဲ, ဒီးအပျံၤတဖၣ်, ဒီး ကယဲၢ် တၢ် အတၢ်ဖိတၢ်လံၤ ဘၣ်ဃးဒီး အတၢ်မၤ, ဒီး ကယဲၢ် တၢ် လၢတၢ်မၤအီၤအလီၢ်အိၣ်န့ၣ် ကဘၣ်မၤဝဲလီၤ. 27 ဖဲစီၤအၤဟရိၣ်ဒီး အဖိခွါတဖၣ် အထးခိၣ်န့ၣ် ကကဲထီၣ် ကယဲၢ် ပှၤက့ရၡိၣ် အဖိခွါ အတၢ်မၤ, လၢကယဲၢ် အတၢ်ယိး, ဒီး လၢကယဲၢ် အမၤတၢ်လီၤ. ဒီးသုဘၣ် ပာ်အီၤ လၢအတၢ်ယိး လၢအတၢ်ကွၢ်အလီၢ်န့ၣ် ခဲလၢာ် အပူၤလီၤ. 28 အဝဲန့ၣ်မ့ၢ် ပှၤက့ရၡိၣ် အဖိခွါ အဒူၣ်တဖၣ် အတၢ်မၤ လၢတၢ်အိၣ်ဖှိၣ် အဒဲပူၤလီၤ. ဒီးအတၢ်ကွၢ်န့ၣ် အိၣ်ဝဲ လၢပှၤလုၢ်တၢ်အဒိၣ် စီၤအၤဟရိၣ် အဖိခွါ စီၤအံသမၢ် အစုပူၤလီၤ. 29 စီၤမရၤရံၤ အဖိခွါတဖၣ်န့ၣ် နဘၣ်ဂံၢ်အီၤ ဒ်အဒူၣ်တဖၣ် အသိး, ဒ်အပၢ် အဟံၣ်တဖၣ် အသိးန့ၣ်လီၤ. 30 လၢအသးပှၢ် အနံၣ် သၢဆံဒီး အါန့ၢ် အန့ၣ် ပၢၢ်လၢအနံၣ် ယဲၢ်ဆံန့ၣ် နဘၣ်ဂံၢ်အီၤ, ကယဲၢ် ပှၤလၢအလဲၤနုာ် လၢပှၤသုးမုၢ် အကျါ လၢအကမၤ ပှၤသုးဖိ အတၢ်, ဒ်သိး အကမၤ တၢ်အိၣ်ဖှိၣ်အဒဲ အကုၢ်အပှၤ အတၢ်မၤလီၤ. 31 ဒီးအအံၤမ့ၢ် အတၢ်ယိး အတၢ်ကွၢ်အလီၢ်, ဒ်ကယဲၢ် အတၢ်မၤ လၢတၢ်အိၣ်ဖှိၣ် အဒဲပူၤ အသိးန့ၣ်, တၢ်အိၣ်ဖှိၣ် အလီၢ်အသ့ၣ်ဘ့ၣ်ဘၣ်တဖၣ်, ဒီးအနီၣ်ဘိတဖၣ်, ဒီး အထူၣ်တဖၣ်, ဒီးအခီၣ်တဖၣ်, 32 ဒီးဂၢၤ ဝးတရံးဝဲ အထူၣ်တဖၣ်, ဒီးအခီၣ်တဖၣ်, ဒီးအတၢ်ကမိာ်ခံတဖၣ်, ဒီးအပျံၤတဖၣ်, ဒီးအတၢ်ဖိတၢ်လံၤ ခဲလၢာ်, ဒီးအတၢ်ဘၣ်ဃးဒီး အမၤတၢ် ခဲလၢာ်လီၤ. ဒီးသုဘၣ်ဂံၢ် အတၢ်ယိး အတၢ်ကွၢ်အလီၢ် အတၢ်ဖိတၢ်လံၤန့ၣ် လၢအမံၤတဖၣ်လီၤ. 33 အဝဲန့ၣ်မ့ၢ် စီၤမရၤရံၤ အဖိခွါ အဒူၣ်တဖၣ် အတၢ်မၤ, ဒ်အတၢ်မၤ ခဲလၢာ်အသိး လၢတၢ်အိၣ်ဖှိၣ် အဒဲပူၤ, လၢပှၤလုၢ်တၢ်အဒိၣ် စီၤအၤဟရိၣ် အဖိခွါ စီၤအံသမၢ် အစုပူၤလီၤ. 34 ဒီးစီၤမိၤၡ့, ဒီးစီၤအၤဟရိၣ်, ဒီးတၢ်အိၣ်ဖှိၣ် အပဒိၣ်တဖၣ်န့ၣ် ဂံၢ် ပှၤကဃးဖိ ဒ်အဒူၣ်တဖၣ် အသိး, ဒီးဒ်အပၢ် အဟံၣ်တဖၣ် အသိး, 35 လၢအသးပှၢ် အနံၣ် သၢဆံဒီး အါန့ၢ် အန့ၣ် ပၢၢ်လၢအနံၣ် ယဲၢ်ဆံ, ကယဲၢ် ပှၤလၢအလဲၤနုာ် လၢပှၤသုးမုၢ် အကျါ လၢအကမၤ ပှၤသုးဖိ အတၢ်, ဒ်သိး အကမၤ တၢ်အိၣ်ဖှိၣ်အဒဲ အကုၢ်အပှၤ အတၢ်မၤ, 36 တၢ်ဂံၢ်အီၤ, ဒ်အဒူၣ်တဖၣ် အသိးန့ၣ်, ပှၤခံကထိ, နွံကယၤ, ဒီးယဲၢ်ဆံလီၤ. 37 အဝဲသ့ၣ်တဖၣ်န့ၣ်မ့ၢ် ပှၤလၢအဘၣ် တၢ်ဂံၢ်အီၤ လၢပှၤကဃးဖိ အဒူၣ်တဖၣ် အကျါ, ကယဲၢ် ပှၤလၢအကမၤတၢ် လၢတၢ်အိၣ်ဖှိၣ် အဒဲပူၤ, လၢစီၤမိၤၡ့ ဒီးစီၤအၤဟရိၣ် ဂံၢ်ဝဲ, ဖဲယွၤအထးခိၣ် လၢစီၤမိၤၡ့ အစုပူၤလီၤ. 38 ဒီးပှၤ လၢအဘၣ် တၢ်ဂံၢ်အီၤ လၢစီၤက့ရၡိၣ် အဖိခွါအကျါ, ဒ်အဒူၣ်တဖၣ် အသိး, ဒီးဒ်အပၢ် အဟံၣ်တဖၣ် အသိး, 39 လၢအသးပှၢ် အနံၣ် သၢဆံဒီး အါန့ၢ် အန့ၣ် ပၢၢ်လၢအနံၣ် ယဲၢ်ဆံ, ကယဲၢ် ပှၤလၢအလဲၤနုာ် လၢသုးမုၢ်အကျါ လၢအကမၤ ပှၤသုးဖိ အတၢ် ဒ်သိး အကမၤ တၢ်အိၣ်ဖှိၣ် အဒဲ အကုၢ်အပှၤ အတၢ်မၤ, 40 တၢ်ဂံၢ်အီၤ ဒ်အဒူၣ်တဖၣ် အသိး, ဒ်အပၢ် အဟံၣ်တဖၣ် အသိးန့ၣ် ပှၤခံကထိ ဒီးဃုကယၤ ဒီးသၢဆံလီၤ. 41 အဝဲသ့ၣ်တဖၣ်န့ၣ်မ့ၢ် ပှၤလၢအဘၣ် တၢ်ဂံၢ်အီၤ လၢစီၤက့ရၡိၣ် အဖိခွါ အဒူၣ်တဖၣ် အကျါ, ကယဲၢ် ပှၤလၢအကမၤတၢ် လၢတၢ်အိၣ်ဖှိၣ် အဒဲပူၤ, လၢစီၤမိၤၡ့ ဒီးစီၤအၤဟရိၣ် ဂံၢ်ဝဲ, ဖဲယွၤအထးခိၣ်လီၤ. 42 ဒီးပှၤ လၢအဘၣ် တၢ်ဂံၢ်အီၤ လၢစီၤမရၤရံၤ အဖိခွါ အဒူၣ်တဖၣ် အကျါ, ဒ်အဒူၣ်တဖၣ် အသိး, ဒ်အပၢ် အဟံၣ်တဖၣ် အသိး, 43 လၢအသးပှၢ် အနံၣ် သၢဆံဒီး အါန့ၢ် အန့ၣ် ပၢၢ်လၢအနံၣ် ယဲၢ်ဆံ, ကယဲၢ် ပှၤလၢအလဲၤနုာ် လၢသုးမုၢ် အကျါ လၢအကမၤ ပှၤသုးဖိ အတၢ်, ဒ်သိး အကမၤ တၢ်အိၣ်ဖှိၣ်အဒဲ အကုၢ်အပှၤ အတၢ်မၤ, 44 တၢ်ဂံၢ်အီၤ, ဒ်အဒူၣ်တဖၣ် အသိးန့ၣ်, ပှၤသၢကထိ, ဒီးခံကယၤလီၤ. 45 အဝဲသ့ၣ်တဖၣ်န့ၣ်မ့ၢ် ပှၤလၢအဘၣ် တၢ်ဂံၢ်အီၤ လၢစီၤမရၤရံၤ အဖိခွါ အဒူၣ်တဖၣ် အကျါ လၢစီၤမိၤၡ့ ဒီးစီၤအၤဟရိၣ် ဂံၢ်ဝဲ, ဖဲယွၤအထးခိၣ် လၢစီၤမိၤၡ့ အစုပူၤန့ၣ်လီၤ. 46 ကယဲၢ် ပှၤလၢအဘၣ် တၢ်ဂံၢ်အီၤ လၢပှၤလ့ၤဝံဖိ အကျါ, လၢစီၤမိၤၡ့ ဒီးစီၤအၤဟရိၣ်, ဒီးပှၤအံၣ်စရ့လးဖိ အပဒိၣ်တဖၣ် ဂံၢ်ဝဲ, ဒ်အဒူၣ်တဖၣ် အသိး, ဒ်အပၢ် အဟံၣ်တဖၣ် အသိး, 47 လၢအသးပှၢ် အနံၣ် သၢဆံ ဒီးဆူ အဖီခိၣ် ပၢၢ်လၢအနံၣ် ယဲၢ်ဆံ, ကယဲၢ် ပှၤလၢအလဲၤနုာ် ဒ်သိး အကမၤတၢ် အခ့အပှၤ အတၢ်မၤ, ဒီးယိး အတၢ်မၤ လၢတၢ်အိၣ်ဖှိၣ် အဒဲပူၤန့ၣ်, 48 တၢ်ဂံၢ် ပှၤဃိးကထိ, ဒီး ယဲၢ်ကယၤ, ဒီးဃိးဆံလီၤ. 49 ဖဲယွၤအထးခိၣ်, တၢ်ဂံၢ်အီၤ လၢစီၤမိၤၡ့ အစု, ဖဲဒၣ် ပှၤ ဒ်အမၤတၢ် အသိး, ဒ်အယိးတၢ် အသိး စုာ်စုာ်လီၤ. ဒီးဘၣ် တၢ်ဂံၢ်အီၤ လၢစီၤမိၤၡ့ ဒ်ယွၤ မၤလိာ်အီၤ အသိးန့ၣ်လီၤ.


လံာ်စီၤမိၤၡ့ လွံၢ်ဘ့ၣ်တဘ့ၣ်. Numbers 5

1 ဒီးယွၤ ကတိၤတၢ် ဒီးစီၤမိၤၡ့, ဒီးစံးဝဲဒၣ်, 2 မၤလိာ် ပှၤအံၣ်စရ့လးဖိ လၢအကဒုးဟးထီၣ်ကွံာ် ကယဲၢ် ပှၤဘၣ် တၢ်ဆါအၢ, ဒီး ကယဲၢ် ပှၤလၢအအိၣ်ဒီး တၢ်ယွၤလီၤ, ဒီး ကယဲၢ် ပှၤလၢအတကဆှီဘၣ် လၢတၢ်သံ အဃိ တဂၤလၢ်လၢ် လၢပှၤသူၣ်ဒဲ အလီၢ်ပူၤန့ၣ် တက့ၢ်. 3 ပိာ်ခွါမ့ၢ်ဂ့ၤ, ပိာ်မုၣ်မ့ၢ်ဂ့ၤ, သုဘၣ်ဒုးဟးထီၣ်အီၤ လၢပှၤသူၣ်ဒဲ အလီၢ်ပူၤ ဆူခိ, ဒ်သိး အသု တမၤတကဆှီဘၣ် ပှၤသူၣ်ဒဲအလီၢ်တဖၣ် လၢယအိၣ်ယဆိး လၢအသးကံၢ်ပူၤန့ၣ် တဂ့ၤလီၤ. 4 ဒီးပှၤအံၣ်စရ့လးဖိ မၤဒ်န့ၣ်, ဒီးဒုးဟးထီၣ်ကွံာ်အီၤ လၢပှၤသူၣ်ဒဲအလီၢ်ပူၤ ဆူခိလီၤ. ဒ်ယွၤ မၤလိာ် စီၤမိၤၡ့ အသိးန့ၣ် ပှၤအံၣ်စရ့လးဖိ မၤဝဲ ဒ်န့ၣ်သိးလီၤ. 5 ဒီးယွၤ ကတိၤတၢ် ဒီးစီၤမိၤၡ့, ဒီးစံးဝဲဒၣ်, 6 စံးဘၣ် ပှၤအံၣ်စရ့လးဖိ, တုၤ ပိာ်ခွါ ဂ့ၤဂ့ၤ, ပိာ်မုၣ် ဂ့ၤဂ့ၤ, မၤကမၣ် ယွၤ လၢတၢ်တဖၣ် တမံၤမံၤ လၢပှၤကညီ အတၢ်ဒဲးဘး ခဲလၢာ် အကျါဒီး, အတၢ်ဒဲးဘး မ့ၢ်အိၣ်ဒီး, 7 ဘၣ်တဲလီၤကျဲၤလီၤ အတၢ်ကမၣ် လၢအမၤ, ဒီးဘၣ်ဟ့ၣ်က့ၤ လၢအတၢ်ကမၣ် အဃိ လၢတၢ် အကစၢ်ဒၣ်ဝဲ, ဒီးပာ်ဖှိၣ် ယဲၢ်ပူတပူ ဒီးအီၤ, ဒီးဘၣ်ဟ့ၣ်ဝဲ လၢပှၤဒိးတၢ်မၤကမၣ် လၢအီၤလီၤ. 8 မ့မ့ၢ် ပှၤတဂၤန့ၣ် အပှၤပှ့ၤက့ၤတၢ် လၢအကဒိးန့ၢ်တၢ် လၢတၢ်ကမၣ် အဃိန့ၣ်မ့ၢ် တအိၣ်ဘၣ်ဒီး, မ်တၢ် လၢအဟ့ၣ်က့ၤတၢ် လၢတၢ်ကမၣ် အဃိ လၢယွၤ, ကဲ လၢပှၤလုၢ်တၢ်အဒိၣ် အတၢ်န့ၣ် တက့ၢ်. လၢန့ၣ် အမဲာ်ညါတၢ် မၤပူၤဖျဲး အသိဖါ တဒု လၢတၢ်ကမၤပူၤဖျဲး လၢအီၤ လၢအဃိ အိၣ်ဒံးလီၤ. 9 ဒီး ကယဲၢ် တၢ်ဂံၢ် ဘၣ်ဃးဒီး ပှၤအံၣ်စရ့လးဖိ အတၢ်စီဆှံ ခဲလၢာ် လၢအဟဲစိာ်ဆူ ပှၤလုၢ်တၢ်အဒိၣ်န့ၣ် ကကဲထီၣ် အတၢ်လီၤ. 10 ဒီးဖဲဒၣ် ပှၤအတၢ်စီဆှံ တမံၤမံၤန့ၣ် ကကဲထီၣ် အတၢ်, ဖဲဒၣ် တၢ် လၢပှၤဟ့ၣ် ပှၤလုၢ်တၢ်အဒိၣ် တဂၤဂၤန့ၣ် ကကဲထီၣ် အတၢ်လီၤ. 11 ဒီးယွၤ ကတိၤတၢ် ဒီးစီၤမိၤၡ့, ဒီးစံးဝဲဒၣ် 12 ကတိၤတၢ် ဒီးပှၤအံၣ်စရ့လးဖိ, ဒီး စံးဘၣ်အီၤ, ဖဲဒၣ် ပှၤအမါ မ့ၢ်ဃၣ်ကပၤအသး ဒီးမၤကမၣ်ဘၣ်အီၤ, 13 ဒီးပှၤဂၤမံ ဃုာ်ဒီးအီၤ, ဒီးအိၣ်သဒၢ ဒီးအဝၤ အမဲာ်, ဒီးအိၣ်ခူသူၣ်, ဒီးတကဆှီဘၣ်ဝဲဘၣ်, ဒီးပှၤအုၣ်အသး တအိၣ်ဘၣ်, ဒီးပှၤတဖီၣ်န့ၢ်ဘၣ် အီၤ ဖဲအမၤတၢ် အဖၢမုၢ်ဘၣ်, 14 ဒီး တၢ်သးက့ၣ်အသး မ့ၢ်ဘၣ် အဝၤ, ဒီးသးက့ၣ် အမါ, ဒီး အဝဲဒၣ် ဘၣ်အၢ မ့ၢ်ဂ့ၤ, မ့တမ့ၢ်ဘၣ် တၢ်သးက့ၣ်အသး မ့ၢ်ဘၣ်အဝၤ ဒီး, အသးက့ၣ်အမါ, ဒီးတဘၣ်အၢဘၣ် မ့ၢ်ဂ့ၤဒီး, 15 ပှၤတဂၤန့ၣ် ဘၣ်ဟဲစိာ် အမါ ဆူ ပှၤလုၢ်တၢ်အဒိၣ် အအိၣ်, ဒီးဘၣ်ဟဲစိာ် အတၢ်မၤဘူၣ် လၢအဂီၢ်, ဘုမုယီၤ အကိၣ်ကမူၣ် အ့ဖး ဆံဆဲၣ်ပူတပူလီၤ. ဒီးတဘၣ်လူ သိ လၢအဖီခိၣ်ဘၣ်, တဘၣ်ပာ်လီၢ်ဘၣ် လၢအဖီခိၣ်ဘၣ်, အဂ့ၢ်ဒ်အံၤ, မ့ၢ်တၢ်မၤဘူၣ်ကိၣ် လၢသးက့ၣ် အဃိ, တၢ်မၤဘူၣ်ကိၣ် တၢ်သ့ၣ်နီၣ်ထီၣ်က့ၤ တၢ် လၢအဒုးသ့ၣ်နီၣ်ထီၣ်က့ၤ တၢ်ကမၣ်လီၤ. 16 ဒီးပှၤလုၢ်တၢ်အဒိၣ် ဘၣ်ဒုးသုးဘူး ပိာ်မုၣ်, ဒီးပာ်အီၤ လၢယွၤအမဲာ်ညါလီၤ. 17 ဒီးပှၤလုၢ်တၢ်အဒိၣ် ဘၣ်ဟံးန့ၢ် ထံစီဆှံ လၢလီခီဟီၣ်ခိၣ် အပူၤ, ဒီး လၢဟီၣ်ခိၣ် အကမူၣ် လၢအအိၣ် လၢတၢ်အိၣ်အလီၢ် အဃီဒါန့ၣ် ပှၤလုၢ်တၢ်အဒိၣ် ဘၣ်ဟံးန့ၢ်ဝဲ, ဒီးပာ် လၢထံကျါလီၤ. 18 ဒီးပှၤလုၢ်တၢ်အဒိၣ်န့ၣ် ဘၣ်ပာ် ပိာ်မုၣ် လၢယွၤ အမဲာ်ညါ, ဒီးဒုးအိၣ်ဘ့ၣ်ခိၣ် ပိာ်မုၣ်အခိၣ်, ဒီးပာ် တၢ်မၤဘူၣ် ကိၣ်တၢ်သ့ၣ်နီၣ်ထီၣ်က့ၤ လၢအမ့ၢ် တၢ်မၤဘူၣ်ကိၣ် ဘၣ်ဃးဒီး သးက့ၣ် လၢအစုပူၤ, ဒီးပှၤလုၢ်တၢ်အဒိၣ် ဘၣ်အိၣ်ဒီး ထံခၣ် လၢအစုပူၤ လၢအဒုးဆိၣ်အၢတၢ်လီၤ. 19 ဒီးပှၤလုၢ်တၢ်အဒိၣ် ဘၣ်ဒုးဆိၣ် ပိာ်မုၣ်, ဒီး စံးဘၣ်အီၤ, ပှၤပိာ်ခွါ မ့ၢ်တမံဃုာ်ဘၣ် ဒီးနၤဘၣ်, ဒီးနမ့ၢ် တဃၣ်ကပၤ နသး ဆူ တၢ်တကဆှီဘၣ် လၢပှၤဂၤ လၢနဝၤအလီၢ်ဘၣ် ဒီး, မ်နပူၤဖျဲး ဒီးထံခၣ်အံၤ လၢအဒုးဘၣ်ဆိၣ်အၢတၢ် တက့ၢ်, 20 မ့မ့ၢ်နမ့ၢ်ဃၣ်ကပၤတ့ၢ် နသးဆူ ပှၤဂၤ လၢနဝၤ အလီၢ် ဒီးနဘၣ်အၢ, ဒီးနမ့ၢ်ဟ့ၣ်တ့ၢ် ပှၤပိာ်ခွါတဂၤ မံဃုာ် ဒီးနၤ လၢနဝၤအလီၢ်ဒီး, 21 (ပှၤလုၢ်တၢ်အဒိၣ် ဘၣ်ဒုးဆိၣ် ပိာ်မုၣ် လၢတၢ်ဆိၣ်အၢ ဒီးပှၤလုၢ်တၢ်အဒိၣ် ဘၣ်စံးဘၣ် ပိာ်မုၣ်,) တုၤယွၤ ဟ့ၣ် နကံၣ်ဒုၣ်လီၤ, ဒီးနဟၢဖၢ ညိးထီၣ်ဒီး, မ်ယွၤ ပာ်နၤ လၢတၢ်ဆိၣ်အၢ, ဒီးဆိၣ်တၢ်အလီၢ် လၢနပှၤတကလုာ် အကျါန့ၣ် တက့ၢ်. 22 ဒီး ထံ လၢအဒုးဆိၣ်အၢ တၢ်အံၤ ကလဲၤနုာ် လၢနဟၢဖၢပူၤ ဒ်သိး အကဒုးညိးထီၣ် နဟၢဖၢ, ဒီးဒုးလီၤ နကံၣ်ဒုၣ်လီၤ. ဒီးပိာ်မုၣ် ဘၣ်စံး, အၤမ့ၣ်, အၤမ့ၣ်. 23 ဒီးပှၤလုၢ်တၢ်အဒိၣ် ဘၣ်ကွဲး တၢ်ဆိၣ်အၢတဖၣ်န့ၣ် လၢလံာ်ပူၤ, ဒီးတြူာ် လီၤကွံာ်အီၤဆူ ထံခၣ် အပူၤန့ၣ်လီၤ. 24 ဒီးကဒုးအီ ပိာ်မုၣ် လၢထံခၣ် လၢအဒုးဘၣ်ဆိၣ်အၢတၢ်, ဒီးထံ လၢအဒုးဘၣ်ဆိၣ်အၢတၢ် ကလဲၤနုာ် လၢအပူၤ လၢတၢ်ခၣ်လီၤ. 25 ဒီးပှၤလုၢ်တၢ်အဒိၣ် ဘၣ်ဟံးန့ၢ် တၢ်မၤဘူၣ်ကိၣ် ဘၣ်ဃးဒီး သးက့ၣ် လၢပိာ်မုၣ် အစုပူၤ, ဒီးဝၢ်အီၤ လၢတၢ်ဝၢ် လၢယွၤ အမဲာ်ညါ, ဒီးဟဲစိာ်အီၤ ဆူတၢ်လုၢ်လီၢ်လီၤ. 26 ဒီးပှၤလုၢ်တၢ်အဒိၣ် ဘၣ်ဟံးန့ၢ် တတၢၤဒုၣ် လၢတၢ်မၤဘူၣ် အပူၤ အတၢ်ဒုးသ့ၣ်နီၣ်ထီၣ်က့ၤ တၢ်, ဒီးဆိၣ်ကဲၤဝဲ လၢတၢ်လုၢ်လီၢ် အဖီခိၣ်လီၤ. လၢခံက့ၤ ဒီးဘၣ်ဒုးအီ ပိာ်မုၣ် လၢထံခၣ်န့ၣ်လီၤ. 27 ဒီးဒုးအီဝဲ လၢထံ ဝံၤဒီး, တၢ်ကမၤအသး လၢပိာ်မုၣ်န့ၣ်မ့ၢ် ဘၣ်အၢ, ဒီးမၤကမၣ်ဘၣ်လံ အဝၤဒီး, ထံ လၢအဒုးဘၣ်ဆိၣ်အၢတၢ် ကလဲၤနုာ် လၢအပူၤ လၢတၢ်ခၣ်, ဒီးအဟၢဖၢ ကညိးထီၣ်, ဒီးအကံၣ်ဒုၣ် ကလီၤ, ဒီးပိာ်မုၣ်န့ၣ် ကကဲထီၣ် တၢ်ဆိၣ်အၢအလီၢ် လၢအပှၤတကလုာ်ဒၣ်ဝဲ အကျါလီၤ. 28 ဒီးပိာ်မုၣ်န့ၣ်မ့ၢ် တဘၣ်အၢဘၣ်, ဒီးမ့ၢ်ကဆှီဝဲ ဒီး, ကပူၤဖျဲး, ဒီးကဒၢထီၣ်လီၤ. 29 အအံၤမ့ၢ် တၢ်သိၣ်တၢ်သီ ဘၣ်ဃးဒီး တၢ်သးက့ၣ် ဖဲ မါ ဃၣ်အသးဆူ ပှၤလၢအတမ့ၢ်ဘၣ် အဝၤ ဒီးဘၣ်အၢ မ့ၢ်ဂ့ၤ, အဝၤ ဘၣ် တၢ်သးက့ၣ်အမါ မ့ၢ်ဂ့ၤန့ၣ်လီၤ. 30 တုၤနုၤတစု, ဘၣ်ပာ် ပိာ်မုၣ် လၢယွၤအမဲာ်ညါ, ဒီးပှၤလုၢ်တၢ်အဒိၣ် ဘၣ်မၤအီၤ လၢတၢ်သိၣ်တၢ်သီအံၤ ခဲလၢာ်လီၤ. 31 ဒီးပိာ်ခွါ ကပူၤဖျဲး ဒီးတၢ်ဒဲးဘး, ဒီးပိာ်မုၣ် ကဘၣ် အတၢ်ဒဲးဘးလီၤ.


လံာ်စီၤမိၤၡ့ လွံၢ်ဘ့ၣ်တဘ့ၣ်. Numbers 6

1 ဒီးယွၤ ကတိၤတၢ် ဒီးစီၤမိၤၡ့, ဒီးစံးဝဲဒၣ်, 2 ကတိၤတၢ် ဒီးပှၤအံၣ်စရ့လးဖိ ဒီး စံးဘၣ်အီၤ, ပိာ်ခွါ မ့ၢ်ဂ့ၤ, ပိာ်မုၣ် မ့ၢ်ဂ့ၤ, တုၤ အကမၤလီၤဆီအသး လၢအကဆိၣ် ပှၤနစၤရံဖိ အတၢ်ဆိၣ်, ဒ်သိး အကမၤလီၤဖးအသး လၢယွၤ အဂီၢ်ဒီး, 3 ဘၣ်မၤလီၤဖးအသး ဒီးစပံးထံ, ဒီးသံးဧိၤဂာ်ဧိၤလီၤ. ဒီးတဘၣ်အီ စပံးထံ အတၤဆံၣ်ထံ, သံးအတၤဆံၣ်ထံဘၣ်. ဒီးတဘၣ်အီထံ လၢစပံးသၣ်စုၣ်အသး လၢအပူၤဘၣ်, ဒီးစပံးသၣ်သံကစဲာ်မ့ၢ်ဂ့ၤ, အဃ့မ့ၢ်ဂ့ၤ, တဘၣ်အီၣ်ဘၣ်. 4 ကယဲၢ် မုၢ်နံၤမုၢ်နၤ လၢအအိၣ် လီၤဖးအသးန့ၣ် တဘၣ်အီၣ်ဘၣ်တၢ် လၢပှၤမၤဝဲ လၢစပံးသၣ် နီတမံၤ, လၢအချံ ပၢၢ်လၢအဖံးဘၣ်. 5 ကယဲၢ် မုၢ်နံၤမုၢ်နၤ ဘၣ်ဃးဒီး အတၢ်ဆိၣ် လၢအကမၤလီၤဖးအသးန့ၣ် ဒီလူၤတၢ်တဘၣ်ဘၣ် အခိၣ်လိၤဘၣ်, ဘၣ်ကဲထီၣ် တၢ်စီဆှံ လၢယွၤ အဂီၢ်, ဘၣ်ဟ့ၣ် အခိၣ်သူဘိထီထီၣ် တုၤ မုၢ်နံၤတဖၣ် လၢအမၤလီၤဖးအသး လၢယွၤအဂီၢ်န့ၣ် ကလၢထီၣ်ပှဲၤထီၣ်ဝဲလီၤ. 6 ဒီးကယဲၢ် မုၢ်နံၤမုၢ်နၤ လၢအမၤလီၤဖးအသး လၢယွၤ အဂီၢ်န့ၣ် တဘၣ်သုးဘူးအသးဆူ တၢ်သံဘၣ်. 7 လၢအပၢ် အဂီၢ် မ့ၢ်ဂ့ၤ, လၢအမိၢ် အဂီၢ် မ့ၢ်ဂ့ၤ, လၢအဒီပုၢ်ဝဲၢ်ခွါ မ့ၢ်ဂ့ၤ, လၢအဒီပုၢ်ဝဲၢ်မုၣ် မ့ၢ်ဂ့ၤ, တဘၣ်မၤ တကဆှီဘၣ်အသး လၢအဝဲသ့ၣ် သံအဃိဘၣ်, အဂ့ၢ်ဒ်အံၤ, တၢ်လီၤဖး ဘၣ်ဃးဒီး အကစၢ် အိၣ်လၢအလိၤလီၤ. 8 ကယဲၢ် မုၢ်နံၤမုၢ်နၤ လၢအလီၤဖးန့ၣ် ကကဲထီၣ် တၢ်စီဆှံ လၢယွၤ အဂီၢ်လီၤ. 9 ဒီးပှၤမ့ၢ်သံ သတူၢ်ကလာ် လၢအဃၢၤ, ဒီးမၤတကဆှီဘၣ်ဝဲ အခိၣ်လီၤဖးဒီး, မုၢ်နံၤ လၢအကဆှီထီၣ်န့ၣ် ဘၣ်လူၤ အခိၣ်, မုၢ်နွံနံၤတနံၤန့ၣ် ဘၣ်လူၤအီၤလီၤ. 10 ဒီးဃိးနံၤတနံၤန့ၣ် ထိၣ်လွံၢ်ဘုၣ် ခံဘ့ၣ် မ့ၢ်ဂ့ၤ, ကးက့ၣ်ဖိ ခံဘ့ၣ် မ့ၢ်ဂ့ၤ, ဘၣ်ဟဲစိာ်ဆူ ပှၤလုၢ်တၢ်အဒိၣ် အအိၣ် ဖဲတၢ်အိၣ်ဖှိၣ်အဒဲ အကျဲစၢၤန့ၣ်လီၤ. 11 ဒီးပှၤလုၢ်တၢ်အဒိၣ် ဘၣ်လုၢ် တဘ့ၣ် လၢတၢ်လုၢ်တၢ်ဒဲးဘး အဂီၢ်, ဒီးတဘ့ၣ် လၢတၢ်လုၢ်မ့ၣ်အူ အဂီၢ်, ဒီး ဘၣ်မၤ တၢ်ပူၤဖျဲး လၢအဂီၢ် လၢပှၤအမၤကမၣ်တၢ် လၢတၢ်သံ အဃိ, ဒီးဘၣ်မၤစီဆှံ အခိၣ် လၢမုၢ်တနံၤဃီလီၤ. 12 ဒီးဘၣ်ပာ်စီဆှံ လၢယွၤ အဂီၢ် အနံၤအသီ လၢအအိၣ် လီၤဖး, ဒီးဘၣ်ဟဲစိာ် သိဖိ တနံၣ်ဖိ လၢအတၢ်လုၢ်တၢ်ကမၣ် အဂီၢ်လီၤ. မ့မ့ၢ် မုၢ်နံၤမုၢ်နၤ လၢအဂံၢ်ခီၣ်ထံးတဖၣ်န့ၣ် ကဟါမၢ်လီၤ. အဂ့ၢ်ဒ်အံၤ, အတၢ်လီၤဖးန့ၣ် ဘၣ် တၢ်တကဆှီဘၣ်လီၤ. 13 ဒီးအအံၤမ့ၢ် ပှၤနစၤရံဖိ အတၢ်သိၣ်တၢ်သီ, ဖဲအမုၢ်နံၤမုၢ်နၤ လၢအအိၣ်လီၤဖးတဖၣ်န့ၣ် ကလၢထီၣ်ပှဲၤထီၣ်, ဒီးပှၤကဒုးဟဲအီၤဆူ တၢ်အိၣ်ဖှိၣ် အဒဲအကျဲစၢၤ, 14 ဒီး ဘၣ်မၤဘူၣ် အတၢ်မၤဘူၣ်ယွၤ သိဖါဖိ တနံၣ်ဖိ အလၢအပှဲၤ တဒု လၢတၢ်လုၢ်မ့ၣ်အူ အဂီၢ်, ဒီးသိမိၢ်ဖိ တနံၣ်ဖိ အလၢအပှဲၤ တဒု လၢတၢ်လုၢ်တၢ်ဒဲးဘး အဂီၢ်, ဒီးသိဖါ အလၢအပှဲၤ တဒု လၢတၢ်လုၢ်မၤဃူမၤဖိး အဂီၢ်, 15 ဒီးနာ် တဖျၢၣ် အိၣ်ဒီး ကိၣ် တအိၣ်ဒီး ကိၣ်မံၣ်န့ၣ်, ကိၣ်ဘ့ၣ် ဘၣ်ဃါဃုာ် ဒီးသိ, ဒီးကိၣ်ဘ့ၣ် ဘၣ်ဘူသလါဖှူအသး ဒီးသိ, ဒီးအတၢ်မၤဘူၣ်ကိၣ်, ဒီးအတၢ်လုၢ်အီလီၤ. 16 ဒီးပှၤလုၢ်တၢ်အဒိၣ် ဘၣ်ပာ်အီၤ လၢယွၤအမဲာ်ညါ, ဒီးလုၢ် အတၢ်လုၢ်တၢ်ဒဲးဘး, ဒီးအတၢ်လုၢ်မ့ၣ်အူလီၤ. 17 ဒီးဘၣ်လုၢ် သိဖါ, တၢ်လုၢ်တၢ်မၤဃူမၤဖိး လၢယွၤ အဂီၢ်, ဒီးနာ်တဖျၢၣ် အိၣ်ဒီး ကိၣ်တအိၣ်ဒီးကိၣ်မံၣ်န့ၣ်, ဒီးပှၤလုၢ်တၢ်အဒိၣ် ဘၣ်မၤဘူၣ် အတၢ်မၤဘူၣ်ကိၣ် ဒီးအတၢ်လုၢ်အီလီၤ. 18 ဒီးပှၤနစၤရံဖိ ဘၣ်လူၤ အခိၣ် ဘၣ်ဃးဒီး အအိၣ်လီၤဖး ဖဲတၢ်အိၣ်ဖှိၣ်အဒဲ အကျဲစၢၤ, ဒီးဘၣ်ဟံးန့ၢ် အခိၣ်သူ ဘၣ်ဃးဒီး အအိၣ်လီၤဖး, ဒီးဒၢနုာ်အီၤ လၢမ့ၣ်အူပူၤ လၢအအိၣ် လၢတၢ်လုၢ်မၤဃူမၤဖိး အဖီလာ်လီၤ. 19 ဒီးပှၤလုၢ်တၢ်အဒိၣ် ဘၣ်ဟံးန့ၢ် သိဖါ အဖံဘၣ်ခိၣ် လၢအချီအသး, ဒီးကိၣ် တအိၣ်ဘၣ် ဒီးကိၣ်မံၣ်တဘ့ၣ် လၢနာ်ပူၤ, ဒီးကိၣ် တအိၣ်ဘၣ် ဒီးကိၣ်မံၣ်ဘူသလါ တဘ့ၣ်, ဒီးဘၣ်ပာ်အီၤ လၢပှၤနစၤရံဖိ အစုပူၤ လၢအခိၣ်သူ ဘၣ်ဃးဒီး အအိၣ်လီၤဖးန့ၢ် လူၤအသး အလီၢ်ခံလီၤ. 20 ဒီးပှၤလုၢ်တၢ်အဒိၣ် ဘၣ်ဝၢ်အီၤ လၢတၢ်ဝၢ် လၢယွၤအမဲာ်ညါလီၤ. အဝဲန့ၣ်မ့ၢ် တၢ်စီဆှံ လၢပှၤလုၢ်တၢ်အဒိၣ် အဂီၢ်, ဒီးသးနါပှၢ်ဝၢ်, ဒီးဖံဘၣ်ခိၣ်ဝံၢ် စ့ၢ်ကီး လီၤ. လၢခံက့ၤဒီး ပှၤနစၤရံဖိ ကအီဘၣ် စပံးထံလီၤ. 21 အဝဲန့ၣ်မ့ၢ် တၢ်သိၣ်တၢ်သီ ဘၣ်ဃးဒီး ပှၤနစၤရံဖိ လၢအဆိၣ်လီၤအသးန့ၣ်, ဒီးအတၢ်မၤဘူၣ်ယွၤ လၢအအိၣ်လီၤဖးတၢ် အဂီၢ် လၢအစုချုးန့ၢ်ဝဲ အဖီခိၣ်လီၤ. ဒ်တၢ်ဆိၣ် လၢအထးခိၣ်ဆိၣ်တၢ် အသိးန့ၣ် ဘၣ်မၤဒ်န့ၣ်အသိး, ဒ်တၢ်သိၣ်တၢ်သီ ဘၣ်ဃးဒီး အအိၣ်လီၤဖး အသိးန့ၣ်လီၤ. 22 ဒီးယွၤ ကတိၤတၢ် ဒီးစီၤမိၤၡ့, ဒီးစံးဝဲဒၣ်, 23 ကတိၤတၢ် ဒီးစီၤအၤဟရိၣ် ဒီးအဖိခွါတဖၣ် ဒီးစံး, သုဘၣ်ဆိၣ်ဂ့ၤ ပှၤအံၣ်စရ့လးဖိ ဒ်အံၤ, စံးဘၣ်အီၤ, 24 မ်ယွၤ ဆိၣ်ဂ့ၤနၤ, ဒီးကွၢ်က့ၤနၤ တက့ၢ်. 25 မ်ယွၤ ဒုးကပီၤနၤ လၢအမဲာ်, ဒီးဒုးဘၣ်နၤ လၢအဘျုးအဖှိၣ် တက့ၢ်. 26 မ်ယွၤ ပာ်ထီၣ် အမဲာ် လၢနလိၤ, ဒီးဟ့ၣ်လီၤနၤ လၢတၢ်ဃူတၢ်ဖိး တက့ၢ်. 27 ဒီးဘၣ်ပာ်တမံၤ လၢပှၤအံၣ်စရ့လးဖိ အလိၤ, ဒီးယ ကဆိၣ်ဂ့ၤအီၤလီၤ.


လံာ်စီၤမိၤၡ့ လွံၢ်ဘ့ၣ်တဘ့ၣ်. Numbers 7

1 ဒီးမုၢ်တနံၤ လၢစီၤမိၤၡ့ သူၣ်ထီၣ် တၢ်အိၣ်အလီၢ်, ဒီးဖှူ အီၤ, ဒီးမၤစီဆှံအီၤ, ဒီးအတၢ်ဖိတၢ်လံၤ ခဲလၢာ်, ဒီးတၢ်လုၢ်လီၢ်, ဒီးအတၢ်ဖိတၢ်လံၤ ခဲလၢာ်, ဒီးဖှူအီၤ, ဒီးမၤစီဆှံအီၤ ဝံၤဒီး, 2 တၢ်မၤအသး လၢပှၤအံၣ်စရ့လးဖိ အပဒိၣ်တဖၣ်, အပၢ် အဟံၣ် အခိၣ်တဖၣ် လၢအမ့ၢ် ပှၤအဒူၣ်တဖၣ် အပဒိၣ်, ဒီးအိၣ်ဝဲ လၢပှၤဘၣ် တၢ်ဂံၢ်အီၤ အဖီခိၣ်န့ၣ် မၤဘူၣ်တၢ်လီၤ. 3 ဒီးဟဲစိာ် အတၢ်မၤဘူၣ်ဆူ ယွၤအမဲာ်ညါ, လ့ၣ်ကဟၣ် အိၣ်ဒီး အဒၢ ဃုဆိ, ဒီးဂီၤဖံး တဆံခံဒု, ပဒိၣ် ခံဂၤ လ့ၣ်ကဟၣ် တဆိ, ဒီးပဒိၣ်တဂၤ ဂီၤဖံး တဒုလီၤ. ဒီးပှၤဟဲစိာ်အီၤဆူ တၢ်အိၣ်အလီၢ် အမဲာ်ညါလီၤ. 4 ဒီးယွၤ ကတိၤတၢ် ဒီးစီၤမိၤၡ့, ဒီးစံးဝဲဒၣ်, 5 ဟံးန့ၢ် လၢအီၤ ဒ်သိး အကမၤ တၢ်အိၣ်ဖှိၣ်အဒဲ အကုၢ်အပှၤ အတၢ်မၤန့ၣ် တက့ၢ်. ဒီးနဘၣ်ဟ့ၣ်လီၤအီၤ လၢပှၤလ့ၤဝံဖိတဖၣ်, ဒ်အတၢ်မၤအသိး ကိးဂၤဒဲးလီၤ. 6 ဒီးစီၤမိၤၡ့ ဟံးန့ၢ် လ့ၣ်ကဟၣ်, ဒီးဂီၤဖံးတဖၣ်န့ၣ်, ဒီး ဟ့ၣ်လီၤအီၤ လၢပှၤလ့ၤဝံဖိလီၤ. 7 ဒီးလ့ၣ်ကဟၣ် ခံဆိ, ဒီးဂီၤဖံး လွံၢ်ဒုန့ၣ် ဟ့ၣ်လီၤဝဲ လၢစီၤက့ရၡိၣ် အဖိခွါတဖၣ်, ဒ်အမၤတၢ် အသိးန့ၣ်လီၤ. 8 ဒီးလ့ၣ်ကဟၣ် လွံၢ်ဆိ, ဒီးဂီၤဖံး ဃိးဒုန့ၣ် ဟ့ၣ်လီၤဝဲ လၢစီၤမရၤရံၤ အဖိခွါ, ဒ်အမၤတၢ်အသိး လၢပှၤလုၢ်တၢ်အဒိၣ် စီၤအၤဟရိၣ် အဖိခွါ စီၤအံသမၢ် အစုပူၤလီၤ. 9 မ့မ့ၢ် စီၤကဃး အဖိခွါတဖၣ်န့ၣ် တဟ့ၣ်လီၤဘၣ်အီၤ လၢတၢ်ဘၣ်. အဂ့ၢ်ဒ်အံၤ, တၢ်ဘၣ်ဃးဒီး တၢ်အလီၢ်စီဆှံ လၢအဘၣ်ယိး လၢအဖံဘၣ်ခိၣ်န့ၣ်မ့ၢ် အဝဲသ့ၣ် အတၢ်မၤလီၤ. 10 ဒီးပဒိၣ်တဖၣ်န့ၣ် မၤဘူၣ်တၢ် လၢတၢ်ပာ်စီဆှံ တၢ်လုၢ်လီၢ် အဂီၢ်, မုၢ်တနံၤ လၢအဘၣ်ဖှူအသး, ဒီးပဒိၣ်တဖၣ် မၤဘူၣ် အတၢ်မၤဘူၣ် လၢတၢ်လုၢ်လီၢ် အမဲာ်ညါလီၤ. 11 ဒီးယွၤ စံးဘၣ် စီၤမိၤၡ့, ဘၣ်မၤဘူၣ် အတၢ်မၤဘူၣ် လၢတၢ်ပာ်စီဆှံ တၢ်လုၢ်လီၢ် အဂီၢ်န့ၣ် ပဒိၣ်တဂၤတနံၤ, ပဒိၣ်တဂၤတနံၤ စုာ်စုာ်လီၤ. 12 ဒီးပှၤ လၢအမၤဘူၣ် အတၢ်မၤဘူၣ် လၢမုၢ်ခီၣ်ထံးန့ၣ်မ့ၢ် ယူဒၤ အဒူၣ်ဖိ စီၤဧမံၤနဒး အဖိခွါ စီၤနၤဃၡိၣ်လီၤ. 13 ဒီး အတၢ်မၤဘူၣ်န့ၣ်မ့ၢ် သီတ့ၤစ့ တဘ့ၣ် လီၤတယၢၢ် ၡက့လး တကယၤ သၢဆံ, သလၢစ့ တဖျၢၣ် လီၤတယၢၢ် ၡက့လး နွံဆံ, ဒ်လီၢ်စီဆှံ အၡက့လး အသိးန့ၣ်, ပှဲၤဝဲ ခံမံၤလိာ် ဒီးကိၣ်ကမူၣ် ဃါဃုာ်ဒီး သိ လၢတၢ်မၤဘူၣ်ကိၣ် အဂီၢ်, 14 နီၣ်တၢၤထူ တဘ့ၣ် လီၤတယၢၢ် ၡက့လး တဆံ ပှဲၤဝဲ ဒီးတၢ်နၢမူဆိၣ်ကဲၤ, 15 ဂီၤဖံးဖါဖိ တဒု, သိဖါတဒု, သိဖိ တနံၣ်ဖိ တဒု လၢတၢ်လုၢ်မ့ၣ်အူ အဂီၢ်, 16 မဲာ်တဲးလဲးဖိ တဒု လၢတၢ်လုၢ်တၢ်ဒဲးဘး အဂီၢ်, 17 ဒီးဂီၤဖံးဖါ ခံဒု, သိဖါ ယဲၢ်ဒု, မဲာ်တဲးလဲးဖါ ယဲၢ်ဒု, သိဖိ တနံၣ်ဖိ ယဲၢ်ဒု လၢတၢ်လုၢ်မၤဃူမၤဖိး အဂီၢ်လီၤ. အန့ၣ်မ့ၢ် စီၤဧမၤနဒး အဖိခွါ စီၤနၤဃၡိၣ် အတၢ်မၤဘူၣ်လီၤ. 18 ခံနံၤတနံၤန့ၣ် ပှၤယံးစၣ်ကၢ်ဖိ အပဒိၣ် စီၤစူဧၢ် အဖိခွါ စီၤနၤသန့လး, မၤဘူၣ်တၢ်လီၤ. 19 မၤဘူၣ် အတၢ်မၤဘူၣ် လၢသီတ့ၤစ့ တဘ့ၣ် လီၤတယၢၢ် ၡက့လး တကယၤ သၢဆံ, သလၢစ့ တဖျၢၣ် လီၤတယၢၢ် ၡက့လး နွံဆံ, ဒ်လီၢ်စီဆှံ အၡက့လး အသိးန့ၣ်, ပှဲၤဝဲ ခံမံၤလိာ် ဒီးကိၣ်ကမူၣ် ဃါဃုာ်ဒီးသိ လၢတၢ်မၤဘူၣ်ကိၣ် အဂီၢ်, 20 နီၣ်တၢၤထူ တဘ့ၣ် လီၤတယၢၢ် ၡက့လး တဆံ, ပှဲၤဝဲ ဒီးတၢ်နၢမူ ဆိၣ်ကဲၤ, 21 ဂီၤဖံးဖါဖိတဒု, သိဖါတဒု, သိဖိ တနံၣ်ဖိ တဒု လၢတၢ်လုၢ်မ့ၣ်အူ အဂီၢ်, 22 မဲာ်တဲးလဲးဖိတဒု လၢတၢ်လုၢ်တၢ်ဒဲးဘး အဂီၢ်, 23 ဒီးဂီၤဖံးဖါ ခံဒု, သိဖါ ယဲၢ်ဒု, မဲာ်တဲးလဲးဖါ ယဲၢ်ဒု, သိဖိ တနံၣ်ဖိ ယဲၢ်ဒု လၢတၢ်လုၢ်မၤဃူမၤဖိး အဂီၢ်လီၤ. အဝဲန့ၣ်မ့ၢ် စီၤစူဧၢ် အဖိခွါ စီၤနၤသန့လး အတၢ်မၤဘူၣ်လီၤ. 24 သၢနံၤတနံၤန့ၣ် ပှၤစဘူလိၣ်ဖိ အပဒိၣ် စီၤဃ့လူၣ် အဖိခွါ စီၤအလံအာ်, မၤဘူၣ်တၢ်လီၤ. 25 အတၢ်မၤဘူၣ်န့ၣ်မ့ၢ် သီတ့ၤစ့ တဘ့ၣ် လီၤတယၢၢ် ၡက့လး တကယၤ သၢဆံ, သလၢစ့ တဖျၢၣ် လီၤတယၢၢ် ၡက့လး နွံဆံ, ဒ်လီၢ်စီဆှံ အၡက့လး အသိးန့ၣ်, ပှဲၤဝဲ ခံမံၤလိာ် ဒီးကိၣ်ကမူၣ် ဃါဃုာ်ဒီးသိ လၢတၢ်မၤဘူၣ်ကိၣ် အဂီၢ်, 26 နီၣ်တၢၤထူ တဘ့ၣ် လီၤတယၢၢ် ၡက့လး တဆံ, ပှဲၤဝဲ ဒီးတၢ်နၢမူဆိၣ်ကဲၤ, 27 ဂီၤဖံးဖါဖိ တဒု, သိဖါ တဒု, သိဖိ တနံၣ်ဖိ တဒု လၢတၢ်လုၢ်မ့ၣ်အူ အဂီၢ်, 28 မဲာ်တဲးလဲးဖိ တဒု လၢတၢ်လုၢ်တၢ်ဒဲးဘး အဂီၢ်, 29 ဒီးဂီၤဖံးဖါ ခံဒု, သိဖါ ယဲၢ်ဒု, မဲာ်တဲးလဲးဖါ ယဲၢ်ဒု, သိဖိ တနံၣ်ဖိ ယဲၢ်ဒု လၢတၢ်လုၢ်မၤဃူမၤဖိး အဂီၢ်လီၤ. အဝဲန့ၣ်မ့ၢ် စီၤဃ့လူၣ် အဖိခွါ စီၤအလံအာ် အတၢ်မၤဘူၣ်လီၤ. 30 လွံၢ်နံၤတနံၤန့ၣ် ပှၤရူၤဘ့ၣ်ဖိ အပဒိၣ် စီၤၡဒ့အူၢ် အဖိခွါ စီၤအလံစူၢ်, မၤဘူၣ်တၢ်လီၤ. 31 အတၢ်မၤဘူၣ်န့ၣ်မ့ၢ် သီတ့ၤစ့ တဘ့ၣ် လီၤတယၢၢ် ၡက့လး တကယၤ သၢဆံ, သလၢစ့ တဖျၢၣ် လီၤတယၢၢ် ၡက့လး နွံဆံ, ဒ်လီၢ်စီဆှံ အၡက့လး အသိးန့ၣ်, ပှဲၤဝဲ ခံမံၤလိာ် ဒီးကိၣ်ကမူၣ် ဃါဃုာ်ဒီးသိ လၢတၢ်မၤဘူၣ်ကိၣ် အဂီၢ်, 32 နီၣ်တၢၤထူ တဘ့ၣ် လီၤတယၢၢ် ၡက့လး တဆံ ပှဲၤဝဲ ဒီးတၢ်နၢမူဆိၣ်ကဲၤ, 33 ဂီၤဖံးဖါဖိ တဒု, သိဖါ တဒု, သိဖိ တနံၣ်ဖိ တဒု လၢတၢ်လုၢ်မ့ၣ်အူ အဂီၢ်, 34 မဲာ်တဲးလဲးဖိ တဒု လၢတၢ်လုၢ်တၢ်ဒဲးဘး အဂီၢ်, 35 ဒီးဂီၤဖံးဖါ ခံဒု, သိဖါ ယဲၢ်ဒု, မဲာ်တဲးလဲးဖါ ယဲၢ်ဒု, သိဖိ တနံၣ်ဖိ ယဲၢ်ဒု, လၢတၢ်လုၢ်မၤဃူမၤဖိး အဂီၢ်လီၤ. အဝဲန့ၣ်မ့ၢ် စီၤၡဒ့အူၢ် အဖိခွါ စီၤအလံစူၢ် အတၢ်မၤဘူၣ်လီၤ. 36 ယဲၢ်နံၤတနံၤန့ၣ် ပှၤစူၤမ့းအိၣ်ဖိ အပဒိၣ် စီၤစူၤရံၡးဒံၤ အဖိခွါ စီၤၡလူမံၤအ့လး, မၤဘူၣ်တၢ်လီၤ. 37 အတၢ်မၤ ဘူၣ်န့ၣ်မ့ၢ် သီတ့ၤစ့တဘ့ၣ် လီၤတယၢၢ် ၡက့လး တကယၤ သၢဆံ, သလၢစ့ တဖျၢၣ် လီၤတယၢၢ် ၡက့လး နွံဆံ, ဒ်လီၢ်စီဆှံ အၡက့လး အသိးန့ၣ်, ပှဲၤဝဲ ခံမံၤလိာ် ဒီးကိၣ်ကမူၣ် ဃါဃုာ်ဒီးသိ လၢတၢ်မၤဘူၣ်ကိၣ် အဂီၢ်, 38 နီၣ်တၢၤထူ တဘ့ၣ် လီၤတယၢၢ် ၡက့လး တဆံ, ပှဲၤဝဲ ဒီးတၢ်နၢမူဆိၣ်ကဲၤ, 39 ဂီၤဖံးဖါဖိ တဒု, သိဖိ တဒု, သိဖိ တနံၣ်ဖိ တဒု လၢတၢ်လုၢ်မ့ၣ်အူ အဂီၢ်, 40 မဲာ်တဲးလဲးဖိ တဒု လၢတၢ်လုၢ်တၢ်ဒဲးဘး အဂီၢ်, 41 ဒီးဂီၤဖံးဖါ ခံဒု, သိဖါ ယဲၢ်ဒု, မဲာ်တဲးလဲးဖါ ယဲၢ်ဒု, သိဖိ တနံၣ်ဖိ ယဲၢ်ဒု လၢတၢ်လုၢ်မၤဃူမၤဖိး အဂီၢ်လီၤ. အဝဲန့ၣ်မ့ၢ် စီၤစူၤရံၡးဒံၤ အဖိခွါ စီၤၡလူမံၤအ့လး အတၢ်မၤဘူၣ်လီၤ. 42 ဃုနံၤတနံၤန့ၣ် ပှၤကးဖိ အပဒိၣ် စီၤဒဧူၤအ့လး အဖိခွါ စီၤအ့လယၤစာ်, မၤဘူၣ်တၢ်လီၤ. 43 အတၢ်မၤဘူၣ်န့ၣ်မ့ၢ် သီတ့ၤစ့ တဘ့ၣ် လီၤတယၢၢ် ၡက့လး တကယၤ သၢဆံ, သလၢစ့တဖျၢၣ် လီၤတယၢၢ် ၡက့လး နွံဆံ, ဒ်လီၢ်စီဆှံ အၡက့လး အသိးန့ၣ်, ပှဲၤဝဲ ခံမံၤလိာ် ဒီးကိၣ်ကမူၣ် ဃါဃုာ်ဒီးသိ လၢတၢ်မၤဘူၣ်ကိၣ် အဂီၢ်, 44 နီၣ်တၢၤထူ တဘ့ၣ် လီၤတယၢၢ် ၡက့လး တဆံ, ပှဲၤဝဲ ဒီးတၢ်နၢမူဆိၣ်ကဲၤ, 45 ဂီၤဖံးဖါဖိ တဒု, သိဖိ တဒု, သိဖိ တနံၣ်ဖိ တဒု လၢတၢ်လုၢ်မ့ၣ်အူ အဂီၢ်, 46 မဲာ်တဲးလဲးဖိ တဒု လၢတၢ်လုၢ်တၢ်ဒဲးဘး အဂီၢ်, 47 ဒီးဂီၤဖံးဖါ ခံဒု, သိဖါ ယဲၢ်ဒု, မဲာ်တဲးလဲးဖါ ယဲၢ်ဒု, သိဖိ တနံၣ်ဖိ ယဲၢ်ဒု လၢတၢ်လုၢ်မၤဃူမၤဖိး အဂီၢ်လီၤ. အဝဲန့ၣ်မ့ၢ် စီၤဒဧူၤအ့လး အဖိခွါ စီၤအ့လယၤစာ် အတၢ်မၤဘူၣ်လီၤ. 48 နွံနံၤတနံၤန့ၣ် ပှၤအ့ဖရဲၣ်ဖိ အပဒိၣ် စီၤဧးမံၤဟူး အဖိခွါ စီၤအလံၡမၤ, မၤဘူၣ်တၢ်လီၤ. 49 အတၢ်မၤဘူၣ်န့ၣ်မ့ၢ် သီတ့ၤစ့ တဘ့ၣ် လီၤတယၢၢ် ၡက့လး တကယၤ သၢဆံ, သလၢစ့တဖျၢၣ် လီၤတယၢၢ် ၡက့လး နွံဆံ, ဒ်လီၢ်စီဆှံ အၡက့လး အသိးန့ၣ်, ပှဲၤဝဲ ခံမံၤလိာ် ဒီးကိၣ်ကမူၣ် ဃါဃုာ်ဒီးသိ လၢတၢ်မၤဘူၣ်ကိၣ် အဂီၢ်, 50 နီၣ်တၢၤထူ တဘ့ၣ် လီၤတယၢၢ် ၡက့လး တဆံ, ပှဲၤဝဲ ဒီးတၢ်နၢမူဆိၣ်ကဲၤ, 51 ဂီၤဖံးဖါဖိ တဒု, သိဖိ တဒု, သိဖိ တနံၣ်ဖိ တဒု လၢတၢ်လုၢ်မ့ၣ်အူ အဂီၢ်, 52 မဲာ်တဲးလဲးဖိ တဒု လၢတၢ်လုၢ်တၢ်ဒဲးဘး အဂီၢ်, 53 ဒီးဂီၤဖံးဖါ ခံဒု, သိဖါ ယဲၢ်ဒု, မဲာ်တဲးလဲးဖါ ယဲၢ်ဒု, သိဖိ တနံၣ်ဖိ ယဲၢ်ဒု လၢတၢ်လုၢ်မၤဃူမၤဖိး အဂီၢ်လီၤ. အဝဲန့ၣ်မ့ၢ် စီၤဧးမံၤဟူး အဖိခွါ စီၤအလံၡမၤ အတၢ်မၤဘူၣ်လီၤ. 54 ဃိးနံၤတနံၤန့ၣ် ပှၤမနၤၡ့ၤဖိ အပဒိၣ် စီၤပဒၤစူၢ် အဖိခွါ စီၤကမၤလ့လး, မၤဘူၣ်တၢ်လီၤ. 55 အတၢ်မၤဘူၣ်န့ၣ်မ့ၢ် သီတ့ၤစ့တဘ့ၣ် လီၤတယၢၢ် ၡက့လး တကယၤ သၢဆံ, သလၢစ့ တဖျၢၣ် လီၤတယၢၢ် ၡက့လး နွံဆံ, ဒ်လီၢ်စီဆှံ အၡက့လး အသိးန့ၣ်, ပှဲၤဝဲ ခံမံၤလိာ် ဒီးကိၣ်ကမူၣ် ဃါဃုာ်ဒီးသိ လၢတၢ်မၤဘူၣ်ကိၣ် အဂီၢ်, 56 နီၣ်တၢၤထူ တဘ့ၣ် လီၤတယၢၢ် ၡက့လး တဆံ, ပှဲၤဝဲ ဒီးတၢ်နၢမူဆိၣ်ကဲၤ, 57 ဂီၤဖံးဖါဖိ တဒု, သိဖိ တဒု, သိဖိ တနံၣ်ဖိ တဒု လၢတၢ်လုၢ်မ့ၣ်အူ အဂီၢ်, 58 မဲာ်တဲးလဲးဖိ တဒု လၢတၢ်လုၢ်တၢ်ဒဲးဘး အဂီၢ်, 59 ဒီးဂီၤဖံးဖါ ခံဒု, သိဖါ ယဲၢ်ဒု, မဲာ်တဲးလဲးဖါ ယဲၢ်ဒု, သိဖိ တနံၣ်ဖိ ယဲၢ်ဒု လၢတၢ်လုၢ်မၤဃူမၤဖိး အဂီၢ်လီၤ. အဝဲန့ၣ်မ့ၢ် စီၤပဒၤစူၢ် အဖိခွါ စီၤကမၤလ့လး အတၢ်မၤဘူၣ်လီၤ. 60 ခွံနံၤတနံၤန့ၣ် ပှၤဘံၣ်ယၤမံၣ်ဖိ အပဒိၣ် စီၤကံးဒဧိနံၤ အဖိခွါ စီၤအဘံဒၣ်, မၤဘူၣ်တၢ်လီၤ. 61 အတၢ်မၤဘူၣ်န့ၣ်မ့ၢ် သီတ့ၤစ့တဘ့ၣ် လီၤတယၢၢ် ၡက့လး တကယၤ သၢဆံ, သလၢစ့ တဖျၢၣ် လီၤတယၢၢ် ၡက့လး နွံဆံ, ဒ်လီၢ်စီဆှံ အၡက့လး အသိးန့ၣ်, ပှဲၤဝဲ ခံမံၤလိာ် ဒီးကိၣ်ကမူၣ် ဃါဃုာ်ဒီးသိ လၢတၢ်မၤဘူၣ်ကိၣ် အဂီၢ်, 62 နီၣ်တၢၤထူ တဘ့ၣ် လီၤတယၢၢ် ၡက့လး တဆံ, ပှဲၤဝဲ ဒီးတၢ်နၢမူဆိၣ်ကဲၤ, 63 ဂီၤဖံးဖါဖိ တဒု, သိဖိ တဒု, သိဖိ တနံၣ်ဖိ တဒု လၢတၢ်လုၢ်မ့ၣ်အူ အဂီၢ်, 64 မဲာ်တဲးလဲးဖိ တဒု လၢတၢ်လုၢ်တၢ်ဒဲးဘး အဂီၢ်, 65 ဒီးဂီၤဖံးဖါ ခံဒု, သိဖါ ယဲၢ်ဒု, မဲာ်တဲးလဲးဖါ ယဲၢ်ဒု, သိဖိ တနံၣ်ဖိ ယဲၢ်ဒု လၢတၢ်လုၢ်မၤဃူမၤဖိး အဂီၢ်လီၤ. အဝဲန့ၣ်မ့ၢ် စီၤကံးဒဧိနံၤ အဖိခွါ စီၤအဘံဒၣ် အတၢ်မၤဘူၣ်လီၤ. 66 ဆံဆဲၣ်နံၤတနံၤန့ၣ် ပှၤဒၣ်ဖိ အပဒိၣ် စီၤဧးမံၤၡးဒံၤ အဖိခွါ စီၤအဃံၤဧ့စ့ၢ် မၤဘူၣ်တၢ်လီၤ. 67 အတၢ်မၤဘူၣ်န့ၣ်မ့ၢ် သီတ့ၤစ့ တဘ့ၣ် လီၤတယၢၢ် ၡက့လး တကယၤ သၢဆံ, သလၢစ့ တဖျၢၣ် လီၤတယၢၢ် ၡက့လး နွံဆံ, ဒ်လီၢ်စီဆှံ အၡက့လး အသိးန့ၣ်, ပှဲၤဝဲ ခံမံၤလိာ် ဒီးကိၣ်ကမူၣ် ဃါဃုာ်ဒီးသိ လၢတၢ်မၤဘူၣ်ကိၣ် အဂီၢ်, 68 နီၣ်တၢၤထူ တဘ့ၣ် လီၤတယၢၢ် ၡက့လး တဆံ, ပှဲၤဝဲ ဒီးတၢ်နၢမူဆိၣ်ကဲၤ, 69 ဂီၤဖံးဖါဖိ တဒု, သိဖိ တဒု, သိဖိ တနံၣ်ဖိ တဒု လၢတၢ်လုၢ်မ့ၣ်အူ အဂီၢ်, 70 မဲာ်တဲးလဲးဖိ တဒု လၢတၢ်လုၢ်တၢ်ဒဲးဘး အဂီၢ်, 71 ဒီးဂီၤဖံးဖါ ခံဒု, သိဖါ ယဲၢ်ဒု, မဲာ်တဲးလဲးဖါ ယဲၢ်ဒု, သိဖိ တနံၣ်ဖိ ယဲၢ်ဒု လၢတၢ်လုၢ်မၤဃူမၤဖိး အဂီၢ်လီၤ. အဝဲန့ၣ်မ့ၢ် စီၤဧးမံၤၡးဒံၤ အဖိခွါ စီၤအဃံၤဧ့စ့ၢ် အတၢ်မၤဘူၣ်လီၤ. 72 တဆံတနံၤအနံၤန့ၣ် ပှၤအၤၡ့ၢ်ဖိ အပဒိၣ် စီၤဧးကရၣ် အဖိခွါ စီၤပးကံၤအ့လး မၤဘူၣ်တၢ်လီၤ. 73 အတၢ်မၤဘူၣ်န့ၣ်မ့ၢ် သီတ့ၤစ့ တဘ့ၣ် လီၤတယၢၢ် ၡက့လး တကယၤ သၢဆံ, သလၢစ့ တဖျၢၣ် လီၤတယၢၢ် ၡက့လး နွံဆံ, ဒ်လီၢ်စီဆှံ အၡက့လး အသိးန့ၣ်, ပှဲၤဝဲ ခံမံၤလိာ် ဒီးကိၣ်ကမူၣ် ဃါဃုာ်ဒီးသိ လၢတၢ်မၤဘူၣ်ကိၣ် အဂီၢ်, 74 နီၣ်တၢၤထူ တဘ့ၣ် လီၤတယၢၢ် ၡက့လး တဆံ, ပှဲၤဝဲ ဒီးတၢ်နၢမူဆိၣ်ကဲၤ, 75 ဂီၤဖံးဖါဖိ တဒု, သိဖိ တဒု, သိဖိ တနံၣ်ဖိ တဒု လၢတၢ်လုၢ်မ့ၣ်အူ အဂီၢ်, 76 မဲာ်တဲးလဲးဖိ တဒု လၢတၢ်လုၢ်တၢ်ဒဲးဘး အဂီၢ်, 77 ဒီးဂီၤဖံးဖါ ခံဒု, သိဖါ ယဲၢ်ဒု, မဲာ်တဲးလဲးဖါ ယဲၢ်ဒု, သိဖိ တနံၣ်ဖိ ယဲၢ်ဒု လၢတၢ်လုၢ်မၤဃူမၤဖိး အဂီၢ်လီၤ. အဝဲန့ၣ်မ့ၢ် စီၤဧးကရၣ် အဖိခွါ စီၤပးကံၤအ့လး အတၢ်မၤဘူၣ်လီၤ. 78 တဆံခံနံၤတနံၤန့ၣ် ပှၤနးသၤလံ ပဒိၣ် စီၤဧ့နၣ် အဖိခွါ စီၤအဃံရၤ, မၤဘူၣ်တၢ်လီၤ. 79 အတၢ်မၤဘူၣ်န့ၣ်မ့ၢ် သီတ့ၤစ့တဘ့ၣ် လီၤတယၢၢ် ၡက့လး တကယၤ သၢဆံ, သလၢစ့ တဖျၢၣ် လီၤတယၢၢ် ၡက့လး နွံဆံ, ဒ်လီၢ်စီဆှံ အၡက့လး အသိးန့ၣ်, ပှဲၤဝဲ ခံမံၤလိာ် ဒီးကိၣ်ကမူၣ် ဃါဃုာ်ဒီးသိ လၢတၢ်မၤဘူၣ်ကိၣ် အဂီၢ်, 80 နီၣ်တၢၤထူ တဘ့ၣ် လီၤတယၢၢ် ၡက့လး တဆံ, ပှဲၤဝဲ ဒီးတၢ်နၢမူဆိၣ်ကဲၤ, 81 ဂီၤဖံးဖါဖိ တဒု, သိဖိ တဒု, သိဖိ တနံၣ်ဖိ တဒု လၢတၢ်လုၢ်မ့ၣ်အူ အဂီၢ်, 82 မဲာ်တဲးလဲးဖိ တဒု လၢတၢ်လုၢ်တၢ်ဒဲးဘး အဂီၢ်, 83 ဒီးဂီၤဖံးဖါ ခံဒု, သိဖါ ယဲၢ်ဒု, မဲာ်တဲးလဲးဖါ ယဲၢ်ဒု, သိဖိ တနံၣ်ဖိ ယဲၢ်ဒု လၢတၢ်လုၢ်မၤဃူမၤဖိး အဂီၢ်လီၤ. အဝဲန့ၣ်မ့ၢ် စီၤဒဧူၤအ့လး အဖိခွါ စီၤအ့လယၤစာ် အတၢ်မၤဘူၣ်လီၤ. 84 အဝဲန့ၣ်မ့ၢ် တၢ်ပာ်စီဆှံတၢ်လုၢ်လီၢ်, လၢမုၢ်နံၤ လၢအဘၣ် တၢ်ဖှူအီၤ လၢပှၤအံၣ်စရ့လးဖိ အပဒိၣ် တဆံခံဂၤ လီၤ. သီတ့ၤစ့ တဆံခံဘ့ၣ်, သလၢစ့ တဆံခံဖျၢၣ်, နီၣ်တၢၤထူ တဆံခံဘ့ၣ်, 85 သီတ့ၤစ့ တဘ့ၣ် လီၤတယၢၢ် ၡက့လး တကယၤ သၢဆံ စုာ်စုာ်, သလၢ တဖျၢၣ် နွံဆံ စုာ်စုာ် လီၤ. သီတ့ၤစ့ ဒီးသလၢစ့ ခဲလၢာ် လီၤတယၢၢ် ၡက့လး ခံကထိ ဒီးလွံၢ်ကယၤ ဒ်လီၢ်စီဆှံ အၡက့လး အသိးန့ၣ်လီၤ. 86 နီၣ်တၢၤထူန့ၣ် အိၣ် တဆံခံဘ့ၣ် ပှဲၤဒီး တၢ်နၢမူဆိၣ်ကဲၤ, တဘ့ၣ် ဆံဆဲၣ် ၡက့လး, တဘ့ၣ် ဆံဆဲၣ် ၡက့လး ဒ်လီၢ်စီဆှံ အၡက့လး အသိးန့ၣ်လီၤ. နီၣ်တၢၤထူ ခဲလၢာ် မ့ၢ်ၡက့လး တကယၤ ဒီးခံဆံလီၤ. 87 ကယဲၢ် ဂီၤဖံးဖါ လၢတၢ်လုၢ်မ့ၣ်အူ အဂီၢ်န့ၣ်မ့ၢ် တဆံခံဒု, သိဖါ တဆံခံဒု, သိဖိ တနံၣ်ဖိ တဆံခံဒု, အိၣ်ဒီး အတၢ်မၤဘူၣ်ကိၣ်လီၤ. ဒီးမဲာ်တဲးလဲးဖိ လၢတၢ်လုၢ်တၢ်ဒဲးဘး အဂီၢ်န့ၣ် အိၣ် တဆံခံဒုလီၤ. 88 ဒီး ကယဲၢ် ဂီၤဖံး လၢတၢ်လုၢ်မၤဃူမၤဖိး အဂီၢ်န့ၣ်မ့ၢ် ခံဆံလွံၢ်ဒု, သိဖါ ဃုဆံ, မဲာ်တဲးလဲးဖါ ဃုဆံ, သိဖိ တနံၣ်ဖိ ဃုဆံလီၤ. အဝဲန့ၣ်မ့ၢ် တၢ်ပာ်စီဆှံတၢ်လုၢ်လီၢ် လၢအဘၣ် တၢ်ဖှူအသး အလီၢ်ခံန့ၣ်လီၤ. 89 ဒီးတုၤ စီၤမိၤၡ့ လဲၤနုာ် လၢတၢ်အိၣ်ဖှိၣ် အဒဲပူၤ, ဒ်သိး အကကတိၤတၢ် ဒီးအီၤ ဒီး, နၢ်ဟူဝဲ လၢတၢ်ကလုၢ်ကတိၤတၢ် ဒီးအီၤ လၢတၢ်မၤပူၤဖျဲးအလီၢ် အဖီခိၣ် လၢအအိၣ် လၢတၢ်အၢၣ်လီၤအီလီၤ အတလါ အဖီခိၣ် လၢခ့ရူာ် ခံဂၤ အဘၢၣ်စၢၤ, ဒီးကတိၤဝဲ ဒီးအီၤလီၤ.


လံာ်စီၤမိၤၡ့ လွံၢ်ဘ့ၣ်တဘ့ၣ်. Numbers 8

1 ဒီးယွၤ ကတိၤတၢ် ဒီးစီၤမိၤၡ့, ဒီးစံးဝဲဒၣ်, 2 ကတိၤတၢ် ဒီးစီၤအၤဟရိၣ်, ဒီး စံးဘၣ်အီၤ, တုၤ နဒွဲၣ်ထီၣ် မ့ၣ်အူဒၢဒီး, မ့ၣ်အူဒၢ နွံဖျၢၣ် ဘၣ်ကပီၤထီၣ် သဃီၤ ဒီးမ့ၣ်အူဒၢ မိၢ်ပှၢ်လီၤ. 3 ဒီးစီၤအၤဟရိၣ် မၤဝဲ ဒ်န့ၣ်လီၤ. ဒွဲၣ်ထီၣ် မ့ၣ်အူဒၢသဃီၤ ဒီးမ့ၣ်အူဒၢ မိၢ်ပှၢ်, ဒ်ယွၤ မၤလိာ် စီၤမိၤၡ့ အသိးန့ၣ်လီၤ. 4 ဒီးမ့ၣ်အူဒၢ မိၢ်ပှၢ်န့ၣ်မ့ၢ် ထူပိာ်အသးလီၤ ပၢၢ်လၢအဘိ, ပၢၢ်လၢအဖီ မ့ၢ်တၢ်ပိာ်အသးလီၤ. ဒ်တၢ်အဒိအတဲာ် လၢယွၤ ဒုးနဲၣ် စီၤမိၤၡ့ အသိးန့ၣ်, မၤ မ့ၣ်အူဒၢ မိၢ်ပှၢ် ဒ်န့ၣ်သိးလီၤ. 5 ဒီးယွၤ ကတိၤတၢ် ဒီးစီၤမိၤၡ့, ဒီးစံးဝဲဒၣ်, 6 ဟံးန့ၢ် ပှၤလ့ၤဝံဖိ လၢပှၤအံၣ်စရ့လးဖိ အကျါ, ဒီးမၤကဆှီထီၣ် အီၤ တက့ၢ်. 7 ဒီးဒ်သိး နကမၤကဆှီထီၣ်အီၤ ဒီးနဘၣ်မၤအီၤ ဒ်အံၤ, ဖှံထံကဆှီ လၢအလိၤ, ဒီးမ်အလူၤ အဆူၣ် လၢအညၣ်လိၤ ဒီဂၤညါ, ဒီးဆှုၣ် အကူအသိး, ဒီး မၤကဆှီထီၣ်အသး တက့ၢ်. 8 ဒီးမ်အဟံးန့ၢ် ဂီၤဖံးဖိ တဒု ဒီးအတၢ်မၤဘူၣ်ကိၣ်, ကိၣ်ကမူၣ် ဃါဃုာ်အသးဒီး သိန့ၣ် တက့ၢ်. ဒီးနဘၣ်ဟံးန့ၢ် ဂီၤဖံးဖိ ခံဒုတဒု လၢတၢ်လုၢ်တၢ်ဒဲးဘး အဂီၢ်လီၤ. 9 ဒီးနဘၣ်ဟဲစိာ် ပှၤလ့ၤဝံဖိ ဆူ တၢ်အိၣ်ဖှိၣ်အဒဲ အမဲာ်ညါ, ဒီးဒုးအိၣ်ဖှိၣ် ပှၤအံၣ်စရ့လးဖိ အတၢ်အိၣ်ဖှိၣ် ခဲလၢာ်လီၤ. 10 ဒီးနဘၣ်ပာ်လီၤ ပှၤလ့ၤဝံဖိ လၢယွၤ အမဲာ်ညါ ဒီးပှၤအံၣ်စရ့လးဖိ ဘၣ်ပာ်အစု လၢပှၤလ့ၤဝံဖိ အလိၤလီၤ. 11 ဒီးစီၤအၤဟရိၣ် ဘၣ်ဝၢ် ပှၤလ့ၤဝံဖိ လၢယွၤအမဲာ်ညါ, ပှၤအံၣ်စရ့လးဖိ အတၢ်ဝၢ်, ဒ်သိး အကမၤ ယွၤအကုၢ်အပှၤ အတၢ်မၤ ဒီးအိၣ်ဝဲလီၤ. 12 ဒီးပှၤလ့ၤဝံဖိ ဘၣ်ပာ် အစု လၢဂီၤဖံးဖါ အခိၣ်တဖၣ်, ဒီးနဘၣ်လုၢ် ယွၤ လၢတဒု လၢတၢ်လုၢ်တၢ်ဒဲးဘး အဂီၢ်, ဒီးတဒု လၢတၢ်လုၢ်မ့ၣ်အူ အဂီၢ်, ဒ်သိး အကမၤ တၢ်ပူၤဖျဲး လၢပှၤလ့ၤဝံဖိ အဂီၢ်လီၤ. 13 ဒီးနဘၣ်ပာ် ပှၤလ့ၤဝံဖိ လၢစီၤအၤဟရိၣ် အမဲာ်ညါ, ဒီး လၢအဖိခွါတဖၣ် အမဲာ်ညါ, ဒီးဝၢ်အီၤ လၢတၢ်ဝၢ် လၢယွၤ အဂီၢ်လီၤ. 14 ဒီးနဘၣ်နီၤဖး ပှၤလ့ၤဝံဖိ လၢပှၤအံၣ်စရ့လးဖိ အကျါ, ဒီးပှၤလ့ၤဝံဖိ ကကဲထီၣ် ယတၢ်လီၤ. 15 လၢခံက့ၤဒီး ပှၤလ့ၤဝံဖိ ဘၣ်လဲၤနုာ် ဒ်သိး အကမၤ တၢ်အိၣ်ဖှိၣ် အဒဲ အတၢ်မၤလီၤ. ဒီးနဘၣ်မၤကဆှီထီၣ်အီၤ ဒီးဝၢ်အီၤ လၢတၢ်ဝၢ်လီၤ. 16 အဂ့ၢ်ဒ်အံၤ, အဝဲသ့ၣ်တဖၣ်န့ၣ် ဘၣ် တၢ်ဟ့ၣ်လီၤအီၤ သပှၢ်တၢၢ် လၢယၤ လၢပှၤအံၣ်စရ့လးဖိ အကျါ လၢပှၤ လၢအအိးထီၣ် ပှၤအဒၢလီၢ် ခဲလၢာ် အလီၢ်လီၤ. ယဟံးန့ၢ်လံအီၤ လၢယဂီၢ် လၢကယဲၢ် ပှၤဝဲၢ်ကိ လၢပှၤအံၣ်စရ့လးဖိ အကျါ အလီၢ်လံ. 17 အဂ့ၢ်ဒ်အံၤ, ကယဲၢ် တၢ်ဝဲၢ်ကိ လၢပှၤအံၣ်စရ့လးဖိ အကျါ, ပှၤကညီ မ့ၢ်ဂ့ၤ, ဆၣ်ဖိကီၢ်ဖိ မ့ၢ်ဂ့ၤ, မ့ၢ်ယတၢ် လီၤ. မုၢ်တနံၤ လၢယကျီသံကွံာ် ကယဲၢ် တၢ်ဝဲၢ်ကိ လၢကီၢ်အဲၤကူပတူး အပူၤန့ၣ် ယပာ်စီဆှံအီၤ လၢသုဂီၢ်လီၤ. 18 ယဟံးန့ၢ်လံ ပှၤလ့ၤဝံဖိ လၢတၢ်ဝဲၢ်ကိ လၢပှၤအံၣ်စရ့လးဖိ အကျါ ခဲလၢာ် အလီၢ်လံ. 19 ဒီးယဟ့ၣ်လီၤလံ ပှၤလ့ၤဝံဖိ လၢတၢ်ဟ့ၣ် လၢစီၤအၤဟရိၣ်, ဒီး လၢအဖိခွါတဖၣ် လၢပှၤအံၣ်စရ့လးဖိ အကျါ, ဒ်သိး အကမၤ ပှၤအံၣ်စရ့လးဖိ အတၢ်မၤ လၢတၢ်အိၣ်ဖှိၣ် အဒဲပူၤ, ဒီးမၤ တၢ်ပူၤဖျဲး လၢပှၤအံၣ်စရ့လးဖိ အဂီၢ်, ဒ်သိး ပှၤအံၣ်စရ့လးဖိ မ့ၢ်သုးဘူးအသး ဆူတၢ်အလီၢ်စီဆှံ အအိၣ်ဒီး, တၢ်သံသတြိာ် အသုတအိၣ် တဂ့ၤလီၤ. 20 ဒီးစီၤမိၤၡ့, ဒီးစီၤအၤဟရိၣ်, ဒီး ကယဲၢ် ပှၤအံၣ်စရ့လးဖိ အတၢ်အိၣ်ဖှိၣ်န့ၣ် မၤ ပှၤလ့ၤဝံဖိ ဒ်ကယဲၢ် တၢ် လၢယွၤ မၤလိာ် စီၤမိၤၡ့ လၢပှၤလ့ၤဝံဖိ အဂ့ၢ်အကျိၤ အသိးန့ၣ်လီၤ. ပှၤအံၣ်စရ့လးဖိ မၤအီၤ ဒ်န့ၣ်လီၤ. 21 ဒီးပှၤလ့ၤဝံဖိ မၤကဆှီထီၣ်အသးဒီး ဆှုၣ် အကူအသိး, ဒီးစီၤအၤဟရိၣ် ဝၢ်အီၤ လၢတၢ်ဝၢ် လၢယွၤအမဲာ်ညါ, ဒီးစီၤအၤဟရိၣ် မၤ တၢ်ပူၤဖျဲး လၢအဂီၢ်, ဒ်သိး အကမၤကဆှီထီၣ်အီၤလီၤ. 22 လၢခံက့ၤ ဒီးပှၤလ့ၤဝံဖိ လဲၤနုာ်မၤ တၢ်မၤ လၢတၢ်အိၣ်ဖှိၣ် အဒဲပူၤ လၢစီၤအၤဟရိၣ်ဒီး အဖိခွါတဖၣ် အမဲာ်ညါ လီၤ. ဒ်ယွၤ မၤလိာ် စီၤမိၤၡ့ လၢပှၤလ့ၤဝံဖိ အဂ့ၢ်အကျိၤ အသိးန့ၣ် မၤအီၤ ဒ်န့ၣ်သိးလီၤ. 23 ဒီးယွၤ ကတိၤတၢ် ဒီးစီၤမိၤၡ့, ဒီးစံးဝဲဒၣ်, 24 တၢ်အံၤတမံၤ ဘၣ်ဃးဒီး ပှၤလ့ၤဝံဖိ, လၢအသးပှၢ် ခံဆံ ယဲၢ်နံၣ်ဒီး အါန့ၢ် အန့ၣ် ဘၣ်လဲၤနုာ် လၢတၢ်သုးမုၢ် အတၢ်မၤ အကျါ, ဒ်သိး အကမၤ တၢ်အိၣ်ဖှိၣ် အဒဲ အတၢ်မၤလီၤ. 25 ဒီးတုၤ အသးပှၢ် ပှဲၤထီၣ် အနံၣ် ယဲၢ်ဆံဒီး, ဘၣ်ဟဲက့ၤကဒါက့ၤ လၢတၢ်သုးမုၢ် အတၢ်မၤလီၤ. ဒီးတမၤလၢၤဘၣ်ဝဲဘၣ်. 26 ဒီးကမၤ တၢ်အခ့အပှၤ အတၢ်မၤ ဒီးအဒီပုၢ်ဝဲၢ်တဖၣ် လၢတၢ်အိၣ်ဖှိၣ် အဒဲပူၤ, ဒ်သိး အကကွၢ် တၢ်ကွၢ်, ဒီးတမၤလၢၤဘၣ် တၢ်အကုၢ်အပှၤ အတၢ်မၤဘၣ်. နဘၣ်မၤ ပှၤလ့ၤဝံဖိ လၢအတၢ်ကွၢ် အဂ့ၢ်အကျိၤ ဒ်န့ၣ်သိးလီၤ.


လံာ်စီၤမိၤၡ့ လွံၢ်ဘ့ၣ်တဘ့ၣ်. Numbers 9

1 လၢအဟးထီၣ်ကွံာ် လၢကီၢ်အဲၤကူပတူး အပူၤန့ၣ် ခံနံၣ်တနံၣ် လါခီၣ်ထံးတလါန့ၣ်, ယွၤ ကတိၤတၢ် ဒီးစီၤမိၤၡ့ လၢပှၢ်မုၢ်ကနၢ စံၤနါ အပူၤ ဒီးစံးဝဲဒၣ်, 2 မ်ပှၤအံၣ်စရ့လးဖိ မၤဘူၣ်လဲၤကပာ် လၢအဆၢအကတီၢ်ဒၣ်ဝဲန့ၣ် တက့ၢ်. 3 လါတလါအံၤ တဆံလွံၢ်နံၤတနံၤ လၢမုၢ်ဟါန့ၣ် သု ဘၣ်မၤအီၤ လၢအဆၢအကတီၢ်ဒၣ်ဝဲလီၤ. ဒ်အလုၢ်အလၢ် ခဲလၢာ် အသိး, ဒီးဒ်တၢ်စံၣ်ညီၣ် ဘၣ်ဃးဒီး အီၤ ခဲလၢာ် အသိးန့ၣ် သုဘၣ် တိၢ်န့ၢ် အီၤလီၤ. 4 ဒီးစီၤမိၤၡ့ စံးဘၣ် ပှၤအံၣ်စရ့လးဖိ ဒ်သိး အကမၤဘူၣ်လဲၤကပာ်လီၤ. 5 ဒီးလါခီၣ်ထံး တလါထီၣ် တဆံလွံၢ်နံၤတနံၤ လၢမုၢ်ဟါန့ၣ် မၤဝဲ လၢဘူၣ်လဲၤကပာ် လၢပှၢ်မုၢ်ကနၢ စံၤနါ အပူၤလီၤ. ဒ်ကယဲၢ် တၢ် လၢယွၤ မၤလိာ် စီၤမိၤၡ့ အသိးန့ၣ်, ပှၤအံၣ်စရ့လးဖိ မၤဝဲ ဒ်န့ၣ်သိးလီၤ. 6 ဒီးပှၤကညီ အိၣ်ဝဲ တနီၤနီၤ, လၢအဘၣ် တၢ်တကဆှီဘၣ် လၢပှၤအစိၣ် အဃိ သတးဒီး, လၢမုၢ်တနံၤန့ၣ် တိၢ်န့ၢ် ဘူၣ်လဲၤကပာ် တသ့ဘၣ်. ဒီး လၢမုၢ်တနံၤန့ၣ် ဟဲဝဲဆူ စီၤမိၤၡ့ ဒီးစီၤအၤဟရိၣ် အအိၣ်, 7 ဒီး စံးဘၣ်အီၤ, ပဝဲဒၣ်အံၤ ပဘၣ် တကဆှီဘၣ် လၢပှၤတဂၤ အစိၣ် နာ်သက့ဒီး, တၢ်တြီပှၤ ဒ်သိး ပသု တမၤဘူၣ် ယွၤအတၢ်မၤဘူၣ် လၢအဆၢအကတီၢ်ဒၣ်ဝဲ, လၢပှၤအံၣ်စရ့လးဖိ အကျါန့ၣ်မ့ၢ် အဘၣ်မနုၤလဲၣ်. 8 ဒီးစီၤမိၤၡ့ စံးဘၣ်အီၤ, အိၣ်ဆၢထၢၣ် တက့ၢ်. ဒီး ယွၤကမၤလိာ်တၢ် လၢသုဂ့ၢ်သုကျိၤ ဒ်လဲၣ်ဒ်လဲၣ်န့ၣ် ယကဒိကနၣ်လီၤ. 9 ဒီးယွၤ ကတိၤတၢ် ဒီးစီၤမိၤၡ့, ဒီးစံးဝဲဒၣ်, 10 ကတိၤတၢ် ဒီးပှၤအံၣ်စရ့လးဖိ ဒီး စံးဘၣ်အီၤ, ဖဲဒၣ် ပှၤလၢသုကျါ မ့ၢ်ဂ့ၤ, လၢသုစၢၤသုသွဲၣ် အကျါ မ့ၢ်ဂ့ၤ, မ့ၢ်ဘၣ် တၢ်တကဆှီဘၣ် လၢတၢ်အစိၣ် မ့ၢ်ဂ့ၤ, မ့ၢ်အိၣ်လၢကျဲပူၤ လၢအယံၤ မ့ၢ်ဂ့ၤ, ကဘၣ် တိၢ်န့ၢ် ဘူၣ်လဲၤကပာ် လၢယွၤ အဂီၢ်လီၤ. 11 ခံလါတလါထီၣ် တဆံလွံၢ်နံၤတနံၤ လၢမုၢ်ဟါန့ၣ် ဘၣ်တိၢ်န့ၢ် အီၤလီၤ. ဘၣ်အီၣ် ကိၣ် တအိၣ်ဒီးကိၣ်မံၣ်ဒီး တၢ်ခၣ်လီၤ. 12 ဒီးတဘၣ်ပာ်လီၤတဲာ်ဘၣ် တုၤ မုၢ်ဂီၤ နီတစဲးဘၣ်, ဒီးတဘၣ်ဘိးကၢ် အဃံ နီတဘိဘၣ်. ဒ်ကယဲၢ် ဘူၣ်လဲၤကပာ် အလုၢ်အလၢ် အသိးန့ၣ် ဘၣ်တိၢ်န့ၢ်အီၤလီၤ. 13 မ့မ့ၢ် ပှၤအကဆှီ, တအိၣ်ဘၣ် လၢအတၢ်လဲၤတၢ်က့ၤ အပူၤဘၣ်န့ၣ်မ့ၢ် တတိၢ်န့ၢ် ဘူၣ်လဲၤကပာ်ဘၣ်ဒီး, ကဘၣ် တၢ်ဒီၣ်တဲာ်ကွံာ်အီၤ ဒီး အပှၤတကလုာ်ဒၣ်ဝဲလီၤ. အဂ့ၢ်ဒ်အံၤ, တၢ်မၤဘူၣ် ယွၤ အတၢ်မၤဘူၣ် လၢအဆၢ အကတီၢ်ဒၣ်ဝဲ, တဟဲစိာ်ဘၣ်ဝဲဘၣ်, ပှၤတဂၤန့ၣ် ကဘၣ် အတၢ်ဒဲးဘးလီၤ. 14 ဒီးပှၤတခီဘီမုၢ်ဖိ လၢအအိၣ်အဆိး လၢသုကျါ တဂၤ မ့ၢ်ဘၣ်အသး လၢအကတိၢ်န့ၢ် တၢ်လဲၤကပာ် လၢယွၤ အဂီၢ်, ဒ်တၢ်လဲၤကပာ် အလုၢ်အလၢ် အသိး, ဒီးဒ်တၢ်စံၣ်ညီၣ် ဘၣ်ဃးဒီး အီၤ အသိးန့ၣ် ဘၣ်မၤ ဒ်န့ၣ်လီၤ. သု ဘၣ်အိၣ်ဒီး တၢ်အလုၢ်အလၢ် တမံၤဃီ လၢပှၤတခီဘီမုၢ်ဖိ အဂီၢ်, ဒီး လၢပှၤ လၢအအိၣ်ဖျဲၣ် လၢကီၢ်ပူၤ အဂီၢ်လီၤ. 15 ဒီးမုၢ်တနံၤ လၢပှၤသူၣ်ထီၣ် တၢ်အိၣ်အလီၢ်န့ၣ် တၢ်အၢၣ်လီၤဘၢကွံာ် တၢ်အိၣ်အလီၢ် ဖဲ တၢ်အိၣ်ဖှိၣ် အဒဲဖီခိၣ်လီၤ. ဒီး လၢမုၢ်ဟါ တုၤလီၤ လၢမုၢ်ဂီၤန့ၣ် တၢ်လီၤဂာ် လၢမ့ၣ်အူ အတၢ်ကပီၤ အိၣ်ဝဲ လၢတၢ်အိၣ်ဖှိၣ်အလီၢ် အဖီခိၣ်လီၤ. 16 တၢ်မၤအသး ဒ်န့ၣ် တထံၣ်ဃီလီၤ. လၢမုၢ်ဆါ တၢ်အၢၣ်လီၤဘၢအီၤ, ဒီး လၢမုၢ်နၤ တၢ်လီၤဂာ် လၢမ့ၣ်အူလီၤ. 17 ဒီးတုၤ တၢ်အၢၣ်ထီထီၣ် လၢဒဲ အဖီခိၣ် တဘျီလၢ်လၢ် ဒီးပှၤအံၣ်စရ့လးဖိ လဲၤတၢ် လၢအလီၢ်ခံလီၤ. ဒီးဖဲ တၢ်အၢၣ် အိၣ်ဝဲဆိးဝဲ အလီၢ်န့ၣ် ပှၤအံၣ်စရ့လးဖိ သူၣ်အဒဲ ဖဲန့ၣ်လီၤ. 18 ဖဲယွၤအထးခိၣ် ပှၤအံၣ်စရ့လးဖိ လဲၤတၢ်, ဒီးဖဲယွၤ အထးခိၣ် သူၣ်ဝဲ အဒဲလီၤ. မုၢ်နံၤ လၢတၢ်အၢၣ် အိၣ်ဝဲဆိးဝဲ လၢတၢ်အိၣ်အလီၢ် အဖီခိၣ် အဖၢမုၢ်ဒီး, အိၣ်ဝဲ လၢအဒဲပူၤ တကူၢ်သ့ၣ်လီၤ. 19 ဒီးတုၤ တၢ်အၢၣ် အိၣ်ဝဲဆိးဝဲ လၢတၢ်အိၣ်အလီၢ် အဖီခိၣ် အါနံၤအါသီဒီး, ပှၤအံၣ်စရ့လးဖိ တိၢ်န့ၢ် ယွၤအတၢ်မၤလိာ်, ဒီးတလဲၤဘၣ်ဝဲဘၣ်. 20 ဒီးဘၣ် တဘျီဘျီ လၢတၢ်အၢၣ် အိၣ်ဝဲ လၢတၢ်အိၣ်အလီၢ် အဖီခိၣ် မုၢ်နံၤ စှၤနံၤစှၤသီလီၤ. အန့ၣ် ဒီး, ဖဲယွၤ အထးခိၣ်, အိၣ်ဝဲဆိးဝဲ လၢအဒဲတဖၣ် အပူၤ, ဒီးဖဲယွၤ အထးခိၣ် လဲၤတၢ်လီၤ. 21 ဒီးဘၣ် တဘျီဘျီ လၢတၢ်အၢၣ် အိၣ်လၢမုၢ်ဟါ တုၤ လၢမုၢ်ဂီၤ, ဒီးတုၤ တၢ်အၢၣ်ထီထီၣ် လၢမုၢ်ဂီၤန့ၣ် ဒီး, တၢ်မၤအသး လၢအလဲၤဝဲလီၤ. မုၢ်ဆါမ့ၢ်ဂ့ၤ, မုၢ်နၤမ့ၢ်ဂ့ၤ, တၢ်မ့ၢ်ဒုးထီထီၣ် တၢ်အၢၣ် ဒီး, လဲၤဝဲလီၤ. 22 တၢ်အၢၣ်မ့ၢ် အိၣ်လၢတၢ်အိၣ်အလီၢ် အဖီခိၣ် ဒ်သိး အကအိၣ်ကဆိး ခံနံၤ မ့ၢ်ဂ့ၤ, တလါမ့ၢ်ဂ့ၤ, တနံၣ်မ့ၢ်ဂ့ၤ, ပှၤအံၣ်စရ့လးဖိ အိၣ်ဝဲ လၢအဒဲတဖၣ် အပူၤ ဒီးတလဲၤ တၢ်ဘၣ်. မ့မ့ၢ်တုၤ တၢ်ဒုးထီထီၣ်အီၤ ဒီး, လဲၤဝဲ တကူၢ်သ့ၣ်လီၤ. 23 ဖဲယွၤအထးခိၣ် အိၣ်ဝဲ လၢအဒဲတဖၣ် အပူၤ, ဒီးဖဲယွၤအထးခိၣ် လဲၤတၢ်လီၤ. တၢ်မၤလိာ် ဖဲယွၤအထးခိၣ် လၢစီၤမိၤၡ့ အစုပူၤန့ၣ် တိၢ်န့ၢ်ဝဲလီၤ.


လံာ်စီၤမိၤၡ့ လွံၢ်ဘ့ၣ်တဘ့ၣ်. Numbers 10

1 ဒီးယွၤ ကတိၤတၢ် ဒီးစီၤမိၤၡ့, ဒီးစံးဝဲဒၣ် 2 တ့န့ၢ် ကွဲၤစ့ ခံဖျၢၣ် လၢနဂီၢ် တက့ၢ်. နဘၣ်ပိာ်အီၤလီၤ. ဒီးကအိၣ်လၢနဂီၢ် ဒ်သိး နကကိးထီၣ် တၢ်အိၣ်ဖှိၣ်, ဒီးဒ်သိး နကဒုးလဲၤ ပှၤအိၣ်လၢသူၣ်ဒဲ အလီၢ်ပူၤန့ၣ် အတၢ်လီၤ. 3 ဒီးတုၤ ပှၤအူထီၣ်အီၤ ဒီး, ပှၤအိၣ်ဖှိၣ်ဖိ ဘၣ်အိၣ်ဖှိၣ် လၢနအိၣ် ဖဲတၢ်အိၣ်ဖှိၣ် အဒဲ အကျဲစၢၤန့ၣ် ခဲလၢာ်လီၤ. 4 ဒီးပှၤမ့ၢ်အူ တဖျၢၣ်ဧိၤဒီး, ပဒိၣ်တဖၣ်, ပှၤအံၣ်စရ့လးဖိ အကထိတဖၣ် အခိၣ်, ဘၣ်အိၣ်ဖှိၣ် လၢနအိၣ်လီၤ. 5 တုၤ သုအူတၢ်အသီၣ်ဖးဒိၣ် ဒီး, ပှၤသူၣ်ဒဲ လၢမုၢ်ထီၣ် တခီန့ၣ် ဘၣ်လဲၤတၢ်လီၤ. 6 တုၤ သုအူ တၢ်သီၣ်ဖးဒိၣ် ခံဘျီတဘျီန့ၣ် ဒီး, ပှၤသူၣ်ဒဲ လၢကလံၤထံးတခီန့ၣ် ဘၣ်လဲၤတၢ်လီၤ. လၢအလဲၤ တၢ်အဂီၢ်န့ၣ် ဘၣ်အူတၢ် လၢအသီၣ်ဖးဒိၣ်လီၤ. 7 တုၤ ပှၤအိၣ်ဖှိၣ်ဖိ ကအိၣ်ဖှိၣ်ဒီး, သုဘၣ်အူတၢ် ဘၣ်ဆၣ်ဒီး, တဘၣ်အိၣ်ဒီး တၢ်သီၣ်ဖးဒိၣ်ဘၣ်. 8 ဒီးပှၤလုၢ်တၢ်အဒိၣ်တဖၣ်, စီၤအၤဟရိၣ် အဖိခွါတဖၣ် ဘၣ်အူ ကွဲၤလီၤ. ဒီးကကဲထီၣ် လၢတၢ်အလုၢ်အလၢ် အထူအယိာ် ဒီးသု အစိၤစိၤအဃၣ်ဃၣ်လီၤ. 9 ဒီးသုမ့ၢ်ဒုးသုး လၢသုကီၢ်ပူၤဒီး သုဒုၣ်သုဒါ လၢအမၤအၢမၤသီသုဒီး, သုဘၣ်အူကွဲၤ ဒီးအသီၣ်ဖးဒိၣ်, ဒီးသု ကဘၣ် တၢ်သ့ၣ်နီၣ်ထီၣ်က့ၤ သု လၢယွၤ သုကစၢ် အမဲာ်ညါ, ဒီးသုကဘၣ် တၢ်အုၣ်က့ၤခီၣ်က့ၤသု လၢသုဒုၣ်သုဒါ အစုပူၤလီၤ. 10 ဒီး လၢသုသူၣ်ခုသးခု အမုၢ်နံၤတဖၣ်, ဒီး လၢသုမၤဘူၣ် အဆၢကတီၢ်, ဒီး လၢသုလါတဖၣ် အခီၣ်ထံးန့ၣ် သုဘၣ်အူကွဲၤ ဖဲသုတၢ်လုၢ်မ့ၣ်အူ, ဒီးဖဲသုတၢ်လုၢ်မၤဃူမၤဖိး, ဒ်သိး အကကဲထီၣ် နီၣ်သ့ၣ်နီၣ်ထီၣ်က့ၤ တၢ် လၢသုဂီၢ် လၢသုကစၢ် အမဲာ်ညါလီၤ. ယဲဒၣ်အံၤ ယမ့ၢ် ယွၤ သုကစၢ် လီၤ. 11 ဒီး လၢခံနံၣ်တနံၣ်, လါခံလါတလါထီၣ် အနံၤ ခံဆံန့ၣ် တၢ်မၤအသး လၢတၢ်ဒုးထီထီၣ် တၢ်အၢၣ် လၢတၢ်အၢၣ်လီၤအီလီၤ အအိၣ် အလီၢ် အဖီခိၣ်လီၤ. 12 ဒီးပှၤအံၣ်စရ့လးဖိ ဟးထီၣ် လၢပှၢ်မုၢ်ကနၢ စံၤနါ အပူၤ, ဒီးတၢ်အၢၣ် အိၣ်ကတီၢ်ဝဲ လၢပှၢ်မုၢ်ကနၢ ပၤရၣ်လီၤ. 13 ဟးဝဲ လၢအခီၣ်ထံး တဘျီ ဒ်ယွၤ မၤလိာ်တၢ် အသိး, လၢစီၤမိၤၡ့ အစုပူၤလီၤ. 14 ဒီးလဲၤဆိ လၢပှၤယူဒၤဖိ အပှၤသူၣ်ဒဲ အသုးဖိအလၣ်, ဒ်အသုးမုၢ်တဖၣ် အသိးန့ၣ်, ဒီးစီၤဧမံၤနဒး အဖိခွါ စီၤနၤဃၡိၣ် အိၣ်ဝဲ လၢအသုးမုၢ် အဖီခိၣ်လီၤ. 15 ဒီးစီၤစူဧၢ် အဖိခွါ စီၤနၤသန့လး အိၣ်ဝဲ လၢပှၤယံးစၢ်ကၣ် အဒူၣ် အသုးမုၢ် အဖီခိၣ်လီၤ. 16 ဒီးစီၤဃ့လူၢ် အဖိခွါ စီၤအလံအာ် အိၣ်ဝဲ လၢစဘူလိၣ် အဒူၣ် အသုးမုၢ် အဖီခိၣ်လီၤ. 17 ဒီးပှၤ ရူာ်လီၤကွံာ် တၢ်အိၣ်အလီၢ်, ဒီးစီၤက့ရၡိၣ် အဖိခွါတဖၣ်, ဒီးစီၤမရၤရံၤ အဖိခွါတဖၣ် လဲၤစိာ် တၢ်အိၣ်အလီၢ်လီၤ. 18 ဒီးပှၤရူၤဘ့ၣ်ဖိ အပှၤသူၣ်ဒဲ အသုးဖိအလၣ် လဲၤဝဲ ဒ်အသုးမုၢ်တဖၣ် အသိးန့ၣ်, ဒီးစီၤၡဒ့အူၢ် အဖိခွါ စီၤအလံစူၢ် အိၣ်ဝဲ လၢအသုးမုၢ် အဖီခိၣ်န့ၣ်လီၤ. 19 ဒီးစီၤစူရံၡးဒံၤ အဖိခွါ စီၤၡလူမံအ့လး အိၣ်ဝဲ လၢပှၤစူၤမ့းအိၣ် အဒူၣ် အသုးမုၢ် အဖီခိၣ်လီၤ. 20 ဒီးစီၤဒဧူၤအ့လး အဖိခွါ စီၤအ့လးယၤစာ်န့ၣ် အိၣ်ဝဲ လၢပှၤကးအဒူၣ် အသုးမုၢ် အဖီခိၣ်န့ၣ်လီၤ. 21 ဒီးပှၤကဃးဖိ လဲၤစိာ်ထီၣ် တၢ်အလီၢ်စီဆှံလီၤ. ဒီး လၢအဝဲသ့ၣ် တချုး တုၤဒံးဘၣ်ဒီး, ပှၤသူၣ်ထီၣ် တၢ်အိၣ်ဖှိၣ်အလီၢ်လီၤ. 22 ဒီးပှၤအ့ဖရဲၣ်ဖိ အပှၤသူၣ်ဒဲ အသုးဖိအလၣ် လဲၤဝဲ ဒ်အသုးမုၢ်တဖၣ် အသိးန့ၣ်, ဒီးစီၤဧးမံဟူး အဖိခွါ စီၤအလံၡမၤန့ၣ် အိၣ်ဝဲ လၢအသုးမုၢ် အဖီခိၣ်န့ၣ်လီၤ. 23 ဒီးစီၤပဒၤစူၢ် အဖိခွါ စီၤကမၤလ့လးန့ၣ် အိၣ်ဝဲ လၢပှၤမနၤၡ့ၤ အဒူၣ် အဖီခိၣ်လီၤ. 24 ဒီးစီၤကံးဒဧိၤနံၤ အဖိခွါ စီၤအဘံဒၣ် အိၣ်ဝဲ လၢပှၤဘံၣ်ယၤမံၣ် အဒူၣ် အသုးမုၢ် အဖီခိၣ်န့ၣ်လီၤ. 25 ဒီးပှၤဒၣ်ဖိ အပှၤသူၣ်ဒဲ အသုးဖိအလၣ်န့ၣ် လဲၤတၢ် လီၤ. မ့ၢ်အအိၣ် လၢပှၤသူၣ်ဒဲ အဖုတဖၣ် ခဲလၢာ် အလီၢ်ခံ လၢအသုးမုၢ်တဖၣ် အကျါလီၤ. ဒီးစီၤဧးမံၤၡးဒံၤ အဖိခွါ စီၤအဃံၤဧ့စ့ၢ် အိၣ်ဝဲ လၢအသုးမုၢ် အဖီခိၣ်န့ၣ်လီၤ. 26 ဒီးစီၤဧးကရၣ် အဖိခွါ စီၤပးကံၤအ့လး အိၣ်ဝဲ လၢပှၤအၤၡ့ၢ် အဒူၣ် အသုးမုၢ် အဖီခိၣ်လီၤ. 27 ဒီးစီၤဧ့နၣ် အဖိခွါ စီၤအဃံရၤ အိၣ်ဝဲ လၢပှၤနးသၤလံ အဒူၣ် အသုးမုၢ် အဖီခိၣ်န့ၣ်လီၤ. 28 ဒီးတုၤ ပှၤအံၣ်စရ့လးဖိ လဲၤတၢ် ဒ်န့ၣ်ဒီး, မ့ၢ်အလဲၤဝဲ ဒ်အသုးမုၢ်တဖၣ် အသိးန့ၣ်လီၤ. 29 ဒီးစီၤမိၤၡ့ စံးဘၣ် အမံၤပှၢ် ပှၤမံးဒယၣ်ဖိ စီၤရဧူၤအ့လး အဖိခွါ စီၤဃိဘာ် ဒီဘူးဒီတံၢ် ဒီးစီၤမိၤၡ့, ပဝဲဒၣ်အံၤ ပလဲၤတၢ် ဆူတၢ်အလီၢ် လၢယွၤ စံး, ယကဟ့ၣ်လီၤအီၤ လၢသုန့ၣ်လီၤ. ဟဲ ဒီးပှၤ တက့ၢ်, ဒီးပကမၤဂ့ၤနၤလီၤ. အဂ့ၢ်ဒ်အံၤ, ယွၤ ကတိၤတၢ်ဂ့ၤ လၢအံၣ်စရ့လး အဂ့ၢ်လီၤ. 30 ဒီးအဝဲဒၣ် စံးဘၣ်အီၤ, ယတလဲၤဘၣ်. ယကက့ၤက့ၤဆူ ယကီၢ်ဒၣ်ယဲ, ဒီးဆူယဘူးယတံၢ်ဒၣ်ယဲ အအိၣ်လီၤ. 31 ဒီးစံးဝဲဒၣ်, လဲၤသဒၣ်လၢ်ပှၤ တဂ့ၤ. အဂ့ၢ်ဒ်အံၤ, န သ့ၣ်ညါ လၢပဘၣ်သူၣ်ဒဲ လၢပှၢ်မုၢ်ကနၢလီၤ, ဒီးနကကဲထီၣ်ဘၣ် လၢပဂီၢ် လၢပမဲာ်အလီၢ်လီၤ. 32 ဒီးနမ့ၢ်လဲၤ ဒီးပှၤဒီး, တၢ်ကမၤအသး လၢတၢ်ဂ့ၤ လၢယွၤ မၤပှၤန့ၣ် ပကမၤက့ၤနၤ လၢတၢ်တမံၤဃီန့ၣ် သပှၢ်တၢၢ်လီၤ. 33 ဒီးဟးထီၣ်ဝဲ လၢယွၤအကစၢၢ် သၢနံၤကျဲ, ဒီး လၢအသၢနံၤကျဲန့ၣ် ယွၤ အတၢ်အၢၣ်လီၤအီလီၤ အတလါလဲၤ လၢအမဲာ်ညါဒ်သိး အကဃုန့ၢ် အအိၣ်ဘှံးအလီၢ် လၢအဂီၢ်လီၤ. 34 တုၤ အဟးထီၣ်ကွံာ် လၢသူၣ်ဒဲအလီၢ်ဒီး, ယွၤ အတၢ်အၢၣ် အိၣ်လၢအဖီခိၣ် လၢမုၢ်ဆါခီလီၤ. 35 ဒီးတုၤ တလါန့ၣ် လဲၤတၢ် လၢညါဒီး, တၢ်မၤအသး လၢစီၤမိၤၡ့ စံးဝဲဒၣ်, ဂဲၤဆၢထၢၣ် ယွၤဧၢ, ဒီးမ်နဒုၣ်နဒါ လီၤပြံလီၤပြါ တက့ၢ်. မ်ပှၤ လၢအသးဟ့နၤန့ၣ် ဃ့ၢ် လၢနမဲာ်ညါ တက့ၢ်. 36 ဒီးတုၤ အအိၣ်ဘှံးဝဲ ဒီး, စံးဝဲဒၣ်, ဟဲက့ၤကဒါက့ၤ, ကစၢ်ဧၢ, ဆူ အံၣ်စရ့လး အကထိတဖၣ် အစု တကလးတဖၣ် အအိၣ်န့ၣ် တက့ၢ်.


လံာ်စီၤမိၤၡ့ လွံၢ်ဘ့ၣ်တဘ့ၣ်. Numbers 11

1 ဒီးပှၤဂီၢ်မုၢ် မၤသး ဒ်ပှၤကဒူးကဒ့ၣ် တၢ်အၢ လၢယွၤ အနၢ်ပူၤ, ဒီးယွၤ နၢ်ဟူဝဲ, ဒီးအသးထီၣ်, ဒီးယွၤအမ့ၣ်အူ ကဲၤဝဲ လၢအကျါဒီး အီၣ်ကွံာ်တၢ် လၢပှၤသူၣ်ဒဲ အလီၢ် အကတၢၢ်တဖၣ်န့ၣ်လီၤ. 2 ဒီးပှၤဂီၢ်မုၢ်န့ၣ် ကိးထီၣ်ဆူ စီၤမိၤၡ့, ဒီးစီၤမိၤၡ့ ဘါထုကဖၣ် ယွၤ, ဒီးမ့ၣ်အူ လီၤပံာ်ကွံာ်ဝဲလီၤ. 3 ဒီးယုၢ်တၢ် အလီၢ်န့ၣ် အမံၤ လၢတးဘဧ့ရၤလီၤ. အဂ့ၢ်ဒ်အံၤ, ယွၤအမ့ၣ်အူ အီၣ်တၢ် လၢအကျါလီၤ. 4 ဒီးပှၤဃါဃုာ်ဖိဂီၢ်မုၢ် လၢအကျါ သးကွံတၢ်, ဒီးပှၤအံၣ်စရ့လးဖိ စ့ၢ်ကီး ဟီၣ်ကဒီး, ဒီးစံးဝဲဒၣ်, မ့ၢ်မတၤ ကဒုးအီၣ် ပှၤ လၢတၢ်ညၣ်လဲၣ်, 5 ပသ့ၣ်နီၣ်ထီၣ်က့ၤ ဒ့ၣ်ဧိၤညၣ်ဧိၤ လၢပအီၣ် လၢကီၢ်အဲၤကူပတူး အပူၤ ကလီကလီ, ဒံသၣ်န့ၣ်, ဒီးတဲၣ်တီသၣ်န့ၣ်, ဒီးပကျၢ, ဒီး ပသၢသၣ်ဂီၤ, ဒီးပသၢသၣ်ဝါလီၤ. 6 မ့မ့ၢ် ခဲကနံၣ်အံၤ ပသး ဃ့ထီကွံာ်လံ. လၢမၤနၤ အဖီခိၣ်န့ၣ် တၢ်တအိၣ်ဘၣ် လၢပမဲာ်ညါ နီတမံၤဘၣ်. 7 ဒီးမၤနၤန့ၣ် မၤအသး ဒ်နၣ်နၣ်အချံ သိး, ဒီးအမဲာ် မၤသး ဒ်ချိၣ်လ့ၤ အမဲာ် အသိးန့ၣ်လီၤ. 8 ဒီးပှၤဂီၢ်မုၢ် လဲၤဝ့ၤဝီၤ, ဒီးထၢထီၣ်ဝဲ, ဒီးဂူာ်ဝဲ လၢဆၢၣ်ဂူာ် မ့ၢ်ဂ့ၤ, တိၢ်ဝဲ လၢဆၢၣ်ပူၤ မ့ၢ်ဂ့ၤ, ဒီးကုၢ်ဝဲ လၢသပၢၤပူၤ, ဒီးမၤကိၣ်ဘ့ၣ်ဘၣ် လၢအီၤလီၤ. ဒီးလ့ၣ်ကွၢ်အီၤန့ၣ် မၤသး ဒ်သိသံကစဲာ် အတၢ်လ့ၣ်ကွၢ် အသိးန့ၣ်လီၤ. 9 ဒီးတုၤ ပစီၤထံ လီၤဘၣ် လၢပှၤသူၣ်ဒဲအလီၢ်ဒီး, မၤနၤန့ၣ် လီၤဘၣ် လၢအဖီခိၣ်လီၤ. 10 ဒီးစီၤမိၤၡ့ နၢ်ဟူ ပှၤဂီၢ်မုၢ် ဟီၣ်ဝဲ လၢအဒူၣ်တဖၣ်, တဂၤ ဖဲအဒဲအကျဲစၢၤ, တဂၤ ဖဲအဒဲအကျဲစၢၤ, ဒီးယွၤအသးထီၣ် ကဲၤထီၣ်ဝဲလီၤ. ဒီးမ့ၢ်တၢ်အၢ လၢစီၤမိၤၡ့အမဲာ် စ့ၢ်ကီး လီၤ. 11 ဒီးစီၤမိၤၡ့ စံးဘၣ်ယွၤ, ဘၣ်မနုၤ လၢနမၤအၢ နခ့နပှၤ လဲၣ်. ဒီးဘၣ်မနုၤ လၢယတဘၣ်ဘျုးဘၣ်ဖှိၣ် လၢနမဲာ်ညါဒီး, နပာ် ပှၤဂီၢ်မုၢ် ခဲလၢာ်အံၤ အတၢ်ဝံ လၢယလိၤလဲၣ်. 12 ယဒၢထီၣ်ယဲ ပှၤဂီၢ်မုၢ် ခဲလၢာ်အံၤဧါ. ယ ထီၣ်ဖိ အီၤယဲ ဧါ. ဒ်သိး နကစံးဘၣ်ယၤ, စိာ်အီၤ လၢနသးနါပှၢ် ဒ်ပှၤကွၢ်ဖိသၣ် စိာ် ဖိဆံး အသိး ဆူ ကီၢ် လၢနဆိၣ်တၢ် လၢအဂ့ၢ်အကျိၤ ဒီးအပၢ်တဖၣ်န့ၣ် ဧါ. 13 ယကအိၣ်ဒီး တၢ်ညၣ် လၢယကဟ့ၣ်လီၤ ပှၤခဲလၢာ်အံၤ လၢလဲၣ်. အဂ့ၢ်ဒ်အံၤ, ဟီၣ်ဝဲ လၢယအိၣ် ဒီးစံးဝဲဒၣ်, ဟ့ၣ်လီၤ ပှၤ လၢတၢ်ညၣ် ဒ်သိး ပကအီၣ်တၢ် တက့ၢ်. 14 ယ စိာ်ယဲ ပှၤခဲလၢာ် အတၢ်အံၤ တဂၤဃီ တကဲဘၣ်. အဂ့ၢ်ဒ်အံၤ, ဃၢကဲၣ်ဆိး လၢယဂီၢ်လီၤ. 15 နမ့ၢ်မၤယၤ ဒ်န့ၣ်ဒီး, ယမ့ၢ်ဘၣ်ဘျုးဘၣ်ဖှိၣ် လၢနမဲာ်ညါဒီး, မၤသံလၢ် ယၤ သပှၢ်တၢၢ် တက့ၢ်. ဒီးမ်ယသု တထံၣ်ဘၣ် ယတၢ်နးတၢ်ဖှီၣ် တဂ့ၤ. 16 ဒီးယွၤ စံးဘၣ် စီၤမိၤၡ့, လၢယအိၣ်အံၤ ဒုးအိၣ်ဖှိၣ် ပသူၣ်က့သးပှၢ် နွံဆံ လၢနသ့ၣ်ညါ လၢအမ့ၢ် ပှၤဂီၢ်မုၢ် အသူၣ်က့သးပှၢ်, ဒီးအပှၤကွဲးလံာ်, ဒီးဟဲစိာ်အီၤဆူ တၢ်အိၣ်ဖှိၣ် အဒဲပူၤ, ဒ်သိး အကဆၢထၢၣ် ဖဲန့ၣ် ဒီးနၤအံၤ တက့ၢ်. 17 ဒီးယကဟဲလီၤဒီး ကတိၤတၢ် ဒီးနၤဖဲန့ၣ်, ဒီး ယကဟံးန့ၢ်သး လၢအအိၣ် လၢနလိၤတနီၤ, ဒီးယကပာ်လီၤ လၢအလိၤ, ဒီးအဝဲသ့ၣ် ဘၣ်စိာ်ဒီးနၤ လၢပှၤဂီၢ်မုၢ်သ့ၣ် အတၢ်ဝံ, ဒီးနတစိာ်ဘၣ် တဂၤဃီဘၣ်. 18 ဒီးစံးဘၣ် ပှၤဂီၢ်မုၢ်, မၤစီဆှံ သုသး လၢခဲဂီၤကိာ် အဂီၢ် တက့ၢ်, ဒီးသုကအီၣ် တၢ်ညၣ်လီၤ. အဂ့ၢ်ဒ်အံၤ, သု ဟီၣ် လၢယွၤ အနၢ်ပူၤ ဒီးစံး, မ့ၢ်မတၤ ကဒုးအီၣ် ပှၤ လၢတၢ်ညၣ်လဲၣ်, အဂ့ၢ်ဒ်အံၤ, လၢပအိၣ်လၢကီၢ်အဲၤကူပတူး အပူၤန့ၣ် တၢ်ဂ့ၤ အိၣ်ဒီးပှၤလီၤ. ဒီးယွၤ ကဟ့ၣ်လီၤ သု လၢတၢ်ညၣ် ဒ်သိး သုကအီၣ်ဘၣ်လီၤ. 19 ဒီးသုကအီၣ်တၢ် ထဲတနံၤ တမ့ၢ်ဘၣ်, ထဲခံနံၤ တမ့ၢ်ဘၣ်, ထဲယဲၢ်နံၤ တမ့ၢ်ဘၣ်, ထဲဆံဆဲၣ်နံၤ တမ့ၢ်ဘၣ်, ထဲအနံၤခံဆံ တမ့ၢ်ဘၣ်, 20 မ့ၢ်တလါညါ တုၤအဟဲထီၣ် လၢသုနါဒ့ပူၤ, ဒီးကကဲထီၣ် တၢ်သးကလဲၤ လၢသုဂီၢ်လီၤ. အဂ့ၢ်ဒ်အံၤ, သုတပးကဲဘၣ် ယွၤ လၢအအိၣ် လၢသုကျါ, ဒီးသုဟီၣ်တ့ၢ် လၢအမဲာ်ညါဒီးစံး, ပဟဲထီၣ် လၢအဲၤကူပတူး မ့ၢ်အဘၣ်မနုၤလဲၣ်န့ၣ်လီၤ. 21 ဒီးစီၤမိၤၡ့ စံးဝဲဒၣ် ပှၤဂီၢ်မုၢ် လၢယအိၣ်လၢအကျါန့ၣ်မ့ၢ် ပှၤလဲၤ လၢခီၣ် ဃုကလီၤလီၤ. ဒီးနစံးလံ, ယကဟ့ၣ်လီၤအီၤ လၢတၢ်ညၣ်, ဒီးကအီၣ်ဘၣ် တလါညါလီၤ. 22 သိ ဒီးမဲာ်တဲးလဲး အဖုတဖၣ်, ဒီးဂီၤဘုၣ်ဂီၤဖံး အဖုတဖၣ် မ့ၢ်ဘၣ် တၢ်မၤသံအီၤ လၢအဂီၢ်န့ၣ် ဒီး, ကအါလံ လၢအဂီၢ်ဧါ. ကယဲၢ် ဒ့ၣ်ဧိၤညၣ်ဧိၤ လၢပီၣ်လဲၣ်ပူၤန့ၣ် ကဘၣ် တၢ်ဒုးအိၣ်ဖှိၣ်အီၤ လၢအဂီၢ်ဒ်သိး ကလၢလၢ အဂီၢ်ဧါ. 23 ဒီးယွၤ စံးဘၣ် စီၤမိၤၡ့, ယွၤအစုန့ၣ်မ့ၢ် အဖုၣ် လီၤလံဧါ, ယကလုၢ် ဒီးနၤအံၤ တီ တတီလဲၣ်န့ၣ် နကထံၣ်ဘၣ် ခဲကနံၣ်အံၤလီၤ. 24 ဒီးစီၤမိၤၡ့ ဟးထီၣ်ဝဲ, ဒီးစံးဘၣ် ပှၤဂီၢ်မုၢ် လၢယွၤအကလုၢ်ကထါ, ဒီးဒုးအိၣ်ဖှိၣ် ပှၤအံၣ်စရ့လးဖိ အသူၣ်က့သးပှၢ် နွံဆံ, ဒီးပာ်အီၤ ဝးတရံးဒဲန့ၣ်လီၤ. 25 ဒီးယွၤ ဟဲလီၤ လၢတၢ်အၢၣ် အပူၤ, ဒီးကတိၤတၢ် ဒီး အီၤ ဒီးဟံးန့ၢ် သးအိၣ်လၢအလိၤ တနီၤ, ဒီးဟ့ၣ်လီၤဝဲ လၢပှၤသူၣ်က့သးပှၢ် နွံဆံလီၤ. ဒီးတုၤ သးန့ၣ် အိၣ်ဝဲ လၢအလိၤဒီး, တၢ်မၤအသး လၢအကတိၤတၢ် လၢဝံအကျိာ်လီၤ. မ့မ့ၢ် လၢခံတမၤလၢၤဘၣ်. 26 ဒီးပှၤခံဂၤ အိၣ်လီၤတဲာ် လၢပှၤသူၣ်ဒဲ အလီၢ်ပူၤလီၤ. တဂၤအမံၤမ့ၢ် စီၤအ့လဒး, ဒီးအဝဲ တဂၤအမံၤမ့ၢ် စီၤမ့ဒး လီၤ. ဒီးသးန့ၣ် အိၣ်ဝဲ လၢအလိၤလီၤ. ဒီးမ့ၢ်ဝဲ လၢပှၤ လၢအမံၤကွဲးအသးတဖၣ် ဘၣ်ဆၣ်ဒီး, တလဲၤထီၣ်ဘၣ်ဆူ ဒဲပူၤဘၣ်, ဒီးကတိၤတၢ် လၢဝံအကျိာ် လၢပှၤသူၣ်ဒဲအလီၢ်ပူၤလီၤ. 27 ဒီးပှၤဖိၣ်သၣ်ခွါ တဂၤ ဃ့ၢ်စံးဘၣ် စီၤမိၤၡ့, ဒီးစံးဝဲဒၣ်, စီၤအ့လဒး ဒီးစီၤမ့ဒးန့ၣ် ကတိၤတၢ် လၢဝံအကျိာ် လၢပှၤသူၣ်ဒဲအလီၢ်ပူၤလီၤ. 28 ဒီးစီၤမိၤၡ့ အခ့အပှၤ လၢအပှၤဖိၣ်သၣ်ခွါ အကျါ, စီၤနိၣ် အဖိခွါ စီၤယိၤၡူ တဂၤ ကတိၤဆၢတၢ် ဒီးစံးဝဲဒၣ်, မိၤၡ့ ကစၢ်ဧၢ, တြီအီၤ တက့ၢ်. 29 ဒီးစီၤမိၤၡ့ စံးဘၣ်အီၤ, နသးက့ၣ်အီၤ လၢယဂီၢ်ဧါ, မ် ကယဲၢ် ယွၤအပှၤဂီၢ်မုၢ် ခဲလၢာ် မ့ၢ်ဝံဧိၤမီၣ်ဧိၤ တက့ၢ်. မ် ယွၤ ပာ်အသး လၢအလိၤ တက့ၢ်. 30 ဒီးစီၤမိၤၡ့ လဲၤနုာ် လၢပှၤသူၣ်ဒဲအလီၢ်, အဝဲဒၣ် ဒီးပှၤအံၣ်စရ့လးဖိ အသူၣ်က့သးပှၢ်တဖၣ်လီၤ. 31 ဒီးကလံၤ ဟးထီၣ် လၢယွၤ အအိၣ်, ဒီးဟဲစိာ် ထိၣ်ဘှၢၣ် လၢပီၣ်လဲၣ်, ဒီးဒုးလီၤတဲာ်ဝဲ လၢပှၤသူၣ်ဒဲ အလီၢ်ဃၢၤ တနံၤကျဲ ဃၣ်ဃၣ် ဖဲအံၤဒီး တနံၤကျဲ ဃၣ်ဃၣ် ဖဲန့ၣ် ဝးတရံး ပှၤသူၣ်ဒဲအလီၢ် လၢဟီၣ်ခိၣ် အဖီခိၣ် ခံပျၢ် ဃၣ်ဃၣ်လီၤ. 32 ဒီးပှၤဂီၢ်မုၢ် ဆၢထၢၣ် သ့တနံၤကျၢၤန့ၣ်, ဒီးသီတနၤကျၢၤ, ဒီးမုၢ်ဆ့ၣ်ထီၣ်တနံၤ သ့တနံၤကျၢၤ, ဒီးထၢဖှိၣ်ထီၣ် ထိၣ်ဘှၢၣ်တဖၣ်လီၤ. ဒီးပှၤ လၢအထၢဖှိၣ် အစှၤကတၢၢ်န့ၣ် ထၢဖှိၣ်ဃိမ့ၢ် ဆံဆဲၣ်ဖျၢၣ်လီၤ. ဒီးလိလီၤဝဲ ဝးတရံး ပှၤသူၣ်ဒဲအလီၢ် ကိးပူၤဒဲးလီၤ. 33 ဒီးတၢ်ညၣ် အိၣ်ဒံး လၢအမဲ အဘၢၣ်စၢၤ အဖၢမုၢ်, တချုး အ့ၣ်ဘျဲးဒံးဘၣ်ဒီး, ယွၤအသးထီၣ် ကဲၤထီၣ်ဘၣ် ပှၤဂီၢ်မုၢ်, ဒီးယွၤ တီၢ် ပှၤဂီၢ်မုၢ် ဒီးတၢ်သံသတြိာ် နးမးလီၤ. 34 ဒီးယုၢ်ဝဲ တၢ်အလီၢ်န့ၣ် အမံၤ လၢကံးဘြိၤဟးတဝၤ လီၤ. အဂ့ၢ်ဒ်အံၤ, ခူၣ်လီၤကွံာ် ပှၤ လၢအသးကွံတၢ်တဖၣ် ဖဲန့ၣ်လီၤ. 35 ဒီးပှၤဂီၢ်မုၢ် ဟးထီၣ် လၢကံးဘြိၤဟးတဝၤ ဒီးလဲၤဝဲဆူ ဃစ့ရိၤ, ဒီးအိၣ်ဝဲဆိးဝဲ လၢဃစ့ရိၤန့ၣ်လီၤ.


လံာ်စီၤမိၤၡ့ လွံၢ်ဘ့ၣ်တဘ့ၣ်. Numbers 12

1 ဒီးနီၢ်မံးရယၣ် ဒီးစီၤအၤဟရိၣ် ကတိၤထီဒါ စီၤမိၤၡ့, လၢပှၤကူၤၡးမုၣ် လၢအန့ၢ်မါ လၢအီၤ အဂ့ၢ်အကျိၤလီၤ. အဂ့ၢ်ဒ်အံၤ န့ၢ်မါ လၢကူၤၡးမုၣ် တဂၤလီၤ. 2 ဒီးစံးဝဲဒၣ်, ယွၤ ကတိၤတၢ် ထဲ လၢစီၤမိၤၡ့ တဂၤဃီဧါ, ကတိၤတၢ် စ့ၢ်ကီး လၢပဝဲ တမ့ၢ်ဘၣ်ဧါ. ဒီးယွၤ နၢ်ဟူဝဲ လီၤ. 3 (ဒီးစီၤမိၤၡ့ တဂၤန့ၣ် အသးစူၤန့ၣ် ကယဲၢ် ပှၤလၢဟီၣ်ခိၣ်ချၢ ခဲလၢာ် တက့ၢ်လီၤ.) 4 ဒီးယွၤ စံးဘၣ် စီၤမိၤၡ့, ဒီးစီၤအၤဟရိၣ်, ဒီးနီၢ်မံးရယၣ် သတူၢ်ကလာ်, လဲၤထီၣ် သုဝဲ သၢဂၤဆူ တၢ်အိၣ်ဖှိၣ်အဒဲ တက့ၢ်, ဒီးလဲၤထီၣ်ဝဲ သၢဂၤလီၤ. 5 ဒီးယွၤ ဟဲလီၤ လၢတၢ်အၢၣ် အထူၣ်, ဒီးဆၢထၢၣ် လၢကျဲစၢၤ, ဒီး ကိးန့ၢ် စီၤအၤဟရိၣ် ဒီးနီၢ်မံးရယၣ်, ဒီး လဲၤထီၣ်ဝဲ ခံဂၤလၢာ်လီၤ. 6 ဒီးစံးဝဲဒၣ်, ကနၣ် ယကလုၢ် တက့ၢ်. ဝံမ့ၢ် အိၣ်လၢသုကျါ တဂၤဒီး, ယၤ ယွၤအံၤ ယကဘိးဘၣ်သ့ၣ်ညါအီၤ လၢယဂ့ၢ်ယကျိၤဒၣ်ယၤ လၢတၢ်ထံၣ် လၢညါခီ, ဒီး ယကကတိၤတၢ် ဒီးအီၤ လၢတၢ်မံမီၢ် အပူၤလီၤ. 7 ယခ့ယပှၤ စီၤမိၤၡ့ တမ့ၢ်ဘၣ် ဒ်န့ၣ်ဘၣ်, မ့ၢ် ပှၤလၢအကလုၢ် တီ လၢယဟံၣ်ပူၤ ဒီဟံၣ်ညါလီၤ. 8 ယကကတိၤတၢ် ဒီး အီၤ ထးခိၣ် ဒီးထးခိၣ်, လၢတၢ်အိၣ်ဖျါ, ဒီး လၢတၢ်ကတိၤဒိ တမ့ၢ်ဘၣ်, ဒီးယွၤအက့ၢ်အဂီၤန့ၣ် ကထံၣ်ဘၣ်ဝဲ လီၤ. မၤသးဒ်န့ၣ်ဒီး သုကတိၤထီဒါ ယခ့ယပှၤ စီၤမိၤၡ့န့ၣ် သုတပျံၤဘၣ် မ့ၢ်အဘၣ်မနုၤလဲၣ်. 9 ဒီးယွၤအသး ကဲၤထီၣ်ဘၣ်အီၤ, ဒီးဟးထီၣ်ကွံာ်ဝဲလီၤ. 10 ဒီးတၢ်အၢၣ်န့ၣ် ဟးထီၣ်ကွံာ် လၢဒဲ အဖီခိၣ်, ဒီးကွၢ်ကွၢ်, နီၢ်မံးရယၣ် ဘၣ် တၢ်ဆါအၢ, ဒ်မူခိၣ်ဖီ အသိးန့ၣ်လီၤ. ဒီးစီၤအၤဟရိၣ် ကွၢ် နီၢ်မံးရယၣ်, ဒီးကွၢ်ကွၢ်, ဘၣ် တၢ်ဆါအၢလီၤ. 11 ဒီးစီၤအၤဟရိၣ် စံးဘၣ် စီၤမိၤၡ့, အိ, ကစၢ်ဧၢ, တၢ် လၢပမၤ ဒ်ပှၤဟးဂီၤဖိ အသိး, ဒီးပမၤကမၣ်ဘၣ်တၢ်န့ၣ် မ်နသု တပာ်လၢ် တၢ်ဒဲးဘး လၢပလိၤ တဂ့ၤ. 12 မ်အဝဲဒၣ် သုတမၤလၢ်အသး ဒ်ပှၤအသံ လၢဖဲအဟဲထီၣ် လၢအမိၢ် အဒၢလီၢ် အညၣ် ဘၣ် တၢ်အီၣ်ကွံာ်အီၤ တဝာ် အသိးန့ၣ် တဂ့ၤ. 13 ဒီးစီၤမိၤၡ့ ကိးထီၣ်ဆူ ယွၤ ဒီးစံးဝဲဒၣ်, ကစၢ်ဧၢ, မၤဘျါက့ၤလၢ်အီၤ တက့ၢ်. 14 ဒီးယွၤ စံးဘၣ် စီၤမိၤၡ့, အပၢ် မ့ၢ်ထဲအထူးပှဲာ် လၢအမဲာ်ဒီး, ကမဲာ်ဆှး နွံနံၤ တမ့ၢ်ဘၣ်ဧါ, မ်အဘၣ် တၢ်ပာ်လီၤဖးအီၤ ဒီးပှၤသူၣ်ဒဲအလီၢ်ဆူ ခိနွံနံၤ တက့ၢ်, လၢခံက့ၤဒီး ကဘၣ် တၢ်တူၢ်လိာ်က့ၤအီၤလီၤ. 15 ဒီးနီၢ်မံးရယၣ် ဘၣ် တၢ်ပာ်လီၤဖးအီၤ ဒီးပှၤသူၣ်ဒဲ အလီၢ် ဆူခိ နွံနံၤလီၤ. ဒီးတချုး တၢ်တူၢ်လိာ် နီၢ်မံးရယၣ် ဘၣ်ဒီး, ပှၤဂီၢ်မုၢ် တလဲၤထီၣ်ဘၣ်လီၤ. 16 လၢခံက့ၤဒီး ပှၤဂီၢ်မုၢ် ဟးထီၣ်ဝဲ လၢဃစ့ရိၤ, ဒီးသူၣ် အဒဲ လၢပှၢ်မုၢ်ကနၢ ပၤရၣ်လီၤ.


လံာ်စီၤမိၤၡ့ လွံၢ်ဘ့ၣ်တဘ့ၣ်. Numbers 13

1 ဒီးယွၤ ကတိၤတၢ် ဒီးစီၤမိၤၡ့, ဒီးစံးဝဲဒၣ်, 2 မၢလီၤ ပှၤလဲၤကွၢ် ကီၢ်ကနၤဧၣ် လၢယဟ့ၣ်လီၤအီၤ လၢပှၤအံၣ်စရ့လးဖိ တက့ၢ်. လၢအပၢ် အဒူၣ်န့ၣ် သုဘၣ်မၤအီၤ တဒူၣ်တဂၤ, တဒူၣ်တဂၤ, ပဒိၣ် လၢအကျါ ကိးဂၤဒဲးလီၤ. 3 ဒီးဖဲယွၤ အထးခိၣ်န့ၣ် စီၤမိၤၡ့ မၢလီၤအီၤ လၢပှၢ်မုၢ်ကနၢ ပၤရၣ် အပူၤလီၤ. ပှၤခဲလၢာ်န့ၣ်မ့ၢ် ပှၤအံၣ်စရ့လးဖိ အခိၣ်တဖၣ်လီၤ. 4 ဒီးအအံၤမ့ၢ် အမံၤတဖၣ်လီၤ. လၢရူၤဘ့ၣ် တဒူၣ်ဖိ အကျါန့ၣ် စီၤစးကူၢ် အဖိခွါ စီၤၡးမူၤ, 5 လၢစူၤမ့းအိၣ် တဒူၣ်ဖိ အကျါန့ၣ် စီၤဃိရံၤ အဖိခွါ စီၤၡၤဖး, 6 လၢယူဒၤ တဒူၣ်ဖိ အကျါန့ၣ် စီၤယဖူန့ၤ အဖိခွါ စီၤကၤလ့း, 7 လၢယံးစၣ်ကၢ် တဒူၣ်ဖိ အကျါန့ၣ် စီၤယိၤသး အဖိခွါ စီၤယံးကအၤလး, 8 လၢအ့ၤဖရဲၣ် တဒူၣ်ဖိ အကျါန့ၣ် စီၤနိၣ် အဖိခွါ စီၤယိၤၡူ, 9 လၢဘံၣ်ယၤမံၣ် တဒူၣ်ဖိ အကျါန့ၣ် စီၤရါဖူၤ အဖိခွါ စီၤပးလတံၤ, 10 လၢစဘူလိၣ် တဒူၣ်ဖိ အကျါန့ၣ် စီၤစိဒံၤ အဖိခွါ စီၤကးဒံၤအ့လး, 11 လၢယိၤသး တဒူၣ်ဖိ အကျါန့ၣ် ပှၤမနၤၡ့ၤ တဒူၣ်ဖိန့ၣ် စီၤစူစံၤ အဖိခွါ စီၤကၤဒံ, 12 လၢဒၣ် တဒူၣ်ဖိ အကျါန့ၣ် စီၤကမးလံၤ အဖိခွါ စီၤဧးမံၤအ့လး, 13 လၢအၤၡ့ၢ် တဒူၣ်ဖိ အကျါန့ၣ် စီၤမံၤက့လး အဖိခွါ စီၤစသူၢ်, 14 လၢနးသၤလံ တဒူၣ်ဖိ အကျါန့ၣ် စီၤဝးဖစံၤ အဖိခွါ စီၤဃၤနဘံ, 15 လၢကး တဒူၣ်ဖိ အကျါန့ၣ် စီၤမၤကံ အဖိခွါ စီၤကအူၤအ့လးန့ၣ်လီၤ. 16 အဝဲသ့ၣ်တဖၣ်န့ၣ်မ့ၢ် ပှၤလၢစီၤမိၤၡ့ မၢ အလဲၤကွၢ် ထံဧိၤကီၢ်ဧိၤ အမံၤတဖၣ်လီၤ. ဒီးစီၤမိၤၡ့ ယုၢ် စီၤနိၣ် အဖိခွါ စီၤယိၤၡူ အမံၤ လၢစီၤယဟိၤၡူလီၤ. 17 ဒီးစီၤမိၤၡ့မၢ အလဲၤကွၢ် ကီၢ်ကနၤဧၣ်, ဒီး စံးဘၣ်အီၤ, လဲၤထီၣ် လၢအံၤ လၢကလံၤထံးတခီ, ဒီးလဲၤထီၣ်ဆူ ကစၢၢ်ကလိန့ၣ် တက့ၢ်. 18 ဒီးကွၢ် ကီၢ်တဘ့ၣ်န့ၣ်မ့ၢ် အမၤသး ဒ်လဲၣ်, ဒီးပှၤဂီၢ်မုၢ် လၢအအိၣ် လၢအပူၤန့ၣ်မ့ၢ် အဂံၢ်အဘါဆူၣ်ဧါ, အဂံၢ်အဘါစၢ်ဧါ, မ့ၢ် စှၤဂၤဧါ, မ့ၢ် အါဂၤဧါ, 19 ဒီးကီၢ် လၢအဝဲသ့ၣ် အိၣ်လၢအပူၤန့ၣ်မ့ၢ် အမၤသးဒ်လဲၣ်, မ့ၢ်ဂ့ၤဧါ, မ့ၢ်အၢဧါ, ခူဧိၤဝ့ၢ်ဧိၤ လၢအအိၣ်ဝဲဆိးဝဲ လၢအပူၤန့ၣ်မ့ၢ် အမၤသးဒ်လဲၣ်, ဝ့ၢ်တဝီတဖၣ်, မ့ၢ်ဝ့ၢ် အိၣ်ဒီး အခိၣ်ဒူတဖၣ်လဲၣ်, 20 ဒီးကီၢ်န့ၣ်မ့ၢ် အမၤသးဒ်လဲၣ်, မ့ၢ်တၢ်သိ, မ့ၢ်တၢ်ဃဲၤလဲၣ်, သ့ၣ် အိၣ် တအိၣ် လၢအပူၤလဲၣ်, ပာ်သုသးခူတလ့ၢ် တက့ၢ်, ဒီးဟဲက့ၤစိာ် လၢကီၢ်န့ၣ် အတၤသၣ် တက့ၢ်. တၢ် လၢမုၢ်နံၤတဖၣ်န့ၣ်မ့ၢ် စပံးသၣ်မံဆိ အမုၢ်နံၤတဖၣ်လီၤ. 21 ဒီးအဝဲသ့ၣ် လဲၤထီၣ်ဝဲ, ဒီးကွၢ် ထံဧိၤကီၢ်ဧိၤ လၢပှၢ်မုၢ်ကနၢ စံၣ် ပၢၢ်လၢရဃိာ် ဖဲပှၤလဲၤဆူ ဃမါသးလီၤ. 22 ဒီးလဲၤထီၣ် လၢကလံၤထံး, ဒီးလဲၤတုၤ လၢဃ့ဘြိၣ်ဒီး စီၤဧနး အဖိအလံၤ, စီၤအဃံမ့ၣ်, စီၤၡ့ၤၡဲ, ဒီးစီၤတးလမဲ အိၣ်ဝဲ ဖဲန့ၣ်လီၤ. (ဒီးဝ့ၢ်ဃ့ဘြိၣ် ဘၣ် တၢ်တ့အီၤ နွံနံၣ် ဆိန့ၢ် ဝ့ၢ်စိၤဧၣ် လၢအဲၤကူပတူး အပူၤ တက့ၢ်လီၤ.) 23 ဒီးလဲၤတုၤ လၢထံအ့ၡကိၤလး, ဒီးပဲာ်လီၤ စပံးမုၢ်အဒ့ တဒ့ အိၣ်ဒီး စပံးသၣ် တကူၤ ဖဲန့ၣ်, ဒီးယိးဝဲ လၢနီၣ်ယိးဘိ လၢပှၤခံဂၤ အဘၢၣ်စၢၤလီၤ. ဒီးဟဲစိာ် စ့ၢ်ကီး သလဲသၣ် ဒီးချၢၣ်ဒၢသၣ်လီၤ. 24 ဒီးပှၤယုၢ်တၢ်အလီၢ်န့ၣ် အမံၤ လၢထံအ့ၡကိၤလး လၢစပံးသၣ် တကူၤ လၢပှၤအံၣ်စရ့လးဖိ ပဲာ်လီၤအီၤ ဖဲန့ၣ် အဃိလီၤ. 25 ဒီးအနံၤ လွံၢ်ဆံ အလီၢ်ခံန့ၣ် ဟဲက့ၤကဒါက့ၤဝဲ လၢအကွၢ် ထံဧိၤကီၢ်ဧိၤလီၤ. 26 ဒီးဟဲက့ၤ, ဒီးလဲၤဆူ စီၤမိၤၡ့, ဒီးစီၤအၤဟရိၣ်, ဒီး ကယဲၢ် ပှၤအံၣ်စရ့လးဖိ အတၢ်အိၣ်ဖှိၣ် အအိၣ် လၢပှၢ်မုၢ်ကနၢပၤရၣ်, လၢကၤဒ့ၣ်, ဒီး ဟဲက့ၤစိာ် တၢ်ကတိၤ လၢအဂီၢ်, ဒီး လၢကယဲၢ် တၢ်အိၣ်ဖှိၣ် အဂီၢ်, ဒီး ဒုးနဲၣ်အီၤ လၢကီၢ်န့ၣ် အတၤသၣ်လီၤ. 27 ဒီးစံးဘၣ်တဲဘၣ်အီၤ, ဒီးစံးဝဲဒၣ်, ပလဲၤနုာ် ကီၢ်န့ၣ် ဖဲနမၢပလဲၤ, ဒီးယွၤ မၤဝဲ ဒီးတၢ်နုၢ်ထံ ဒီးကနဲစီလီၤ. ဒီး အဝဲအံၤ မ့ၢ်အတၤသၣ်လီၤ. 28 ဘၣ်ဆၣ်ဒီး ပှၤဂီၢ်မုၢ် လၢအအိၣ်ဝဲဆိးဝဲ လၢကီၢ်ပူၤန့ၣ် အဂံၢ်ဆူၣ်အဘါဆူၣ်, ဒီး အဝ့ၢ်တဖၣ် အိၣ်ဒီး အခိၣ်ဒူ, ဒိၣ်မး, ဒီးပထံၣ်ဘၣ် စ့ၢ်ကီး စီၤဧနးအဖိအလံၤ ဖဲန့ၣ်လီၤ. 29 ဒီးပှၤဧမၤလ့းဖိ အိၣ်ဝဲဆိးဝဲ လၢကလံၤထံးတခီ, ဒီးပှၤဃ့ၤသးဖိ, ဒီးပှၤယဘူၣ်ဖိ, ဒီးပှၤအမိၢ်ဖိ အိၣ်ဝဲဆိးဝဲ လၢကစၢၢ်ကလိ, ဒီးပှၤကနၤဧၣ်ဖိ အိၣ်ဝဲ လၢပီၣ်လဲၣ်နံၤ, ဒီး လၢထံယၢ်ဒ့ၣ် အဃၢၤလီၤ. 30 ဒီးစီၤကၤလ့း တဂၤန့ၣ် ဒုးအိၣ်ဘှီၣ် ပှၤဂီၢ်မုၢ် လၢစီၤမိၤၡ့ အမဲာ်ညါ, ဒီးစံးဝဲဒၣ်, မ်ပလဲၤထီၣ် တဘျီဃီ ဒီးမၤန့ၢ် အီၤ တက့ၢ်. အဂ့ၢ်ဒ်အံၤ, ပမၤနၢၤမၤဃၣ်အီၤ သ့ကစီဒီ လီၤ. 31 မ့မ့ၢ် ပှၤလၢအလဲၤထီၣ်ဒီးအီၤတဖၣ် စံးဝဲဒၣ်, ပလဲၤ ထီဒါ ပှၤဂီၢ်မုၢ်န့ၣ် တသ့ဘၣ်. အဂ့ၢ်ဒ်အံၤ, အဂံၢ်အဘါ ဆူၣ်န့ၢ် ပဂံၢ်ပဘါ တက့ၢ်လီၤ. 32 ဒီးဟဲစိာ်ထီၣ် တၢ်ကတိၤအအၢ ဘၣ်ဃးဒီး ကီၢ်န့ၣ် လၢအလဲၤကွၢ်ဝဲဆူ ပှၤအံၣ်စရ့လးဖိ အအိၣ်, ဒီးစံးဝဲဒၣ်, ကီၢ် လၢပလဲၤကွၢ်အီၤ တဘ့ၣ်န့ၣ်မ့ၢ် ကီၢ် လၢအအီၣ်ကွံာ် ပှၤလၢအအိၣ်အဆိး လၢအပူၤ, ဒီး ကယဲၢ် ပှၤလၢပထံၣ်ဘၣ် လၢအပူၤန့ၣ်မ့ၢ် ပှၤလၢအနီၢ်ဒိၣ်လီၤ. 33 ဒီးပထံၣ်ဘၣ် ပှၤနီၢ်ဒိၣ်ဖိ ဖဲန့ၣ်, စီၤဧနး အဖိအလံၤ ဟဲ လၢပှၤနီၢ်ဒိၣ်လီၤ ဒီး လၢပမဲာ်ညါဒၣ်ပဝဲန့ၣ် ပမၤသး ဒ်ဒွဲၣ်ဧိၤတြၤဧိၤ အသိးန့ၣ်, ဒီးဒ်န့ၣ်အသိး လၢအဝဲသ့ၣ်တဖၣ် အမဲာ်ညါလီၤ.


လံာ်စီၤမိၤၡ့ လွံၢ်ဘ့ၣ်တဘ့ၣ်. Numbers 14

1 ဒီးတၢ်အိၣ်ဖှိၣ်ဖိ ခဲလၢာ် ထုထီၣ် အကလုၢ်, ဒီးပှၤဂီၢ်မုၢ် ဟီၣ်ဝဲ သီတနၤကျၢၤလီၤ. 2 ဒီးပှၤအံၣ်စရ့လးဖိ ခဲလၢာ် ကဒူးကဒ့ၣ်တၢ် လၢစီၤမိၤၡ့အလိၤ, ဒီး လၢစီၤအၤဟရိၣ် အလိၤလီၤ. ဒီးတၢ်အိၣ်ဖှိၣ်ဖိ ခဲလၢာ် စံးဘၣ်အီၤ, အိ, မ်ပသံတ့ၢ်လံ လၢကီၢ်အဲၤကူပတူး အပူၤန့ၣ် တက့ၢ်. မ့တမ့ၢ်ဘၣ်ဒီး မ်ပသံတ့ၢ် လၢပှၢ်မုၢ်ကနၢအံၤ တက့ၢ်. 3 ဒီးယွၤ ဒုးဟဲပှၤဆူ ကီၢ်အံၤ ဒ်သိး ပကလီၤဃံၤ လၢနးဧိၤဘီဧိၤ, ဒီး ပဖိပမါ ပဖိပလံၤ ကကဲထီၣ် တၢ်ဂုာ်န့ၢ်န့ၣ်မ့ၢ် အဘၣ်မနုၤလဲၣ်. ပက့ၤက့ၤဆူ ကီၢ်အဲၤကူပတူးန့ၣ် တဂ့ၤဘၣ်ဧါ. 4 ဒီးကတိၤလိာ်အသး တဂၤ ဒီးတဂၤ, မ်ပပာ်ထီၣ် ပှၤတဂၤ လၢပခိၣ်, ဒီးက့ၤက့ၤဆူ ကီၢ်အဲၤကူပတူးန့ၣ် တက့ၢ်. 5 ဒီးစီၤမိၤၡ့ ဒီးစီၤအၤဟရိၣ် ထိၣ်လီၤပှီၤအသး လၢပှၤအံၣ်စရ့လးဖိ အတၢ်အိၣ်ဖှိၣ်ရိဖှိၣ် ခဲလၢာ် အမဲာ်ညါ လီၤ. 6 ဒီးစီၤနိၣ် အဖိခွါ စီၤယိၤၡူ, ဒီးစီၤယဖူန့ၤ အဖိခွါ စီၤကၤလ့း အိၣ်လၢပှၤ လၢအလဲၤကွၢ်ကီၢ် အကျါန့ၣ် ဖှီ အကူအသိးလီၤ. 7 ဒီးကတိၤတၢ် ဒီးပှၤအံၣ်စရ့လးဖိ အတၢ်အိၣ်ဖှိၣ် ခဲလၢာ်, ဒီးစံးဝဲ, ကီၢ် လၢပခီဂာ်အီၤ ဒ်သိး ပကကွၢ်အီၤ တဘ့ၣ်န့ၣ်မ့ၢ် ကီၢ် ဂ့ၤဂ့ၤကလဲာ် တဘ့ၣ်လီၤ. 8 ယွၤမ့ၢ် ဘၣ်အသး လၢပှၤဒီး, ကဒုးလဲၤနုာ်ပှၤ ဆူ ကီၢ်ပူၤန့ၣ်, ဒီးဟ့ၣ်လီၤအီၤ လၢပှၤလီၤ. မ့ၢ်ကီၢ် လၢအယွၤဝဲ ဒီးတၢ်နုၢ်ထံ ဒီးကနဲစီလီၤ. 9 ထဲပူထီၣ် လၢယွၤ တဂ့ၤ, ဒီးပျံၤ ပှၤဂီၢ်မုၢ် အိၣ်ဝဲ လၢကီၢ်ပူၤန့ၣ် တဂ့ၤ, အဂ့ၢ်ဒ်အံၤ, မ့ၢ်ဝဲ လၢတၢ်အီၣ် လၢပဂီၢ်လီၤ. အတၢ်တဒီတဒါန့ၣ် ဟါမၢ်ကွံာ်လံ ဒီးယွၤ အိၣ်ဒီးပှၤလီၤ. ပျံၤအီၤ တဂ့ၤ. 10 ဒီးတၢ်အိၣ်ဖှိၣ် ခဲလၢာ် မၤလိာ် လၢပှၤကကွံာ်အီၤ လၢလၢၢ်လီၤ. ဒီးယွၤ အလၤကပီၤ အိၣ်ဖျါထီၣ် လၢတၢ်အိၣ်ဖှိၣ် အဒဲပူၤ လၢပှၤအံၣ်စရ့လးဖိ ခဲလၢာ် အမဲာ်ညါလီၤ. 11 ဒီးယွၤ စံးဘၣ် စီၤမိၤၡ့, ပှၤဂီၢ်မုၢ်အံၤ ကမၤယၤ တရီတပါ ဆံးယံာ်လဲၣ်, လၢကယဲၢ် တၢ်လီၤလး လၢယမၤ လၢအကျါ ခဲလၢာ် အဃိန့ၣ် တနာ်ယၤဘၣ် ဒီးကအိၣ် ဆံးယံာ်လဲၣ်. 12 ယကကျီကွံာ်အီၤ ဒီးတၢ်သံသတြိာ်, ဒီး မၤဟးဂီၤအီၤ, ဒီးယကမၤနၤ လၢပှၤတကလုာ် ဒိၣ်န့ၢ် အဝဲသ့ၣ်တဖၣ် တက့ၢ်လီၤ. 13 ဒီးစီၤမိၤၡ့ စံးဘၣ်ယွၤ, ပှၤအဲၤကူပတူးဖိ ကနၢ်ဟူ, (အဂ့ၢ်ဒ်အံၤ, နဒုးဟဲထီၣ် ပှၤဂီၢ်မုၢ်အံၤ, လၢအကျါ လၢနစိနကမီၤ အကျါလီၤ), 14 ဒီးကစံးဘၣ် ပှၤကီၢ်ဖိတဖၣ်အံၤလီၤ. နၢ်ဟူလံ, ယွၤဧၢ, လၢနအိၣ်လၢပှၤဂီၢ်မုၢ်အံၤ အကျါ, ယွၤဧၢ, လၢပှၤကွၢ်ဆၢ နမဲာ်, ဒီး လၢတၢ်အၢၣ် ဆၢထၢၣ်ဝဲ လၢအဖီခိၣ်, ဒီး လၢနလဲၤ လၢအမဲာ်ညါ လၢတၢ်အၢၣ်အထူၣ် လၢမုၢ်ဆါ, ဒီး လၢမ့ၣ်အူအထူၣ် လၢမုၢ်နၤလီၤ. 15 ဒီးနမ့ၢ်မၤသံ ပှၤတကလုာ် ဒ်ပှၤ တဂၤဃီ အသိးန့ၣ် ဒီး, ပှၤကလုာ်တဖၣ် လၢအနၢ်ဟူ နကစီၣ်န့ၣ် ကကတိၤတၢ် ဒီးစံး, 16 မ့ၢ်ယွၤ ဒုးလဲၤနုာ် ပှၤဂီၢ်မုၢ်အံၤဆူ ကီၢ် လၢအဆိၣ်လီၤအသး လၢအဂ့ၢ်အကျိၤ ဒီးအီၤ တသ့ဘၣ် သတးဒီး, မၤသံအီၤ လၢပှၢ်မုၢ်ကနၢန့ၣ်လီၤ. 17 ဒီးခဲကနံၣ်အံၤ ကစၢ်ဧၢ, မ်နစိနကမီၤ ကဒိၣ်ဝဲ, ဒ်နကတိၤတၢ် အသိးန့ၣ် တက့ၢ်, နစံး, 18 ယွၤအသးထီၣ် ကီ, ဒီးအဘျုးအဖှိၣ် အါ, ပျၢ်ဝဲ တၢ်အၢတၢ်သီ, ဒီးတၢ်သရူးကမၣ်, ဒီးတပာ်ဘၣ် တၢ်ဒဲးဘး လ့ၤတက့ၤဘၣ်န့ၣ် တမ့ၢ်ဘၣ်. ဒုးအိၣ်သကိး အပၢ်တဖၣ် အတၢ်ဒဲးဘး လၢအဖိတဖၣ်, တုၤလီၤ လၢသၢစိၤတစိၤ, ဒီးလွံၢ်စိၤတစိၤလီၤ. 19 ပျၢ်လၢ် ပှၤဂီၢ်မုၢ် အတၢ်အၢတၢ်သီ, ဒ်နဘျုးဒိၣ်ဖှိၣ်အါ အသိး, ဒီးဒ်နပျၢ် ပှၤဂီၢ်မုၢ်အံၤ အတၢ် လၢအဲၤကူပတူး တုၤလီၤ လၢခဲကနံၣ်အံၤ ဒၣ်လဲာ် အသိးန့ၣ် တက့ၢ်. 20 ဒီးယွၤ စံးဝဲဒၣ်, ယပျၢ်လံ, ဒ်နကလုၢ်နကထါ အသိးန့ၣ်လံ. 21 မ့ၢ်မး ယမူယဲ, ဒီးဟီၣ်ခိၣ် ဒီဘ့ၣ်ညါန့ၣ် ကလၢထီၣ်ပှဲၤထီၣ် ဒီးယွၤ အလၤအကပီၤလီၤ. 22 မ့ၢ် ကယဲၢ် ပှၤတဖၣ်န့ၣ် လၢအထံၣ်ဘၣ် ယလၤကပီၤ, ဒီးယတၢ်လီၤလး လၢယမၤ လၢအဲၤကူပတူး အပူၤ, ဒီး လၢပှၢ်မုၢ်ကနၢ, ဒီးလ့ပစီယၤ ဆံဆဲၣ်ဘျီအံၤ, တဒိကနၣ် ယကကလုၢ်ယကထါဘၣ်ဒီး, 23 တထံၣ်ဘၣ် ကီၢ် လၢယဆိၣ်လီၤယသး ဒီးအပၢ်တဖၣ်န့ၣ် လ့ၤတက့ၤဘၣ်. ဒီးပှၤ လၢအမၤယၤ တရီတပါန့ၣ် တထံၣ်ဘၣ်အီၤ နီတဂၤဘၣ်. 24 မ့မ့ၢ် ယခ့ယပှၤ စီၤကၤလ့း တဂၤန့ၣ်မ့ၢ် အအိၣ်ဒီးအသး တမံၤဒၣ်, ဒီးပိာ်ယခံ လၢလၢပှဲၤပှဲၤ သတးဒီး, ယကဒုးလဲၤနုာ်အီၤဆူ ကီၢ် ဖဲအလဲၤတၢ်, ဒီး အချံအသၣ် ကန့ၢ်ဘၣ်သါအီၤလီၤ. 25 (ဒီးပှၤဧမၤလ့းဖိ, ဒီးပှၤကနၤဧၣ်ဖိ အိၣ်ဝဲဆိးဝဲ လၢပျီပူၤလီၤ). ခဲဂီၤကိာ် ဃၣ်ကဒါက့ၤ, ဒီး လဲၤသုဝဲဆူ ပှၢ်မုၢ်ကနၢ လၢကျဲ ပီၣ်လဲၣ်ဂီၤန့ၣ် တက့ၢ်. 26 ဒီးယွၤ ကတိၤတၢ် ဒီးစီၤမိၤၡ့ ဒီးစီၤအၤဟရိၣ်, ဒီးစံးဝဲဒၣ်, 27 တၢ်အိၣ်ဖှိၣ် အအၢအသီအံၤ ကကဒူးကဒ့ၣ်တၢ် လၢယလိၤ ဆံးယံာ်လဲၣ်, ပှၤအံၣ်စရ့လးဖိ အတၢ်ကဒူးကဒ့ၣ်တၢ် လၢယလိၤန့ၣ် ယနၢ်ဟူလံ. 28 စံးဘၣ်အီၤ, ယမူယဲ ယွၤ စံးဝဲဒၣ်, မ့ၢ်မး ဒ်အကတိၤတၢ် လၢယနၢ်ပူၤ အသိးန့ၣ် ယကမၤသု ဒ်န့ၣ်သိးလီၤ. 29 ဒီးသုစိၣ်တဖၣ် ကလီၤဃံၤ လၢပှၢ်မုၢ်ကနၢအံၤ, ဒီး ကယဲၢ် ပှၤလၢအဘၣ် တၢ်ဂံၢ်အီၤ, ဒ်တၢ်ဂံၢ်ဖှိၣ်သု ခဲလၢာ် လၢသုသးပှၢ်အနံၣ် ခံဆံ ဒီးဆူ အဖီခိၣ် အသိး, လၢအကဒူးကဒ့ၣ်တၢ် လၢယလိၤတဖၣ်န့ၣ်, 30 မ့ၢ်မး, သုတဘၣ်လဲၤနုာ်ဆူ ကီၢ် လၢယဆိၣ်လီၤယသး လၢယကဒုးအိၣ်ဒုးဆိးသု လၢအပူၤန့ၣ်ဘၣ်. ကလဲၤနုာ် ထဲစီၤယဖူန့ၤ အဖိခွါ စီၤကၤလ့း, ဒီးစီၤနိၣ် အဖိခွါ စီၤယိၤၡူဧိၤလီၤ. 31 မ့မ့ၢ်သုဖိဆံး လၢသုစံး လၢအကကဲထီၣ် တၢ်ဂုာ်န့ၢ်တဖၣ်န့ၣ် ယကဒုးလဲၤနုာ်အီၤ, ဒီးကသ့ၣ်ညါဝဲ ကီၢ်တဘ့ၣ် လၢသုမၤတရီတပါအီၤန့ၣ်လီၤ. 32 မ့မ့ၢ် သုဝဲဒၣ်အံၤ သုစိၣ်တဖၣ် ကလီၤဃံၤ လၢပှၢ်မုၢ်ကနၢအံၤလီၤ. 33 ဒီးသုဖိသုလံၤ ကဟးဝ့ၤဝီၤ တၢ် လၢပှၢ်မုၢ်ကနၢ အနံၣ် လွံၢ်ဆံ, ဒီးကစိာ် သုတၢ်ကမၣ်မုၣ်ကမၣ်ခွါ တုၤ သုစိၣ် လၢာ် လၢပှၢ်မုၢ်ကနၢလီၤ. 34 ဒ်နံၤ အတၢ်ဂံၢ် လၢသု လဲၤကွၢ်ကီၢ်န့ၣ်, အနံၤလွံၢ်ဆံ အသိးန့ၣ်, တနံၣ် လၢတနံၤ အဂီၢ်, တနံၣ် လၢတနံၤ အဂီၢ်, သုဘၣ်တူၢ် သုတၢ်အၢတၢ်သီ, အနံၣ်လွံၢ်ဆံလီၤ. ဒီးသုကသ့ၣ်ညါ ယတၢ်ဂုၤက့ၤ ယသးလီၤ. 35 ယဲဒၣ်ယွၤအံၤ ယကတိၤလံ တၢ်လံ. တၢ်အိၣ်ဖှိၣ် အအၢအသီအံၤ လၢအအိၣ်ဖှိၣ်ရိဖှိၣ်ထီဒါ ယၤ ခဲလၢာ် မ့ၢ်မး ယကမၤအီၤ လၢတၢ်အံၤ လီၤကလၢာ်ဝဲ လၢပှၢ်မုၢ်ကနၢအံၤ, ဒီးကသံဝဲ ဖဲအံၤလီၤ. 36 ဒီးပှၤ လၢစီၤမိၤၡ့ မၢ အလဲၤကွၢ် ကီၢ်န့ၣ် လၢအဟဲက့ၤ, ဒီးဒုးကဒူးကဒ့ၣ် ပှၤဂီၢ်မုၢ် ခဲလၢာ် လၢအလိၤ, လၢအဟဲစိာ် အကစီၣ် အအၢ အဃိန့ၣ်, 37 ပှၤတဖၣ် လၢအဟဲစိာ် ကီၢ်အကစီၣ် အအၢန့ၣ် သံဝဲ လၢတၢ်သံသတြိာ် လၢယွၤအမဲာ်ညါလီၤ. 38 မ့မ့ၢ် စီၤနိၣ် အဖိခွါ စီၤယိၤၡူ ဒီးစီၤယဖူန့ၤ အဖိခွါ စီၤကၤလ့း လၢအအိၣ်ဝဲ လၢပှၤ လၢအလဲၤကွၢ် ကီၢ်န့ၣ် အကျါ မူဒံးဝဲလီၤ. 39 ဒီးစီၤမိၤၡ့ စံၣ်တဲၤတဲလီၤ တၢ်ကတိၤတဖၣ် လၢပှၤအံၣ်စရ့လးဖိ ခဲလၢာ်, ဒီးပှၤဂီၢ်မုၢ် အသူၣ်အုးအသးအုး နးမး လီၤ. 40 ဒီးမုၢ်ဆ့ၣ်ထီၣ်န့ၣ် အဝဲသ့ၣ်တဖၣ် ဂဲၤဆၢထၢၣ် ဂီၤဂီၤ ဒီးလဲၤထီၣ်ဆူ ကစၢၢ်ဒီခိၣ်, ဒီးစံးဝဲဒၣ်, ကွၢ်ကွၢ်, ပှၤ လီၤ, ဒီးပကလဲၤထီၣ်ဆူ တၢ်အလီၢ် လၢယွၤ စံးတ့ၢ်လီၤ. အဂ့ၢ်ဒ်အံၤ, ပမၤလံ တၢ်ဒဲးဘးလံ. 41 ဒီးစီၤမိၤၡ့ စံးဝဲဒၣ်, တၢ်အံၤ ကဲထီၣ် တသ့ဘၣ် သတးဒီး ဘၣ်မနုၤ လၢသုလုၣ်သ့ၣ်ခါပတာ် ယွၤအတၢ်မၤလိာ်န့ၣ်လဲၣ်. 42 လဲၤထီၣ် တဂ့ၤ, အဂ့ၢ်ဒ်အံၤ, ယွၤ တအိၣ်ဘၣ် လၢသုကျါဘၣ်. ဒ်သိး သုသု တဘၣ် တၢ်ကျီသံကွံာ် သု လၢသုဒုၣ်သုဒါ အမဲာ်ညါ တဂ့ၤလီၤ. 43 အဂ့ၢ်ဒ်အံၤ, ပှၤဧမၤလ့းဖိ, ဒီးပှၤကနၤဧၣ်ဖိ အိၣ်ဖဲန့ၣ် လၢသုမဲာ်ညါ, ဒီးသုကလီၤဃံၤ လၢနးဧိၤဘီဧိၤလီၤ. မ့ၢ်သုဃၣ်ကဒါက့ၤ သုသး လၢယွၤဒီး, ယွၤ တအိၣ်ဘၣ် ဒီးသုဘၣ်. 44 ဘၣ်ဆၣ်ဒီး အဝဲသ့ၣ် ပာ်အသးကဖိလိ တုၤအလဲၤထီၣ်ဆူ ကစၢၢ်ဒီခိၣ်လီၤ. ဒီးယွၤ အတၢ်အၢၣ်လီၤအီလီၤ အတလါ, ဒီးစီၤမိၤၡ့န့ၣ် တဟးထီၣ်ဘၣ် လၢပှၤသူၣ်ဒဲ အလီၢ်ဘၣ်. 45 ဒီးပှၤဧမၤလ့းဖိ ဟဲလီၤ, ဒီးပှၤကနၤဧၣ်ဖိ လၢအအိၣ် လၢကစၢၢ်ကလိန့ၣ် ဒီးကျီကွံာ်အီၤ, ဒီးမၤဃၣ်အီၤ တုၤ လၢဃိၢ်မါလီၤ.


လံာ်စီၤမိၤၡ့ လွံၢ်ဘ့ၣ်တဘ့ၣ်. Numbers 15

1 ဒီးယွၤ ကတိၤတၢ် ဒီးစီၤမိၤၡ့, ဒီးစံးဝဲဒၣ်, 2 ကတိၤတၢ်ဒီး ပှၤအံၣ်စရ့လးဖိ, ဒီး စံးဘၣ်အီၤ, တုၤ သုလဲၤနုာ် လၢကီၢ် လၢအမ့ၢ် သုအိၣ်အလီၢ် လၢယကဟ့ၣ်လီၤသု, 3 ဒီး ကလုၢ်တၢ် လၢမ့ၣ်အူ လၢယွၤ အဂီၢ်, တၢ်လုၢ်မ့ၣ်အူ မ့ၢ်ဂ့ၤ, တၢ်လုၢ် ဘၣ်ဃးဒီး မၤတီ အကလုၢ် လၢအဆိၣ်တၢ် မ့ၢ်ဂ့ၤ, တၢ်ဟ့ၣ်ဒၣ်တၢ် မ့ၢ်ဂ့ၤ, တၢ်မၤဘူၣ် အဆၢအကတီၢ် ဒ်သိး သုကမၤ တၢ်နၢမူ လၢယွၤ အဂီၢ်, တၢ် လၢဂီၤဘုၣ်ဂီၤဖံး အကျါ မ့ၢ်ဂ့ၤ, လၢသိ လၢမဲာ်တဲးလဲး အကျါ မ့ၢ်ဂ့ၤ, 4 ပှၤလၢအမၤဘူၣ် ယွၤ လၢအတၢ်မၤဘူၣ်န့ၣ် ဘၣ်ဟဲစိာ် တၢ်မၤဘူၣ်ကိၣ်, ကိၣ်ကမူၣ် တအ့စရိၣ် ဃါဃုာ်ဒီး သိ တဟံၣ် လွံၢ်ပူတပူ, 5 ဒီးစပံးထံ တဟံၣ် လွံၢ်ပူတပူ လၢတၢ်လုၢ်အီ အဂီၢ်န့ၣ် နဘၣ်မၤန့ၢ် ဒီးတၢ်လုၢ်မ့ၣ်အူ မ့ၢ်ဂ့ၤ, တၢ်လုၢ်မ့ၢ်ဂ့ၤ, လၢသိဖိ တဒု အဂီၢ်လီၤ. 6 ဒီး လၢသိဖါတဒု အဂီၢ်န့ၣ် နဘၣ်မၤန့ၢ် လၢတၢ်မၤဘူၣ်ကိၣ် အဂီၢ်, ကိၣ်ကမူ ခံအ့စရိၣ် ဃါဃုာ်ဒီးသိ တဟံၣ် သၢပူတပူ, 7 ဒီး လၢတၢ်လုၢ်အီ အဂီၢ်န့ၣ် နဘၣ်မၤဘူၣ် စပံးထံ တဟံၣ် သၢပူတပူ, တၢ်နၢမူ လၢယွၤ အဂီၢ်လီၤ. 8 ဒီးတုၤ နမၤန့ၢ် ဂီၤဖံးဖါ တဒု လၢတၢ်လုၢ်မ့ၣ်အူ အဂီၢ် မ့ၢ်ဂ့ၤ, လၢတၢ်လုၢ် ဘၣ်ဃးဒီး မၤတီ အကလုၢ် လၢအဆိၣ်တၢ် လၢအဂီၢ် မ့ၢ်ဂ့ၤ, လၢတၢ်လုၢ်မၤဃူမၤဖိး မ့ၢ်ဂ့ၤ, လၢယွၤ အဂီၢ်ဒီး, 9 ဘၣ်ဟဲစိာ် ဂီၤဖံးဖါ တဒု, အိၣ်ဒီး တၢ်မၤဘူၣ်ကိၣ်ကမူၣ် လၢသၢ အ့စရိၣ် ဃါဃုာ် ဒီးသိ ဖးဖီဟံၣ်, 10 ဒီးနဘၣ်ဟဲစိာ် လၢတၢ်လုၢ်အီ အဂီၢ်န့ၣ် စပံးထံ ဖးဖီဟံၣ်, လၢတၢ်လုၢ်မ့ၣ်အူ အဂီၢ်, ဒီးတၢ်နၢမူ လၢယွၤ အဂီၢ်လီၤ. 11 လၢဂီၤဖံးဖါတဒု အဂီၢ် မ့ၢ်ဂ့ၤ, လၢသိဖါတဒု အဂီၢ် မ့ၢ်ဂ့ၤ, လၢသိဖိတဒု အဂီၢ် မ့ၢ်ဂ့ၤ, လၢမဲာ်တဲးလဲးဖိတဒု အဂီၢ် မ့ၢ်ဂ့ၤ, ဘၣ်မၤဒ်န့ၣ်လီၤ. 12 ဒ်အအိၣ် ပှဲၤအံၤပှဲၤနုၤ အသိးန့ၣ် သုဘၣ်မၤတၢ်လီၤ. သုဘၣ်မၤ တဒုအဂီၢ် တဒုအဂီၢ် ဒ်န့ၣ်သိးလီၤ. 13 လၢအမၤဘူၣ် တၢ်လုၢ်မ့ၣ်အူ, တၢ်နၢမူ လၢယွၤ အဂီၢ်န့ၣ် ကယဲၢ် ပှၤလၢအအိၣ်ဖျဲၣ် လၢကီၢ်ပူၤ ခဲလၢာ် ဘၣ်မၤ တၢ်တဖၣ်န့ၣ် ဒ်န့ၣ်သိးလီၤ. 14 ဒီးပှၤတခီဘီမုၢ်ဖိ မ့ၢ်အိၣ်မ့ၢ်ဆိး လၢသုကျါ, ဖဲဒၣ် ပှၤလၢအအိၣ် လၢသုကျါ လၢသုစၢၤသုသွဲၣ် အပူၤ တဂၤဂၤ, ဒီးမ့ၢ်မၤ တၢ်လုၢ်မ့ၣ်အူတၢ်နၢမူ လၢယွၤ အဂီၢ်ဒီး, ဒ်သုမၤသုဝဲ အသိးန့ၣ် အဝဲဒၣ် ဘၣ်မၤ ဒ်န့ၣ်အသိးလီၤ. 15 တၢ်အလုၢ်အလၢ် အိၣ်တမံၤဃီ လၢပှၤအိၣ်ဖှိၣ်သုဝဲ, ဒီး လၢပှၤတခီဘီမုၢ်ဖိ လၢအအိၣ် လၢသုကျါ အဂီၢ်လီၤ. တၢ်အလုၢ်အလၢ် အထူအယိာ် လီၤ လၢသုစၢၤသုသွဲၣ် အစိၤစိၤအဃၣ်ဃၣ်လီၤ. ဒ်သုဝဲသ့ၣ် အသိးန့ၣ် ပှၤတခီဘီမုၢ်ဖိ ကဒ်န့ၣ်အသိး လၢယွၤအမဲာ်ညါလီၤ. 16 တၢ်သိၣ်တၢ်သီ တမံၤဃီ, ဒီးတၢ်စံၣ်ညီၣ် တမံၤဃီ အိၣ်လၢသုဂီၢ်, ဒီးပှၤတခီဘီမုၢ်ဖိ လၢအအိၣ်အဆိး လၢသုကျါ အဂီၢ်လီၤ. 17 ဒီးယွၤ ကတိၤတၢ် ဒီးစီၤမိၤၡ့, ဒီးစံးဝဲဒၣ်, 18 ကတိၤတၢ် ဒီးပှၤအံၣ်စရ့လးဖိ, ဒီး စံးဘၣ်အီၤ, တုၤ သုဟဲနုာ် လၢကီၢ်ပူၤ လၢယဒုးဟဲသု လၢအပူၤ ဒီး, 19 တုၤသုအီၣ် ကီၢ်န့ၣ် အကိၣ်ဒီး, တၢ်ကမၤအသး လၢသုဘၣ်ဝံၢ်ထီၣ် တၢ်ဝံၢ် လၢယွၤ အဂီၢ်လီၤ. 20 သုဘၣ်ဝံၢ်ထီၣ် ကိၣ်ဘ့ၣ်ဘၣ် တဘ့ၣ် လၢသုကိၣ်သံ ကစဲာ်အဆိ လၢတၢ်ဝံၢ်လီၤ. ဒ်တၢ်ဝံၢ် ဘၣ်ဃးဒီး ပယီၢ်ဘုအလီၢ် အသိးန့ၣ်, သုဘၣ်ဝံၢ်အီၤလီၤ. 21 လၢသုကိၣ် သံကစဲာ်ဆိ အပူၤန့ၣ် သုဘၣ်ဟ့ၣ် ယွၤ လၢတၢ်ဝံၢ်လီၤ လၢသုစၢၤသုသွဲၣ် အစိၤစိၤအဃၣ်ဃၣ်လီၤ. 22 ဒီးသုမ့ၢ်ဟးဖျိးတၢ်, ဒီးတတိၢ်န့ၢ်ဘၣ် ကယဲၢ် တၢ်မၤလိာ်န့ၣ် လၢယွၤ စံးဘၣ် စီၤမိၤၡ့, 23 ကယဲၢ် တၢ် လၢယွၤ မၤလိာ်သု လၢစီၤမိၤၡ့ အစုပူၤ, လၢမုၢ်တနံၤ လၢယွၤ မၤလိာ် စီၤမိၤၡ့ လံၤလံၤန့ၣ်လီၤ လၢသုစၢၤသုသွဲၣ် အစိၤစိၤအဃၣ်ဃၣ်ဒီး, 24 တၢ်ကမၤအသး လၢပှၤမ့ၢ်ကမၣ်တၢ် လၢအဟးဖျိးတၢ် အဃိ လၢအအိၣ်တဒၢ ဒီးတၢ်အိၣ်ဖှိၣ် အမဲာ် ဒီး, တၢ်အိၣ်ဖှိၣ် ခဲလၢာ် ဘၣ်လုၢ် ဂီၤဖံးဖါဖိ တဒု လၢတၢ်လုၢ်မ့ၣ်အူ, လၢတၢ်နၢမူ လၢယွၤ အဂီၢ် အိၣ်ဒီး အတၢ်မၤဘူၣ်ကိၣ်, ဒီးအတၢ်လုၢ်အီ, ဒ်တၢ်စံၣ်ညီၣ် အသိး, ဒီးမဲာ်တဲးလဲးဖိ လၢတၢ်လုၢ်တၢ်ဒဲးဘးလီၤ. 25 ဒီးပှၤလုၢ်တၢ်အဒိၣ် ဘၣ်မၤ တၢ်ပူၤဖျဲး လၢပှၤအံၣ်စရ့လးဖိ အတၢ်အိၣ်ဖှိၣ် ခဲလၢာ် အဂီၢ်, ဒီးတၢ်ကပျၢ်အတၢ် လီၤ. အဂ့ၢ်ဒ်အံၤ, မ့ၢ် တၢ်ဟးဖျိးတၢ်လီၤ. ဒီးဘၣ်ဟဲစိာ် အတၢ်မၤဘူၣ် တၢ်လုၢ်မ့ၣ်အူ လၢယွၤ အဂီၢ်, ဒီးအတၢ်လုၢ်တၢ်ဒဲးဘး ဆူ ယွၤအမဲာ်ညါ လၢအဟးဖျိးတၢ် အဃိ လီၤ. 26 ဒီးတၢ်ကပျၢ် ပှၤအံၣ်စရ့လးဖိ အတၢ်အိၣ်ဖှိၣ် ခဲလၢာ် အတၢ်, ဒီးပှၤတခီဘီမုၢ်ဖိ လၢအအိၣ် လၢအကျါ အတၢ်လီၤ. အဂ့ၢ်ဒ်အံၤ, ပှၤဂီၢ်မုၢ် ခဲလၢာ် အိၣ်လၢတၢ်ဟးဖျိးတၢ် အပူၤလီၤ. 27 ဒီးပှၤတဂၤဂၤမ့ၢ် မၤ တၢ်ဒဲးဘး လၢအဟးဖျိးတၢ် အဃိဒီး, ဘၣ်ဟဲစိာ် မဲာ်တဲးလဲးမိၢ် တနံၣ်ဖိ တဒု, လၢတၢ်လုၢ်တၢ်ဒဲးဘးလီၤ. 28 ဒီး လၢအမၤ တၢ်ဒဲးဘး လၢယၤ ယွၤ အမဲာ်ညါ လၢအဟးဖျိးတၢ် အဃိ, ပှၤလုၢ်တၢ်အဒိၣ် ဘၣ်မၤ တၢ်ပူၤဖျဲး လၢအမၤ တၢ်ဒဲးဘး လၢအဟးဖျိးတၢ် အဃိ, ဒ်သိး အကမၤ တၢ်ပူၤဖျဲး လၢအဂီၢ်လီၤ. ဒီးတၢ်ကပျၢ် အတၢ်လီၤ. 29 ဒီး လၢပှၤ လၢအအိၣ်ဖျဲၣ် လၢပှၤအံၣ်စရ့လးဖိ အကျါ အဂီၢ် မ့ၢ်ဂ့ၤ, လၢပှၤတခီဘီမုၢ်ဖိ လၢအအိၣ်အဆိး လၢအကျါ အဂီၢ် မ့ၢ်ဂ့ၤ, သုဘၣ်အိၣ်ဒီး တၢ်သိၣ်တၢ်သီ တမံၤဃီ လၢပှၤ လၢအမၤ တၢ်ဒဲးဘး လၢအဟးဖျိးတၢ် အဃိ တဂၤ အဂီၢ်လီၤ. 30 မ့မ့ၢ် ပှၤလၢအမၤတၢ် ဒီးအစုယူာ်ထီၣ်အသး တဂၤန့ၣ်, ပှၤအိၣ်ဖျဲၣ် လၢကီၢ်ပူၤ မ့ၢ်ဂ့ၤ, ပှၤတခီဘီမုၢ်ဖိ မ့ၢ်ဂ့ၤ, အဝဲန့ၣ် မၤတရီတပါ ယွၤ, ဒီးကဘၣ် တၢ်ဒီၣ်တဲာ်ကွံာ်အီၤ ဒီးအပှၤတကလုာ်ဒၣ်အီၤလီၤ. 31 မ့ၢ်အတပးကဲဘၣ် ယွၤအကလုၢ်အကထါဘၣ်. ဒီး လုၣ်သ့ၣ်ခါပတာ် အတၢ်မၤလိာ်ဒီး, အဝဲတဂၤန့ၣ် ကဘၣ် တၢ်ဒီၣ်တဲာ်ကွံာ်အီၤ သပှၢ်တၢၢ်လီၤ. အတၢ်ဒဲးဘးန့ၣ် ကအိၣ်လၢအလိၤလီၤ. 32 ဒီးပှၤအံၣ်စရ့လးဖိ အိၣ်ဝဲ လၢပှၢ်မုၢ်ကနၢ အဖၢမုၢ်ဒီး, တၢ်မၤအသး လၢအထံၣ်န့ၢ် ပှၤတဂၤ လၢအထၢဖှိၣ် သ့ၣ်မုၣ် လၢအိၣ်ဘှံးနံၤန့ၣ်လီၤ. 33 ဒီးပှၤ လၢအထံၣ်န့ၢ် အထၢဖှိၣ် သ့ၣ်မုၣ်တဖၣ်န့ၣ် ဟဲစိာ်အီၤဆူ စီၤမိၤၡ့, ဒီးစီၤအၤဟရိၣ်, ဒီးတၢ်အိၣ်ဖှိၣ် ခဲလၢာ် အအိၣ်လီၤ. 34 ဒီးအဝဲသ့ၣ် ပာ်အီၤ လၢတၢ်ပၢၤအီၤ အပူၤလီၤ. အဂ့ၢ်ဒ်အံၤ, ဘၣ်မၤ အီၤ ဒ်လဲၣ်ဒ်လဲၣ်န့ၣ် တၢ်တဒုးနဲၣ်ဒံးဘၣ်. 35 ဒီးယွၤ စံးဘၣ် စီၤမိၤၡ့, ပှၤတဂၤန့ၣ် ကဘၣ် တၢ်မၤသံ အီၤ သပှၢ်တၢၢ်လီၤ. တၢ်အိၣ်ဖှိၣ် ခဲလၢာ် ဘၣ်ကွံာ်အီၤ လၢလၢၢ် လၢပှၤသူၣ်ဒဲအလီၢ် လၢခိလီၤ. 36 ဒီးတၢ်အိၣ်ဖှိၣ်ဖိ ခဲလၢာ် လဲၤစိာ်အီၤ လၢပှၤသူၣ်ဒဲအလီၢ် လၢခိ, ဒီးကွံာ်အီၤ လၢလၢၢ်, ဒီးသံဝဲ, ဒ်ယွၤ မၤလိာ် စီၤမိၤၡ့ အသိးန့ၣ်လီၤ. 37 ဒီးယွၤ ကတိၤတၢ် ဒီးစီၤမိၤၡ့, ဒီးစံးဝဲဒၣ်, 38 ကတိၤတၢ် ဒီးပှၤအံၣ်စရ့လးဖိ ဒီး စံးဘၣ်အီၤ, လၢအကမၤ တၢ်နွံ လၢအကူအသိး အဃၢၤ လီၤ လၢအစၢၤအသွဲၣ် အစိၤစိၤအဃၣ်ဃၣ်, ဒီးပာ် လၢတၢ်ဃၢၤ အတၢ်နွံ အဖီခိၣ် လၢပျံၤဘ့ၣ်ဘၣ်လါလီၤ. 39 ဒီးကကဲထီၣ်ဝဲ လၢတၢ်နွံ လၢသုဂီၢ်, ဒ်သိး သုကကွၢ် အီၤ, ဒီးသ့ၣ်နီၣ်ထီၣ်က့ၤ ကယဲၢ် ယွၤအတၢ်မၤလိာ်, ဒီး တိၢ်န့ၢ် အီၤ, ဒီးဒ်သိး သုသု တဃုလူၤဒၣ် သုသးဒၣ်သုဝဲ, ဒီးဖဲသုမဲာ်ဒၣ်သုဝဲ လၢသုလူၤမၤကမၣ် ထွဲတ့ၢ်အခံန့ၣ် တဂ့ၤလီၤ. 40 ဒီးဒ်သိး သုကသ့ၣ်နီၣ်ထီၣ်က့ၤ တၢ်, ဒီး တိၢ်န့ၢ် ကယဲၢ် ယတၢ်မၤလိာ်, ဒီးကဲထီၣ် ပှၤစီဆှံ လၢသုကစၢ် အဂီၢ်လီၤ. 41 ယဲဒၣ်အံၤ, ယမ့ၢ်ယွၤ သုကစၢ် လၢအဒုးဟးထီၣ်ကွံာ် သု လၢကီၢ်အဲၤကူပတူး အပူၤ, ဒ်သိး ယကကဲထီၣ် သုကစၢ်လီၤ. တၢ် လၢယၤအံၤ, ယမ့ၢ် ယွၤ သုကစၢ် လီၤ.


လံာ်စီၤမိၤၡ့ လွံၢ်ဘ့ၣ်တဘ့ၣ်. Numbers 16

1 ဒီးစီၤလ့ၤဝံ အဖိခွါ စီၤကဃး အဖိခွါ, စီၤယံးစတၢ် အဖိခွါ, စီၤကိၤရး အိၣ်ဒီး စီၤရူၤဘ့ၣ် အဖိခွါတဖၣ် စီၤအလံအာ် အဖိခွါ, စီၤဒၤသၣ် ဒီးစီၤအဘံရၣ်, ဒီးစီၤပ့ၤလ့း အဖိခွါ စီၤအိၣ်, ဟံးန့ၢ် အသကိးတဖၣ်, 2 ဒီးဂဲၤဆၢထၢၣ် လၢစီၤမိၤၡ့ အမဲာ်ညါ, အိၣ်ဒီး ပှၤအံၣ်စရ့လးဖိ တနီၤနီၤ, ပဒိၣ် လၢတၢ်အိၣ်ဖှိၣ် အပူၤ, ပှၤဒိးတၢ်ကိးအီၤ လၢတၢ်အိၣ်ဖှိၣ် အပူၤ, ပှၤလၢအမံၤဟူသၣ်ဖျါ ခံကယၤ ယဲၢ်ဆံ, 3 ဒီးအိၣ်ဖှိၣ်ရိဖှိၣ် ထီဒါ စီၤမိၤၡ့ ဒီးစီၤအၤဟရိၣ်, ဒီးစံးဘၣ် အီၤ, အါလံ လၢသုဂီၢ်လံ. အဂ့ၢ်ဒ်အံၤ, ပှၤအိၣ်ဖှိၣ် ခဲလၢာ်န့ၣ်မ့ၢ် အစီဆှံ ကိးဂၤဒဲး, ဒီးယွၤ အိၣ်လၢအကျါ လီၤ. ဒီးသုပာ်ထီၣ်ထီ သုသး လၢယွၤ အတၢ်အိၣ်ဖှိၣ် အဖီခိၣ်န့ၣ်မ့ၢ် အဘၣ်မနုၤလဲၣ်. 4 ဒီးစီၤမိၤၡ့ နၢ်ဟူဝဲ, ဒီးထိၣ်လီၤပှီၤအသးလီၤ. 5 ဒီးကတိၤတၢ် ဒီး စီၤကိၤရး ဒီးအတၢ်အိၣ်ဖှိၣ် ခဲလၢာ်, ဒီးစံးဝဲဒၣ်, ခဲဂီၤကိာ် ယွၤ ကလီၣ်ဖျါထီၣ် ပှၤ လၢအမ့ၢ်အတၢ်, ဒီး လၢအစီဆှံန့ၣ်, ဒီးကဒုးသုးဘူးအီၤ ဆူအအိၣ်, ပှၤလၢအဃုထၢအီၤန့ၣ် ကဒုးသုးဘူးအီၤ ဆူအအိၣ်လီၤ. 6 မၤ တၢ်အံၤ တက့ၢ်, သုဝဲသ့ၣ်, စီၤကိၤရး ဒီးအတၢ်အိၣ်ဖှိၣ် ခဲလၢာ်, ဟံးန့ၢ်သပၢၤ မ့ၣ်အူ, 7 ဒီးပာ် မ့ၣ်အူ လၢအပူၤ, ဒီးပာ် တၢ်နၢမူဆိၣ်ကဲၤ လၢအပူၤ လၢယွၤ အမဲာ်ညါ ခဲဂီၤကိာ်န့ၣ် တက့ၢ်. ဒီးတၢ်ကမၤအသး လၢပှၤ လၢယွၤ ဃုထၢအီၤန့ၣ် အဝဲဒၣ် တၢ်စီဆှံဝဲလီၤ. အါလံ လၢသုဂီၢ်လံ, စီၤလ့ၤဝံ အဖိခွါသ့ၣ်ဧၢ. 8 ဒီးစီၤမိၤၡ့ စံးဘၣ် စီၤကိၤရး, ဒိကနၣ်လၢ် တက့ၢ်, စီၤလ့ၤဝံ အဖိခွါသ့ၣ်ဧၢ, 9 အံၣ်စရ့လး အကစၢ် နီၤဖး သု လၢအံၣ်စရ့လး အတၢ်အိၣ်ဖှိၣ် အပူၤ, ဒ်သိး အကဒုးဟဲဘူး သုဒီး အကစၢ်ဒၣ်ဝဲ, ဒ်သိး သုကမၤ ယွၤ အတၢ်အိၣ်အလီၢ် အတၢ်မၤ, ဒီးဆၢထၢၣ် လၢတၢ်အိၣ်ဖှိၣ် အမဲာ်ညါ, ဒ်သိး သုကမၤ အခ့အပှၤ အတၢ်မၤန့ၣ်, မ့ၢ်တၢ်အဆံးတမံၤ လၢသုမဲာ်ညါ စ့ၢ်ကီးဧါ, 10 ဒီးဒုးလဲၤဘူးလံနၤ, ဒီး စီၤလ့ၤဝံ အဖိခွါ, နဒီပုၢ်ဝဲၢ် ခဲလၢာ် အိၣ်ဒီး နၤလံ, ဒီးသု ဃု စ့ၢ်ကီး ပှၤလုၢ်တၢ်အဒိၣ် အတၢ်ဧါ. 11 အကူၢ်မ့ၢ် ဒ်န့ၣ်ဒီး နဲဒၣ် ဒီးနတၢ်အိၣ်ဖှိၣ် ခဲလၢာ် အိၣ်ဖှိၣ်ထီဒါ ယွၤလီၤ. ဒီးစီၤအၤဟရိၣ်န့ၣ်မ့ၢ် တၢ် ဒ်လဲၣ်ဒ်လဲၣ် လၢသုကဒူးကဒ့ၣ်တၢ် လၢအလိၤလဲၣ်. 12 ဒီးစီၤမိၤၡ့ မၢ ပှၤလဲၤကိးန့ၢ် စီၤအလံအာ် အဖိခွါ စီၤဒၤသၣ် ဒီးစီၤအဘံရၣ်, ဒီးအဝဲသ့ၣ် စံးဝဲဒၣ်, ပတလဲၤဘၣ်, 13 နဒုးဟးထီၣ် ပှၤ လၢကီၢ် လၢအယွၤ ဒီးတၢ်နုၢ်ထံ ဒီးကနဲစီ, ဒ်သိး ပကဘၣ် တၢ်မၤသံပှၤ လၢပှၢ်မုၢ်ကနၢန့ၣ် တအါဘၣ်ဒီး, မ့ၢ်နပာ်နသး လၢနကကဲပဒိၣ် သပှၢ်တၢၢ် လၢပဖီခိၣ်ဧါ, 14 လၢန့ၣ် အမဲာ်ညါ နတဒုးဟဲပှၤ ဆူ ကီၢ် လၢအယွၤဝဲ ဒီးတၢ်နုၢ်ထံ ဒီးကနဲစီဘၣ်, နတဟ့ၣ်သါဘၣ် ပှၤ လၢစံာ်ဧိၤပှဲၤဧိၤ, လၢစပံးအလီၢ်ဘၣ်. နကအူခွဲးထီၣ်ကွံာ် ပှၤတဖၣ်န့ၣ် အမဲာ် စ့ၢ်ကီးဧါ. ပတလဲၤဘၣ်. 15 ဒီးစီၤမိၤၡ့ အသးထီၣ် ကဲၤထီၣ် ဒိၣ်မး, ဒီးစံးဘၣ် ယွၤ, ကွၢ် အတၢ်မၤဘူၣ် တဂ့ၤ, ယတဟံးန့ၢ်ဘၣ် ကသ့ၣ်ယီၤ တဒုဧိၤ လၢအီၤ, ဒီးယတမၤအၢဘၣ်အီၤ နီတဂၤဘၣ်. 16 ဒီးစီၤမိၤၡ့ စံးဘၣ် စီၤကိၤရး, ခဲဂီၤကိာ်နဲဒၣ် ဒီးနတၢ်အိၣ်ဖှိၣ် ခဲလၢာ် အိၣ်လၢယွၤ အမဲာ်ညါ, နဲဒၣ် ဒီးအဝဲသ့ၣ်တဖၣ်, ဒီးစီၤအၤဟရိၣ် တက့ၢ်. 17 ဒီးမ်ပှၤဟံးန့ၢ် တဂၤ အသပၢၤ မ့ၣ်အူဒၣ်ဝဲ, တဂၤ အသပၢၤ မ့ၣ်အူဒၣ်ဝဲ, ဒီး ပာ် တၢ်နၢမူဆိၣ်ကဲၤ လၢအပူၤ, ဒီးဟဲစိာ်ဆူ ယွၤအမဲာ်ညါ တဂၤ အသပၢၤ မ့ၣ်အူဒၣ်ဝဲ, တဂၤ အသပၢၤ မ့ၣ်အူဒၣ်ဝဲ, သပၢၤ မ့ၣ်အူ ခံကယၤ ယဲၢ်ဆံ, နဲဒၣ် စ့ၢ်ကီး ဒီး စီၤအၤဟရိၣ် တဂၤ အသပၢၤ မ့ၣ်အူဒၣ်ဝဲ, တဂၤ အသပၢၤ မ့ၣ်အူဒၣ်ဝဲန့ၣ် တက့ၢ်. 18 ဒီးဟံးန့ၢ်ဝဲ တဂၤ အသပၢၤ မ့ၣ်အူဒၣ်ဝဲ, ဒီးပာ် မ့ၣ်အူ လၢအပူၤ, ဒီးပာ် တၢ်နၢမူဆိၣ်ကဲၤ လၢအဖီခိၣ်, ဒီးဆၢထၢၣ် လၢတၢ်အိၣ်ဖှိၣ် အဒဲ အကျဲစၢၤ အိၣ်ဒီး စီၤမိၤၡ့, ဒီး စီၤအၤဟရိၣ်လီၤ. 19 ဒီးစီၤကိၤရး ဒုးအိၣ်ဖှိၣ် အတၢ်အိၣ်ဖှိၣ် ခဲလၢာ် ထီဒါ အီၤ ဆူတၢ်အိၣ်ဖှိၣ် အဒဲ အကျဲစၢၤလီၤ. ဒီးယွၤအလၤကပီၤ အိၣ်ဖျါထီၣ် လၢတၢ်အိၣ်ဖှိၣ် ခဲလၢာ် အမဲာ်ညါလီၤ. 20 ဒီးယွၤ ကတိၤတၢ် ဒီးစီၤမိၤၡ့ ဒီးစီၤအၤဟရိၣ်, ဒီးစံးဝဲဒၣ်, 21 မၤလီၤဖး သုသး ဒီးတၢ်အိၣ်ဖှိၣ်အံၤ အအိၣ်, ဒ်သိး ယကဒုး တၢ်အီၣ်ကွံာ်အီၤ သတူၢ်ကလာ် တက့ၢ်. 22 ဒီး ထိၣ်လီၤပှီၤအသး ဒီးစံးဝဲဒၣ်, ကစၢ်ဧၢ, ကယဲၢ် တၢ်ညၣ် ခဲလၢာ် အသးတဖၣ် အကစၢ်ဧၢ, ပှၤတဂၤ မၤ တၢ်ဒဲးဘး, ဒီးနသး ကထီၣ်ဘၣ် တၢ်အိၣ်ဖှိၣ် ခဲလၢာ် စ့ၢ်ကီးဧါ. 23 ဒီးယွၤ ကတိၤတၢ် ဒီးစီၤမိၤၡ့, ဒီးစံးဝဲဒၣ်, 24 ကတိၤတၢ် ဒီးတၢ်အိၣ်ဖှိၣ်, ဒီး စံးဘၣ်အီၤ, ဟးထီၣ်ကွံာ် လၢတၢ်ဝးတရံး စီၤကိၤရး, ဒီးစီၤဒၤသၣ်, ဒီးစီၤအဘံရၣ် အဒဲ တက့ၢ်. 25 ဒီးစီၤမိၤၡ့ ဂဲၤဆၢထၢၣ်, ဒီးလဲၤဆူ စီၤဒၤသၣ် ဒီးစီၤအဘံရၣ် အအိၣ်, ဒီးပှၤအံၣ်စရ့လးဖိ အပှၤသူၣ်က့သးပှၢ်တဖၣ် ပိာ်ထီၣ်အခံလီၤ. 26 ဒီးကတိၤတၢ် ဒီးတၢ်အိၣ်ဖှိၣ် ဒီးစံးဝဲဒၣ်, ဟးထီၣ်ကွံာ်လၢ် လၢပှၤအၢတဖၣ်အံၤ အဒဲ တက့ၢ်. ဒီးထိး အတၢ် နီတမံၤ တဂ့ၤ, သုကဘၣ် တၢ်အီၣ်ကွံာ် ဘၣ်ဖုးသု လၢအတၢ်ဒဲးဘး ခဲလၢာ် အပူၤလီၤ. 27 ဒီးဟးထီၣ်ကွံာ်ဝဲ လၢစီၤကိၤရး, စီၤဒၤသၣ်, ဒီးစီၤအဘံရၣ် အဒဲ ကိးခီဒဲး, ဒီးစီၤဒၤသၣ် ဒီးစီၤအဘံရၣ် ဟဲထီၣ် ဒီးဆၢထၢၣ်ဝဲ လၢအဒဲတဖၣ် အကျဲစၢၤန့ၣ်, ဒီးအမါတဖၣ်, ဒီး အဖိခွါတဖၣ်, ဒီးအဖိဆံးတဖၣ်လီၤ. 28 ဒီးစီၤမိၤၡ့ စံးဝဲဒၣ်, လၢအဝဲအံၤ သုကသ့ၣ်ညါ လၢယွၤ မၢလီၤယၤ ဒ်သိး ယကမၤ တၢ်မၤတဖၣ်န့ၣ်, (အဂ့ၢ်ဒ်အံၤ, တမ့ၢ်ဘၣ်ယၤ လၢယသးဒၣ်ယဲဘၣ်.) 29 ပှၤတဖၣ်န့ၣ်မ့ၢ် သံ ဒ်ပှၤခဲလၢာ် သံဝဲအသိး, ဒီးတၢ်မ့ၢ် အိၣ်သကိးအီၤ ဒ်တၢ်အိၣ်သကိး ပှၤခဲလၢာ် အသိးဒီး, ယွၤ တမၢလီၤယၤဘၣ်. 30 မ့မ့ၢ်ယွၤ မ့ၢ်တ့လီၤ တၢ်အသီ တမံၤ, ဒီး ဟီၣ်ခိၣ် မ့ၢ်အဲးထီၣ် အထးခိၣ်, ဒီးယူၢ်လီၤကွံာ်အီၤ ဒီးကယဲၢ် တၢ် အိၣ်ဒီးအီၤ ခဲလၢာ်, ဒီးအဝဲသ့ၣ် မူဝဲ ဒီးလဲၤလီၤ ဆူပျုၤပူၤဒီး, သုကသ့ၣ်ညါ လၢပှၤတဖၣ်န့ၣ် မၤတရီတပါ ယွၤလံလီၤ. 31 ဒီးတုၤ အကတိၤ တၢ်ကတိၤ ခဲလၢာ်န့ၣ် ဝံၤဒီး, တၢ်မၤအသး လၢဟီၣ်ခိၣ် အိၣ်လၢအဖီလာ် သ့ၣ်ဖး, 32 ဒီးဟီၣ်ခိၣ် အဲးထီၣ် အထးခိၣ်, ဒီးယူၢ်လီၤကွံာ်အီၤ ဒီးအဟံၣ်တဖၣ်, ဒီး ကယဲၢ် ပှၤကညီ လၢအအိၣ် ဒီးစီၤကိၤရး, ဒီးအစုလီၢ်အခီၣ်ခိၣ် ခဲလၢာ်, 33 အဝဲသ့ၣ်တဖၣ်, ဒီး ကယဲၢ် ပှၤ အိၣ်ဒီးအီၤ ခဲလၢာ် မူဝဲ ဒီး လဲၤလီၤဆူ ပျုၤပူၤ ဒီးဟီၣ်ခိၣ် ကျၢၢ်ဘၢတၢ် လၢအဖီခိၣ်, ဒီးဟါမၢ်ကွံာ်ဝဲ လၢတၢ်အိၣ်ဖှိၣ် အပူၤ တကူၢ်သ့ၣ်လီၤ. 34 ဒီး ကယဲၢ် ပှၤအံၣ်စရ့လးဖိ လၢအအိၣ်ဝးတရံးအီၤန့ၣ် ဃ့ၢ်ဝဲ လၢအဝဲသ့ၣ် အတၢ်ကိးပသူ အမဲာ်ညါလီၤ. အဂ့ၢ်ဒ်အံၤ, စံးဝဲဒၣ်, ဟီၣ်ခိၣ် ကယူၢ်ကွံာ် ဘၣ်ဖုးပှၤလီၤ. 35 ဒီးမ့ၣ်အူ ဟဲထီၣ် လၢယွၤ အအိၣ်, ဒီးအီၣ်ကွံာ် ပှၤခံကယၤ ယဲၢ်ဆံ လၢအမၤဘူၣ် တၢ်နၢမူဆိၣ်ကဲၤလီၤ. 36 ဒီးယွၤ ကတိၤတၢ် ဒီးစီၤမိၤၡ့, ဒီးစံးဝဲဒၣ်, 37 စံးဘၣ် ပှၤလုၢ်တၢ်အဒိၣ်, စီၤအၤဟရိၣ် အဖိခွါ စီၤအလၤဧစၢ်, ဒ်သိး အကထုးထီၣ် သပၢၤ မ့ၣ်အူ လၢမ့ၣ်အူအီၣ်တၢ် အပူၤ, ဒီးဖှံနဲ မ့ၣ်အူဆူဘးန့ၣ် တက့ၢ်. အဂ့ၢ်ဒ်အံၤ, စီဆှံ ထီၣ်ဝဲလီၤ. 38 ပှၤမၤကမၣ်လီၤ အသးဒၣ်ဝဲတဖၣ် အသပၢၤ မ့ၣ်အူန့ၣ်, မ်ပှၤမၤတၢ်ဘ့ၣ်ဘၣ် လၢအီၤ, တၢ်ကျး လၢတၢ်လုၢ်လီၢ် အဂီၢ်န့ၣ် တက့ၢ်. အဂ့ၢ်ဒ်အံၤ, မၤဘူၣ်ဝဲ လၢယွၤအမဲာ်ညါ, ဒီးစီဆှံထီၣ်ဝဲလီၤ. ဒီးကကဲထီၣ် တၢ်ပနီၣ် လၢပှၤအံၣ်စရ့လးဖိ အဂီၢ်လီၤ. 39 ဒီးပှၤလုၢ်တၢ်အဒိၣ် စီၤအလၤဧစၢ်န့ၣ် ဟံးန့ၢ် သပၢၤ တိၢ်မ့ၣ်အူ လၢပှၤ လၢမ့ၣ်အူအီၣ်ကွံာ်အီၤ မၤဘူၣ်ဝဲ, ဒီး တၢ်မၤအီၤ လၢတၢ်ဘ့ၣ်ဘၣ်, တၢ်ကျးဘၢတၢ်လုၢ်လီၢ် အဂီၢ်, 40 နီၣ်သ့ၣ်နီၣ်ထီၣ်က့ၤ လၢပှၤအံၣ်စရ့လးဖိ အဂီၢ်, ဒ်သိး ပှၤတခီဒူၣ်ဖိ လၢအတမ့ၢ်ဘၣ် စီၤအၤဟရိၣ် အချံအသၣ်ဘၣ်န့ၣ် အသု တသုးဘူးအသး လၢအကမၤဘူၣ် တၢ်နၢမူ ဆိၣ်ကဲၤ လၢယွၤအမဲာ်ညါ တဂ့ၤ, ဒ်သိးအသု တကဲထီၣ်တၢ် ဒ်စီၤကိၤရး, ဒီးဒ်အတၢ်အိၣ်ဖှိၣ် အသိး, ဒ်ယွၤ စံးဘၣ်အီၤ လၢစီၤမိၤၡ့ အစုပူၤ အသိးန့ၣ် တဂ့ၤလီၤ. 41 ဒီးမုၢ်ဆ့ၣ်ထီၣ် တနံၤန့ၣ် ပှၤအံၣ်စရ့လးဖိ အတၢ်အိၣ်ဖှိၣ် ခဲလၢာ် ကဒူးကဒ့ၣ်တၢ် လၢစီၤမိၤၡ့ဒီး စီၤအၤဟရိၣ် အလိၤ, ဒီးစံးဝဲဒၣ်, သုမၤသံလံ ယွၤ အပှၤဂီၢ်မုၢ်လံလီၤ. 42 ဒီးတုၤ တၢ်အိၣ်ဖှိၣ်န့ၣ် အိၣ်ဖှိၣ် ထီဒါ စီၤမိၤၡ့ ဒီးစီၤအၤဟရိၣ်ဒီး, တၢ်မၤအသး လၢအကွၢ်ဝဲဆူ တၢ်အိၣ်ဖှိၣ် အဒဲ, ဒီးကွၢ်ကွၢ်, တၢ်အၢၣ်န့ၣ် လုၣ်ဘၢကွံာ်အီၤ, ဒီးယွၤ လၤအကပီၤ အိၣ်ဖျါထီၣ်လီၤ. 43 ဒီးစီၤမိၤၡ့ ဒီးစီၤအၤဟရိၣ် ဟဲဝဲဆူ တၢ်အိၣ်ဖှိၣ် အဒဲ အမဲာ်ညါလီၤ. 44 ဒီးယွၤ ကတိၤတၢ် ဒီးစီၤမိၤၡ့, ဒီးစံးဝဲဒၣ်, 45 ဂဲၤဆၢထၢၣ်ကွံာ် လၢတၢ်အိၣ်ဖှိၣ်အံၤ အပူၤ, ဒ်သိး ယကမၤ တၢ်အီၣ်ကွံာ်အီၤ လၢတစိၢ်ဖိ အတီၢ်ပူၤန့ၣ် တက့ၢ်. ဒီးအဝဲသ့ၣ် ထိၣ်လီၤပှီၤအသးလီၤ. 46 ဒီးစီၤမိၤၡ့ စံးဘၣ် စီၤအၤဟရိၣ်, ဟံးန့ၢ် သပၢၤ မ့ၣ်အူ တဖျၢၣ်, ဒီးပာ် မ့ၣ်အူ လၢအပူၤ လၢတၢ်လုၢ်လီၢ် အဖီခိၣ်, ဒီးပာ် တၢ်နၢမူဆိၣ်ကဲၤ လၢအဖီခိၣ်, ဒီးလဲၤချ့ချ့ဆူ တၢ်အိၣ်ဖှိၣ် အပူၤ, ဒီးမၤ တၢ်ပူၤဖျဲး လၢအဂီၢ် တက့ၢ်. အဂ့ၢ်ဒ်အံၤ, တၢ်သးထီၣ် ဟးထီၣ်လံ လၢယွၤအအိၣ်လံ, တၢ်သံသတြိာ် အိၣ်ထီၣ်သီလံ. 47 ဒီးစီၤအၤဟရိၣ် ဟံးန့ၢ်တၢ် ဒ်စီၤမိၤၡ့ မၤလိာ်တၢ် အသိး, ဒီးဃ့ၢ်ဝဲဆူ တၢ်အိၣ်ဖှိၣ် အသးကံၢ်ပူၤ, ဒီးကွၢ်ကွၢ်, တၢ်သံသတြိာ် အိၣ်ထီၣ်သီလံ လၢပှၤဂီၢ်မုၢ် အကျါလံ, ဒီး ပာ် တၢ်နၢမူဆိၣ်ကဲၤ လၢအဖီခိၣ်, ဒီးမၤ တၢ်ပူၤဖျဲး လၢပှၤဂီၢ်မုၢ် အဂီၢ်လီၤ. 48 ဒီးဆၢထၢၣ်ဝဲ လၢပှၤသံတဖၣ် ဒီးပှၤမူတဖၣ် အဘၢၣ်စၢၤန့ၣ်လီၤ. 49 ဒီးတၢ်သံသတြိာ် အိၣ်ကတီၢ်လီၤ. ဒီးပှၤ သံဝဲ လၢတၢ်သံသတြိာ် အပူၤန့ၣ် တကလး ဒီးလွံၢ်ကထိ ဒီးနွံကယၤလီၤ. ပှၤလၢအသံ လၢစီၤကိၤရး အမူးပူၤန့ၣ် အိၣ်ဒံး လၢအဝဲန့ၣ် အမဲာ်ညါလီၤ. 50 ဒီးစီၤအၤဟရိၣ် က့ၤက့ၤဆူ စီၤမိၤၡ့ အအိၣ် ဖဲတၢ်အိၣ်ဖှိၣ် အဒဲ အကျဲစၢၤလီၤ. ဒီးတၢ်သံသတြိာ် အိၣ်ကတီၢ်လီၤ.


လံာ်စီၤမိၤၡ့ လွံၢ်ဘ့ၣ်တဘ့ၣ်. Numbers 17

1 ဒီးယွၤ ကတိၤတၢ် ဒီးစီၤမိၤၡ့, ဒီးစံးဝဲဒၣ်, 2 ကတိၤတၢ် ဒီးပှၤအံၣ်စရ့လးဖိ, ဒီးဟံးန့ၢ် နီၣ်ထိးဘိ လၢတဂၤ တဘိ, လၢတဂၤ တဘိ ဒ်အပၢ် အဟံၣ်တဖၣ် အသိးန့ၣ်, လၢအပဒိၣ် ဒ်အပၢ် အဟံၣ်တဖၣ် အသိး ခဲလၢာ်, နီၣ်ထိးဘိ တဆံခံဘိန့ၣ် တက့ၢ်. ကွဲး တဂၤ အမံၤ တဂၤ အမံၤ လၢအနီၣ်ထိးဘိဒၣ်ဝဲ အလိၤန့ၣ် တက့ၢ်. 3 ဒီး လၢလ့ၤဝံ အနီၣ်ထိးဘိ အလိၤန့ၣ် နဘၣ်ကွဲး စီၤအၤဟရိၣ် အမံၤလီၤ. အဂ့ၢ်ဒ်အံၤ, နီၣ်ထိးဘိ တဘိန့ၣ် ကအိၣ်လၢအပၢ် အဟံၣ်အခိၣ် အဂီၢ်လီၤ. 4 ဒီးနဘၣ်ပာ်လီၤအီၤ လၢတၢ်အိၣ်ဖှိၣ် အဒဲပူၤ လၢတၢ်အၢၣ်လီၤအီလီၤ အမဲာ်ညါ, ဖဲယသဂၢၢ်သုလီၤ. 5 ဒီး တၢ်ကမၤအသး လၢပှၤ လၢယကဃုထၢအီၤ တဂၤ အနီၣ်ထိးဘိ ကဖီထီၣ်, ဒ်သိး ပှၤအံၣ်စရ့လးဖိ အတၢ်ကဒူးကဒ့ၣ် လၢယလိၤ လၢအကဒူးကဒ့ၣ် လၢသုလိၤန့ၣ် ယ ကဒုးတုာ်ထီၣ်လီၤ. 6 ဒီးစီၤမိၤၡ့ ကတိၤတၢ် ဒီးပှၤအံၣ်စရ့လးဖိ, ဒီး ကယဲၢ် အပဒိၣ်တဖၣ် ဟ့ၣ်လီၤ အနီၣ်ထိးဘိ, ပဒိၣ် တဂၤ တဘိ တဂၤ တဘိ ကိးဂၤဒဲး, ဒ်အပၢ်အဟံၣ် အသိးန့ၣ်, နီၣ်ထိးဘိ တဆံခံဘိလီၤ. ဒီးစီၤအၤဟရိၣ် အနီၣ်ထိးဘိန့ၣ် အိၣ်ဝဲ လၢနီၣ်ထိးဘိတဖၣ် အကျါလီၤ. 7 ဒီးစီၤမိၤၡ့ ပာ်လီၤ နီၣ်ထိးဘိတဖၣ် လၢဒဲပူၤ လၢယွၤအမဲာ်ညါလီၤ. 8 ဒီးတၢ်မၤအသး လၢမုၢ်ဆ့ၣ်ထီၣ် တနံၤန့ၣ် စီၤမိၤၡ့ လဲၤနုာ် လၢတၢ်အၢၣ်လီၤအီလီၤ အဒဲပူၤ, ဒီးကွၢ်ကွၢ်, စီၤအၤဟရိၣ် အနီၣ်ထိးဘိ လၢလ့ၤဝံ အဟံၣ်အဂီၢ် တဘိန့ၣ် ဒိးထီၣ်လံ, ဒီးဘိၣ်ထီၣ်လံ, ဒီးဆှိးထီၣ်လံ, ဒီးသၣ်ထီၣ်လံ ၡၤကးသၣ်လံ. 9 ဒီးစီၤမိၤၡ့ ဟဲက့ၤစိာ်ထီၣ် နီၣ်ယိးဘိ ခဲလၢာ် လၢယွၤအအိၣ်ဆူ ပှၤအံၣ်စရ့လးဖိ အအိၣ်, ဒီးအဝဲသ့ၣ်တဖၣ်န့ၣ် ကွၢ်ဝဲ, ဒီးဟံးန့ၢ်ဝဲ တဂၤ အနီၣ်ထိးဘိဒၣ်ဝဲ, တဂၤ အနီၣ်ထိးဘိဒၣ်ဝဲလီၤ. 10 ဒီးယွၤ စံးဘၣ် စီၤမိၤၡ့, ဟဲက့ၤစိာ် စီၤအၤဟရိၣ် အနီၣ်ထိးဘိ ဆူတၢ်အၢၣ်လီၤအီလီၤ အမဲာ်ညါ, ဒ်သိး တၢ်ကပၢၤအီၤ လၢတၢ်ပနီၣ် လၢပှၤပူထီၣ်ဖိတဖၣ် အဂီၢ်န့ၣ် တက့ၢ်. ဒီးနဘၣ်ဒုးတုာ် အတၢ်ကဒူးကဒ့ၣ် လၢယလိၤ ဒ်သိး အသုတသံ တဂ့ၤလီၤ. 11 ဒီးစီၤမိၤၡ့ မၤဝဲလီၤ. ဒ်ယွၤ မၤလိာ် စီၤမိၤၡ့ အသိးန့ၣ် မၤဝဲ ဒ်န့ၣ်သိးလီၤ. 12 ဒီးပှၤအံၣ်စရ့လးဖိ ကတိၤတၢ် ဒီးစီၤမိၤၡ့, ဒီးစံးဝဲဒၣ်, ကွၢ်ကွၢ် ပကသံ လၢတၢ်သံသတြိာ်, တၢ်မၤဟးဂီၤပှၤ, တၢ်မၤဟးဂီၤ ပှၤကိးဂၤဒဲးလီၤ. 13 ပှၤလၢအလဲၤဘူးဒီးယွၤ အတၢ်အိၣ်အလီၢ် သပှၢ်တၢၢ် ကိးဂၤဒဲးန့ၣ် ကသံလီၤ. ပကလၢာ် လၢတၢ်သံသတြိာ် စ့ၢ်ကီးဧါ.


လံာ်စီၤမိၤၡ့ လွံၢ်ဘ့ၣ်တဘ့ၣ်. Numbers 18

1 ဒီးယွၤ စံးဘၣ် စီၤအၤဟရိၣ်, နဲဒၣ်, ဒီးနဖိခွါတဖၣ်, ဒီးနပၢ်အဟံၣ် အိၣ်ဒီးနၤန့ၣ် ဘၣ်စိာ် တၢ်အလီၢ်စီဆှံ အတၢ်အၢလီၤ. ဒီးနၤ ဒီးနဖိခွါတဖၣ် အိၣ်ဒီး နၤန့ၣ် ဘၣ်စိာ် သုပှၤလုၢ်တၢ်အဒိၣ် အတၢ်အၢလီၤ. 2 ဒီးနဒီပုၢ်ဝဲၢ် စ့ၢ်ကီး, ပှၤလ့ၤဝံဖိ တဒူၣ် နပၢ်အဒူၣ်, ဟဲစိာ်ဒီးနၤ ဒ်သိး အကဘျုးအသးဒီးနၤ, ဒီးမၤ နခ့နပှၤ အတၢ်န့ၣ် တက့ၢ်. မ့မ့ၢ်နဲဒၣ် ဒီးနဖိခွါ အိၣ်ဒီးနၤတဖၣ်န့ၣ် ဘၣ်မၤတၢ် လၢတၢ်အၢၣ်လီၤအီလီၤ အဒဲ အမဲာ်ညါလီၤ. 3 ဒီးအဝဲသ့ၣ်တဖၣ်န့ၣ် ဘၣ်ကွၢ် နတၢ်ကွၢ်, ဒီးတၢ်ကွၢ် ဘၣ်ဃးဒီး ဒဲ ဒီဖျၢၣ်ညါလီၤ. ထဲအတဘၣ်သုးဘူးအသး ဒီးတၢ်အလီၢ်စီဆှံ အတၢ်ဖိတၢ်လံၤ, ဒီးတၢ်လုၢ်လီၢ်ဘၣ်, ဒ်သိး အဝဲသ့ၣ် မ့ၢ်ဂ့ၤ, သုဝဲ စ့ၢ်ကီး မ့ၢ်ဂ့ၤအသု တသံတဂ့ၤန့ၣ်လီၤ. 4 ဒီးအဝဲသ့ၣ်တဖၣ်န့ၣ် ကအိၣ်လၢနပူၤ, ဒီးကွၢ် တၢ်ကွၢ် ဘၣ်ဃးဒီး တၢ်အိၣ်ဖှိၣ်အဒဲ, လၢဒဲ အတၢ်မၤ ခဲလၢာ် အဂီၢ်လီၤ. ဒီးပှၤတခီဘီမုၢ် တဘၣ်သုးဘူးအသးဆူ သုအိၣ်ဘၣ်. 5 ဒီးသုဝဲသ့ၣ်တဖၣ်န့ၣ် သုဘၣ်ကွၢ် တၢ်ကွၢ် ဘၣ်ဃးဒီး တၢ်အလီၢ်စီဆှံ, ဒီးတၢ်ကွၢ် ဘၣ်ဃးဒီး တၢ်လုၢ်လီၢ်, ဒ်သိးတၢ်သးထီၣ် အသုတဘၣ်လၢၤ ပှၤအံၣ်စရ့လးဖိ တဂ့ၤလီၤ. 6 ဒီးယဲဒၣ်အံၤ ကွၢ်ကွၢ်, ယဟံးန့ၢ် သုဒီပုၢ်ဝဲၢ် ပှၤလ့ၤဝံဖိ လၢပှၤအံၣ်စရ့လးဖိ အကျါလီၤ. တၢ်ဟ့ၣ်လီၤအီၤ လၢသု လၢတၢ်ဟ့ၣ် လၢယွၤအမံၤ, ဒ်သိး အကမၤ တၢ်အိၣ်ဖှိၣ်အဒဲ အကုၢ်အပှၤ အတၢ်မၤလီၤ. 7 ဒီးနဲဒၣ် ဒီးနဖိခွါတဖၣ် အိၣ်ဒီးနၤန့ၣ် ဘၣ်ကွၢ် သုပှၤလုၢ်တၢ်အဒိၣ် အတၢ်, လၢကယဲၢ် တၢ်ဘၣ်ဃးဒီး တၢ်လုၢ်လီၢ်, ဒီး လၢယၣ်ဘျးထီၣ်အသး လၢညါခီ, ဒီးသု ကမၤတၢ်လီၤ. ယဟ့ၣ်လီၤလံသု လၢပှၤလုၢ်တၢ်အဒိၣ် အတၢ်မၤ, တၢ်ဟ့ၣ် ဘၣ်ဃးဒီး တၢ်မၤလီၤ. ဒီးပှၤတခီဘီမုၢ်ဖိ လၢအသုးဘူးအသး ကဘၣ် တၢ်မၤသံအီၤလီၤ. 8 ဒီးယွၤ ကတိၤတၢ် ဒီးစီၤအၤဟရိၣ်, ကွၢ်ကွၢ်, တၢ်ဟ့ၣ်လီၤလံနၤ လၢတၢ်ကွၢ် ဘၣ်ဃးဒီး ယတၢ်ဝံၢ်တဖၣ်, လၢပှၤအံၣ်စရ့လးဖိ အတၢ်စီဆှံတဖၣ် ခဲလၢာ် အကျါ လီၤ. ယဟ့ၣ်လီၤအီၤ လၢနၤ ဒီးနဖိခွါတဖၣ် လၢတၢ်ဖှူ အဃိ, လၢတၢ်အလုၢ်အလၢ် အထူအယိာ်လီၤ. 9 အအံၤ ကကဲထီၣ် နတၢ် လၢတၢ်စီဆှံကတၢၢ်တဖၣ် အကျါ လၢတၢ်ပူၤဖျဲး ဒီးမ့ၣ်အူတဖၣ် အကျါန့ၣ် ကယဲၢ် အမၤဘူၣ်, ကယဲၢ် အမၤဘူၣ်ကိၣ်, ဒီး ကယဲၢ် အတၢ်လုၢ်တၢ်ဒဲးဘး, ဒီး ကယဲၢ် အတၢ်လုၢ်တၢ်ကမၣ် ခဲလၢာ် လၢအကမၤဘူၣ်ယၤန့ၣ်မ့ၢ် တၢ်စီဆှံကတၢၢ် လၢနဂီၢ်, ဒီး လၢနဖိခွါတဖၣ် အဂီၢ်လီၤ, 10 ဒီးနဘၣ်အီၣ်အီၤ လၢတၢ်အလီၢ်စီဆှံကတၢၢ် အပူၤလီၤ. ကယဲၢ် ပှၤပိာ်ခွါ ကအီၣ်ဘၣ်အီၤလီၤ. ကကဲထီၣ် တၢ်စီဆှံ လၢနဂီၢ်လီၤ. 11 ဒီးအအံၤမ့ၢ် နတၢ်, တၢ်ဝံၢ် လၢအတၢ်ဟ့ၣ် အပူၤ, ဒီး ကယဲၢ် ပှၤအံၣ်စရ့လးဖိ အတၢ်ဝၢ်လီၤ. ယဟ့ၣ်လီၤလံ အီၤ လၢနၤ, ဒီး လၢနဖိခွါတဖၣ်, ဒီး လၢနဖိမုၣ်တဖၣ် အိၣ်ဒီးနၤ, လၢတၢ်အလုၢ်အလၢ် အထူအယိာ်လီၤ. ကယဲၢ် ပှၤကဆှီတဖၣ် လၢနဟံၣ်ပူၤန့ၣ် ကအီၣ်ဘၣ်ဝဲ ကိးဂၤဒဲးလီၤ. 12 တၢ်သိ အဂ့ၤကတၢၢ် ခဲလၢာ်, ဒီးစပံးထံ အဂ့ၤကတၢၢ် ခဲလၢာ်, ဒီးဘုကၠူၣ် အဂ့ၤကတၢၢ် ခဲလၢာ်, ဒီးတၢ်အဆိ လၢအမၤဘူၣ်ယွၤန့ၣ် ယဟ့ၣ်လီၤလံအီၤ လၢနၤလံ, 13 ကယဲၢ် တၤသၣ် လၢအမံဆိ လၢကီၢ်ပူၤန့ၣ် လၢအကဟဲစိာ် ဆူ ယွၤအအိၣ် ခဲလၢာ်န့ၣ် ကကဲထီၣ် နတၢ်လီၤ. ပှၤကဆှီ လၢနဟံၣ်ပူၤန့ၣ် ကအီၣ်ဘၣ်ဝဲ ကိးဂၤဒဲးလီၤ. 14 ကယဲၢ် တၢ် လၢအဘၣ် တၢ်ပာ်အီၤ ဒီးတၢ်ဆိၣ်န့ၣ် ကကဲထီၣ် နတၢ် ခဲလၢာ်လီၤ. 15 ကယဲၢ် တၢ် လၢအအိးထီၣ် တၢ်ဒၢအလီၢ် လၢတၢ်ညၣ် ခဲလၢာ် အကျါ လၢပှၤဟဲစိာ်ဆူ ယွၤအအိၣ်, ပှၤကညီမ့ၢ်ဂ့ၤ, ဆၣ်ဖိကီၢ်ဖိမ့ၢ်ဂ့ၤ, ကကဲထီၣ် နတၢ် ခဲလၢာ်လီၤ. ဘၣ်ဆၣ်ဒီး ပှၤကညီ အဝဲၢ်ကိန့ၣ် နဘၣ်ပှ့ၤက့ၤအီၤ သပှၢ်တၢၢ်, ဒီးဆၣ်ဖိကီၢ်ဖိ တကဆှီဘၣ်န့ၣ် နဘၣ်ပှ့ၤက့ၤ အီၤလီၤ. 16 ဒီးတၢ် လၢအကဘၣ် တၢ်ပှ့ၤက့ၤအီၤန့ၣ် လၢအသးပှၢ် တလါလံၤလံၤ နဘၣ်ပှ့ၤက့ၤ ဒ်နပာ်အပှ့ၤအသိး လၢစ့ ယဲၢ်ၡက့လး အဂီၢ်, ဒ်တၢ်အလီၢ်စီဆှံ အၡက့လး အသိး လၢအမ့ၢ်က့ရၤ ခံဆံလီၤ. 17 မ့မ့ၢ်ဂီၤဖံးမိၢ် အဝဲၢ်ကိ, ဒီးသိမိၢ် အဝဲၢ်ကိ, ဒီးမဲာ်တဲးလဲးမိၢ် အဝဲၢ်ကိန့ၣ် နတဘၣ်ပှ့ၤက့ၤဘၣ်, မ့ၢ်တၢ်စီဆှံလီၤ. နဘၣ်ဖှံ အသွံၣ် လၢတၢ်လုၢ်လီၢ် အဖီခိၣ်, ဒီးနဘၣ်ဆိၣ်ကဲၤကွံာ် အသိ, တၢ်လုၢ် လၢမ့ၣ်အူ, လၢတၢ်နၢမူ လၢယွၤ အဂီၢ်လီၤ. 18 ဒီးအတၢ်ညၣ်တဖၣ် ကကဲထီၣ် နတၢ် ဒ်တၢ်ဝၢ် အသးနါပှၢ်, ဒီးဖံဘၣ်ခိၣ်အထွဲန့ၣ်မ့ၢ် နတၢ် အသိးန့ၣ်လီၤ. 19 ဒီး ကယဲၢ် တၢ်ဝံၢ် လၢတၢ်စီဆှံတဖၣ် အကျါ လၢပှၤအံၣ်စရ့လးဖိ မၤဘူၣ် ယွၤ အကျါ ခဲလၢာ်န့ၣ် ယဟ့ၣ်လီၤလံ နၤ, ဒီးနဖိခွါတဖၣ်, ဒီးနဖိမုၣ်တဖၣ် အိၣ်ဒီးနၤ လၢတၢ်အလုၢ်အလၢ် အထူအယိာ်လီၤ. မ့ၢ်တၢ်အၢၣ်လီၤ အထူအယိာ် ဘၣ်ဃးဒီး အံသၣ် လၢယွၤ အမဲာ်ညါ လၢနဂီၢ်, ဒီး လၢနချံနသၣ် အိၣ်ဒီးနၤ အဂီၢ်လီၤ. 20 ဒီးယွၤ စံးဘၣ် စီၤအၤဟရိၣ်, နတန့ၢ်ဘၣ်သါတၢ် လၢအကီၢ်ပူၤ, ဒီးနတန့ၢ်ဘၣ် နဂီၢ် လၢအကျါဘၣ်, တၢ် လၢယၤအံၤ ယမ့ၢ် နဂီၢ်, ဒီးနတၢ်န့ၢ်သါ လၢပှၤအံၣ်စရ့လးဖိ အကျါလီၤ. 21 ဒီးကွၢ်ကွၢ်, ယဟ့ၣ်လီၤလံ ဆံဆဲၣ်ပူတပူ ခဲလၢာ် လၢအံၣ်စရ့လး အပူၤ လၢပှၤလ့ၤဝံဖိ လၢတၢ်န့ၢ်သါ အဂီၢ် လၢအတၢ်မၤ လၢအမၤဝဲ အဃိ, တၢ်အိၣ်ဖှိၣ်အဒဲ အတၢ်မၤန့ၣ်လီၤ. 22 ဒီးပှၤအံၣ်စရ့လးဖိ တသုးဘူးလၢၤဘၣ်အသး ဆူ တၢ်အိၣ်ဖှိၣ်အဒဲဘၣ်, ကဘၣ် ဘၣ်ဖုး အတၢ်ဒဲးဘး ဒီးသံဝဲ လီၤ. 23 မ့မ့ၢ် ပှၤလ့ၤဝံဖိ ဘၣ်မၤ တၢ်အိၣ်ဖှိၣ်အဒဲ အခ့အပှၤ အတၢ်မၤ, ဒီးစိာ် အတၢ်အၢလီၤ. မ့ၢ်တၢ်အလုၢ်အလၢ် အထူအယိာ်လီၤ လၢသုစၢၤသုသွဲၣ် အစိၤစိၤအဃၣ်ဃၣ် လၢအဝဲသ့ၣ်တဖၣ်န့ၣ် တန့ၢ်ဘၣ်သါတၢ် လၢပှၤအံၣ်စရ့လးဖိ အကျါဘၣ်လီၤ. 24 ဒီးပှၤအံၣ်စရ့လး အတၢ်ဆံဆဲၣ်ပူတပူ လၢအဝံၢ်ဝဲ လၢတၢ်ဝံၢ် လၢယွၤ အဂီၢ်န့ၣ် ယဟ့ၣ်လီၤလံ လၢပှၤလ့ၤဝံဖိ လၢတၢ်န့ၢ်သါ အဂီၢ်လီၤ. မၤသးဒ်န့ၣ်ဒီး ယစံးတ့ၢ်အီၤ, လၢပှၤအံၣ်စရ့လးဖိ အကျါန့ၣ် တဘၣ်န့ၢ် တၢ်ဟ့ၣ်သါဘၣ်လီၤ. 25 ဒီးယွၤ ကတိၤတၢ် ဒီးစီၤမိၤၡ့, ဒီးစံးဝဲဒၣ်, 26 ကတိၤတၢ် ဒီးပှၤလ့ၤဝံဖိ, ဒီး စံးဘၣ်အီၤ, တုၤ သုဟံးန့ၢ် တၢ်ဆံဆဲၣ်ပူတပူ လၢပှၤအံၣ်စရ့လးဖိ အစုပူၤ, လၢယဟ့ၣ်လီၤ သု လၢအီၤ လၢသုတၢ်န့ၢ်သါ အဂီၢ်ဒီး, သုဘၣ်ဝံၢ် တၢ်ဝံၢ် လၢအပူၤ လၢယွၤ အဂီၢ် တပူ, ဆံဆဲၣ်ပူတပူ လၢတၢ်ဆံဆဲၣ်ပူတပူန့ၣ် အကျါလီၤ. 27 ဒီးသုတၢ်ဝံၢ်န့ၣ် တၢ်ကပာ်အီၤ လၢသုဂီၢ် ဒ်ဘု လၢတၢ်ယီၢ်ဘု အလီၢ်ပူၤ, ဒီးဒ်တၢ်ပှဲၤ လၢနီၣ်စံၢ်စပံးထံအသၣ် အသိးန့ၣ်လီၤ. 28 ဒ်န့ၣ်သိး သုဘၣ်ဝံၢ် တၢ်ဝံၢ် စ့ၢ်ကီး လၢယွၤ အဂီၢ် လၢဆံဆဲၣ်ပူတပူ လၢသုဒိးန့ၢ် လၢပှၤအံၣ်စရ့လးဖိ အစုပူၤ ခဲလၢာ် အကျါ, ဒီးသုဘၣ်ဟ့ၣ် ယွၤ အတၢ်ဝံၢ် လၢအီၤဆူ ပှၤလုၢ်တၢ်အဒိၣ် စီၤအၤဟရိၣ်လီၤ. 29 လၢသုတၢ်ဟ့ၣ် ခဲလၢာ် အကျါန့ၣ် သုဘၣ်ဝံၢ် ယွၤအတၢ်ဝံၢ် လၢကယဲၢ် အတၢ်ဂ့ၤကတၢၢ် အကျါ, တၢ်စီဆှံ လၢအကျါလီၤ. 30 ဒီးသုဘၣ် စံးဘၣ်အီၤ, တုၤ သုဝံၢ် တၢ်အဂ့ၤကတၢၢ် လၢအကျါဒီး, တၢ်ကပာ်အီၤ လၢပှၤလ့ၤဝံဖိ အဂီၢ်, ဒ်တၢ်အိၣ်လၢယီၢ်ဘု အလီၢ်ပူၤ, ဒီး ဒ်တၢ်အိၣ်လၢနီၢ်စံၢ်စပံးသၣ် အပူၤ အသိးန့ၣ်လီၤ. 31 ဒီးသုကအီၣ်ဘၣ်အီၤ လၢအလီၢ် ကိးပူၤဒဲး, သုဝဲ ဒီးသု ပှၤဟံၣ်ဖိလီၤ. အဂ့ၢ်ဒ်အံၤ, မ့ၢ်သုမၤတၢ် လၢတၢ်အိၣ်ဖှိၣ် အဒဲပူၤ အဘူးအလဲလီၤ. 32 ဒီးတုၤ သုဝံၢ် တၢ်အဂ့ၤကတၢၢ် လၢအကျါဒီး, သုတဘၣ် တၢ်ဒဲးဘး လၢအဃိဘၣ်. ဒီးသုတဘၣ်မၤဘၣ်အၢ ပှၤအံၣ်စရ့လးဖိ အတၢ်စီဆှံတဖၣ်ဘၣ်, သုကသံ ဘၣ်ဖုးလီၤ.


လံာ်စီၤမိၤၡ့ လွံၢ်ဘ့ၣ်တဘ့ၣ်. Numbers 19

1 ဒီးယွၤ ကတိၤတၢ် ဒီးစီၤမိၤၡ့, ဒီးစီၤအၤဟရိၣ်, ဒီးစံးဝဲဒၣ်, 2 အအံၤမ့ၢ် တၢ်သိၣ်တၢ်သီ အလုၢ်အလၢ် လၢယွၤ မၤလိာ်တၢ်, ဒီးစံးဝဲဒၣ်, စံးဘၣ် ပှၤအံၣ်စရ့လးဖိ လၢအကဟဲစိာ်န့ၢ်နၤ လၢဂီၤဖံး အမိၢ် အလၢအပှဲၤ, လၢအမဲၣ် တအိၣ်ဘၣ်, လၢနီၣ်ယိးဘိ တအိၣ်ဘၣ် လၢအလိၤ နီတဘျီဘၣ် တဒုန့ၣ် တက့ၢ်. 3 ဒီးသုဘၣ် ဟ့ၣ်လီၤအီၤ လၢပှၤလုၢ်တၢ်အဒိၣ် စီၤအလၤဧစၢ်, ဒ်သိး အကလဲၤစိာ် အီၤဆူ ပှၤသူၣ်ဒဲ အလီၢ်ပူၤ လၢခိ, ဒီးပှၤကမၤသံအီၤ လၢအမဲာ်ညါလီၤ. 4 ဒီးပှၤလုၢ်တၢ်အဒိၣ် စီၤအလၤဧစၢ်န့ၣ် ဘၣ်ဟံးန့ၢ် အသွံၣ် လၢအစုမုၢ်တဘိ, ဒီးဖှံ အသွံၣ်သဃီၤ ဒီးတၢ်အိၣ်ဖှိၣ် အဒဲ အမဲာ်ညါ နွံဘျီလီၤ. 5 ဒီးပှၤဘၣ်ဆူးထီၣ်ကွံာ် ဂီၤဖံးမိၢ်န့ၣ် လၢအမဲာ်ညါ လီၤ. အဖံး ဒီးအညၣ်, ဒီးအသွံၣ်, ဒီးအအ့ၣ်န့ၣ် ဘၣ်ဆူးထီၣ်ကွံာ်အီၤ လၢမ့ၣ်အူလီၤ. 6 ဒီးပှၤလုၢ်တၢ်အဒိၣ် ဘၣ်ဟံးန့ၢ် သ့ၣ်ဆှိအ့ရ့း, ဒီးကဖျီၣ်အ့စိး, ဒီးတၢ်ဂီၤန့ၣ်, ဒီးဖၢလီၤအီၤ ဆူ မ့ၣ်အူအီၣ်ကွံာ် ဂီၤဖံးမိၢ် အပူၤန့ၣ်လီၤ. 7 ဒီးပှၤလုၢ်တၢ် အိၣ်ဘၣ်ဆှုၣ် အကူအသိး, ဒီးသ့စီအညၣ် လၢထံလီၤ. လၢခံက့ၤ ဒီးကဟဲက့ၤနုာ်ဘၣ် ဆူ ပှၤသူၣ်ဒဲ အလီၢ်ပူၤ, ဒီးပှၤလုၢ်တၢ်အဒိၣ်န့ၣ် ကအိၣ် တကဆှီဘၣ် တုၤ မုၢ်ဟါလီၤ. 8 ဒီးပှၤ လၢအဆူးကွံာ်ဝဲ တဂၤန့ၣ် ဘၣ်ဆှုၣ် အကူအသိး လၢထံဒီးသ့စီအညၣ် လၢထံ, ဒီးအိၣ်တကဆှီဘၣ် တုၤ မုၢ်ဟါလီၤ. 9 ဒီးပှၤကဆှီ တဂၤ ဘၣ်ထၢဖှိၣ် ဂီၤဖံးမိၢ် အဖၣ်ဆါ, ဒီး ပာ်လီၤအီၤ လၢပှၤသူၣ်ဒဲအလီၢ် လၢခိ, လၢအလီၢ်ကဆှီ လီၤ. ဒီးကဘၣ် တၢ်ပၢၤအီၤ လၢပှၤအံၣ်စရ့လးဖိ အတၢ်အိၣ်ဖှိၣ် အဂီၢ်, လၢတၢ်တကဆှီဘၣ် အထံအဂီၢ်လီၤ. အဝဲန့ၣ်မ့ၢ် တၢ်လုၢ်တၢ်ဒဲးဘးလီၤ. 10 ဒီးပှၤ လၢအထၢဖှိၣ် ဂီၤဖံးမိၢ် အဖၣ်ဆါ တဂၤန့ၣ် ဘၣ်ဆှုၣ် အကူအသိး, ဒီးအိၣ် တကဆှီဘၣ် တုၤ မုၢ်ဟါလီၤ. ဒီးကကဲထီၣ် တၢ်အလုၢ်အလၢ် အထူအယိာ် လၢပှၤအံၣ်စရ့လးဖိ အဂီၢ်, ဒီး လၢပှၤတခီဘီမုၢ်ဖိ လၢအအိၣ်အဆိး လၢအကျါ အဂီၢ်န့ၣ်လီၤ. 11 ပှၤလၢအထိးဘၣ် ပှၤတဂၤဂၤ အစိၣ်န့ၣ် ဘၣ်အိၣ် တကဆှီဘၣ် နွံနံၤလီၤ. 12 ဒီးဘၣ်မၤကဆှီထီၣ်အသး လၢအီၤ လၢသၢနံၤတနံၤလီၤ. ဒီး လၢနွံနံၤတနံၤန့ၣ် ကကဆှီထီၣ်ဝဲလီၤ. သၢနံၤတနံၤန့ၣ်မ့ၢ် တမၤကဆှီထီၣ်အသးဘၣ်ဒီး, လၢနွံနံၤတနံၤန့ၣ် တကဆှီထီၣ်ဘၣ်ဝဲဘၣ်လီၤ. 13 ကယဲၢ် ပှၤလၢအထိးဘၣ် ပှၤသံအစိၣ် လၢအသံတ့ၢ် တဂၤန့ၣ် ဒီးတမၤကဆှီထီၣ်ဘၣ်အသး တဂၤလၢ်လၢ်န့ၣ် မၤဘၣ်အၢ ယွၤအတၢ်အိၣ်အလီၢ်လီၤ. ဒီးပှၤတဂၤန့ၣ် ကဘၣ် တၢ်ဒီၣ်တဲာ်ကွံာ်အီၤ လၢအံၣ်စရ့လးလီၤ. မ့ၢ်တၢ်တကဆှီဘၣ်အထံ တဖှံဘၣ်အသး လၢအလိၤ ဒီး, ဘၣ်အိၣ် တကဆှီဘၣ်လီၤ. အတၢ်တကဆှီဘၣ်န့ၣ် အိၣ်ဒံး လၢအလိၤလီၤ. 14 တုၤ ပှၤသံ လၢဒဲပူၤဒီး, တၢ်သိၣ်တၢ်သီ မ့ၢ်အအံၤ, ကယဲၢ် ပှၤလဲၤနုာ် လၢဒဲပူၤ, ဒီး ကယဲၢ် တၢ်အိၣ်လၢဒဲပူၤ ခဲလၢာ်န့ၣ် ကအိၣ် တကဆှီဘၣ် နွံနံၤလီ. 15 ဒီး ကယဲၢ် သပၢၤ, လီခီ တဖျၢၣ်လၢ်လၢ်, အိၣ်အိးထီၣ်အသး လၢအခိၣ်ခွး တအိၣ်ဘၣ် လၢအဖီခိၣ်န့ၣ် တကဆှီဘၣ်ဝဲဘၣ်လီၤ. 16 ဒီး ကယဲၢ် ပှၤလၢအထိးဘၣ် ပှၤတဂၤ လၢအဘၣ် တၢ်ကျီသံကွံာ်အီၤ လၢနးဧိၤဘီဧိၤ အိၣ်လၢပျီပူၤ မ့ၢ်ဂ့ၤ, တၢ်အစိၣ် မ့ၢ်ဂ့ၤ, ပှၤအဃံ မ့ၢ်ဂ့ၤ, တၢ်သွၣ်ခိၣ် မ့ၢ်ဂ့ၤ, ကဘၣ်အိၣ် တကဆှီဘၣ် နွံနံၤလီၤ. 17 ဒီး လၢပှၤတကဆှီဘၣ် အဂီၢ်န့ၣ် ပှၤဘၣ်ဟံးန့ၢ် ဂီၤဖံးမိၢ် လၢမ့ၣ်အူအီၣ်ကွံာ်အီၤ ဘၣ်ဃးဒီး တၢ်ဒဲးဘးတဒုန့ၣ် အဖၣ်ဆါ, ဒီးဘၣ်ပာ် ထံမူ လၢအဖီခိၣ် လၢသပၢၤပူၤလီၤ. 18 ဒီးပှၤကဆှီ တဂၤ ဘၣ်ဟံးန့ၢ် ကဖျီၣ်အ့စိး, ဒီးဘျၢဝဲ လၢထံန့ၣ် အပူၤ, ဒီးဖှံဝဲ လၢဒဲအလိၤ, ဒီးသပၢၤ, ဒီး လီခီ တဖျၢၣ်လၢ်လၢ် အလိၤ, ဒီး လၢပှၤကညီ လၢအအိၣ်တ့ၢ် လၢအပူၤတဖၣ် အလိၤ, ဒီးပှၤအဃံဂ့ၤ, ပှၤလၢအဘၣ် တၢ်ကျီသံအီၤဂ့ၤ, တၢ်အစိၣ်ဂ့ၤ, တၢ်သွၣ်ခိၣ်ဂ့ၤ, လၢပှၤ လၢအထိးဘၣ်အီၤ အလိၤလီၤ. 19 ဒီးပှၤကဆှီ တဂၤန့ၣ် ဘၣ်ဖှံ တၢ် လၢပှၤတကဆှီဘၣ် အလိၤ လၢသၢနံၤတနံၤ, ဒီး လၢနွံနံၤတနံၤလီၤ. ဒီး လၢမုၢ်နွံနံၤတနံၤန့ၣ် ဘၣ်မၤကဆှီအသး, ဒီးဆှုၣ် အကူအသိး, ဒီးလုၣ်ထံ, ဒီး လၢမုၢ်ဟါန့ၣ် ကကဆှီထီၣ်ဝဲလီၤ. 20 ဒီးပှၤ လၢအတကဆှီဘၣ် တဂၤ မ့ၢ်တမၤကဆှီထီၣ် ဘၣ်အသးန့ၣ် ဒီး, အဝဲတဂၤန့ၣ် ကဘၣ် တၢ်ဒီၣ်တဲာ်ကွံာ်အီၤ လၢတၢ်အိၣ်ဖှိၣ်လီၤ. အဂ့ၢ်ဒ်အံၤ, မၤဘၣ်အၢ ယွၤအလီၢ်စီဆှံလီၤ. တၢ်တဖှံဘၣ် တၢ်တကဆှီဘၣ် အထံ လၢအလိၤဘၣ်. 21 ဒီးကကဲထီၣ် တၢ်အလုၢ်အလၢ် အထူအယိာ် လၢအဂီၢ်, လၢပှၤ လၢအဖှံ တၢ်တကဆှီဘၣ်အထံ တဂၤ ကဘၣ်ဆှုၣ် အကူအသိး, ဒီးပှၤ လၢအထိးဘၣ် တၢ်တကဆှီဘၣ် အထံန့ၣ် ကအိၣ် တကဆှီဘၣ် တုၤ မုၢ်ဟါလီၤ. 22 ဒီး ကယဲၢ် ပှၤ လၢပှၤတကဆှီဘၣ် ထိးဘၣ်အီၤန့ၣ် ကအိၣ် တကဆှီဘၣ်, ဒီးပှၤ လၢအထိးဘၣ်အီၤ တဂၤန့ၣ် ကအိၣ် တကဆှီဘၣ် တုၤ မုၢ်ဟါလီၤ.


လံာ်စီၤမိၤၡ့ လွံၢ်ဘ့ၣ်တဘ့ၣ်. Numbers 20

1 ဒီး လၢလါခီၣ်ထံးန့ၣ် ပှၤအံၣ်စရ့လးဖိ, တၢ်အိၣ်ဖှိၣ် ခဲလၢာ်, လဲၤနုာ် လၢပှၢ်မုၢ်ကနၢ စံၣ်လီၤ. ဒီးပှၤဂီၢ်မုၢ် အိၣ်ဝဲ လၢကၤဒ့ၣ်, ဒီးနီၢ်မံးရယၣ် သံဝဲ ဖဲန့ၣ်, ဒီးဘၣ် တၢ်ခူၣ်လီၤကွံာ်အီၤ ဖဲန့ၣ်လီၤ. 2 ဒီးထံ တအိၣ်ဘၣ် လၢပှၤဂီၢ်မုၢ် အဂီၢ်ဘၣ်. ဒီးအိၣ်ဖှိၣ်ရိဖှိၣ်ထီဒါဘၣ် စီၤမိၤၡ့, ဒီးစီၤအၤဟရိၣ်လီၤ. 3 ဒီးပှၤဂီၢ်မုၢ် ထိၣ်အ့ၣ်လိာ်ဆိးက့လိာ်အသးဒီး စီၤမိၤၡ့, ဒီးကတိၤတၢ် ဒီးစံးဝဲဒၣ်, လၢပဒီပုၢ်ဝဲၢ်သံ လၢတၢ်သံသတြိာ် လၢယွၤအမဲာ်ညါန့ၣ် မ်ပသံတ့ၢ်လံ တက့ၢ်. 4 ဒီးသုဒုးဟဲထီၣ် ယွၤ အတၢ်အိၣ်ဖှိၣ်ဆူ ပှၢ်မုၢ်ကနၢ ဒ်သိးပဝဲဒၣ်, ဒီးပဆၣ်ဖိကီၢ်ဖိ ကသံဖဲအံၤ မ့ၢ်အဘၣ်မနုၤလဲၣ်. 5 ဒီးသုဒုးဟဲထီၣ် ပှၤ လၢအဲၤကူပတူး ဒ်သိး သုကဒုးလဲၤပှၤ ဆူ တၢ်အလီၢ်အၢအံၤ ဘၣ်မနုၤလဲၣ်. တၢ်အလီၢ် အိၣ်ဒီး တၢ်ချံတမ့ၢ်, ဒီးချၢၣ်ဒၢတမ့ၢ်, ဒီးစပံးမုၢ်တမ့ၢ်, ဒီးသ့ၣ်သလဲ တမ့ၢ်ဘၣ်, ဒီးထံ လၢပအီဘၣ်န့ၣ် တအိၣ်ဘၣ်လီၤ. 6 ဒီးစီၤမိၤၡ့ ဒီးစီၤအၤဟရိၣ် ဟးထီၣ် လၢတၢ်အိၣ်ဖှိၣ် အမဲာ်ညါ ဆူတၢ်အိၣ်ဖှိၣ် အဒဲ အကျဲစၢၤ, ဒီးထိၣ်လီၤပှီၤအသး, ဒီးယွၤ အလၤကပီၤ အိၣ်ဖျါထီၣ် လၢအမဲာ်ညါလီၤ. 7 ဒီးယွၤ ကတိၤတၢ် ဒီးစီၤမိၤၡ့, ဒီးစံးဝဲဒၣ်, 8 ဟံးန့ၢ် နီၣ်ထိးတဘိန့ၣ်, ဒီးဒုးအိၣ်ဖှိၣ် တၢ်အိၣ်ဖှိၣ်, နဲဒၣ် ဒီးနဒီပုၢ်ဝဲၢ် စီၤအၤဟရိၣ်, ဒီးမၤလိာ် လၢၢ် လၢအမဲာ်ညါ, ဒီးကဟ့ၣ်ထီၣ် အထံ, ဒီးနကဒုးဟဲထီၣ်လံ လၢအဂီၢ် လၢလၢၢ်ပူၤလီၤ. ဒီးနကဒုးအီ ပှၤအိၣ်ဖှိၣ်ဖိ, ဒီးအဆၣ်ဖိကီၢ်ဖိန့ၣ်လီၤ. 9 ဒီးစီၤမိၤၡ့ ဟံးန့ၢ် နီၣ်ထိးတဘိ လၢယွၤအမဲာ်ညါ, ဒ်ယွၤ မၤလိာ်အီၤ အသိးန့ၣ်လီၤ. 10 ဒီးစီၤမိၤၡ့ ဒီးစီၤအၤဟရိၣ် ဒုးအိၣ်ဖှိၣ် တၢ်အိၣ်ဖှိၣ် လၢလၢၢ်န့ၣ် အမဲာ်ညါ, ဒီး စံးဘၣ်အီၤ, ပှၤပူထီၣ်ဖိသ့ၣ်ဧၢ, ကနၣ် တက့ၢ်, ပဘၣ်ဒုးဟဲထီၣ်ထံ လၢလၢၢ်အပူၤအံၤ, လၢသုဂီၢ် စ့ၢ်ကီးဧါ. 11 ဒီးစီၤမိၤၡ့ ယၤထီၣ် အစု, ဒီးတီၢ် လၢၢ်န့ၣ် လၢအနီၣ်ထိးတဘိ ခံဘျီ, ဒီးထံ ဟဲထီၣ် အါအါကလဲာ်, ဒီးပှၤအိၣ်ဖှိၣ်ဖိ အီတၢ်, ဒီးအဆၣ်ဖိကီၢ်ဖိန့ၣ် စ့ၢ်ကီး လီၤ. 12 ဒီးယွၤ စံးဘၣ် စီၤမိၤၡ့ ဒီးစီၤအၤဟရိၣ်, မ့ၢ်သုတနာ်ဘၣ်ယၤ လၢသုကပာ်စီဆှံယၤ လၢပှၤအံၣ်စရ့လးဖိ အမဲာ်ညါဘၣ် သတးဒီး, သုတဘၣ်ဒုးလဲၤနုာ်ဘၣ် တၢ်အိၣ်ဖှိၣ်အံၤဆူ ကီၢ် လၢယဟ့ၣ်လီၤ လၢအီၤတဘ့ၣ် အပူၤဘၣ်လီၤ. 13 အဝဲန့ၣ်မ့ၢ် ထံမရံၤဘါလီၤ. အဂ့ၢ်ဒ်အံၤ, ပှၤအံၣ်စရ့လးဖိ ထိၣ်အ့ၣ်လိာ်ဆိးက့လိာ်အသး ဒီးယွၤ, ဒီးဘၣ် တၢ်ပာ်စီဆှံအီၤ လၢအဝဲသ့ၣ် လီၤ. 14 ဒီးစီၤမိၤၡ့ မၢလီၤ အကလူးတဖၣ် လၢကၤဒ့ၣ် ဆူအဒိၣ် အစီၤပၤ အအိၣ်လီၤ. နဒီပုၢ်ဝဲၢ် အံၣ်စရ့လး စံးဒ်အံၤ, တၢ်ကိၢ်တၢ်ဂီၤ လၢအဘၣ် ပှၤခဲလၢာ်န့ၣ် နသ့ၣ်ညါလီၤ. 15 ဒီး ပပၢ်တဖၣ် လဲၤလီၤဆူ အဲၤကူပတူး, ဒီးပအိၣ်အဆိး လၢအဲၤကူပတူး အပူၤ အါနံၤအါသီလံ, ဒီးပှၤအဲၤကူပတူးဖိ မၤအၢမၤသီ ပှၤ ဒီးပပၢ်တဖၣ်လီၤ. 16 ဒီးပကိးပသူထီၣ် လၢယွၤ, ဒီးအဝဲဒၣ် နၢ်ဟူ ပကလုၢ်, ဒီးမၢလီၤ ကလူး တဂၤ, ဒီးဒုးဟးထီၣ်ကွံာ်လံ ပှၤ လၢအဲၤကူပတူး အပူၤလံ. ဒီးကွၢ်ကွၢ်, ပအိၣ်လၢကၤဒ့ၣ် အပူၤ, ဝ့ၢ်တဖျၢၣ် အိၣ်ဝဲ လၢနဃၢၤကတၢၢ်လီၤ. 17 ဒုးခီဂာ်လၢ် ပှၤ လၢနကီၢ်ပူၤ တက့ၢ်. ပတခီဂာ်ဘၣ် စံာ်ပူၤ, စပံး အလီၢ်ပူၤဘၣ်. ဒီးပတအီဘၣ်ထံ လၢထံပူၤဘၣ်. ပကလဲၤ လၢစီၤပၤ အကျဲလီၤ. ပတဃၣ်ကပၤ ပသးဆူ စုထွဲဘၣ်, ဆူစုစ့ၣ်ဘၣ် တုၤပခီဂာ် နကီၢ်အဃၢၤတဖၣ်လီၤ. 18 ဒီးအဒိၣ် စံးဘၣ်အီၤ, နတဘၣ်ခီဂာ် လၢယၤဘၣ်, ယ ကဟဲထီဒါ ဘၣ်ဖုးနၤ လၢနးဧိၤဘီဧိၤလီၤ. 19 ဒီးပှၤအံၣ်စရ့လးဖိ စံးဘၣ်အီၤ, ပကလဲၤ လၢကျဲမုၢ်, ဒီးယၤမ့ၢ်ဂ့ၤ, ယတၢ်ဖိတၢ်လံၤမ့ၢ်ဂ့ၤ, မ့ၢ်အီနထံဒီး, ယကဟ့ၣ် အပှ့ၤလီၤ. တၢ်ဂုၤတၢ်ဂၤ ယတမၤ နီတမံၤဘၣ်. ထဲယကခီဂာ် လၢယခီၣ်လီၤ. 20 ဒီးစံးဝဲဒၣ်, နတဘၣ်ခီဂာ်ဘၣ်လီၤ. ဒီးအဒိၣ် ဟဲထီဒါအီၤ အိၣ်ဒီး ပှၤဂီၢ်မုၢ်ဖးဒိၣ် ဒီးအစုဆူၣ်လီၤ. 21 ဒီးအဒိၣ် ဟ့ၣ် အံၣ်စရ့လး ခီဂာ် အကီၢ်ဃၢၤတဖၣ်န့ၣ် ဂ့ၢ်လိာ်ဝဲလီၤ. ဒီးအံၣ်စရ့လး ဃၣ်အသး လၢအီၤလီၤ. 22 ဒီးပှၤအံၣ်စရ့လးဖိ, တၢ်အိၣ်ဖှိၣ် ခဲလၢာ် ဟးထီၣ် လၢကၤဒ့ၣ်, ဒီးလဲၤထီၣ်ဆူ ကစၢၢ်ဃိၢ်လီၤ. 23 ဒီးယွၤ ကတိၤတၢ် ဒီးစီၤမိၤၡ့, ဒီးစီၤအၤဟရိၣ် လၢကစၢၢ်ဃိၢ် အလိၤ လၢအဒိၣ် အကီၢ်ဃၢၤ, ဒီးစံးဝဲဒၣ်, 24 စီၤအၤဟရိၣ် ကဘၣ် တၢ်ပာ်ဖှိၣ်အီၤ ဒီးအပှၤဂီၢ်မုၢ်လီၤ. အဂ့ၢ်ဒ်အံၤ, တဘၣ်လဲၤနုာ် ကီၢ် လၢယဟ့ၣ်လီၤ ပှၤအံၣ်စရ့လးဖိဘၣ်. အဂ့ၢ်ဒ်အံၤ, သုပူထီၣ်ဘၣ် ယကလုၢ် ဖဲထံမရံၤဘါလီၤ. 25 ဟံးန့ၢ် စီၤအၤဟရိၣ်, ဒီး အဖိခွါ စီၤအလၤဧစၢ်, ဒီးဟဲစိာ်အီၤဆူ ကစၢၢ်ဃိၢ် တက့ၢ်. 26 ဒီးဘ့ၣ်ကွံာ် စီၤအၤဟရိၣ် အကူအသိး, ဒီးဒုးကူထီၣ်သိးထီၣ်အီၤ လၢအဖိခွါ တက့ၢ်. ဒီးစီၤအၤဟရိၣ် ကဘၣ် တၢ်ပာ်ဖှိၣ်အီၤ, ဒီးကသံဝဲ ဖဲန့ၣ်လီၤ. 27 ဒီးစီၤမိၤၡ့ မၤဝဲ ဒ်ယွၤ မၤလိာ် အသိးန့ၣ်, ဒီးအဝဲသ့ၣ်တဖၣ် လဲၤထီၣ်ဘး ကစၢၢ် ဃိၢ် လၢတၢ်အိၣ်ဖှိၣ် ခဲလၢာ် အမဲာ်ညါလီၤ. 28 ဒီးစီၤမိၤၡ့ ဘ့ၣ်လီၤကွံာ် စီၤအၤဟရိၣ် အကူအသိး, ဒီး ဒုးကူထီၣ်သိးထီၣ်အီၤ လၢအဖိခွါ စီၤအလၤဧစၢ်, ဒီးစီၤအၤဟရိၣ် သံဝဲဖဲန့ၣ် လၢကစၢၢ် ဒီခိၣ်လီၤ. ဒီးစီၤမိၤၡ့ ဒီးစီၤအလၤဧစၢ်န့ၣ် ဟဲက့ၤလီၤ လၢကစၢၢ်လိၤလီၤ. 29 ဒီးတၢ်အိၣ်ဖှိၣ် ခဲလၢာ်န့ၣ် ထံၣ်ဘၣ်ဝဲ လၢစီၤအၤဟရိၣ် အသး ဟးထီၣ်ကွံာ်လံ, ဒီးဟီၣ်ဝဲ လၢစီၤအၤဟရိၣ် အဃိ အနံၤ သၢဆံ, အံၣ်စရ့လး အပှၤဟံၣ်ဖိ ခဲလၢာ်လီၤ.


လံာ်စီၤမိၤၡ့ လွံၢ်ဘ့ၣ်တဘ့ၣ်. Numbers 21

1 ဒီးပှၤကနၤဧၣ်ဖိ, ဧရး အစီၤပၤ လၢအအိၣ်ဝဲ လၢကလံၤထံးတခီ နၢ်ဟူဝဲ လၢအံၣ်စရ့လး ဟဲကျဲ အသၤရံၣ်, ဒီးဒုးသုးဒီး အံၣ်စရ့လး, ဒီးဖီၣ်န့ၢ် ပှၤတနီၤလီၤ. 2 ဒီးအံၣ်စရ့လး ဆိၣ်လီၤအသး, ဒီးဆိၣ်တၢ် ဒီးယွၤ, စံးဝဲဒၣ်, နမ့ၢ်ဟ့ၣ်လီၤ ပှၤဂီၢ်မုၢ်အံၤ လၢယစုပူၤ သပှၢ်တၢၢ်ဒီး, ယကမၤဟးဂီၤ အခူဧိၤဝ့ၢ်ဧိၤ စီဖ့ကလ့ၤလီၤ. 3 ဒီးယွၤ ကဒိကနၣ် အံၣ်စရ့လး အကလုၢ်, ဒီးဟ့ၣ်လီၤကွံာ် ပှၤကနၤဧၣ်ဖိ, ဒီးအဝဲသ့ၣ် မၤဟးဂီၤကွံာ်အီၤ, ဒီးအခူအဝ့ၢ်လီၤ. ဒီးပှၤယုၢ်ဝဲ တၢ်အလီၢ်အမံၤ လၢဃိၢ်မါလီၤ. 4 ဒီးဟးထီၣ်ကွံာ် လၢကစၢၢ်ဃိၢ် လၢကျဲ ပီၣ်လဲၣ်ဂီၤ ဒ်သိး အကလဲၤတရံး အဒိၣ်အကီၢ်လီၤ. ဒီးပှၤဂီၢ်မုၢ် အသူၣ်ကိၢ်အသးဂီၤ လၢကျဲ အဃိလီၤ. 5 ဒီးပှၤဂီၢ်မုၢ် ကတိၤထီဒါ ယွၤ ဒီးစီၤမိၤၡ့, သုဟဲစိာ် ပှၤ လၢအဲၤကူပတူး ဒ်သိးပ ကသံ လၢပှၢ်မုၢ်ကနၢအံၤ ဘၣ်မနုၤလဲၣ်. အဂ့ၢ်ဒ်အံၤ, ကိၣ် တအိၣ်, ဒီးထံ တအိၣ်ဘၣ်, ဒီးပသးကလဲၤ လၢကိၣ် ကလီကလီအံၤလီၤ. 6 ဒီးယွၤ မၢလီၤ ဂုၢ်စရာ်တဖၣ် လၢပှၤဂီၢ်မုၢ် အကျါ, ဒီး အ့ၣ် ပှၤဂီၢ်မုၢ်, ဒီးပှၤအါဂၤ သံ လၢအံၣ်စရ့လး အကျါ လီၤ. 7 ဒီးပှၤဂီၢ်မုၢ် ဟဲဆူ စီၤမိၤၡ့ အအိၣ်, ဒီးစံးဝဲဒၣ်, ပမၤလံ တၢ်ဒဲးဘးလံ, အဂ့ၢ်ဒ်အံၤ, ပကတိၤထီဒါဘၣ်လံ ယွၤ, ဒီးနၤလံ, ဘါထုကဖၣ် ယွၤ, ဒ်သိး အကဒုး ဟးထီၣ်ကွံာ် ဂုၢ်တဖၣ်အံၤ လၢပအိၣ် တက့ၢ်. ဒီးစီၤမိၤၡ့ ဘါထုကဖၣ်န့ၢ် ပှၤဂီၢ်မုၢ် အဂီၢ်လီၤ. 8 ဒီးယွၤ စံးဘၣ် စီၤမိၤၡ့, တ့န့ၢ် ဂုၢ်စရာ် လၢနဂီၢ်တဘိ, ဒီးပာ်အီၤ လၢနီၣ်ထိးတဘိ အဖီခိၣ် တက့ၢ်. ဒီးတၢ်ကမၤအသး လၢကယဲၢ် ပှၤလၢဂုၢ်အ့ၣ်အီၤ တဂၤလၢ်လၢ်န့ၣ် တုၤအကွၢ်အီၤ ဒီး, ကမူထီၣ်ဝဲလီၤ. 9 ဒီးစီၤမိၤၡ့ တ့ ဂုၢ် လၢတိၢ်ဘီတဘိ, ဒီးပာ် လၢနီၣ်ထိးတဘိ အဖီခိၣ်လီၤ. ဒီးတၢ်မၤအသး လၢဂုၢ်မ့ၣ်အ့ၣ် ပှၤ တဂၤဂၤန့ၣ် တုၤ အကွၢ် ဂုၢ်တိၢ်ဘီတဘိ ဒီး, မူထီၣ်ဝဲလီၤ. 10 ဒီးပှၤအံၣ်စရ့လးဖိ ဟးထီၣ်, ဒီးသူၣ် ဒဲ လၢအိဘိး လီၤ. 11 ဒီးဟးထီၣ်ဝဲ လၢအိဘိးန့ၣ်, ဒီးသူၣ်ဒဲ လၢဧ့ၤယ့ဟိးဘၤရံၣ် လၢပှၢ်မုၢ်ကနၢ လၢအအိၣ် လၢမိၤအး အမဲာ်ညါ လၢမုၢ်ထီၣ်တခီလီၤ. 12 ဟးဝဲဖဲန့ၣ် ဒီးသူၣ်ဒဲ လၢကစၢၢ်ကဆူး စၤရ့းလီၤ. 13 ဟးဝဲဖဲန့ၣ် ဒီးသူၣ် ဒဲ လၢထံအၢ်နိၣ် ဝၢ်ဘးခီ လၢအဟဲလီၤ လၢပှၢ်မုၢ်ကနၢ လၢပှၤအမိၢ်ဖိ အကီၢ်ဃၢၤတဖၣ် လီၤ. အဂ့ၢ်ဒ်အံၤ, ထံအၢ်နိၣ်န့ၣ်မ့ၢ် မိၤအး အကီၢ်ဃၢၤ လၢမိၤအး ဒီးပှၤအမိၢ်ဖိ အဘၢၣ်စၢၤန့ၣ်လီၤ. 14 မၤသးဒ်န့ၣ်ဒီး တၢ်စံးဝဲ လၢလံာ်ယွၤ ဒုးသုးတၢ်, ဝာ် ဟ့ာ် လၢစူာ် အပူၤ, ဒီးအၢ်နိၣ် အထံကျိတဖၣ်, 15 ဒီးထံကျိတဖၣ် လၢအကရဲးပူၤ, လၢအလဲၤလီၤကပၤဆူ ဧၢ် အအိၣ် အလီၢ်, လၢအတန့ၤ အသး လၢမိၤအး အကီၢ်ဃၢၤတဖၣ်လီၤ. 16 ဒီးဟးဝဲဖဲန့ၣ် ဆူဘ့ၢ်လီၤ. အဝဲန့ၣ်မ့ၢ် ထံပူၤ လၢယွၤ စံးဘၣ် စီၤမိၤၡ့, ဒုးအိၣ်ဖှိၣ် ပှၤဂီၢ်မုၢ် တက့ၢ်, ဒီးယကဟ့ၣ်လီၤအီၤ လၢထံလီၤ. 17 တုၤနုၤတဘျီ အံၣ်စရ့လး သးဝံၣ် တၢ်သးဝံၣ် တတီၤအံၤ, 18 ထံပူၤဧၢ, ထီၣ်ပၢၢ် တက့ၢ်. သးဝံၣ်အီၤ တက့ၢ်. ပဒိၣ်တဖၣ် ဃုန့ၢ်ဝဲ, ပှၤဂီၢ်မုၢ်အခိၣ်တဖၣ် ခူၣ်လီၤဝဲ လၢအနီၣ်ထိးစီၤပၤ, လၢအနီၣ်ထိးဘိတဖၣ်. 19 ဒီး လၢပှၢ်မုၢ်ကနၢန့ၣ် လဲၤဝဲဆူ မးတၤနၤ, ဒီး လၢမးတၤနၤန့ၣ် ဆူ နၤဃလံၤအ့လး, ဒီး လၢနၤဃလံၤအ့လးန့ၣ် ဆူ ဘၤမိး, 20 ဒီး လၢဘၤမိးန့ၣ် ဆူ ကစၢၢ်ကဆူး, လၢအအိၣ် လၢကီၢ်မိၤအး အပူၤ, ဆူ ကစၢၢ် ပံးစကၤ အခိၣ် လၢအကွၢ်ဝဲဆူ ယံးၡံမိၣ်လီၤ. 21 ဒီးအံၣ်စရ့လး မၢလီၤ ကလူးတဖၣ် ဆူ ပှၤအမိၢ်ဖိ အစီၤပၤ စံဃိၣ်, ဒီးစံးဝဲဒၣ်, 22 ဒုးခီဂာ် ပှၤ လၢနကီၢ်ပူၤန့ၣ် တက့ၢ်, ပတဃၣ်ကပၤဆူ စံာ်ဧိၤပှဲၤဧိၤ အပူၤ, ဆူ စပံးမုၢ် အလီၢ်ပူၤဘၣ်, ပတအီထံ လၢထံပူၤဘၣ်, ပကလဲၤ လၢစီၤပၤ အကျဲ တုၤပခီဂာ်ကွံာ် နကီၢ်လီၤ. 23 ဒီးစီၤစံဃိၣ် တဟ့ၣ် ပှၤအံၣ်စရ့လးဖိ ခီဂာ် အကီၢ်ဃၢၤတဖၣ်ဘၣ်, ဒီးစီၤစံဃိၣ် ဒုးအိၣ်ဖှိၣ် အပှၤဂီၢ်မုၢ် ခဲလၢာ်, ဒီးလဲၤထီဒါ အံၣ်စရ့လး လၢပှၢ်မုၢ်ကနၢ, ဒီးဟဲဆူ ယါစၤ, ဒီးဒုးတၢ် ဒီးအံၣ်စရ့လးလီၤ. 24 ဒီးအံၣ်စရ့လး ကျီကွံာ်အီၤ လၢနးအကနၣ်, ဒီးမၤန့ၢ် အကီၢ် လၢအၢ်နိၣ်ဆူ ယးဘိာ်, ဆူ ပှၤဧၣ်မိၣ်ဖိ အအိၣ်လီၤ. အဂ့ၢ်ဒ်အံၤ, ပှၤဧၣ်မိၣ်ဖိ အကီၢ်ဃၢၤ အိၣ်ခၢၣ်တနၢၣ်လီၤ. 25 ဒီးအံၣ်စရ့လး မၤန့ၢ် ဝ့ၢ်တဖၣ်န့ၣ် ဒီးအံၣ်စရ့လး အိၣ်ဝဲဆိးဝဲ လၢပှၤအမိၢ်ဖိ အဝ့ၢ် ခဲလၢာ် အပူၤ, လၢဃ့ၡဘိၣ် အပူၤ, ဒီး လၢအတဝီတဖၣ် အပူၤလီၤ. 26 အဂ့ၢ်ဒ်အံၤ, ဃ့ၡဘိၣ်န့ၣ်မ့ၢ် ပှၤအမိၢ်ဖိ အစီၤပၤ စံဃိၣ် အဝ့ၢ်, လၢအဒုးသုး ဒီးမိၤအး အစီၤပၤ လၢအခီၣ်ထံး တဂၤ, ဒီးဟံးန့ၢ်တ့ၢ် အကီၢ် လၢအပူၤ ပၢၢ်လၢထံအၢ်နိၣ်လီၤ. 27 မၤသးဒ်န့ၣ်ဒီး ကတိၤဝဲ လၢတၢ်ကတိၤဒိ, ဟဲ, မ်ဃ့ၡဘိၣ် တ့က့ၤအသး တက့ၢ်, မ်ဝ့ၢ်စံဃိၣ် မၤက့ၤအသး တက့ၢ်. 28 အဂ့ၢ်ဒ်အံၤ, မ့ၣ်အူ ဟးထီၣ် လၢဃ့ၡဘိၣ်, မ့ၣ်အူလၣ် လၢစံဃိၢ် အဝ့ၢ်ပူၤ အီၣ်ကွံာ် ဧၢ် လၢမိၤအး, အၢ်နိၣ် အလီၢ်ထီၣ်ထီ အကစၢ်တဖၣ်လီၤ. 29 မိၤအးဧၢ, နဘၣ် တၢ်အဖှီၣ်လီၤ. ကမိၣ် အပှၤဂီၢ်မုၢ်သ့ၣ်ဧၢ, သုဟးဂီၤလံ. ပာ် အဖိခွါ လၢပှၤဃ့ၢ်တၢ်ဖိ, ဒီးဟ့ၣ်ကဲကုၢ် အဖိမုၣ် လၢပှၤအမိၢ်ဖိ အစီၤပၤ စံဃိၣ်, 30 ပခးဘၣ်လံ အီၤလံ, ဃ့ၡဘိၣ် ဟးဂီၤလံ ပၢၢ်လၢဒံၤဘိၣ်လံ. ဒီပမၤသယုၢ်လံအီၤ ပၢၢ်လၢနိၤဖး, လၢအအိၣ်ဘူးဒီး မ့ဒဘၤလံ. 31 ဒီးအံၣ်စရ့လး အိၣ်ဝဲဆိးဝဲ လၢပှၤအမိၢ်ဖိ အကီၢ်ပူၤ လီၤ. 32 ဒီးစီၤမိၤၡ့ မၢလီၤ ပှၤလဲၤကွၢ်ဟုၣ် ယၤဧစ့ၢ်, ဒီး ဖီၣ်န့ၢ် အသဝီတဖၣ်, ဒီးဟီထီၣ်ကွံာ် ပှၤအမိၢ်ဖိ လၢအအိၣ် ဖဲန့ၣ်လီၤ. 33 ဒီးဃၣ်အသး, ဒီးလဲၤထီၣ် ကျဲ လၢဘၤၡၣ်လီၤ. ဒီးဘၤၡၣ် အစီၤပၤ ဧိာ် ဟဲထီဒါအီၤ, အဝဲဒၣ်န့ၣ် ဒီးအပှၤဂီၢ်မုၢ် ခဲလၢာ်, ဒ်သိး အကဒုးတၢ် ဒီးအီၤ ဖဲအ့ဒရ့ဧံၤ အပူၤန့ၣ်လီၤ. 34 ဒီးယွၤ စံးဘၣ် စီၤမိၤၡ့, ပျံၤအီၤ တဂ့ၤ, အဂ့ၢ်ဒ်အံၤ, ယဟ့ၣ်လီၤကွံာ်လံအီၤ လၢနစုပူၤ ဒီးအပှၤဂီၢ်မုၢ် ခဲလၢာ်, ဒီးအထံဧိၤကီၢ်ဧိၤလံ, ဒီးနကမၤအီၤ ဒ်နမၤ ပှၤအမိၢ်ဖိ အစီၤပၤ စံဃိၣ် လၢအအိၣ်အဆိး လၢဃ့ၡဘိၣ် အပူၤ အသိးန့ၣ်လီၤ. 35 ဒီးပှၤအံၣ်စရ့လးဖိ ကျီကွံာ်အီၤ ဒီး အဖိခွါတဖၣ်, ဒီး အပှၤဂီၢ်မုၢ် ခဲလၢာ် တုၤ အပှၤပူၤဖျဲးဖိ တအိၣ်ဘၣ် နီတဂၤဘၣ်, ဒီးမၤန့ၢ် အကီၢ်လီၤ.


လံာ်စီၤမိၤၡ့ လွံၢ်ဘ့ၣ်တဘ့ၣ်. Numbers 22

1 ဒီးပှၤအံၣ်စရ့လးဖိ ဟးထီၣ်, ဒီးသူၣ် ဒဲ လၢမိၤအး အပျီပူၤ လၢထံယၢ်ဒ့ၣ် လၢအံၤတခီ, သဃီၤဒီး ဝ့ၢ်ယရံၤဃိန့ၣ်လီၤ. 2 ဒီးစီၤစံးပိၢ် အဖိခွါ စီၤဘၤလး ထံၣ် ကယဲၢ် တၢ် လၢအံၣ်စရ့လး မၤဘၣ် ပှၤအမိၢ်ဖိလီၤ. 3 ဒီးမိၤအး ပျံၤတၢ် လၢပှၤဂီၢ်မုၢ် အမဲာ်ညါ နးမးလီၤ. အဂ့ၢ်ဒ်အံၤ, အိၣ်ဝဲ အါဂၤ လီၤ. ဒီးမိၤအး ဘၣ် တၢ်ကိၢ်တၢ်ဂီၤ လၢပှၤအံၣ်စရ့လးဖိ အမဲာ်ညါလီၤ. 4 ဒီးမိၤအးန့ၣ် စံးဘၣ် မံးဒယၣ် အသူၣ်က့သးပှၢ်, ခဲကနံၣ်အံၤ တၢ်အိၣ်ဖှိၣ်တဖုအံၤ ကလ့ၣ်ထီၣ်ကွံာ် ကယဲၢ် တၢ်ဝးတရံးပှၤ, ဒ်ဂီၤဘုၣ်ဂီၤဖံး လ့ၣ်ထီၣ်ကွံာ် နီၣ်ဧိၤမံၤဧိၤ လၢတၢ်ပျီပူၤ အသိးန့ၣ်လီၤ. ဒီးအဆၢအကတီၢ်ဖဲန့ၣ် စီၤစံးပိၢ် အဖိခွါ စီၤဘၤလးမ့ၢ် ပှၤမိၤအးဖိ အစီၤပၤလီၤ. 5 ဒီးမၢလီၤ ကလူးတဖၣ် ဆူ စီၤဘဧိၢ် အဖိခွါ စီၤဘံးလၣ် အအိၣ် ဆူ ပသူၣ် လၢအအိၣ် လၢထံမိၢ်ပှၢ် အနံၤ, အိၣ်လၢအပှၤဂီၢ်မုၢ် အဖိ အကီၢ်ပူၤ, ဒ်သိး အကကိးန့ၢ် အီၤ, ဒီး စံးဝဲဒၣ်, ကွၢ်ကွၢ်, ပှၤဂီၢ်မုၢ်တဖု ဟဲထီၣ်လံ လၢအဲၤကူပတူး အပူၤလံ. ကွၢ်ကွၢ်, လုၣ်ဘၢကွံာ် ဟီၣ်ခိၣ်ချၢ, ဒီး အိၣ်သဃီၤ ဒီးယမဲာ်ညါလီၤ. 6 ဒီးခဲကနံၣ်အံၤ ဟဲ တက့ၢ်, ဆိၣ်အၢ ပှၤဂီၢ်မုၢ်အံၤ လၢယဂီၢ် တက့ၢ်, အဂ့ၢ်ဒ်အံၤ, အဂံၢ်အဘါ ဆူၣ်န့ၢ်ယၤ တက့ၢ်လီၤ. ဘၣ်တဘၣ် ယမၤ ကသ့, ဒ်သိးဒီး ပကကျီကွံာ်ဘၣ်အီၤ, ဒီးယကဟီထီၣ်ကွံာ်အီၤ လၢထံဧိၤကီၢ်ဧိၤ အပူၤလီၤ. အဂ့ၢ်ဒ်အံၤ, ယ သ့ၣ်ညါ လၢပှၤ လၢနဆိၣ်ဂ့ၤအီၤန့ၣ် ဘၣ် တၢ်ဆိၣ်ဂ့ၤအီၤ, ဒီးပှၤ လၢနဆိၣ်အၢအီၤန့ၣ် ဘၣ် တၢ်ဆိၣ်အၢအီၤလီၤ. 7 ဒီးမိၤအး အသူၣ်က့သးပှၢ်, ဒီးမံးဒယၣ် အသူၣ်က့သးပှၢ်န့ၣ် ဟးထီၣ်ဒီး တၢ်ကတိၤ လၢဝံအကျိာ် အဘူးအလဲ လၢအစုပူၤလီၤ. ဒီးဟဲဆူ စီၤဘံးလၣ် အအိၣ်, ဒီးတဲဘၣ်အီၤ လၢစီၤဘၤလး အတၢ်ကတိၤလီၤ. 8 ဒီးအဝဲဒၣ် စံးဘၣ်အီၤ, မံ ခဲမုၢ်နၤ ဖဲအံၤ တက့ၢ်. ဒီးယ ကဟဲစိာ်န့ၢ် သုတၢ်ကတိၤ, ဒ်ယွၤ ကတိၤတၢ် ဒီးယၤ အသိးန့ၣ်လီၤ. ဒီးမိၤအး အပဒိၣ်တဖၣ် အိၣ် ဒီးစီၤဘံးလၣ် လီၤ. 9 ဒီးယွၤ ဟဲဆူ စီၤဘံးလၣ် အအိၣ် ဒီးစံးဝဲဒၣ်, ပှၤအိၣ်ဒီး နၤအံၤ, မ့ၢ်မတၤတဖၣ်လဲၣ်. 10 ဒီးစီၤဘံးလၣ် စံးဘၣ် ယွၤ, စီၤစံးပိၢ် အဖိခွါ, မိၤအး အစီၤပၤ ဘၤလး မၢလီၤ ပှၤဆူယအိၣ်, 11 ဒီးစံး, ကွၢ်ကွၢ်, ပှၤဂီၢ်မုၢ်တဖု ဟဲထီၣ်လံ လၢအဲၤကူပတူး အပူၤ လၢအလုၣ်ဘၢ ဟီၣ်ခိၣ်ချၢန့ၣ်လီၤ. ခဲကနံၣ်အံၤ ဟဲ တက့ၢ်, ဆိၣ်အၢအီၤ လၢယဂီၢ် တက့ၢ်. ဘၣ်တဘၣ် ယမၤနၢၤ အီၤ ကသ့, ဒီးယကဟီထီၣ်ကွံာ်အီၤလီၤ. 12 ဒီးယွၤ စံးဘၣ် စီၤဘံးလၣ်, လဲၤဒီးအီၤ တဂ့ၤ, ဆိၣ်အၢ ပှၤဂီၢ်မုၢ်န့ၣ် တဂ့ၤ, အဂ့ၢ်ဒ်အံၤ, အဝဲသ့ၣ်တဖၣ်န့ၣ် ဘၣ်ဆိၣ်ဂ့ၤဝဲလီၤ. 13 ဒီးမုၢ်ဆ့ၣ်ထီၣ်န့ၣ် စီၤဘံးလၣ် ဂဲၤဆၢထၢၣ်, ဒီးစံးဘၣ် စီၤဘၤလး အပဒိၣ်တဖၣ်, က့ၤက့ၤဆူ သုကီၢ်ဒၣ်သုဝဲ တက့ၢ်. အဂ့ၢ်ဒ်အံၤ, ယွၤ တဟ့ၣ် ယလဲၤ ဒီးသုဘၣ်. 14 ဒီးမိၤအး အခိၣ်တဖၣ် ဂဲၤဆၢထၢၣ်, ဒီးက့ၤက့ၤဆူ စီၤဘၤလး အအိၣ်, ဒီးစံးဝဲဒၣ်, စီၤဘံးလၣ် ဟဲ ဒီးပှၤအသး တအိၣ်ဘၣ်. 15 ဒီးစီၤဘၤလး မၢလီၤကဒီး ပှၤအခိၣ် အါန့ၢ် ဒီးအလၤအကပီၤ ဒိၣ်န့ၢ် အဝဲသ့ၣ်တဖၣ်န့ၣ် တက့ၢ်လီၤ. 16 ဒီးဟဲဝဲဆူ စီၤဘံးလၣ် အအိၣ်, ဒီး စံးဘၣ်အီၤ, စီၤစံးပိၢ် အဖိခွါ စီၤဘၤလး စံးဒ်အံၤ, မ်တၢ်အသု တတြီ နဟဲဆူ ယအိၣ် နီတမံၤ တဂ့ၤ. 17 အဂ့ၢ်ဒ်အံၤ, ယကပာ် တၢ်လၤကပီၤ ဒိၣ်ဒိၣ်ကလဲာ် လၢနလိၤ, ဒီး ကယဲၢ် တၢ် လၢနစံးဘၣ်ယၤ ခဲလၢာ် ယကမၤလီၤ. ဟဲလၢ် တက့ၢ်, ဆိၣ်အၢ ပှၤဂီၢ်မုၢ် လၢယဂီၢ် တက့ၢ်. 18 ဒီးစီၤဘံးလၣ် စံးဆၢတၢ်, ဒီးစံးဘၣ် စီၤဘၤလး အခ့အပှၤ, စီၤဘၤလး မ့ၢ်ဟ့ၣ်ယၤ လၢအဟံၣ် ပှဲၤဒီး ကျိၣ်ဧိၤစ့ဧိၤ, ဒီးထူဧိၤလွဲဧိၤဒီး, ယခီဂာ် ယွၤ ယကစၢ် အထးခိၣ်, ဒ်သိး ယကမၤ တၢ်အဆံးတက့ၢ် မ့ၢ်ဂ့ၤ, တၢ်အအါတက့ၢ် မ့ၢ်ဂ့ၤ တသ့ဘၣ်. 19 ဘၣ်ဆၣ် အိၣ်လၢ်သုဝဲ ခဲမုၢ်နၤ စ့ၢ်ကီး ဒ်သိး ယကသ့ၣ်ညါတၢ် လၢယွၤကစံးဘၣ်ယၤ အါန့ၢ် အန့ၣ် တက့ၢ်. 20 ဒီးယွၤ ဟဲဆူ စီၤဘံးလၣ် အအိၣ် လၢမုၢ်နၤ, ဒီးစံးဘၣ် အီၤ, ပှၤတဖၣ်န့ၣ်မ့ၢ် ဟဲဆူ နအိၣ်ဒီး, ဂဲၤဆၢထၢၣ် ဒီး လဲၤ ဒီးအီၤ တက့ၢ်, ဘၣ်ဆၣ်ဒီး တၢ်ကတိၤ လၢယကကတိၤတၢ် ဒီးနၤန့ၣ် နဘၣ်မၤလီၤ. 21 ဒီးမုၢ်ဆ့ၣ်ထီၣ်န့ၣ် စီၤဘံးလၣ် ဂဲၤဆၢထၢၣ်, ဒီးဂီၤကၢ် အကသ့ၣ်ယီၤ, ဒီးလဲၤတၢ် ဒီးမိၤအး အခိၣ်တဖၣ်လီၤ. 22 ဒီးမ့ၢ်အလဲၤတၢ် သတးဒီး, ယွၤအသးထီၣ် ကဲၤထီၣ်ဝဲ လီၤ. ဒီးယွၤအကလူး တဂၤ ဆၢထၢၣ် လၢကျဲပူၤ, လၢအဒုၣ်အဒါ အလီၢ်လီၤ. ဒီးအဝဲဒၣ် ဒီးအကသ့ၣ်ယီၤ, ဒီး အခ့အပှၤ ခံဂၤ အိၣ်ဒီးအီၤလီၤ. 23 ဒီးကသ့ၣ်ယီၤ တဒုန့ၣ် ထံၣ်ဘၣ် ယွၤအကလူး တဂၤ အိၣ်ဆၢထၢၣ် လၢကျဲပူၤ, ဒီးအိၣ်ဒီး အနးဘီၣ်ထီၣ်အသး လၢအစုပူၤလီၤ. ဒီးကသ့ၣ်ယီၤန့ၣ် ဃၣ်ကပၤအသး လၢကျဲ, ဒီးလဲၤထီၣ်ဆူ တၢ်ပျီပူၤ, ဒီးစီၤဘံးလၣ် တီၢ် ကသ့ၣ်ယီၤ ဒ်သိး အကဃၣ်က့ၤအသးဆူ ကျဲပူၤလီၤ. 24 ဒီးယွၤအကလူးန့ၣ် ဆၢထၢၣ် လၢကျဲ အိၣ်လၢစပံးမုၢ် အလီၢ်ခံပူၤ အဘၢၣ်စၢၤ, တၢ်အဒူၣ် အိၣ်ဝဲ လၢအအံၤတခီ, ဒီးတၢ်အဒူၣ် အိၣ်ဝဲ လၢအဝဲတခီလီၤ. 25 ဒီးကသ့ၣ်ယီၤ ထံၣ်ဘၣ် ယွၤအကလူး တဂၤ, ဒီးသနံး တၢ်အဒူၣ်န့ၣ်, ဒီးဆီၣ်သနံးဘၣ် စီၤဘံးလၣ် အခီၣ် လၢတၢ်ဒူၣ်လိၤ ဒီးအဝဲဒၣ် တီၢ်ကဒီးအီၤလီၤ. 26 ဒီးယွၤအကလူးန့ၣ် လဲၤတၢ်ဒံး, ဒီးဆၢထၢၣ် လၢတၢ်ကဆူးအံၣ် ဖဲတၢ်ဃၣ်ကပၤအသး ဆူစုထွဲဂ့ၤ စုစ့ၣ်ဂ့ၤ, ကျဲ တအိၣ်ဘၣ်လီၤ. 27 ဒီးကသ့ၣ်ယီၤ ထံၣ်ဘၣ် ယွၤအကလူး, ဒီးလီၤဃံၤဝဲ ဒီးစီၤဘံးလၣ် အိၣ်လၢအဖီခိၣ်, ဒီး စီၤဘံးလၣ် အသးထီၣ်ကဲၤထီၣ်, ဒီးတီၢ် ကသ့ၣ်ယီၤ လၢနီၣ်တီၢ်လီၤ. 28 ဒီးယွၤ အဲးထီၣ် ကသ့ၣ်ယီၤ အထးခိၣ်, ဒီးအတၢ်စံးဘၣ် စီၤဘံးလၣ်, ဒ်သိး နကတီၢ်ယၤ သၢဘျီအံၤဒီး, ယမၤတ့ၢ်နၤ လၢမနုၤလဲၣ်. 29 ဒီးစီၤဘံးလၣ် စံးဘၣ် ကသ့ၣ်ယီၤန့ၣ်, မ့ၢ် လၢနမၤယၤ တရီတပါ အဂ့ၢ်လီၤ. မ်နးတဘ့ၣ် အိၣ်လၢယစုပူၤန့ၣ် တက့ၢ်, အဂ့ၢ်ဒ်အံၤ, ခဲကနံၣ်အံၤ ယမၤသံနၤအံၤ ယသးအိၣ်လီၤ. 30 ဒီးကသ့ၣ်ယီၤန့ၣ် စံးဘၣ် စီၤဘံးလၣ်, ယမ့ၢ် နကသ့ၣ်ယီၤ လၢနဒိးအီၤ လၢယကဲထီၣ် နတၢ်လံၤလံၤ တုၤ မုၢ်မဆါ တနံၤအံၤ တမ့ၢ်ဘၣ်ဧါ. ယမၤနၤ ညီနုၢ် ဒ်အံၤသိးဧါ. ဒီးစံးဝဲဒၣ်, နတမၤဘၣ်. 31 ဒီးယွၤ အိးထီၣ် စီၤဘံးလၣ် အမဲာ်, ဒီးထံၣ်ဘၣ် ယွၤအကလူး အိၣ်ဆၢထၢၣ် လၢကျဲပူၤ, ဒီးအနး အိၣ်ဘီၣ်ထီၣ်အသး လၢအစုပူၤ, ဒီးဆုးလီၤ အခိၣ်, ဒီးထိၣ်လီၤပှီၤ အသးလီၤ. 32 ဒီးယွၤအကလူးန့ၣ် စံးဘၣ်အီၤ, နတီၢ် နကသ့ၣ်ယီၤ သၢဘျီအံၤ ဘၣ်မနုၤလဲၣ်, ကွၢ်ကွၢ်, ယဲဒၣ်အံၤ ယဟဲထီဒါနၤလီၤ. အဂ့ၢ်ဒ်အံၤ, နကျဲမ့ၢ် တၢ်ပူထီၣ် လၢယမဲာ်ညါ လီၤ. 33 ဒီးကသ့ၣ်ယီၤန့ၣ် ထံၣ်ဘၣ်ယၤ, ဒီးဃၣ်အသး လၢယအိၣ် သၢဘျီလီၤ. မ့ၢ်တဃၣ်အသး လၢယအိၣ်ဘၣ်ဒီး, မ့ၢ်မး ခဲကနံၣ်အံၤ ယကကျီသံနၤလံ, ဒီးဒုးမူဒံးအီၤလီၤ. 34 ဒီးစီၤဘံးလၣ် စံးဘၣ် ယွၤအကလူး, ယမၤလံ တၢ်ဒဲးဘးလံ, အဂ့ၢ်ဒ်အံၤ, ယတသ့ၣ်ညါဘၣ် လၢနဆၢထၢၣ် ထီဒါယၤ လၢကျဲပူၤဘၣ်. ဒီးခဲကနံၣ်အံၤ မ့မ့ၢ် တၢ်အၢ လၢနမဲာ်ညါဒီး, ယကက့ၤကဒါက့ၤ လၢယလီၢ်ခံလီၤ. 35 ဒီးယွၤအကလူးန့ၣ် စံးဘၣ် စီၤဘံးလၣ်, လဲၤတၢ် ဒီးပှၤတဖၣ်န့ၣ် တက့ၢ်. ဘၣ်ဆၣ်ဒီး ထဲတၢ်ကတိၤ လၢယကတိၤဒီးနၤန့ၣ် နဘၣ်ကတိၤတၢ်လီၤ. ဒီးစီၤဘံးလၣ် လဲၤဝဲ ဒီးစီၤဘၤလး အပဒိၣ်တဖၣ်န့ၣ်လီၤ. 36 ဒီးစီၤဘၤလး နၢ်ဟူဝဲ လၢစီၤဘံးလၣ် ဟဲဝဲ, ဒီးလဲၤသဂၢၢ်ထီၣ်အီၤဆူ မိၤအး အဝ့ၢ်တဖျၢၣ် လၢအအိၣ် လၢထံ အၢ်နိၣ် အနံၤ လၢတၢ်အဃၢၤ အကတၢၢ်န့ၣ်လီၤ. 37 ဒီးစီၤဘၤလး စံးဘၣ် စီၤဘံးလၣ်, ယမၢပှၤလဲၤ ကိးန့ၢ် နၤ သပှၢ်တၢၢ် တမ့ၢ်ဘၣ်ဧါ, နတဟဲဘၣ် ဆူယအိၣ် ဘၣ်မနုၤလဲၣ်. ယပာ် တၢ်လၤကပီၤ လၢနလိၤ တသ့ဘၣ်ဧါ. 38 ဒီးစီၤဘံးလၣ် စံးဘၣ် စီၤဘၤလး, ကွၢ်ကွၢ်, ခဲကနံၣ်အံၤ ယဟဲလံဆူ နအိၣ်လံ. ယစံးယဲ တၢ်တမံၤမံၤ ကဲ စ့ၢ်ကီးဧါ. တၢ်ကတိၤ လၢယွၤပာ် လၢယထးခိၣ်န့ၣ် ယကကတိၤန့ၣ်လီၤ. 39 ဒီးစီၤဘံးလၣ်န့ၣ် လဲၤတၢ် ဒီးစီၤဘၤလး, ဒီးဟဲ တုၤလၢကံးရယးဃူၤစိးလီၤ. 40 ဒီးစီၤဘၤလး လုၢ် ဂီၤဖံးတဖၣ်, ဒီးသိတဖၣ်, ဒီးမၢလီၤတၢ် ဆူ စီၤဘံးလၣ်, ဒီးဆူပဒိၣ်တဖၣ် လၢအအိၣ်ဒီးအီၤ အအိၣ်လီၤ. 41 ဒီးတၢ်မၤအသး လၢမုၢ်ဆ့ၣ်ထီၣ် တနံၤန့ၣ် စီၤဘၤလး ဟံးန့ၢ် စီၤဘံးလၣ် ဒီး စိာ်အီၤ ဆူ ဘဧၤလး အလီၢ်ထီၣ်ထီတဖၣ်, ဒီးထံၣ်ဘၣ် ဖဲန့ၣ် ပှၤဂီၢ်မုၢ် ပၢၢ်လၢအကတၢၢ်န့ၣ်လီၤ.


လံာ်စီၤမိၤၡ့ လွံၢ်ဘ့ၣ်တဘ့ၣ်. Numbers 23

1 ဒီးစီၤဘံးလၣ် စံးဘၣ် စီၤဘၤလး, မၤထီၣ်န့ၢ်ယၤ လၢတၢ်လုၢ်လီၢ် နွံဖျၢၣ်, ဒီးကတဲာ်ကတီၤန့ၢ်ယၤ လၢဂီၤဖံးဖါ နွံဒု, ဒီးသိဖိ နွံဒု ဖဲအံၤ တက့ၢ်. 2 ဒီးစီၤဘၤလး မၤဝဲ ဒ်စီၤဘံးလၣ် ကတိၤတၢ် အသိးန့ၣ် ဒီးစီၤဘၤလး, ဒီးစီၤဘံးလၣ် လုၢ် ဂီၤဖံးဖါ တဒု, ဒီးသိဖါ တဒု လၢတၢ်လုၢ်လီၢ် တဖျၢၣ် အဖီခိၣ်လီၤ. 3 ဒီးစီၤဘံးလၣ် စံးဘၣ် စီၤဘၤလး, ဆၢထၢၣ် လၢနတၢ်လုၢ်မ့ၣ်အူ အဃၢၤ, ဒီးယကလဲၤတၢ်လီၤ. ဘၣ်တဘၣ် ယွၤကဟဲသဂၢၢ်ယၤ, ဒီးတၢ် လၢအဒုးနဲၣ်ယၤန့ၣ် ယကစံးဘၣ်နၤလီၤ. ဒီးလဲၤထီၣ်ဝဲ လၢတၢ်စိခိၣ်လီၤ. 4 ဒီးယွၤ ဟဲသဂၢၢ် စီၤဘံးလၣ်, ဒီးအဝဲဒၣ် စံးဘၣ်အီၤ, ယကတဲာ်ကတီၤလံ တၢ်လုၢ်လီၢ် နွံဖျၢၣ်, ဒီးယလုၢ်လံ ဂီၤဖံးဖါ တဒု, ဒီးသိဖါ တဒု လၢတၢ်လုၢ်လီၢ် တဖျၢၣ် အဖီခိၣ်လံ. 5 ဒီးယွၤ ပာ် တၢ်ကတိၤ လၢစီၤဘံးလၣ် အထးခိၣ်, ဒီးစံးဝဲဒၣ်, က့ၤက့ၤဆူ စီၤဘၤလး အအိၣ် တက့ၢ်. ဒီးနဘၣ် ကတိၤတၢ် ဒ်အံၤလီၤ. 6 ဒီးက့ၤက့ၤဝဲဆူ အအိၣ်, ဒီးကွၢ်ကွၢ်, ဆၢထၢၣ် လၢအတၢ်လုၢ်မ့ၣ်အူ အဃၢၤ, အဝဲဒၣ်န့ၣ်, ဒီးမိၤအး အပဒိၣ် ခဲလၢာ်, ဒီးထုထီၣ် အတၢ်ကတိၤဒိ, ဒီးစံးဝဲဒၣ်, 7 လၢအရၣ်န့ၣ် စီၤဘၤလး ဆှၢယၤ, မိၤအး အစီၤပၤ လၢကစၢၢ် လၢမုၢ်ထီၣ်တခီ, ဟဲဆိၣ်အၢ ယၤကိာ် လၢယဂီၢ်, ဒီးဟဲဆိၣ်ဃီၣ် အံၣ်စရ့လး တက့ၢ်. 8 ပှၤ လၢယွၤ တဆိၣ်အၢန့ၣ် ယကဆိၣ်အၢအီၤ ဒ်လဲၣ်, ဒီးပှၤ လၢယွၤ တဆိၣ်ဃီၣ်န့ၣ် ယကဆိၣ်ဃီၣ်အီၤ ဒ်လဲၣ်. 9 အဂ့ၢ်ဒ်အံၤ, လၢလၢၢ်ခိၣ်လ့ခိၣ် ယထံၣ်ဘၣ်အီၤ, ဒီး လၢတၢ်စိခိၣ် ယကွၢ်အီၤလီၤ. ကွၢ်ကွၢ်, ပှၤဂီၢ်မုၢ် ကအိၣ်ဝဲ တကလုာ်ဒၣ်, ဒီးတၢ်တဂံၢ်ဘၣ်အီၤ လၢပှၤကလုာ် အကျါဘၣ်. 10 မ့ၢ်မတၤ ကဂံၢ် ယၤကိာ် အကမူၣ်, ဒီးအံၣ်စရ့လး လွံၢ်ပူတပူ အတၢ်ဂံၢ်လဲၣ်. မ်ယကသံ ဒ်ပှၤတီပှၤလိၤ သံအသိး တက့ၢ်. မ်ယကတၢၢ်န့ၣ် ကမၤအသး ဒ်အဝဲဒၣ်အသိး တက့ၢ်. 11 ဒီးစီၤဘၤလး စံးဘၣ် စီၤဘံးလၣ်, နမၤယၤ ဒ်လဲၣ်. ယ ဟံးန့ၢ်နၤ ဒ်သိး နကဆိၣ်အၢ ယဒုၣ်ယဒါ, ဒီးကွၢ်ကွၢ်, နဆိၣ်ဂ့ၤအီၤ သပှၢ်တၢၢ်လီၤ. 12 ဒီးစံးဆၢတၢ်, ဒီးစံးဝဲဒၣ်, တၢ် လၢယွၤပာ် လၢယထးခိၣ်န့ၣ် ယဘၣ် ပလီၢ်ယသး, ဒီးကတိၤတၢ်န့ၣ်, တမ့ၢ်ဘၣ်ဧါ. 13 ဒီးစီၤဘၤလး စံးဘၣ်အီၤ, ဟဲလၢ် ဒီးယၤဆူ တၢ်အလီၢ် တပူၤဒၣ် ဖဲနကထံၣ်ဘၣ်အီၤ တက့ၢ်, နကထံၣ်ဘၣ် ထဲအကတၢၢ်ဧိၤ ဒီးနတထံၣ်ဘၣ်အီၤ ခဲလၢာ်ဘၣ်လီၤ. ဒီး ဆိၣ်အၢအီၤ လၢယဂီၢ်ဖဲန့ၣ် တက့ၢ်. 14 ဒီးဟဲစိာ်အီၤ ဆူ တၢ်ပျီပူၤ စိဖံၣ်, ဆူ ပံးစကၤ အဒီခိၣ်, ဒီးမၤထီၣ် တၢ်လုၢ်လီၢ် နွံဖျၢၣ်, ဒီးလုၢ် ဂီၤဖံးဖါ တဒု, ဒီး သိဖါ တဒု လၢတၢ်လုၢ်လီၢ် တဖျၢၣ် အဖီခိၣ်လီၤ. 15 ဒီးစံးဘၣ် စီၤဘၤလး, ဆၢထၢၣ် ဖဲအံၤ လၢနတၢ်လုၢ်မ့ၣ်အူ အဃၢၤ တက့ၢ်, ဒီးယဲဒၣ်အံၤ ယကလဲၤသဂၢၢ်တၢ် ဖဲန့ၣ်လီၤ. 16 ဒီးယွၤ ဟဲသဂၢၢ် စီၤဘံးလၣ်, ဒီးပာ် တၢ်ကတိၤ လၢအထးခိၣ်, ဒီးစံးဝဲဒၣ်, က့ၤကဒီးဆူ စီၤဘၤလး အအိၣ်, ဒီးစံးဒ်အံၤ တက့ၢ်. 17 ဒီးက့ၤက့ၤဝဲဆူ အအိၣ်, ဒီးကွၢ်ကွၢ်, အိၣ်ဆၢထၢၣ်ဝဲ လၢအတၢ်လုၢ်မ့ၣ်အူ အဃၢၤ, ဒီးမိၤအး အပဒိၣ်တဖၣ် အိၣ်ဒီးအီၤလီၤ. ဒီးစီၤဘၤလး စံးဘၣ်အီၤ, ယွၤ ကတိၤတ့ၢ်တၢ် ဒ်လဲၣ်. 18 ဒီးထုထီၣ် အတၢ်ကတိၤဒိ, ဒီးစံးဝဲဒၣ်, ဂဲၤဆၢထၢၣ် စီၤဘၤလးဧၢ, ဒီးကနၣ်, ဒိကနၣ် ယကလုၢ်, စီၤစံးပိၢ် အဖိခွါဧၢ, 19 ယွၤ တမ့ၢ်ဘၣ် ပှၤကညီ လၢအကကတိၤ တၢ်ကဘျံးကဘျၣ်ဘၣ်, ဒီးတမ့ၢ်ဘၣ် ပှၤကညီဖိခွါ လၢအကပီၢ်ယၢ်လီၤက့ၤအသးဘၣ်. စံးတၢ်, ဒီးတမၤဘၣ်ဝဲဘၣ်ဧါ, ကတိၤတၢ်, ဒီးတမၤဂၢၢ်မၤကျၢၤဘၣ်ဧါ. 20 ကွၢ်ကွၢ်, ယဒိးန့ၢ် လၢယကဆိၣ်ဂ့ၤတၢ်, ဒီးအဝဲဒၣ် ဆိၣ်ဂ့ၤဝဲ, ဒီးယဘိးကဒါ တသ့ဘၣ်. 21 တကွၢ်ဘၣ် တၢ်အၢ လၢယၤကိာ် အပူၤဘၣ်, ဒီးတထံၣ်ဘၣ် တၢ်မၤအၢ လၢအံၣ်စရ့လး အပူၤဘၣ်. ယွၤ အကစၢ် အိၣ်ဒီးအီၤ, ဒီးတၢ်ကိးပသူထီၣ် ဘၣ်ဃးဒီး စီၤပၤ အိၣ်လၢအကျါ. 22 ယွၤ ဒုးဟးထီၣ်ကွံာ်အီၤ လၢအဲၤကူပတူး အပူၤ, အိၣ်ဒီး အဂံၢ်အဘါ ဒ်တၤဖး အသိးလီၤ. 23 မ့ၢ်မး တၢ်ဟိၣ်တၢ်ယီ လၢအကဘၣ် ယၤကိာ် တအိၣ်ဘၣ်, ဒီးတၢ်အူတၢ်သမူ လၢအကဘၣ် အံၣ်စရ့လး တအိၣ်ဘၣ်. ဖဲအကတီၢ်ဘၣ်န့ၣ် ပှၤကစံး လၢယၤကိာ် အဂ့ၢ်, ဒီး လၢအံၣ်စရ့လး အဂ့ၢ်န့ၣ် ယွၤ မၤ တၢ်အံၤ မ့ၢ်ဒ်လဲၣ်. 24 ကွၢ်ကွၢ်, ပှၤဂီၢ်မုၢ် ကဂဲၤဆၢထၢၣ် ဒ်ခ့ယုၢ်မိၢ် အသိး, ဒီးဒ်ခ့ယုၢ်အဒူ အသိးန့ၣ် ကပာ်ဂဲၤဆၢထၢၣ်အသးလီၤ. တချုး အအီၣ်ဒံးဘၣ် တၢ်ဂုာ်န့ၢ်, ဒီးတချုး အအီဒံးဘၣ် တၢ်ဘၣ်မၤသံအီၤ အသွံၣ်န့ၣ် ဒီး, တမံလီၤဘၣ်လီၤ. 25 ဒီးစီၤဘၤလး စံးဘၣ် စီၤဘံးလၣ်, ဆိၣ်အၢအီၤဧီၢ် ဆိၣ်အၢအီၤ တဂ့ၤ, ဆိၣ်ဂ့ၤအီၤဧီၢ် ဆိၣ်ဂ့ၤအီၤ တဂ့ၤ. 26 ဒီးစီၤဘံးလၣ် စံးဆၢတၢ်, ဒီးစံးဘၣ် စီၤဘၤလး, တၢ် လၢယွၤ ကတိၤ ခဲလၢာ် ယဘၣ်မၤန့ၣ် ယစံးဘၣ်နၤ, တမ့ၢ်ဘၣ်ဧါ. 27 ဒီးစီၤဘၤလး စံးဘၣ် စီၤဘံးလၣ်, ဟဲလၢ် တက့ၢ်, ယ ကစိာ်န့ၢ်နၤ ဆူ တၢ်အလီၢ် အဂၤ တပူၤ, ဘၣ်တဘၣ် ကလိၤ လၢယွၤ အမဲာ်ညါ လၢနကဆိၣ်အၢဘၣ်အီၤ ဖဲန့ၣ် လၢယဂီၢ်လီၤ. 28 ဒီးစီၤဘၤလး လဲၤစိာ် စီၤဘံးလၣ် ဆူ ပဧိၢ် အဖီခိၣ် လၢအကွၢ်တၢ်ဆူ ယးၡံမိၣ် အမဲာ်ညါလီၤ. 29 ဒီးစီၤဘံးလၣ် စံးဘၣ် စီၤဘၤလး, မၤထီၣ်န့ၢ်ယၤ လၢတၢ်လုၢ်လီၢ် နွံဖျၢၣ်, ဒီးကတဲာ်ကတီၤန့ၢ်ယၤ ဖဲအံၤ ဂီၤဖံးဖါ နွံဒု, ဒီး သိဖါ နွံဒုန့ၣ် တက့ၢ်. 30 ဒီးစီၤဘၤလး မၤဝဲ ဒ်စီၤဘံးလၣ် စံးဝဲ အသိးန့ၣ်, ဒီးလုၢ်ထီၣ် ဂီၤဖံးဖါ တဒု, ဒီးသိဖါ တဒု, လၢတၢ်လုၢ်လီၢ် တဖျၢၣ် အဖီခိၣ်လီၤ.


လံာ်စီၤမိၤၡ့ လွံၢ်ဘ့ၣ်တဘ့ၣ်. Numbers 24

1 ဒီးတုၤ စီၤဘံးလၣ် ထံၣ်ဘၣ်ဝဲ လၢတၢ်ဂ့ၤ လၢယွၤ အမဲာ်ညါ လၢအကဆိၣ်ဂ့ၤ အံၣ်စရ့လးန့ၣ် ဒီး, တလဲၤဃုဘၣ် တၢ်အူတၢ်သမူ ဒ်အဃုတ့ၢ် လၢမကိာ် အသိးန့ၣ် ဘၣ်ဒီးပာ် အမဲာ် ဆူ ပှၢ်မုၢ်ကနၢလီၤ. 2 ဒီးစီၤဘံးလၣ် ကျ့ထီၣ် အမဲာ်, ဒီးထံၣ်ဘၣ် အံၣ်စရ့လး အိၣ်ဝဲဆိးဝဲ, ဒ်အဒူၣ်တဖၣ် အသိးန့ၣ်, ဒီးယွၤအသး ဟဲလီၤ လၢအလိၤလီၤ. 3 ဒီးထုထီၣ် အတၢ်ကတိၤဒိ, ဒီး စံးဝဲဒၣ်, စီၤဘဧိၢ် အဖိခွါ စီၤဘံးလၣ် စံးတၢ်, ဒီးပှၤ လၢအမဲာ်အိးထီၣ်အသး စံးတၢ်, 4 ပှၤလၢအနၢ်ဟူ ယွၤအကလုၢ်အကထါ စံးတၢ်, လၢအထံၣ်တၢ် လၢညါခီ ဘၣ်ဃးဒီး တၢ်သ့တၢ်လၢာ်, လီၤဃံၤ ဘၣ်ဆၣ် အမဲာ် အိးထီၣ်အသးလီၤ. 5 နဒဲတဖၣ် ဂ့ၤ ဆံးဒိၣ်လဲၣ်, ယၤကိာ်ဧၢ, နအိၣ်နဆိး အလီၢ်တဖၣ်, အံၣ်စရ့လးဧၢ, 6 သလၣ်ထီၣ်အသး ဒ်တၢ်ပျီပူၤ အသိး, ဒ်တၤသၣ်အလီၢ် လၢထံမိၢ်ပှၢ် အနံၤ အသိး, ဒ်သ့ၣ်ကၠီၣ် လၢယွၤ သူၣ်ဝဲ အသိး, ဒ်သ့ၣ်ဆှိအ့ရ့း လၢထံနံၤ အသိးန့ၣ်လီၤ. 7 ကလူလီၤ ထံ လၢအထံစဲၤပူၤ, ဒီး အချံအသၣ် ကအိၣ်လၢထံအါ အကျါ, ဒီး အစီၤပၤ ကထီၣ်ထီန့ၢ် စီၤအၤကး, ဒီးအဘီအမုၢ် ကဘၣ် တၢ်ပာ်ထီၣ်ထီအီၤလီၤ. 8 ယွၤ ဒုးဟးထီၣ်ကွံာ်အီၤ လၢအဲၤကူပတူး, အိၣ်ဒီး အဂံၢ်အဘါ ဒ်တၤဖး အသိး, ကအီၣ်ထီၣ်ကွံာ် အဒုၣ်အဒါ ပှၤကလုာ်တဖၣ်န့ၣ်, ဒီးမၤကၢ် အဃံ, ဒီးခးဖျိအီၤ လၢအပျၢ်လီၤ. 9 ကိာ်လီၤဝဲ, မံလီၤဝဲ ဒ်ခ့ယုၢ် အဒူ အသိး, ဒီးဒ်ခ့ယုၢ်မိၢ် အသိး မ့ၢ်မတၤ ကထိၣ်ဂဲၤ အီၤလဲၣ်. ပှၤ လၢအဆိၣ်ဂ့ၤနၤန့ၣ် မ်အဘၣ် တၢ်ဆိၣ်ဂ့ၤ တက့ၢ်. ဒီးပှၤ လၢအဆိၣ်အၢနၤန့ၣ်, မ်အဘၣ် တၢ်ဆိၣ်အၢ တက့ၢ်. 10 ဒီးစီၤဘၤလး အသးထီၣ် ကဲၤထီၣ်ဘၣ် စီၤဘံးလၣ်, ဒီး ဒဲလိာ် အစုညါသးလီၤ. ဒီးစီၤဘၤလး စံးဘၣ် စီၤဘံးလၣ်, ယ ကိးန့ၢ် နၤ ဒ်သိး နကဆိၣ်အၢ ယဒုၣ်ယဒါလီၤ, ဒီးကွၢ်ကွၢ်, နဆိၣ်ဂ့ၤလံအီၤ သပှၢ်တၢၢ် သၢဘျီညါအံၤလံ. 11 ဒီး ခဲကနံၣ်အံၤ ဃ့ၢ်ဆူ နလီၢ် တက့ၢ်. ယစံး လၢယကပာ် တၢ်လၤကပီၤဒိၣ် လၢနလိၤလီၤ. ဒီးကွၢ်ကွၢ်, ယွၤ တြီ နန့ၢ်ဘၣ် တၢ်လၤကပီၤလီၤ. 12 ဒီးစီၤဘံးလၣ် စံးဘၣ် စီၤဘၤလး, ယစံးဘၣ်တ့ၢ် နကလူး လၢနမၢလီၤဆူ ယအိၣ်တဖၣ်န့ၣ်, 13 စီၤဘၤလး မ့ၢ် ဟ့ၣ်လီၤယၤ လၢအဟံၣ် ပှဲၤဒီး ကျိၣ်ဧိၤစ့ဧိၤ ဒီးထူဧိၤလွဲဧိၤ ဒီး, ယခီဂာ် ယွၤအထးခိၣ် ဒ်သိး ယကမၤ တၢ်ဂ့ၤ မ့ၢ်ဂ့ၤ, တၢ်အၢ မ့ၢ်ဂ့ၤ, လၢယသးဒၣ်ယဲ တသ့ဘၣ်. တၢ် လၢယွၤကတိၤ ယကကတိၤ, ယစံးတ့ၢ်, တမ့ၢ်ဘၣ်ဧါ. 14 ဒီး ခဲကနံၣ်အံၤ ကွၢ်ကွၢ်, ယလဲၤဆူ ယပှၤဂီၢ်မုၢ်လီၤ. ဟဲ, ယကဘိးဘၣ်သ့ၣ်ညါနၤ လၢတၢ် လၢပှၤဂီၢ်မုၢ်အံၤ ကမၤ နပှၤဂီၢ်မုၢ် လၢမုၢ်နံၤ အခံကတၢၢ်တဖၣ်န့ၣ်လီၤ. 15 ဒီး ထုထီၣ် အတၢ်ကတိၤဒိ, ဒီးစံးဝဲဒၣ်, စီၤဘဧိၢ် အဖိခွါ စီၤဘံးလၣ် စံးတၢ်, ဒီးပှၤ လၢအမဲာ် အိးထီၣ်အသး စံးတၢ်, 16 ပှၤလၢအနၢ်ဟူ ယွၤအကလုၢ်အကထါ, ဒီးသ့ၣ်ညါ တၢ်သ့ၣ်ညါ ဘၣ်ဃးဒီး တၢ်ထီကတၢၢ် တဂၤ စံးတၢ်, လၢအထံၣ်တၢ် လၢညါခီ ဘၣ်ဃးဒီး တၢ်သ့တၢ်လၢာ်, လီၤဃံၤ ဘၣ်ဆၣ် အမဲာ် အိးထီၣ်အသး တဂၤန့ၣ် စံးဝဲဒၣ်, 17 ယထံၣ်ဘၣ်အီၤ ဘၣ်ဆၣ်, ခဲကနံၣ်အံၤ တမ့ၢ်ဘၣ်, ယကွၢ်အီၤ ဘၣ်ဆၣ်, အိၣ်ဘူး တမ့ၢ်ဘၣ်, ဆၣ်တဖျၢၣ် ကထီၣ်ဘၣ် လၢယၤကိာ် အပူၤ, ဒီးစီၤပၤ အနီၣ်ထိးတဘိ ကထီၣ် လၢအံၣ်စရ့လး ဒီးကတီၢ်ဘၣ် မိၤအး အသနၢၣ်တဖၣ်, ဒီးမၤဟးဂီၤ ကယဲၢ် ပှၤတၢထီၣ်တၢလီၤဖိ, 18 ဒီးအဒိၣ် ကကဲထီၣ် တၢ်န့ၢ်သါ, ဒီးစ့ဧၢ် ကကဲထီၣ် တၢ်န့ၢ်သါ လၢအဒုၣ်အဒါ အဂီၢ်, ဒီးအံၣ်စရ့လး ကမၤနၢၤမၤဃၣ်တၢ်လီၤ. 19 ပှၤလၢအကပၢတၢ် တဂၤ ကဟဲထီၣ် လၢယၤကိာ်, ဒီးကမၤဟးဂီၤ ပှၤ လၢအအိၣ်လီၤတဲာ် လၢခူဧိၤဝ့ၢ်ဧိၤ အပူၤလီၤ. 20 ဒီးကွၢ်ဝဲ လၢဧမၤလ့း, ဒီးထုထီၣ် အတၢ်ကတိၤဒိ, ဒီး စံးဝဲဒၣ်, ဧမၤလ့း မ့ၢ် ပှၤကလုာ်တဖၣ် အခိၣ်, ဘၣ်ဆၣ်ဒီး အကတၢၢ်န့ၣ်မ့ၢ် တၢ်ဟးဂီၤ အထူအယိာ် လီၤ. 21 ဒီးကွၢ်ဝဲ လၢပှၤက့ၣ်ဖိ, ဒီးထုထီၣ် အတၢ်ကတိၤဒိ, ဒီး စံးဝဲဒၣ်, နအိၣ်နဆိး အလီၢ် အိၣ်ခၢၣ်တနၢၢ်, ဒီးနပာ်နသွံ လၢလၢၢ်ပူၤ, 22 ဘၣ်ဆၣ်ဒီး တၢ်ကအီၣ်ကွံာ် ယၤကံၣ်, တုၤလီၤ လၢအၤၡူၢ် ကမၢကဲကုၢ်နၤလီၤ. 23 ဒီးထုထီၣ် အတၢ်ကတိၤဒိ, ဒီးစံးဝဲဒၣ်, အၣ်လါ, တုၤ ယွၤကမၤ တၢ်န့ၣ် ဒီး, မ့ၢ်မတၤ ကမူ တဂၤလဲၣ်. 24 ဒီးကဘီတဖၣ် ကဟဲ လၢကံတံၣ် အဃၢၤ, ဒီးကမၤနးမၤဖှီၣ် အၤၡူၢ်, ဒီးကမၤနးမၤဖှီၣ် ဧၤဘ့ၢ်, ဒီး အဝဲဒၣ် ကတုၤ လၢတၢ်ဟးဂီၤ အထူအယိာ် စ့ၢ်ကီး လီၤ. 25 ဒီးစီၤဘံးလၣ် ဂဲၤဆၢထၢၣ်, ဒီးလဲၤတၢ်, ဒီးက့ၤက့ၤဆူ အလီၢ်, ဒီးစီၤဘၤလး ပိာ်အကျဲ စ့ၢ်ကီး လီၤ.


လံာ်စီၤမိၤၡ့ လွံၢ်ဘ့ၣ်တဘ့ၣ်. Numbers 25

1 ဒီးအံၣ်စရ့လး အိၣ်ဝဲဆိးဝဲ လၢၡံးထံၣ် အပူၤ, ဒီးပှၤဂီၢ်မုၢ် မၤကမၣ်မုၣ်ကမၣ်ခွါ ဒီးမိၤအး အဖိမုၣ်တဖၣ်လီၤ. 2 ဒီးအဝဲသ့ၣ် ကိးန့ၢ် ပှၤဂီၢ်မုၢ်ဆူ အကစၢ်တဖၣ် အတၢ်လုၢ်, ဒီးပှၤဂီၢ်မုၢ် အီၣ်တၢ်, ဒီးဘါထီၣ် အကစၢ်တဖၣ် လီၤ. 3 ဒီးအံၣ်စရ့လး မၤစဲဘူးလိာ်အသး ဒီး ဘဧၤလးပဧိၢ်လီၤ. ဒီးယွၤအသးထီၣ် ကဲၤထီၣ်ဘၣ် အံၣ်စရ့လးလီၤ. 4 ဒီးယွၤ စံးဘၣ် စီၤမိၤၡ့, ဟံးန့ၢ် ပှၤဂီၢ်မုၢ် အခိၣ် ခဲလၢာ်ဒီး စၢၣ်သံအီၤ လၢယွၤ အမဲာ်ညါ, လၢမုၢ် အမဲာ်ညါ တက့ၢ်. ဒီးယွၤအသးထီၣ်ဆူၣ် ကဃၣ်ကွံာ်အသး လၢအံၣ်စရ့လး အအိၣ်လီၤ. 5 ဒီးစီၤမိၤၡ့ စံးဘၣ် အံၣ်စရ့လး အပှၤစံၣ်ညီၣ်ကွီၢ်တဖၣ်, မၤသံ တဂၤအပှၤဒၣ်ဝဲ, တဂၤအပှၤဒၣ်ဝဲ လၢအစဲဘူးလိာ်အသး ဒီးဘဧၤလးပဧိၢ်န့ၣ် တက့ၢ်. 6 ဒီးကွၢ်ကွၢ်, ပှၤအံၣ်စရ့လးဖိ တဂၤ ဟဲစိာ် ပှၤမံးဒယၣ်မုၣ်တဂၤ ဆူ အဒီပုၢ်ဝဲၢ် အအိၣ် လၢစီၤမိၤၡ့ အမဲာ်ညါ, ဒီး လၢပှၤအံၣ်စရ့လးဖိ အတၢ်အိၣ်ဖှိၣ် ခဲလၢာ် အမဲာ်ညါ, ဖဲ အဟီၣ်ဝဲ လၢတၢ်အိၣ်ဖှိၣ် အဒဲအကျဲစၢၤ အဖၢမုၢ်န့ၣ်လီၤ. 7 ဒီးပှၤလုၢ်တၢ်အဒိၣ် စီၤအၤဟရိၣ် အဖိခွါ, စီၤအလၤဧစၢ် အဖိခွါ, စီၤပံၤ နဃၣ် ထံၣ်ဘၣ်ဝဲ, ဒီးဂဲၤဆၢထၢၣ် လၢတၢ်အိၣ်ဖှိၣ် အကျါ, ဒီးဟံးန့ၢ် ဘီတဘ့ၣ် လၢအစုပူၤ, 8 ဒီးလဲၤပိာ် ပှၤအံၣ်စရ့လးဖိ တဂၤအခံ ဆူ အလီၢ်မံပူၤ, ဒီးဆဲးဖျိ ပှၤခံဂၤ, ပှၤအံၣ်စရ့လးဖိ တဂၤ, ဒီးပိာ်မုၣ် တဂၤ လၢအဟၢဖၢလီၤ. ဒီးတၢ်သံသတြိာ် အိၣ်ကတီၢ်ဝဲ လၢပှၤအံၣ်စရ့လးဖိ အကျါလီၤ. 9 ဒီးပှၤ လၢအသံ လၢတၢ်သံသတြိာ်န့ၣ်မ့ၢ် ပှၤခံကလး လွံၢ်ကထိလီၤ. 10 ဒီးယွၤ ကတိၤတၢ် ဒီးစီၤမိၤၡ့, ဒီးစံးဝဲဒၣ်, 11 ပှၤလုၢ်တၢ်အဒိၣ် စီၤအၤဟရိၣ် အဖိခွါ, စီၤအလၤဧစၢ် အဖိခွါ စီၤပံၤနဃၣ် တဂၤန့ၣ်မ့ၢ် အသးဆူၣ် လၢယဂီၢ် လၢအဝဲသ့ၣ် အကျါဒီး, ဒုးဃၣ်ကွံာ် ယသးထီၣ် လၢပှၤအံၣ်စရ့လးဖိ အအိၣ် သတးဒီး, ယတမၤလၢာ်ဘၣ် ပှၤအံၣ်စရ့လးဖိ လၢယသးက့ၣ်ဘၣ်လီၤ. 12 မၤသးဒ်န့ၣ်ဒီး စံး, ကွၢ်ကွၢ်, ယဟ့ၣ်လီၤအီၤ လၢယတၢ်အၢၣ်လီၤအီလီၤ ဘၣ်ဃးဒီး တၢ်မၤဃူမၤဖိးလီၤ. 13 ဒီးကန့ၢ်ဘၣ်ဝဲ, ဒီးအချံအသၣ် လၢအလီၢ်ခံန့ၣ်, တၢ်အၢၣ်လီၤအီလီၤ ဘၣ်ဃးဒီး ပှၤလုၢ်တၢ်အဒိၣ် လီၤစိၤလီၤထီလီၤ. အဂ့ၢ်ဒ်အံၤ, အသးဆူၣ် လၢယွၤ အဂီၢ်, ဒီးမၤ တၢ်ပူၤဖျဲး လၢပှၤအံၣ်စရ့လးဖိ အဂီၢ်လီၤ. 14 ဒီးပှၤအံၣ်စရ့လးဖိ လၢအဘၣ် တၢ်မၤသံအီၤ, လၢအဘၣ် တၢ်မၤသံဃုာ်အီၤ ဒီးပှၤမံးဒယၣ်မုၣ် တဂၤန့ၣ် အမံၤ မ့ၢ် စီၤစံၣ်ရံၤ လၢပှၤစူၤမ့ၤအိၣ် အကျါ ပှၤအပၢ် အဟံၣ် အပဒိၣ် စီၤစၤလူ အဖိခွါလီၤ. 15 ဒီးပှၤမံးဒယၣ်မုၣ် လၢအဘၣ် တၢ်မၤသံအီၤ တဂၤန့ၣ် အမံၤမ့ၢ် နီၢ်ကးစဘံၤ, စီၤစူၢ် အဖိမုၣ်လီၤ. အဝဲဒၣ်မ့ၢ် ပှၤဂီၢ်မုၢ်အခိၣ်, ပှၤအပၢ်အဟံၣ် အခိၣ် လၢမံးဒယၣ် အပူၤလီၤ. 16 ဒီးယွၤ ကတိၤတၢ် ဒီးစီၤမိၤၡ့ ဒီး စံးဘၣ်အီၤ, 17 မၤကိၢ်မၤဂီၤ ပှၤမံးဒယၣ်ဖိ, ဒီးကျီကွံာ်အီၤ တက့ၢ်. 18 အဂ့ၢ်ဒ်အံၤ, အဝဲသ့ၣ်တဖၣ် မၤကိၢ်မၤဂီၤ သု လၢအမၤအၢတၢ် လၢအကလံာ် သု လၢတၢ်ဘၣ်ဃးဒီး ပဧိၢ်, ဒီးတၢ်ဘၣ်ဃးဒီး မံးဒယၣ်မုၣ် အပဒိၣ်အဖိမုၣ် နီၢ်ကးစဘံၤ, အဒီပုၢ်ဝဲၢ်မုၣ်, လၢအဘၣ် တၢ်မၤသံအီၤ လၢတၢ်သံသတြိာ် အမုၢ်နံၤ လၢပဧိၢ် အဃိလီၤ.


လံာ်စီၤမိၤၡ့ လွံၢ်ဘ့ၣ်တဘ့ၣ်. Numbers 26

1 ဒီး လၢတၢ်သံသတြိာ် အလီၢ်ခံန့ၣ် တၢ်မၤအသး လၢယွၤ ကတိၤတၢ် ဒီးစီၤမိၤၡ့, ဒီးပှၤလုၢ်တၢ်အဒိၣ် စီၤအၤဟရိၣ် အဖိခွါ စီၤအလၤဧစၢ်, ဒီးစံးဝဲဒၣ်, 2 ဂံၢ် ပှၤအံၣ်စရ့လးဖိ အတၢ်အိၣ်ဖှိၣ် ခဲလၢာ် လၢအသးပှၢ် အနံၣ် ခံဆံဒီး အါန့ၢ် အန့ၣ်, ဒ်အပၢ်အဟံၣ် အသိးန့ၣ်, ကယဲၢ် ပှၤလဲၤဒုးသုးတၢ်သ့ လၢအံၣ်စရ့လး အပူၤန့ၣ် တက့ၢ်. 3 ဒီးစီၤမိၤၡ့, ဒီးပှၤလုၢ်တၢ်အဒိၣ် စီၤအလၤဧစၢ် ကတိၤတၢ် ဒီးအီၤ လၢမိၤအး အပျီပူၤ လၢယၢ်ဒ့ၣ်အနံၤ, သဃီၤ ဒီးယရံၤဃိ, ဒီးစံးဝဲဒၣ် 4 ဂံၢ် ပှၤ လၢအသးပှၢ် အနံၣ် ခံဆံ ဒီးဆူ အဖီခိၣ်, ဒ်ယွၤ မၤလိာ် စီၤမိၤၡ့, ဒီးပှၤအံၣ်စရ့လးဖိ လၢအဟးထီၣ်ကွံာ် လၢကီၢ်အဲၤကူပတူး အပူၤ အသိးန့ၣ် တက့ၢ်. 5 စီၤရူၤဘ့ၣ်, အံၣ်စရ့လး အဖိခွါဝဲၢ်ကိအံၤ, စီၤရူၤဘ့ၣ် အဖိခွါမ့ၢ် စီၤဃနိာ်, ပှၤဃနိာ်ဖိ တဒူၣ်, လၢစီၤပးလူန့ၣ် ပှၤပးလူဖိ တဒူၣ်, 6 လၢစီၤဃ့းစရိၣ်န့ၣ် ပှၤဃ့းစရိၣ်ဖိ တဒူၣ်, လၢစီၤကၢ်မံၤန့ၣ် ပှၤကၢ်မံၤဖိ တဒူၣ်လီၤ. 7 အန့ၣ်မ့ၢ် ပှၤရူၤဘ့ၣ်ဖိ အဒူၣ်တဖၣ်, ဒီးပှၤ လၢအဘၣ် တၢ်ဂံၢ် အီၤ လၢအကျါန့ၣ်မ့ၢ် ပှၤလွံၢ်ကလး ဒီးသၢကထိ ဒီးနွံကယၤ ဒီးသၢဆံလီၤ. 8 ဒီးစီၤပးလူ အဖိခွါမ့ၢ် စီၤအလံအာ်, 9 ဒီးစီၤအလံအာ် အဖိခွါန့ၣ်မ့ၢ် စီၤနမူၤအ့လး, ဒီးစီၤဒၤသၣ်, ဒီးစီၤအဘံရၣ်လီၤ. အဝဲန့ၣ်မ့ၢ် စီၤဒၤသၣ်, ဒီးစီၤအဘံရၣ် လၢအမံၤ ဟူထီၣ် လၢတၢ်အိၣ်ဖှိၣ် အကျါ, လၢအဂ့ၢ်လိာ်ထီဒါ စီၤမိၤၡ့ ဒီးစီၤအၤဟရိၣ်, လၢစီၤကိၤရး အတၢ်အိၣ်ဖှိၣ် အကျါ, အဆၢအကတီၢ် ဖဲအဂ့ၢ်လိာ်ထီဒါ ယွၤလီၤ. 10 ဒီး တုၤ တၢ်အိၣ်ဖှိၣ် တဖုန့ၣ် သံ, ဖဲမ့ၣ်အူ အီၣ်ကွံာ် ပှၤခံကယၤ ဒီးယဲၢ်ဆံဒီး, ဟီၣ်ခိၣ် အဲးထီၣ် အထးခိၣ်, ဒီးယူၢ်လီၤကွံာ်အီၤ ဒီးစီၤကိၤရး, ဒီးကဲထီၣ်ဝဲ လၢတၢ်အပနီၣ် လီၤ. 11 ဘၣ်ဆၣ်ဒီး စီၤကိးရး အဖိ တသံဘၣ်ဝဲဘၣ်. 12 စီၤစူၤမ့းအိၣ် အဖိခွါ ဒ်အဒူၣ်တဖၣ် အသိးန့ၣ်, လၢစီၤနမူၤအ့လးန့ၣ် ပှၤနမူၤအ့လးဖိ တဒူၣ်, လၢစီၤယၤမံၣ်န့ၣ် ပှၤယၤမံၣ်ဖိ တဒူၣ်, လၢစီၤယၤကံၣ်န့ၣ် ပှၤယၤကံၣ်ဖိ တဒူၣ်, 13 လၢစီၤစ့ရၤန့ၣ် ပှၤစ့ရၤဖိ တဒူၣ်, လၢစီၤၡၤအူလးန့ၣ် ပှၤၡၤအူလးဖိ တဒူၣ်လီၤ. 14 အန့ၣ်မ့ၢ် ပှၤစူၤမ့းအိၣ်ဖိ အဒူၣ်တဖၣ်, ပှၤခံကလး ဒီးခံကထိ ဒီးခံကယၤလီၤ. 15 စီၤကး အဖိခွါ ဒ်အဒူၣ်တဖၣ် အသိးန့ၣ် လၢစီၤစဖိၣ်န့ၣ် ပှၤစဖိၣ်ဖိ တဒူၣ်, လၢစီၤဃးကံၤန့ၣ် ပှၤဃးကံၤဖိ တဒူၣ်, လၢစီၤၡူနံၤန့ၣ် ပှၤၡူနံၤဖိ တဒူၣ် 16 လၢစီၤအီးစနံၤန့ၣ် ပှၤအီးစနံၤဖိ တဒူၣ်, လၢစီၤဧ့ရံၤန့ၣ် ပှၤဧ့ရံၤဖိ တဒူၣ်, 17 လၢစီၤအရိးန့ၣ် ပှၤအရိးဖိ တဒူၣ်, လၢစီၤအၤအ့ၤလံန့ၣ် ပှၤအၤအ့ၤလံဖိ တဒူၣ်လီၤ. 18 အန့ၣ်မ့ၢ် စီၤကး အဖိခွါအဒူၣ်တဖၣ်, ဒ်ပှၤ လၢအဘၣ် တၢ်ဂံၢ်အီၤ အသိးန့ၣ်, ပှၤလွံၢ်ကလး ဒီးယဲၢ်ကယၤလီၤ. 19 စီၤယူဒၤ အဖိခွါန့ၣ်မ့ၢ် စီၤအ့ၢ်, ဒီးစီၤအိၤနၣ်န့ၣ်လီၤ. ဒီးစီၤအ့ၢ် ဒီးစီၤအိၤနၣ်န့ၣ် သံဝဲ လၢကီၢ်ကနၤဧၣ် အပူၤ လီၤ. 20 ဒီးစီၤယူဒၤ အဖိခွါတဖၣ် ဒ်အဒူၣ်တဖၣ် အသိးန့ၣ်မ့ၢ်, လၢစီၤၡ့လၤန့ၣ် ပှၤၡ့လၤဖိ တဒူၣ်, လၢစီၤဖ့ၤရ့းန့ၣ် ပှၤဖ့ၤရ့းဖိ တဒူၣ်, လၢစီၤစ့ရၤန့ၣ် ပှၤစ့ရၤဖိ တဒူၣ်, 21 ဒီး စီၤဖ့ၤရ့း အဖိခွါတဖၣ်မ့ၢ် လၢစီၤဃ့စရိၣ်န့ၣ် ပှၤဃ့စရိၣ်ဖိ တဒူၣ်, လၢစီၤဃမူန့ၣ် ပှၤဃမူဖိ တဒူၣ်လီၤ. 22 အန့ၣ်မ့ၢ် စီၤယူဒၤ အဒူၣ်တဖၣ်, ဒ်ပှၤ လၢအဘၣ် တၢ်ဂံၢ်အီၤ အသိးန့ၣ်, ပှၤနွံကလး ဒီးဃုကထိ ဒီးယဲၢ်ကယၤလီၤ. 23 စီၤယံးစၣ်ကၢ် အဖိခွါ ဒ်အဒူၣ်တဖၣ် အသိးန့ၣ်, လၢစီၤတိၤလၤန့ၣ် ပှၤတိၤလၤဖိ တဒူၣ်, လၢစီၤဖူၤဝၤန့ၣ် ပှၤဖူၤဝၤဖိ တဒူၣ်, 24 လၢစီၤယၤၡူာ်န့ၣ် ပှၤယၤၡူာ်ဖိ တဒူၣ်, လၢစီၤၡံးမရိၣ်န့ၣ် ပှၤၡံးမရိၣ်ဖိ တဒူၣ်လီၤ. 25 အန့ၣ်မ့ၢ် စီၤယံးစၣ်ကၢ် အဒူၣ်တဖၣ်, ဒ်ပှၤ လၢအဘၣ် တၢ်ဂံၢ်အီၤ အသိးန့ၣ် ပှၤဃုကလး ဒီးလွံၢ်ကထိ ဒီးသၢကယၤလီၤ. 26 စီၤစဘူလိၣ် အဖိခွါ ဒ်အဒူၣ်တဖၣ် အသိးန့ၣ်, လၢစီၤစ့ရ့းန့ၣ် ပှၤစ့ရ့းဖိ တဒူၣ်, လၢစီၤအ့လိၣ်န့ၣ် ပှၤအ့လိၣ်ဖိ တဒူၣ်, လၢစီၤယၤလအ့လးန့ၣ် ပှၤယၤလအ့လးဖိ တဒူၣ် လီၤ. 27 အန့ၣ်မ့ၢ် ပှၤစဘူလိၣ် အဒူၣ်တဖၣ်, ဒ်ပှၤ လၢအဘၣ် တၢ်ဂံၢ်အီၤ အသိးန့ၣ် ပှၤဃုကလး ဒီးယဲၢ်ကယၤလီၤ. 28 စီၤယိၤသး အဖိခွါတဖၣ် ဒ်အဒူၣ်တဖၣ် အသိးန့ၣ်မ့ၢ် စီၤမနၤၡ့ၤ, ဒီးစီၤအ့ၤဖရဲၣ်လီၤ. 29 စီၤမနၤၡ့ၤ အဖိခွါတဖၣ်န့ၣ်, လၢစီၤမၤကံၢ်န့ၣ် ပှၤမၤကံၢ်ဖိ တဒူၣ်, ဒီးစီၤမၤကံၢ်န့ၣ် ထီၣ်ဖိ စီၤကံးလဧး, လၢစီၤကံးလဧးန့ၣ် ပှၤကံးလဧးဖိ တဒူၣ်, 30 အအံၤမ့ၢ် စီၤကံးလဧး အဖိခွါ, လၢစီၤအံစ့ၢ်န့ၣ် ပှၤအံစ့ၢ်ဖိ တဒူၣ်, လၢစီၤဃ့လ့းန့ၣ် ပှၤဃ့လ့းဖိ တဒူၣ်, 31 ဒီး လၢစီၤအးစရံၤအ့လးန့ၣ် ပှၤအးစရံၤအ့လးဖိ တဒူၣ်, ဒီး လၢစီၤၡက့ၣ်န့ၣ် ပှၤၡက့ၣ်ဖိ တဒူၣ်, 32 ဒီး လၢစီၤၡမံဒၤန့ၣ် ပှၤၡမံဒၤဖိ တဒူၣ်, ဒီး လၢစီၤဃ့ဖ့ၢ်န့ၣ် ပှၤဃ့ဖ့ၢ်ဖိ တဒူၣ်လီၤ. 33 ဒီးစီၤဃ့ဖ့ၢ် အဖိခွါ စီၤစလၤဖဃးန့ၣ် အဖိခွါ တအိၣ်ဘၣ်. မ့မ့ၢ်အဖိမုၣ် အိၣ် ဒီးစီၤစလၤဖဃး အဖိမုၣ် အမံၤန့ၣ်မ့ၢ် နီၢ်မၤလၤ, ဒီးနီၢ်နိဧၤ, နီၢ်ဃၤကလၤ, နီၢ်မံးလကၤ, ဒီးနီၢ်တံးရစၢ်လီၤ. 34 အန့ၣ်မ့ၢ် စီၤမနၤၡ့ၤ အဒူၣ်တဖၣ်, ဒီးပှၤ လၢအဘၣ် တၢ်ဂံၢ်အီၤ လၢအကျါန့ၣ်မ့ၢ် ပှၤယဲၢ်ကလး ဒီးခံကထိ ဒီးနွံကယၤလီၤ. 35 အအံၤမ့ၢ် စီၤအ့ဖရဲၣ် အဖိခွါ, ဒ်အဒူၣ်တဖၣ် အသိးန့ၣ်, လၢစီၤၡူၤသ့လၤန့ၣ် ပှၤၡူၤသ့လၤဖိ တဒူၣ်, လၢစီၤဘ့က့ၢ်န့ၣ် ပှၤဘ့က့ၢ်ဖိ တဒူၣ်, လၢစီၤတၤဃၣ်န့ၣ် ပှၤတၤဃၣ်ဖိ တဒူၣ်လီၤ. 36 အအံၤမ့ၢ် စီၤၡူၤသ့လၤ အဖိခွါ, လၢစီၤဧ့ရၣ်န့ၣ် ပှၤဧ့ရၣ်ဖိ တဒူၣ်လီၤ. 37 အန့ၣ်မ့ၢ် စီၤအ့ဖရဲၣ် အဖိခွါ အဒူၣ်တဖၣ်, ဒ်ပှၤ လၢအဘၣ် တၢ်ဂံၢ်အီၤ လၢအကျါ အသိးန့ၣ်, ပှၤသၢကလး ဒီးခံကထိ ဒီးယဲၢ်ကယၤလီၤ. ပှၤတဖၣ်န့ၣ်မ့ၢ် စီၤယိၤသး အဖိခွါ ဒ်အဒူၣ်တဖၣ် အသိးန့ၣ်လီၤ. 38 စီၤဘံၣ်ယၤမံၣ် အဖိခွါတဖၣ် ဒ်အဒူၣ်တဖၣ် အသိးန့ၣ်, လၢစီၤဘ့လၤန့ၣ် ပှၤဘ့လၤဖိတဒူၣ်, လၢစီၤအၤၡဘ့လးန့ၣ် ပှၤအၤၡဘ့လးဖိ တဒူၣ်, လၢစီၤအဃံရၣ်န့ၣ် ပှၤအဃံရၣ်ဖိ တဒူၣ်, 39 လၢစီၤၡူဖၣ်န့ၣ် ပှၤၡူဖၣ်ဖိ တဒူၣ်, လၢစီၤဃူဖၣ်န့ၣ် ပှၤဃူဖၣ်ဖိ တဒူၣ်လီၤ. 40 ဒီးစီၤဘ့လၤ အဖိခွါန့ၣ်မ့ၢ် စီၤအၤရး, ဒီးစီၤနၤဧမၣ်လီၤ. လၢစီၤအၤရးန့ၣ် ပှၤအၤရးဖိ တဒူၣ်, လၢစီၤနၤဧမၣ်န့ၣ် ပှၤနၤဧမၣ်ဖိ တဒူၣ်လီၤ. 41 အန့ၣ်မ့ၢ် စီၤဘံၣ်ယၤမံၣ် အဖိခွါတဖၣ်, ဒ်အဒူၣ်တဖၣ် အသိးန့ၣ်, ဒီးပှၤ လၢအဘၣ် တၢ်ဂံၢ်အီၤ လၢအကျါန့ၣ်မ့ၢ် ပှၤလွံၢ်ကလး ဒီးယဲၢ်ကထိ ဒီးဃုကယၤလီၤ. 42 အအံၤမ့ၢ် စီၤဒၣ် အဖိခွါ ဒ်အဒူၣ်တဖၣ် အသိးန့ၣ်, လၢစီၤၡူဃၣ်န့ၣ် ပှၤၡူဃၣ်ဖိ တဒူၣ်လီၤ. အန့ၣ်မ့ၢ် စီၤဒၣ်အဒူၣ်, ဒ်အဒူၣ်တဖၣ် အသိးန့ၣ်လီၤ. 43 ပှၤၡူဃၣ်ဖိ အဒူၣ်တဖၣ် ခဲလၢာ်, ဒ်ပှၤ လၢအဘၣ် တၢ်ဂံၢ်အီၤ အသိးန့ၣ်, မ့ၢ် ပှၤဃုကလး ဒီးလွံၢ်ကထိ ဒီးလွံၢ်ကယၤလီၤ. 44 စီၤအၤၡ့ၢ် အဖိခွါတဖၣ် ဒ်အဒူၣ်တဖၣ် အသိးန့ၣ်, လၢစီၤယံးမနၤန့ၣ် ပှၤယံးမနၤဖိ တဒူၣ်, လၢစီၤယံးၡဝံၤန့ၣ် ပှၤယံးၡဝံၤဖိ တဒူၣ်, လၢစီၤဘရံဧၤန့ၣ် ပှၤဘရံဧၤဖိ တဒူၣ်လီၤ. 45 လၢစီၤဘရံဧၤ အဖိခွါန့ၣ်, လၢစီၤဃ့ဘ့ၢ်န့ၣ် ပှၤဃ့ဘ့ၢ်ဖိ တဒူၣ်, လၢစီၤမးလကံၤအ့လးန့ၣ် ပှၤမးလကံၤအ့လးဖိ တဒူၣ်လီၤ. 46 ဒီးစီၤအၤၡ့ၢ် အဖိမုၣ် အမံၤမ့ၢ် နီၢ်စၤရါလီၤ. 47 အန့ၣ်မ့ၢ် စီၤအၤၡ့ၢ် အဖိခွါ အဒူၣ်တဖၣ်, ဒ်ပှၤ လၢအဘၣ် တၢ်ဂံၢ်အီၤ အသိးန့ၣ်, မ့ၢ် ပှၤယဲၢ်ကလး ဒီးသၢကထိ ဒီးလွံၢ်ကယၤလီၤ. 48 စီၤနးသၤလံ အဖိခွါ ဒ်အဒူၣ်တဖၣ် အသိးန့ၣ်, လၢစီၤယၤစအ့လးန့ၣ် ပှၤယၤစအ့လးဖိ တဒူၣ်, လၢစီၤကူနံၤန့ၣ် ပှၤကူနံၤဖိ တဒူၣ်, 49 လၢစီၤယ့စ့ၢ်န့ၣ် ပှၤယ့စ့ၢ်ဖိ တဒူၣ်, လၢစီၤၡံးလ့ၣ်န့ၣ် ပှၤၡံးလ့ၣ်ဖိ တဒူၣ်လီၤ. 50 အန့ၣ်မ့ၢ် စီၤနးသၤလံ အဒူၣ်တဖၣ်, ဒ်အဒူၣ်တဖၣ် အသိးန့ၣ်, ဒီးပှၤ လၢအဘၣ် တၢ်ဂံၢ်အီၤ မ့ၢ် ပှၤလွံၢ်ကလး ဒီးယဲၢ်ကထိ ဒီးလွံၢ်ကယၤလီၤ. 51 ပှၤလၢအဘၣ် တၢ်ဂံၢ်အီၤ လၢပှၤအံၣ်စရ့လးဖိ အကျါန့ၣ်မ့ၢ် ပှၤဃုကလီၤ ဒီးတကထိ ဒီးနွံကယၤ ဒီးသၢဆံလီၤ.  52 ဒီးယွၤ ကတိၤတၢ် ဒီးစီၤမိၤၡ့, ဒီးစံးဝဲဒၣ်, 53 ကီၢ်တဘ့ၣ်န့ၣ် ကဘၣ် တၢ်နီၤဖးအီၤ လၢပှၤတဖၣ်န့ၣ် အတၢ်န့ၢ်သါ အဂီၢ်, ဒ်အမံၤ အတၢ်ဂံၢ် အသိးန့ၣ်လီၤ. 54 လၢပှၤအါဂၤန့ၣ် နဘၣ်ဟ့ၣ် တၢ်န့ၢ်သါ လၢအအါ တက့ၢ်, ဒီး လၢပှၤစှၤဂၤန့ၣ် နဘၣ်ဟ့ၣ် တၢ်န့ၢ်သါ လၢအဆံး တက့ၢ်လီၤ. ဒ်ပှၤဘၣ် တၢ်ဂံၢ်အီၤတဖၣ် အတၢ်ဂံၢ် အသိးန့ၣ်, ပှၤကဘၣ် တၢ်ဟ့ၣ်အီၤ လၢအတၢ်န့ၢ်သါ စုာ်စုာ် ဒ်န့ၣ်သိးလီၤ. 55 ဘၣ်ဆၣ်ဒီး ကီၢ်န့ၣ် ကဘၣ် တၢ်နီၤဖးလီၤအီၤ လၢဖးတၢ်လီၤ. ဒ်အပၢ် အဒူၣ်တဖၣ် အမံၤ အသိးန့ၣ် ဘၣ်န့ၢ်သါတၢ်လီၤ. 56 ဒ်တၢ်ဖးတၢ် အသိးနၣ် အတၢ်န့ၢ်သါ ကဘၣ် တၢ်နီၤဖး လၢအါဂၤ အဆၢ, ဒီး လၢစှၤဂၤ အဆၢလီၤ. 57 ဒီးအအံၤမ့ၢ် ပှၤလၢအဘၣ် တၢ်ဂံၢ်အီၤ လၢပှၤလ့ၤဝံဖိ အကျါ, ဒ်အဒူၣ်တဖၣ် အသိးန့ၣ်, လၢစီၤက့ရၡိၣ်န့ၣ် ပှၤက့ရၡိၣ်ဖိ တဒူၣ်, လၢစီၤကဃးန့ၣ် ပှၤကဃးဖိ တဒူၣ်, လၢစီၤမရၤရံၤန့ၣ် ပှၤမရၤရံၤဖိ တဒူၣ်လီၤ. 58 အအံၤမ့ၢ် ပှၤလ့ၤဝံဖိ အဒူၣ်တဖၣ်, ပှၤလံးဘနၤဖိ တဒူၣ်, ပှၤဃ့ဘြိၣ်ဖိ တဒူၣ်, ပှၤမးဃလံဖိ တဒူၣ်, ပှၤမူၡံၤဖိ တဒူၣ်, ပှၤကိးရးဖိ တဒူၣ်လီၤ. 59 ဒီးစီၤကဃးန့ၣ် ထီၣ်ဖိ စီၤဧၤမရၣ်လီၤ. ဒီးစီၤဧၤမရၣ် အမါအမံၤမ့ၢ် နီၢ်ယိကဘ့ၣ်, စီၤလ့ၤဝံ အဖိမုၣ် လၢတၢ်ဆံးစၢ်န့ၢ် စီၤလ့ၤဝံ အဂီၢ် လၢအဲၤကူပတူး အပူၤလီၤ. ဒီး လၢစီၤဧၤမရၣ် အဂီၢ်န့ၣ် ဆံးစၢ်န့ၢ်ဝဲ လၢစီၤအၤဟရိၣ်, ဒီးစီၤမိၤၡ့, ဒီးအဒီပုၢ်ဝဲၢ်မုၣ် နီၢ်မံးရယၣ်လီၤ. 60 ဒီး လၢစီၤအၤဟရိၣ်အီၢ်န့ၣ် အိၣ်ဖျဲၣ်ဝဲ လၢစီၤနၤဒး, ဒီးစီၤအဘံဟူၤ, ဒီးစီၤအလၤဧစၢ်, ဒီးစီၤအံသမၢ်လီၤ. 61 ဒီးစီၤနၤဒး, ဒီးစီၤအဘံဟူၤ တုၤ အလုၢ်မ့ၣ်အူ လီၤဆီဒၣ်တၢ် လၢယွၤအမဲာ်ညါဒီး, သံဝဲလီၤ. 62 ဒီးပှၤ လၢအဘၣ် တၢ်ဂံၢ်အီၤ လၢအကျါန့ၣ်မ့ၢ် ပှၤခံကလး သၢကထိလီၤ. ပှၤခဲလၢာ်န့ၣ်မ့ၢ် ပှၤပိာ်ခွါ လၢအသးပှၢ်တလါ ဒီးအါန့ၢ် အန့ၣ်လီၤ. အဂ့ၢ်ဒ်အံၤ, တဘၣ် တၢ်ဂံၢ်အီၤ လၢပှၤအံၣ်စရ့လးဖိ အကျါဘၣ်. အဂ့ၢ်ဒ်အံၤ, တၢ် တဟ့ၣ်လီၤဘၣ်အီၤ လၢတၢ်န့ၢ်သါ လၢပှၤအံၣ်စရ့လးဖိ အကျါ နီတမံၤဘၣ်. 63 ပှၤတဖၣ်န့ၣ်မ့ၢ် ပှၤလၢအဘၣ် တၢ်ဂံၢ်အီၤ လၢစီၤမိၤၡ့, ဒီးပှၤလုၢ်တၢ်အဒိၣ် စီၤအလၤဧစၢ်, လၢအဂံၢ် ပှၤအံၣ်စရ့လးဖိ လၢမိၤအး အတၢ်ပျီပူၤ လၢထံကျိ ယၢ်ဒ့ၣ် အနံၤ သဃီၤ ဒီးယရံၤဃိလီၤ. 64 ဘၣ်ဆၣ်ဒီး လၢပှၤ လၢစီၤမိၤၡ့, ဒီးပှၤလုၢ်တၢ်အဒိၣ် စီၤအၤဟရိၣ် ဂံၢ်ဝဲ အကျါန့ၣ် ပှၤလၢအဂံၢ်ဝဲ လၢပှၤအံၣ်စရ့လးဖိ အကျါ ဖဲပှၢ်မုၢ်ကနၢ စံၤနါန့ၣ် တအိၣ်ဘၣ် နီတဂၤဘၣ်. 65 အဂ့ၢ်ဒ်အံၤ, ယွၤ စံးတ့ၢ်တၢ် လၢအဂ့ၢ်န့ၣ်, ကသံ သပှၢ်တၢၢ် လၢပှၢ်မုၢ်ကနၢလီၤ. ဒီးတအိၣ်လီၤတဲာ်ဘၣ် နီတဂၤဘၣ်. အိၣ်လီၤတဲာ်ထဲ စီၤယဖူန့ၤ အဖိခွါ စီၤကၤလ့း, ဒီးစီၤနိၣ် အဖိခွါ စီၤယိၤၡူလီၤ.


လံာ်စီၤမိၤၡ့ လွံၢ်ဘ့ၣ်တဘ့ၣ်. Numbers 27

1 ဒီးစီၤမနၤၡ့ၤ အဖိခွါ, စီၤမၤကံၢ် အဖိခွါ, စီၤကံးလဧး အဖိခွါ, စီၤဃ့ဖ့ၢ် အဖိခွါ, စီၤစလၤဖဃး အဖိမုၣ်တဖၣ် အိၣ်လၢစီၤယိၤသး အဖိခွါ စီၤမနၤၡ့ၤ အဒူၣ်တဖၣ် အကျါန့ၣ်, ဟဲဃီၤဝဲလီၤ. အအံၤမ့ၢ် အဖိမုၣ် အမံၤတဖၣ်, နီၢ်မၤလၤ, နီၢ်နိဧၤ, ဒီးနီၢ်ဃၤကလၤ, ဒီးနီၢ်မံးလကၤ, ဒီးနီၢ်တံးရစၢ်လီၤ. 2 ဒီးဆၢထၢၣ်ဝဲ လၢစီၤမိၤၡ့ အမဲာ်ညါ, ဒီး လၢပှၤလုၢ်တၢ်အဒိၣ် စီၤအလၤဧစၢ် အမဲာ်ညါ, ဒီး လၢပဒိၣ်တဖၣ်, ဒီးတၢ်အိၣ်ဖှိၣ် ခဲလၢာ် အမဲာ်ညါ ဖဲတၢ်အိၣ်ဖှိၣ် အဒဲ အကျဲစၢၤန့ၣ် ဒီးစံးဝဲဒၣ်, 3 ပပၢ် သံဝဲ လၢပှၢ်မုၢ်ကနၢ, ဒီးတအိၣ်ဘၣ် လၢပှၤ လၢအအိၣ်ဖှိၣ်ရိဖှိၣ်ထီဒါ ယွၤ အကျါ, လၢစီၤကိၤရး အတၢ်အိၣ်ဖှိၣ် အပူၤဘၣ်. မ့ၢ်အသံဝဲ လၢအတၢ်ဒဲးဘးဒၣ်ဝဲ အပူၤ, ဒီး အဖိခွါ တအိၣ်ဘၣ်. 4 မ့ၢ်ပပၢ် အဖိခွါ တအိၣ်ဘၣ်ဒီး, အမံၤ ကဘၣ် တၢ်တြူာ်ကွံာ်အီၤ လၢအပှၤဒူၣ်ဖိ အကျါန့ၣ်မ့ၢ် အဘၣ်မနုၤလဲၣ်. ဟ့ၣ်လီၤ ပှၤ လၢတၢ်န့ၢ်သါ လၢပဒီပုၢ်ဝဲၢ် အကျါန့ၣ် တက့ၢ်. 5 ဒီးစီၤမိၤၡ့ ဟဲစိာ် အဝဲသ့ၣ် အမူး ဆူ ယွၤအမဲာ်ညါလီၤ. 6 ဒီးယွၤ ကတိၤတၢ် ဒီးစီၤမိၤၡ့, ဒီးစံးဝဲဒၣ်, 7 စီၤစလၤဖဃး အဖိမုၣ်တဖၣ်န့ၣ် ကတိၤ တၢ်န့ၣ်မ့ၢ် အတီလီၤ. နဘၣ်ဟ့ၣ်လီၤအီၤ လၢတၢ်န့ၢ်သါ လၢအပၢ် အဒီပုၢ်ဝဲၢ် အကျါန့ၣ် သပှၢ်တၢၢ်, ဒီးနဘၣ်ဒုးန့ၢ်ဘၣ် အီၤ လၢအပၢ် အတၢ်န့ၢ်သါန့ၣ်လီၤ. 8 ဒီးနဘၣ်ကတိၤတၢ် ဒီးပှၤအံၣ်စရ့လးဖိ, ဒီးစံး, ပှၤမ့ၢ်သံဒီး အဖိခွါ မ့ၢ်တအိၣ်ဘၣ်ဒီး, သုဘၣ်ဒုးန့ၢ်ဘၣ် အတၢ်န့ၢ်သါ လၢအဖိမုၣ်လီၤ. 9 ဒီးအဖိမုၣ် မ့ၢ်တအိၣ်ဘၣ်ဒီး, သုဘၣ်ဟ့ၣ်လီၤ အတၢ်န့ၢ်သါန့ၣ် လၢအဒီပုၢ်ဝဲၢ်လီၤ. 10 ဒီးအဒီပုၢ်ဝဲၢ် မ့ၢ်တအိၣ်ဘၣ် ဒီး, သုဘၣ်ဟ့ၣ်လီၤ အတၢ်န့ၢ်သါန့ၣ် လၢအပၢ် အဒီပုၢ်ဝဲၢ်လီၤ. 11 ဒီးအပၢ် အဒီပုၢ်ဝဲၢ် မ့ၢ်တအိၣ်ဘၣ်ဒီး, သုဘၣ်ဟ့ၣ်လီၤ အတၢ်န့ၢ်သါ လၢအဘူးအတံၢ် လၢအဘူး ကတၢၢ် လၢအပှၤဒူၣ်ဖိ အကျါ, ဒီးကန့ၢ်ဘၣ်သါဝဲလီၤ. ဒီးအန့ၣ် ကကဲထီၣ် တၢ်စံၣ်ညီၣ် အလုၢ်အလၢ် လၢပှၤအံၣ်စရ့လးဖိ အဂီၢ်, ဒ်ယွၤ မၤလိာ် စီၤမိၤၡ့ အသိးန့ၣ်လီၤ. 12 ဒီးယွၤ စံးဘၣ် စီၤမိၤၡ့, လဲၤထီၣ်ဘး ကစၢၢ် ဧဘါရံၣ်န့ၣ်, ဒီးထံၣ်ဘၣ် ကီၢ်တဘ့ၣ် လၢယဟ့ၣ်လီၤ ပှၤအံၣ်စရ့လးဖိ တက့ၢ်. 13 ဒီးနထံၣ်ဘၣ် ဝံၤဒီး, နကဘၣ်ပာ်ဖှိၣ် ဒီးနပှၤဂီၢ်မုၢ်, ဒ်နဒီပုၢ်ဝဲၢ် စီၤအၤဟရိၣ် ဘၣ် တၢ်ပာ်ဖှိၣ် အီၤ အသိးန့ၣ်လီၤ. 14 အဂ့ၢ်ဒ်အံၤ, သုပူထီၣ် ယတၢ်မၤလိာ် လၢပှၢ်မုၢ်ကနၢ စံၣ် အပူၤ လၢတၢ်အိၣ်ဖှိၣ် အတၢ်တၢထီၣ်တၢလီၤ အပူၤ, ဖဲသုဂ့ၤပာ်စီဆှံယၤ အလီၢ် အိၣ်လၢအမဲာ်ညါ ဖဲထံန့ၣ်လီၤ. အဝဲန့ၣ်မ့ၢ် မရံၤဘါ အထံ လၢကၤဒ့ၣ် အပူၤ လၢပှၢ်မုၢ်ကနၢ စံၣ်န့ၣ်လီၤ. 15 ဒီးစီၤမိၤၡ့ ကတိၤတၢ် ဒီးယွၤ, ဒီးစံးဝဲဒၣ်, 16 မ်ယွၤ တၢ်ညၣ် ခဲလၢာ်အသး အကစၢ်န့ၣ် ပာ် ပှၤတဂၤ လၢတၢ်အိၣ်ဖှိၣ် အဖီခိၣ်, 17 လၢအကလဲၤထီၣ် လၢအမဲာ်ညါ, ဒီး လၢအကဟဲနုာ် လၢအမဲာ်ညါ, ဒီး လၢအကဒုးလဲၤထီၣ် အီၤ, ဒီး လၢအကဒုးဟဲနုာ်အီၤန့ၣ် တက့ၢ်, ဒ်သိး ယွၤ အတၢ်အိၣ်ဖှိၣ် အသု တမၤအသး ဒ်သိ လၢပှၤကွၢ်သိ တအိၣ်ဘၣ် အသိးတဂ့ၤန့ၣ် တက့ၢ်. 18 ဒီးယွၤ စံးဘၣ် စီၤမိၤၡ့, ဟံးန့ၢ် စီၤနိၣ် အဖိခွါ စီၤယိၤၡူ, ပှၤလၢသးန့ၣ် အိၣ်ဒီးအီၤ, ဒီးပာ် နစု လၢအလိၤ, 19 ဒီးပာ် အီၤ လၢပှၤလုၢ်တၢ်အဒိၣ် စီၤအလၤဧစၢ် အမဲာ်ညါ, ဒီး လၢတၢ်အိၣ်ဖှိၣ် ခဲလၢာ် အမဲာ်ညါ, ဒီးမၤလိာ်အီၤ လၢအမဲာ်ညါန့ၣ် တက့ၢ်. 20 ဒီးနဘၣ်ပာ် နလၤကပီၤ တနီၤ လၢအလိၤ, ဒ်သိး ပှၤအံၣ်စရ့လးဖိ အတၢ်အိၣ်ဖှိၣ် ခဲလၢာ် ကဒိကနၣ်အီၤလီၤ. 21 ဒီးအဝဲဒၣ် ဘၣ်ဆၢထၢၣ် လၢပှၤလုၢ်တၢ်အဒိၣ် စီၤအလၤဧစၢ် အမဲာ်ညါ လၢအကဃ့တၢ် လၢအဂီၢ် ဒ်တၢ်စံၣ်ညီၣ် ဘၣ်ဃးဒီး အူရံၣ် ဒီးတူမံၣ် အသိး, လၢယွၤအမဲာ်ညါလီၤ. ဖဲအထးခိၣ် အဝဲသ့ၣ် ဘၣ်လဲၤထီၣ်, ဒီးဖဲအထးခိၣ်န့ၣ် ဘၣ်ဟဲနုာ်, အဝဲဒၣ် ဒီးပှၤအံၣ်စရ့လးဖိ ခဲလၢာ် အိၣ်ဒီးအီၤ, ပှၤအိၣ်ဖှိၣ်ဖိ ခဲလၢာ်လီၤ. 22 ဒီးစီၤမိၤၡ့ မၤဝဲ ဒ်ယွၤ မၤလိာ်အီၤ အသိးန့ၣ်, ဒီးဟံးန့ၢ် စီၤယိၤၡူ, ဒီးပာ်အီၤ လၢပှၤလုၢ်တၢ်အဒိၣ် စီၤအလၤဧစၢ် အမဲာ်ညါ, 23 ဒီး လၢတၢ်အိၣ်ဖှိၣ် ခဲလၢာ် အမဲာ်ညါ, ဒီး ပာ် အစု လၢအလိၤ, ဒီးမၤလိာ်အီၤ, ဒ်ယွၤ မၤလိာ်တၢ် လၢစီၤမိၤၡ့ အစုပူၤ အသိးန့ၣ်လီၤ.


လံာ်စီၤမိၤၡ့ လွံၢ်ဘ့ၣ်တဘ့ၣ်. Numbers 28

1 ဒီးယွၤ ကတိၤတၢ် ဒီးစီၤမိၤၡ့, ဒီးစံးဝဲဒၣ်, 2 မၤလိာ် ပှၤအံၣ်စရ့လးဖိ ဒီး စံးဘၣ်အီၤ, ယတၢ်မၤဘူၣ်, ယ ကိၣ် လၢတၢ်လုၢ်မ့ၣ်အူ အဂီၢ်, တၢ်နၢမူ လၢယဂီၢ်န့ၣ် သုဘၣ်ပလီၢ် သုသး, ဒီးမၤဘူၣ်အီၤ လၢအဆၢအကတီၢ်ဒၣ်ဝဲန့ၣ်လီၤ. 3 ဒီးနဘၣ် စံးဘၣ်အီၤ, အအံၤမ့ၢ် တၢ်လုၢ်မ့ၣ်အူ လၢသုဘၣ်မၤဘူၣ် ယွၤ လၢအီၤန့ၣ်, သိဖိ တနံၣ်ဖိ အလၢအပှဲၤ ခံဒု, တနံၤဘၣ်တနံၤ, တၢ်လုၢ်မ့ၣ်အူ တထံၣ်ဃီလီၤ. 4 သိဖိတဒုန့ၣ် နဘၣ်လုၢ် လၢမုၢ်ဂီၤ, ဒီးသိဖိ ခံဒုတဒုန့ၣ် န ဘၣ်လုၢ် လၢမုၢ်ဟါ, 5 ဒီးကိၣ်ကမူၣ် တအ့ဖး ဆံဆဲၣ်ပူ တပူ လၢတၢ်မၤဘူၣ်ကိၣ် အဂီၢ် ဃါဃုာ်ဒီး သိတိၢ်အသး တဟံၣ် လွံၢ်ပူတပူလီၤ. 6 မ့ၢ်တၢ်လုၢ်မ့ၣ်အူ တထံၣ်ဃီ လၢတၢ်စံၣ်ညီၣ် လၢကစၢၢ် စံၤနါ အလိၤ, လၢတၢ်နၢမူ အဂီၢ်, တၢ်လုၢ်မ့ၣ်အူ လၢယွၤ အဂီၢ်လီၤ. 7 ဒီးတၢ်လုၢ် အီန့ၣ်မ့ၢ် တဟံၣ် လွံၢ်ပူတပူ လၢသိဖိ တဒု အဂီၢ်လီၤ. လၢတၢ်အလီၢ်စီဆှံ အပူၤန့ၣ်, နဘၣ်မၢ ပှၤလူလီၤ စပံးထံ, တၢ်လုၢ်အီ, လၢယွၤ အဂီၢ်လီၤ. 8 ဒီးသိဖိ ခံဒုတဒုန့ၣ် နဘၣ်လုၢ်အီၤ လၢမုၢ်ဟါလီၤ. ဒ်တၢ်မၤဘူၣ်ကိၣ် လၢမုၢ်ဂီၤ အသိး, ဒီးဒ်တၢ်လုၢ်အီ အသိးန့ၣ် နဘၣ်မၤဘူၣ်အီၤ, တၢ်လုၢ်မ့ၣ်အူ ဘၣ်ဃးဒီး တၢ်နၢမူ လၢယွၤ အဂီၢ်လီၤ. 9 ဒီး လၢအိၣ်ဘှံးအနံၤန့ၣ် သိဖိ တနံၣ်ဖိ အလၢအပှဲၤ ခံဒု, ဒီးကိၣ်ကမူၣ် ခံအ့စရိၣ် လၢတၢ်မၤဘူၣ်ကိၣ် အဂီၢ် ဃါဃုာ်ဒီး သိ, ဒီးအတၢ်လုၢ်အီလီၤ. 10 လၢတၢ်လုၢ်မ့ၣ်အူ တထံၣ်ဃီ ဒီးအတၢ်လုၢ်အီ အမဲာ်ညါန့ၣ်, တၢ်လုၢ်မ့ၣ်အူ ကိးအိၣ်ဘှံးအနံၤဒဲး ဘၣ်အိၣ်ဝဲလီၤ. 11 ဒီး လၢသုလါ အခီၣ်ထံးတဖၣ်န့ၣ် သုဘၣ်မၤဘူၣ် ယွၤ လၢတၢ်လုၢ်မ့ၣ်အူ, ဂီၤဖံးဖါဖိ ခံဒု, ဒီးသိဖါ တဒု, သိဖိ တနံၣ်ဖိ အလၢအပှဲၤ နွံဒု, 12 ဒီးကိၣ်ကမူၣ် သၢအ့စရိၣ်, တၢ်မၤဘူၣ်ကိၣ် ဃါဃုာ် ဒီးသိ လၢဂီၤဖံးဖါ တဒု အဂီၢ်, ဒီး ကိၣ်ကမူၣ် ခံအ့စရိၣ်, တၢ်မၤဘူၣ်ကိၣ် ဃါဃုာ် ဒီးသိ လၢသိဖါတဒု အဂီၢ်လီၤ. 13 ဒီးကိၣ်ကမူၣ် တအ့စရိၣ် ဃါဃုာ် ဒီးသိ, တၢ်မၤဘူၣ်ကိၣ် လၢသိဖိတဒု အဂီၢ်, တၢ်လုၢ်မ့ၣ်အူ, တၢ်နၢမူ, တၢ်လုၢ် လၢမ့ၣ်အူ လၢယွၤ အဂီၢ်လီၤ. 14 ဒီးအတၢ်လုၢ်အီန့ၣ်မ့ၢ် စပံးထံ ဖးဖီဟံၣ် လၢဂီၤဖံးဖါ တဒု အဂီၢ်, ဒီးတဟံၣ် သၢပူတပူ လၢသိဖါ တဒု အဂီၢ်, ဒီးတဟံၣ် လွံၢ်ပူတပူ လၢသိဖိ တဒု အဂီၢ်လီၤ. အဝဲန့ၣ်မ့ၢ် တၢ်လုၢ်မ့ၣ်အူ လၢတလါဘၣ်တလါ အဂီၢ် လၢဒီနံၣ်အလါတဖၣ် အဂီၢ်လီၤ. 15 ဒီး လၢတၢ်လုၢ် တထံၣ်ဃီ ဒီး အတၢ်လုၢ်အီ အမဲာ်ညါန့ၣ်, မဲာ်တဲးလဲးဖိတဒု ကဘၣ် တၢ်လုၢ်အီၤ လၢတၢ်လုၢ်တၢ်ဒဲးဘး အဂီၢ်လီၤ. 16 ဒီးလါခီၣ်ထံး လါထီၣ် တဆံလွံၢ်နံၤတနံၤန့ၣ်မ့ၢ် ယွၤ အတၢ်လဲၤကပာ်လီၤ. 17 ဒီးလါထီၣ် တဆံယဲၢ်နံၤ တနံၤန့ၣ်မ့ၢ် တၢ်မၤဘူၣ်လီၤ. ပှၤဘၣ်အီၣ် ကိၣ်တအိၣ်ဒီး ကိၣ်မံၣ်န့ၣ် နွံနံၤလီၤ. 18 မုၢ်ခီၣ်ထံးတနံၤန့ၣ်မ့ၢ် တၢ်မၤဘူၣ်စီဆှံ လီၤ. သုတဘၣ်မၤ တၢ်အကုၢ်အပှၤ အတၢ်မၤ နီတမံၤဘၣ်, 19 သုဘၣ်မၤဘူၣ်တၢ် လၢမ့ၣ်အူ, တၢ်လုၢ်မ့ၣ်အူ လၢယွၤအဂီၢ်, ဂီၤဖံးဖါဖိ ခံဒု, ဒီးသိဖါ တဒု ဒီးသိဖိ တနံၣ်ဖိ နွံဒု, ဘၣ်အိၣ် အလၢအပှဲၤ ဒီးသုလီၤ. 20 ဒီးအတၢ်မၤဘူၣ်ကိၣ်န့ၣ်မ့ၢ် ကိၣ်ကမူၣ်ဃါဃုာ် ဒီးသိလီၤ. သၢအ့စရိၣ် သုဘၣ်မၤဘူၣ် လၢဂီၤဖံးဖါတဒု အဂီၢ်, ဒီးခံ အ့စရိၣ် လၢသိဖါတဒု အဂီၢ်လီၤ. 21 ဒီးတအ့စရိၣ် လၢသိဖိ တဒု အဂီၢ်, တအ့စရိၣ် လၢသိဖိတဒု အဂီၢ်န့ၣ် နဘၣ်မၤဘူၣ် လၢသိဖိ နွံဒု အဂီၢ် စုာ်စုာ်, 22 ဒီးမဲာ်တဲးလဲး လၢတၢ်လုၢ်တၢ်ဒဲးဘး အဂီၢ် ဒ်သိး အကမၤ တၢ်ပူၤဖျဲး လၢသုဂီၢ် လီၤ. 23 လၢတၢ်လုၢ်မ့ၣ်အူ လၢမုၢ်ဂီၤ လၢအမ့ၢ် တၢ်လုၢ်မ့ၣ်အူ တထံၣ်ဃီ အမဲာ်ညါန့ၣ်, သုဘၣ်မၤဘူၣ်တၢ်တဖၣ်န့ၣ်လီၤ. 24 ဒ်တၢ်တဖၣ် အသိးန့ၣ် သုဘၣ်မၤ ကိးမုၢ်နံၤဒဲး နွံနံၤညါန့ၣ်, တၢ်လုၢ်မ့ၣ်အူ အတၢ်အီၣ်, တၢ်နၢမူ လၢယွၤ အဂီၢ်လီၤ. လၢတၢ်လုၢ်မ့ၣ်အူ တထံၣ်ဃီ ဒီးအတၢ်လုၢ်အီ အမဲာ်ညါန့ၣ်, သုဘၣ်မၤဘူၣ်အီၤလီၤ. 25 ဒီးနွံနံၤတနံၤန့ၣ် သုဘၣ်အိၣ်ဒီး တၢ်မၤဘူၣ်စီဆှံလီၤ. သုတဘၣ်မၤ တၢ်အကုၢ်အပှၤ အတၢ်မၤ နီတမံၤဘၣ်. 26 ဒီးတုၤ သုမၤဘူၣ်ယွၤ လၢတၢ်အီၣ်အသီ, လၢသုတၢ် နွံတဖၣ် အပူၤ လၢတၤသၣ်ဆိ အမုၢ်နံၤန့ၣ် သုဘၣ်အိၣ်ဒီး တၢ်မၤဘူၣ်စီဆှံလီၤ. သုတဘၣ်မၤ တၢ်အကုၢ်အပှၤ အတၢ်မၤ နီတမံၤဘၣ်. 27 ဒီးသုဘၣ်မၤဘူၣ် တၢ်လုၢ်မ့ၣ်အူ, လၢတၢ်နၢမူ လၢယွၤ အဂီၢ်, ဂီၤဖံးဖါဖိ ခံဒု, သိဖါ တဒု, သိဖိ တနံၣ်ဖိ နွံဒု, 28 ဒီးအတၢ်မၤဘူၣ်ကိၣ်, ကိၣ်ကမူၣ် ဃါဃုာ် ဒီးသိ, သၢအ့စရိၣ် လၢဂီၤဖံးဖိတဒု အဂီၢ်, ခံအ့စရိၣ် လၢသိဖါ တဒု အဂီၢ်, 29 တအ့စရိၣ် လၢသိဖိတဒု အဂီၢ်, တအ့စရိၣ် လၢသိဖိတဒု အဂီၢ်, လၢသိဖိနွံဒုအဂီၢ် စုာ်စုာ်, 30 ဒီးမဲာ်တဲးလဲးဖိ တဒု, ဒ်သိး အကမၤ တၢ်ပူၤဖျဲး လၢသုဂီၢ်လီၤ. 31 ဒီး လၢတၢ်လုၢ်မ့ၣ်အူ တထံၣ်ဃီ, ဒီးအတၢ်မၤဘူၣ် ကိၣ်, ဒီးအတၢ်လုၢ်တၢ်အီ အဖီခိၣ်န့ၣ်, သုဘၣ်မၤဘူၣ် အီၤ, ဒီးဘၣ်အိၣ် အလၢအပှဲၤ ဒီးသုလီၤ.


လံာ်စီၤမိၤၡ့ လွံၢ်ဘ့ၣ်တဘ့ၣ်. Numbers 29

1 ဒီးနွံလါ တလါထီၣ် တနံၤန့ၣ် သုဘၣ်အိၣ်ဒီး တၢ်မၤဘူၣ်စီဆှံလီၤ. သုတဘၣ်မၤ တၢ်အကုၢ်အပှၤ အတၢ်မၤ နီတမံၤဘၣ်. မ့ၢ်တၢ်အူကွဲၤ အမုၢ်တနံၤ လၢသုဂီၢ်လီၤ. 2 ဒီးသုဘၣ်လုၢ် တၢ်လုၢ်မ့ၣ်အူ လၢတၢ်နၢမူ လၢယွၤ အဂီၢ်, ဂီၤဖံးဖါဖိတဒု, သိဖါတဒု, သိဖိ တနံၣ်ဖိ အလၢအပှဲၤ နွံဒု, 3 ဒီးအတၢ်မၤဘူၣ်ကိၣ်, ကိၣ်ကမူၣ် ဃါဃုာ်ဒီး သိ, သၢအ့စရိၣ် လၢဂီၤဖံးဖါတဒု အဂီၢ်, ဒီးခံအ့စရိၣ် လၢသိဖါတဒု အဂီၢ်, 4 ဒီးတအ့စရိၣ် လၢသိဖိတဒု အဂီၢ် လၢသိဖိ နွံဒု အဂီၢ် စုာ်စုာ်, 5 ဒီးမဲာ်တဲးလဲးဖိ တဒု လၢတၢ်လုၢ်တၢ်ဒဲးဘး အဂီၢ်, ဒ်သိး အကမၤ တၢ်ပူၤဖျဲး လၢသုဂီၢ် လီၤ. 6 လၢန့ၣ် အဖီခိၣ်လါန့ၣ် အတၢ်လုၢ်မ့ၣ်အူ, ဒီးအတၢ်မၤဘူၣ်ကိၣ်, ဒီးတၢ်လုၢ်မ့ၣ်အူ တထံၣ်ဃီ, ဒီးအတၢ်မၤဘူၣ်ကိၣ် ဒီးအတၢ်လုၢ်အီတဖၣ်, ဒ်တၢ်စံၣ်ညီၣ် အသိး, လၢတၢ်နၢမူ အဂီၢ်, တၢ်လုၢ်မ့ၣ်အူ လၢယွၤ အဂီၢ်လီၤ. 7 ဒီးနွံလါ တလါထီၣ် ဆံဆဲၣ်နံၤတနံၤန့ၣ် သုဘၣ်အိၣ်ဒီး တၢ်မၤဘူၣ်စီဆှံ, ဒီးသုဘၣ်ဆီၣ်လီၤ သုသးလီၤ. သု တဘၣ်မၤ တၢ်မၤ နီတမံၤဘၣ်. 8 သုဘၣ်မၤဘူၣ် ယွၤ လၢတၢ်လုၢ်မ့ၣ်အူ, တၢ်နၢမူ, ဂီၤဖံးဖါဖိတဒု, သိဖါတဒု, သိဖိ တနံၣ်ဖိ နွံဒု, ဘၣ်အိၣ် အလၢအပှဲၤ ဒီးသု, 9 ဒီးအတၢ်မၤဘူၣ်ကိၣ်, ကိၣ်ကမူၣ် ဃါဃုာ်ဒီးသိ, သၢအ့စရိၣ် လၢဂီၤဖံးဖါတဒု အဂီၢ်, ဒီးခံအ့စရိၣ် လၢသိဖါတဒု အဂီၢ်, 10 တအ့စရိၣ် လၢသိဖိတဒု အဂီၢ်, လၢသိဖိ နွံဒု အဂီၢ် စုာ်စုာ်, 11 မဲာ်တဲးလဲးဖိတဒု လၢတၢ်လုၢ်တၢ်ဒဲးဘး အဂီၢ်လီၤ. လၢန့ၣ် အဖီခိၣ် တၢ်မၤပူၤဖျဲး အတၢ်လုၢ်တၢ်ဒဲးဘး, ဒီးတၢ်လုၢ်မ့ၣ်အူ တထံၣ်ဃီ, ဒီးအတၢ်မၤဘူၣ်ကိၣ်, ဒီးအတၢ်လုၢ်အီ အိၣ်ဝဲလီၤ. 12 ဒီးနွံလါတလါ တဆံယဲၢ်နံၤတနံၤန့ၣ် သုဘၣ်အိၣ်ဒီး တၢ်မၤဘူၣ်စီဆှံလီၤ. သုတဘၣ်မၤ တၢ်အကုၢ်အပှၤ အတၢ်မၤ နီတမံၤဘၣ်. ဒီးသုဘၣ်မၤဘူၣ်တၢ် လၢယွၤ နွံနံၤ လီၤ. 13 ဒီးသုဘၣ်မၤဘူၣ် တၢ်လုၢ်မ့ၣ်အူ, တၢ်လုၢ် လၢမ့ၣ်အူ, တၢ်နၢမူ လၢယွၤ အဂီၢ်, ဂီၤဖံးဖါဖိ တဆံသၢဒု, သိဖါခံဒု, သိဖိ တနံၣ်ဖိ တဆံလွံၢ်ဒု, ဘၣ်အိၣ် အလၢအပှဲၤ, 14 ဒီးအတၢ်မၤဘူၣ်ကိၣ်, ကိၣ်ကမူၣ် ဃါဃုာ်ဒီး သိ သၢအ့စရိၣ် လၢဂီၤဖံးဖါတဒု အဂီၢ်, လၢဂီၤဖံးဖါ တဆံသၢဒု အဂီၢ် စုာ်စုာ်, ခံအ့စရိၣ် လၢသိဖါတဒု အဂီၢ်, လၢသိဖါခံဒု အဂီၢ် စုာ်စုာ်, 15 ဒီးတအ့စရိၣ် လၢသိဖိတဒု အဂီၢ်, တအ့စရိၣ် လၢသိဖိတဒု အဂီၢ်, လၢသိဖိ တဆံလွံၢ်ဒု အဂီၢ် စုာ်စုာ်, 16 ဒီးမဲာ်တဲးလဲးဖိတဒု လၢတၢ်လုၢ်တၢ်ဒဲးဘး အဂီၢ်လီၤ. လၢန့ၣ် အဖီခိၣ် တၢ်လုၢ်မ့ၣ်အူ တထံၣ်ဃီ, အတၢ်မၤဘူၣ်ကိၣ်, ဒီးအတၢ်လုၢ်အီန့ၣ် အိၣ်ဝဲလီၤ. 17 ဒီးခံနံၤတနံၤန့ၣ်, ဂီၤဖံးဖါဖိ တဆံခံဒု, သိဖါခံဒု, သိဖိ တနံၣ်ဖိ အလၢအပှဲၤ တဆံလွံၢ်ဒု, 18 ဒီးအတၢ်မၤဘူၣ် ကိၣ်, ဒီးအတၢ်လုၢ်အီတဖၣ် လၢဂီၤဖံးဖါ အဂီၢ်, လၢသိ ဖါအဂီၢ်, ဒီး လၢသိဖိ အဂီၢ်, ဒ်အတၢ်ဂံၢ်အသိး, ဒ်တၢ်စံၣ်ညီၣ် အသိး, 19 ဒီးမဲာ်တဲးလဲးဖိ လၢတၢ်လုၢ်တၢ်ဒဲးဘး အဂီၢ်လီၤ. လၢန့ၣ် အဖီခိၣ် တၢ်လုၢ်မ့ၣ်အူ တထံၣ်ဃီ, ဒီးအတၢ်မၤဘူၣ်ကိၣ်, ဒီးအတၢ်လုၢ်အီ အိၣ်ဝဲလီၤ. 20 ဒီး လၢသၢနံၤတနံၤန့ၣ်, ဂီၤဖံးဖါဖိ တဆံတဒု, သိဖါ ခံဒု, သိဖိ တနံၣ်ဖိ အလၢအပှဲၤ တဆံလွံၢ်ဒု, 21 ဒီးအတၢ်မၤ ဘူၣ်ကိၣ်, ဒီးအတၢ်လုၢ်အီတဖၣ် လၢဂီၤဖံးဖါ အဂီၢ်, လၢသိဖါ အဂီၢ်, ဒီး လၢသိဖိ အဂီၢ်, ဒ်အတၢ်ဂံၢ် အသိး, ဒ်တၢ်စံၣ်ညီၣ်အသိး, 22 ဒီးမဲာ်တဲးလဲးတဒု လၢတၢ်လုၢ်တၢ်ဒဲးဘး အဂီၢ်လီၤ. လၢန့ၣ် အဖီခိၣ် တၢ်လုၢ်မ့ၣ်အူ တထံၣ်ဃီ, ဒီးအတၢ်မၤဘူၣ်ကိၣ်, ဒီးအတၢ်လုၢ်အီန့ၣ် အိၣ်ဝဲလီၤ. 23 ဒီး လၢလွံၢ်နံၤတနံၤန့ၣ်, ဂီၤဖံးဖါ ဆံဆဲၣ်ဒု, သိဖါခံ ဒု, သိဖိ တနံၣ်ဖိ အလၢအပှဲၤ တဆံလွံၢ်ဒု, 24 အတၢ်မၤဘူၣ်ကိၣ်, ဒီးအတၢ်လုၢ်အီတဖၣ် လၢဂီၤဖံးဖါ အဂီၢ်, လၢသိဖါ အဂီၢ်, ဒီး လၢသိဖိ အဂီၢ်, ဒ်အတၢ်ဂံၢ်အသိး, ဒ်တၢ်စံၣ်ညီၣ် အသိး, 25 ဒီးမဲာ်တဲးလဲးဖိ လၢတၢ်လုၢ်တၢ်ဒဲးဘး အဂီၢ်လီၤ. လၢန့ၣ် အဖီခိၣ် တၢ်လုၢ်မ့ၣ်အူ တထံၣ်ဃီ, ဒီး အတၢ်မၤဘူၣ်ကိၣ် ဒီးအတၢ်လုၢ်အီ အိၣ်ဝဲလီၤ. 26 ဒီးမုၢ်ယဲၢ်နံၤတနံၤန့ၣ်, ဂီၤဖံးဖါခွံဒု, သိဖါခံဒု, သိဖိ တနံၣ်ဖိ အလၢအပှဲၤ တဆံလွံၢ်ဒု, 27 ဒီးအတၢ်မၤဘူၣ်ကိၣ်, ဒီးအတၢ်လုၢ်အီတဖၣ် လၢဂီၤဖံးဖါ အဂီၢ်, လၢသိဖါ အဂီၢ်, ဒီး လၢသိဖိ အဂီၢ်, ဒ်အတၢ်ဂံၢ်အသိး, ဒ်တၢ်စံၣ်ညီၣ် အသိး, 28 ဒီးမဲာ်တဲးလဲး တဒု လၢတၢ်လုၢ်တၢ်ဒဲးဘး အဂီၢ် လီၤ. လၢန့ၣ် အဖီခိၣ် တၢ်လုၢ်မ့ၣ်အူ တထံၣ်ဃီ, ဒီးအတၢ်မၤဘူၣ်ကိၣ်, ဒီးအတၢ်လုၢ်အီ အိၣ်ဝဲလီၤ. 29 ဒီးမုၢ်ဃုနံၤတနံၤန့ၣ် ဂီၤဖံးဖါ ဃိးဒု, သိဖါ ခံဒု, သိဖိ တနံၣ်ဖိ အလၢအပှဲၤ တဆံလွံၢ်ဒု, 30 ဒီးအတၢ်မၤဘူၣ်ကိၣ်, ဒီးအတၢ်လုၢ်အီတဖၣ် လၢဂီၤဖံးဖါ အဂီၢ်, လၢသိဖါ အဂီၢ်, လၢသိဖိ အဂီၢ်, ဒ်အတၢ်ဂံၢ်အသိး, ဒ်တၢ်စံၣ်ညီၣ် အသိး, 31 ဒီးမဲာ်တဲးလဲးတဒု လၢတၢ်လုၢ်တၢ်ဒဲးဘး အဂီၢ် လီၤ. လၢန့ၣ် အဖီခိၣ် တၢ်လုၢ်မ့ၣ်အူ တထံၣ်ဃီ, အတၢ်မၤဘူၣ်ကိၣ်, ဒီးအတၢ်လုၢ်အီ အိၣ်ဝဲလီၤ. 32 ဒီးမုၢ်နွံနံၤတနံၤန့ၣ် ဂီၤဖံးဖါနွံဒု, သိဖါခံဒု, သိဖိ တနံၣ်ဖိ အလၢအပှဲၤ တဆံလွံၢ်ဒု, 33 ဒီးအတၢ်မၤဘူၣ်ကိၣ်, ဒီးအတၢ်လုၢ်အီတဖၣ် လၢဂီၤဖံးဖါ အဂီၢ်, လၢသိဖါ အဂီၢ်, ဒီး လၢသိဖိ အဂီၢ်, ဒ်အတၢ်ဂံၢ် အသိး, ဒ်တၢ်စံၣ်ညီၣ် အသိး, 34 ဒီးမဲာ်တဲးလဲး တဒု လၢတၢ်လုၢ်တၢ်ဒဲးဘး အဂီၢ် လီၤ. လၢန့ၣ် အဖီခိၣ် တၢ်လုၢ်မ့ၣ်အူ တထံၣ်ဃီ, အတၢ်မၤဘူၣ်ကိၣ်, ဒီးအတၢ်လုၢ်အီ အိၣ်ဝဲလီၤ. 35 မုၢ်ဃိးနံၤတနံၤန့ၣ် သုဘၣ်အိၣ်ဒီး တၢ်အိၣ်ဖှိၣ်ရိဖှိၣ် လီၤ. သုတဘၣ်မၤ တၢ်အကုၢ်အပှၤ အတၢ်မၤ နီတမံၤဘၣ်. 36 ဒီးသုဘၣ်မၤဘူၣ် တၢ်လုၢ်မ့ၣ်အူ, တၢ်လုၢ် လၢမ့ၣ်အူ, တၢ်နၢမူ လၢယွၤ အဂီၢ်, ဂီၤဖံးဖါ တဒု, သိဖါ တဒု, သိဖိ တနံၣ်ဖိ အလၢအပှဲၤ နွံဒု, 37 အတၢ်မၤဘူၣ် ကိၣ်, ဒီးအတၢ်လုၢ်အီ လၢဂီၤဖံးအဂီၢ်, လၢသိဖါအဂီၢ်, ဒီး လၢသိဖိတဖၣ် အဂီၢ်, ဒ်အတၢ်ဂံၢ်အသိး, ဒ်တၢ်စံၣ်ညီၣ်အသိး, 38 ဒီးမဲာ်တဲးလဲးတဒု လၢတၢ်လုၢ်တၢ်ဒဲးဘး အဂီၢ်လီၤ. လၢန့ၣ် အဖီခိၣ် တၢ်လုၢ်မ့ၣ်အူ တထံၣ်ဃီ, ဒီးအတၢ်မၤဘူၣ်ကိၣ်, ဒီးအတၢ်လုၢ်အီ အိၣ်ဝဲလီၤ. 39 ဒီးတၢ်တဖၣ်န့ၣ် သုဘၣ်မၤဘူၣ် လၢသုမၤဘူၣ် အဆၢ အကတီၢ် လၢတၢ်သ့ၣ်ပာ်အီၤ လၢသုတၢ်လုၢ်မ့ၣ်အူ အဂီၢ်, ဒီး လၢသုတၢ်မၤဘူၣ်ကိၣ် အဂီၢ်, ဒီး လၢသုတၢ်လုၢ် အီ, ဒီး လၢသုတၢ်လုၢ်မၤဃူမၤဖိး အဂီၢ်လီၤ. လၢန့ၣ် အဖီခိၣ် သုတၢ်မၤဘူၣ် ဘၣ်ဃးဒီး ဆိၣ်တၢ်, ဒီးသုမၤဘူၣ်တၢ်တဖၣ် အိၣ်ဝဲလီၤ. 40 ဒီးစီၤမိၤၡ့ စံးဘၣ်တဲဘၣ် ပှၤအံၣ်စရ့လးဖိ ဒ်ကယဲၢ် တၢ် လၢယွၤ မၤလိာ် စီၤမိၤၡ့ အသိးန့ၣ်လီၤ.


လံာ်စီၤမိၤၡ့ လွံၢ်ဘ့ၣ်တဘ့ၣ်. Numbers 30

1 ဒီးစီၤမိၤၡ့ ကတိၤတၢ် ဒီးပှၤဒူၣ်တဖၣ် အခိၣ်တဖၣ် လၢပှၤအံၣ်စရ့လးဖိ အဂ့ၢ်, ဒီးစံးဝဲဒၣ်, အအံၤမ့ၢ် တၢ် လၢယွၤ မၤလိာ်တၢ်, 2 ပှၤမ့ၢ်ဆိၣ် တၢ်ဆိၣ် လၢယွၤအဂီၢ် မ့ၢ်ဂ့ၤ, ဆိၣ်လီၤစၢဃာ်အသး မ့ၢ်ဂ့ၤ, တဘၣ်မၤဟးဂီၤ အတၢ်ကတိၤဘၣ်. ကဘၣ်မၤ ဒ်ကယဲၢ် တၢ် လၢအထီၣ်ဖျဲး လၢအထးခိၣ် အသိးန့ၣ်လီၤ. 3 ဒီးပိာ်မုၣ် လၢအသးစၢ် လၢအအိၣ် လၢပၢ် အဟံၣ် တဂၤန့ၣ်မ့ၢ် ဆိၣ်လီၤစၢဃာ်အသး လၢယွၤ အဂီၢ်ဒီး, 4 အပၢ် မ့ၢ် နၢ်ဟူ အဆိၣ်တၢ်, ဒီးတၢ် လၢအစၢဃာ်အသး လၢအီၤ, ဒီးအပၢ် မ့ၢ်အိၣ်ဘှီၣ်ကလာ်ဒီးအီၤ ဒီး, အတၢ်ဆိၣ်တၢ် ကအိၣ်ဂၢၢ်ဆိးကျၢၤ, ဒီး ကယဲၢ် တၢ် လၢအစၢဃာ်အသး လၢအီၤ တမံၤလၢ်လၢ်န့ၣ် ကအိၣ်ဂၢၢ်ဆိးကျၢၤလီၤ. 5 မ့မ့ၢ်မုၢ်တနံၤ လၢအနၢ်ဟူတၢ်န့ၣ် အပၢ် မ့ၢ်တအၢၣ်လီၤအီလီၤ ဘၣ်ဒီး, အတၢ်ဆိၣ် ဒီးအတၢ်စၢဃာ် လၢအစၢဃာ်အသးန့ၣ် တအိၣ်ဂၢၢ်ဆိးကျၢၤဘၣ် နီတမံၤဘၣ်, ဒီးယွၤကပျၢ် အတၢ်လီၤ. အဂ့ၢ်ဒ်အံၤ, အပၢ် တအၢၣ်လီၤအီလီၤဘၣ်လီၤ. 6 ဒီးမ့ၢ်အိၣ်ဒီး အဝၤ, ဒီးမ့ၢ်ဆိၣ်တၢ် မ့ၢ်ဂ့ၤ, မ့ၢ်မၤထီၣ်ဖျဲး လၢအထးခိၣ်, လၢတၢ် လၢအစၢဃာ်အသး တမံၤမံၤ မ့ၢ်ဂ့ၤ, 7 အဝၤမ့ၢ် နၢ်ဟူ, ဒီးမုၢ်တနံၤ လၢအနၢ်ဟူ မ့ၢ်အိၣ်ဘှီၣ်ကလာ်ဒီးအီၤ ဒီး, အတၢ်ဆိၣ် ကအိၣ်ဂၢၢ်ဆိးကျၢၤ, ဒီးအတၢ်စၢဃာ် လၢအစၢဃာ်အသး လၢအီၤ ကအိၣ်ဂၢၢ်ဆိးကျၢၤလီၤ. 8 ဒီးမုၢ်တနံၤ လၢအနၢ်ဟူ တၢ်န့ၣ်မ့ၢ် တအၢၣ်လီၤအီလီၤဘၣ်ဒီး, အတၢ်ဆိၣ် လၢအဆိၣ်ဝဲ, ဒီးတၢ် လၢအထီၣ်ဖျဲး လၢအထးခိၣ် လၢအစၢဃာ်အသး လၢအီၤန့ၣ် ကကဲထီၣ် တၢ်ကလီကလီ, ဒီးယွၤ ကပျၢ် အတၢ်လီၤ. 9 မ့မ့ၢ် ကယဲၢ် ပှၤမုၣ်ကမဲ, ဒီးပှၤပိာ်မုၣ် လၢအလီၤဖှၣ် ဒီး အဝၤ တဂၤလၢ်လၢ်န့ၣ် အတၢ်ဆိၣ် လၢအစၢဃာ်အသး လၢအီၤန့ၣ် ကအိၣ်ဂၢၢ်ဆိးကျၢၤ လၢအဂီၢ်လီၤ. 10 ဒီးမ့ၢ် ဆိၣ်တၢ် လၢအဝၤ အဟံၣ်ပူၤ မ့ၢ်ဂ့ၤ, မ့ၢ်စၢဃာ်အသး လၢတၢ်စၢဃာ် အိၣ်ဒီး တၢ်ဆိၣ် မ့ၢ်ဂ့ၤ, ဒီးအဝၤမ့ၢ် နၢ်ဟူဝဲ ဒီးအိၣ်ဘှီၣ်ကလာ်ဒီးအီၤ ဒီး, အဆိၣ်တၢ်ခဲလၢာ် ကအိၣ်ဂၢၢ်ဆိးကျၢၤ, 11 ဒီးအတၢ်စၢဃာ် လၢအစၢဃာ်အသး လၢအီၤန့ၣ် ကအိၣ်ဂၢၢ်ဆိးကျၢၤ ကိးမံၤဒဲးလီၤ. 12 မ့မ့ၢ် မုၢ်တနံၤ လၢအနၢ်ဟူဝဲန့ၣ် အဝၤ မ့ၢ်ပာ်အီၤ ကလီကလီ သပှၢ်တၢၢ်ဒီး, တၢ်ထီၣ်ဖျဲး လၢအထးခိၣ် လၢအဆိၣ်တၢ် အဂ့ၢ်မ့ၢ်ဂ့ၤ, လၢတၢ်စၢဃာ် လၢအစၢဃာ်အသး အဂ့ၢ် မ့ၢ်ဂ့ၤ, တအိၣ်ဂၢၢ်တဆိးကျၢၤဘၣ် နီတမံၤဘၣ်. အဝၤ မၤအီၤ ကလီကလီ, ဒီးယွၤကပျၢ် အတၢ်လီၤ. 13 ကယဲၢ် တၢ်ဆိၣ်ဒီး ကယဲၢ် တၢ်ဆိၣ် လၢအစၢဃာ်အီၤ ဒ်သိး အကဆိၣ်လီၤအသးန့ၣ် အဝၤ မၤဂၢၢ်မၤကျၢၤသ့, မ့တမ့ၢ်ဘၣ် မၤဟးဂူာ်မၤဟးဂီၤသ့လီၤ. 14 မ့မ့ၢ်အဝၤမ့ၢ် အိၣ်ဘှီၣ်ကလာ် ဒီးအီၤ တနံၤဘၣ်တနံၤဒီး, အတၢ်ဆိၣ် ခဲလၢာ်မ့ၢ်ဂ့ၤ, အတၢ်စၢဃာ် လၢအအိၣ် လၢအလိၤ ခဲလၢာ်မ့ၢ်ဂ့ၤ, ဒုးအိၣ်ဂၢၢ်ဆိးကျၢၤဝဲလီၤ. မုၢ်တနံၤ လၢအနၢ်ဟူဝဲန့ၣ်မ့ၢ် အအိၣ်ဘှီၣ်ကလာ်ဒီးအီၤ ဒီး, မ့ၢ်အဒုးအိၣ်ဂၢၢ်ဆိးကျၢၤဝဲလီၤ. 15 ဒီး လၢအနၢ်ဟူဝဲန့ၣ် အလီၢ်ခံန့ၣ်မ့ၢ် မၤဟးဂီၤအီၤ သပှၢ်တၢၢ်ဒီး, ကတူၢ်ဘၣ် ပိာ်မုၣ် အတၢ်အၢတၢ်သီလီၤ. 16 တၢ်တဖၣ်န့ၣ်မ့ၢ် တၢ်သိၣ်တၢ်သီ လၢယွၤ မၤလိာ် စီၤမိၤၡ့ လၢပှၤမါပှၤဝၤ အဘၢၣ်စၢၤ, ဒီး လၢအပၢ် ဒီးအဖိမုၣ် အသးစၢ် အိၣ်လၢအပၢ် အဟံၣ် အဘၢၣ်စၢၤန့ၣ်လီၤ.


လံာ်စီၤမိၤၡ့ လွံၢ်ဘ့ၣ်တဘ့ၣ်. Numbers 31

1 ဒီးယွၤ ကတိၤတၢ် ဒီးစီၤမိၤၡ့, ဒီး စံးဘၣ်အီၤ, 2 မၤအၢဆၢ ပှၤမံးဒယၣ်ဖိ လၢပှၤအံၣ်စရ့လးဖိ အဂီၢ် တက့ၢ်. လၢခံက့ၤ ဒီးနကဘၣ် တၢ်ပာ်ဖှိၣ်နၤ ဒီးနပှၤဂီၢ်မုၢ်လီၤ. 3 ဒီးစီၤမိၤၡ့ ကတိၤတၢ် ဒီးပှၤဂီၢ်မုၢ် ဒီးစံးဝဲဒၣ်, ဒုးသိးထီၣ် ပှၤတနီၤနီၤ လၢသုကျါ လၢစုကဝဲၤ လၢဒုးသုး အဂီၢ် တက့ၢ်, ဒီးမ်အလဲၤထီဒါ ပှၤမံးဒယၣ်ဖိ, ဒီးမၤအၢဆၢ ပှၤမံးဒယၣ်ဖိ လၢယွၤအဂီၢ် တက့ၢ်. 4 ပှၤတဒူၣ် အကျါ ပှၤတကထိ, ပှၤတဒူၣ် အကျါ ပှၤတကထိန့ၣ် သုဘၣ်မၢ အလဲၤဒုးသုး လၢပှၤအံၣ်စရ့လးဖိဒူၣ် ခဲလၢာ် အကျါလီၤ. 5 ဒီးနီၤဖးဝဲ လၢပှၤအံၣ်စရ့လးဖိ ခဲလၢာ် အကျါ တဒူၣ် တကထိ, တဒူၣ် တကထိ, ပှၤတဆံခံဒူၣ် အိၣ်ဒီး အစုကဝဲၤ လၢအဒုးသုး အဂီၢ်လီၤ. 6 ဒီးစီၤမိၤၡ့မၢ အလဲၤဒုးသုး, တဒူၣ် အကျါ ပှၤတကထိ, တဒူၣ် အကျါ ပှၤတကထိ, အဝဲသ့ၣ်တဖၣ်န့ၣ် ဒီးပှၤလုၢ်တၢ်အဒိၣ် စီၤအလၤဧစၢ် အဖိခွါ စီၤပံၤနဃၣ် ဒ်သိး အကဒုးသုး, အိၣ်ဒီး အတၢ်အပိး အလီစီဆှံ, ဒီးကွဲၤတဖၣ် လၢအစုပူၤလီၤ. 7 ဒီးဒုးသုး ဒီးပှၤမံးဒယၣ်ဖိ, ဒ်ယွၤ မၤလိာ် စီၤမိၤၡ့ အသိးန့ၣ် ဒီးမၤသံ ပှၤပိာ်ခွါ ခဲလၢာ်လီၤ. 8 ဒီး လၢပှၤ လၢအဘၣ် တၢ်မၤသံအီၤ အဂၤ အမဲာ်ညါန့ၣ်, မၤသံ မံးဒယၣ် အစီၤပၤတဖၣ် စီၤအဝံၤ, ဒီးစီၤရ့က့ၣ်, ဒီးစီၤစူၢ်, ဒီးစီၤဃူၢ်, ဒီးစီၤရ့ဘၤ, မံးဒယၣ် အစီၤပၤ ယဲၢ်ဂၤလီၤ. ဒီးစီၤဘဧိၢ် အဖိခွါ စီၤဘံးလၣ် စ့ၢ်ကီး မၤသံဝဲ လၢနးလီၤ. 9 ဒီးပှၤအံၣ်စရ့လးဖိ ဖီၣ်န့ၢ် မၢကဲကုၢ် ပှၤမံးဒယၣ်မုၣ်, ဒီးအဖိဆံးတဖၣ်, ဒီးမၤန့ၢ်ဆူၣ် ကယဲၢ် အဆၣ်ဖိကီၢ်ဖိ, ဒီး ကယဲၢ် အတၢ်ဖိတၢ်လံၤ, ဒီး ကယဲၢ် အစုလီၢ်အခီၣ်ခိၣ် ခဲလၢာ်လီၤ. 10 ဒီးဆူးထီၣ်ကွံာ်ဝဲ အခူအဝ့ၢ် ဖဲအအိၣ်အဆိး လၢအပူၤ ခဲလၢာ်, ဒီးအလီၢ်အိၣ်ဒီး အခိၣ်ဒူဂ့ၤ ခဲလၢာ်, လၢမ့ၣ်အူ လီၤ. 11 ဒီး လၢပှၤကညီ အကျါ မ့ၢ်ဂ့ၤ, လၢဆၣ်ဖိကီၢ်ဖိ အကျါ မ့ၢ်ဂ့ၤ, ဟံးန့ၢ်ဝဲ လၢတၢ်ဂုာ်န့ၢ် ခဲလၢာ်, ဒီးတၢ်မၤန့ၢ်ဆူၣ် ခဲလၢာ်လီၤ. 12 ဒီးဟဲစိာ်ပှၤ လၢအမၢကဲကုၢ်, ဒီးဆၣ်ဖိကီၢ်ဖိ လၢအမၤန့ၢ်ဆူၣ်, ဒီးတၢ်ဖိတၢ်လံၤ လၢအဂုာ်န့ၢ်န့ၣ်ဆူ စီၤမိၤၡ့ ဒီးပှၤလုၢ်တၢ်အဒိၣ် စီၤအလၤဧစၢ်, ဒီးပှၤအံၣ်စရ့လးဖိ အတၢ်အိၣ်ဖှိၣ် အအိၣ်, ဆူ ပှၤသူၣ်ဒဲအလီၢ် လၢမိၤအး အပျီပူၤ လၢအအိၣ် လၢထံယၢ်ဒ့ၣ် အနံၤ, သဃီၤဒီး ယရံၤဃိလီၤ. 13 ဒီးစီၤမိၤၡ့, ဒီးပှၤလုၢ်တၢ်အဒိၣ် စီၤအလၤဧစၢ်, ဒီး တၢ်အိၣ်ဖှိၣ် အပဒိၣ်တဖၣ် ခဲလၢာ်န့ၣ် လဲၤသဂၢၢ်ထီၣ် အီၤ လၢပှၤသူၣ်ဒဲအလီၢ် လၢခိလီၤ. 14 ဒီးစီၤမိၤၡ့ အသးထီၣ် ပှၤသုးမုၢ် အပှၤကွၢ်အီၤတဖၣ်, ဒီးပှၤတကထိ အခိၣ်တဖၣ်, ဒီးပှၤတကယၤ အခိၣ်တဖၣ် လၢအဟဲက့ၤထီၣ် လၢဒုးသုးလီၤ. 15 ဒီးစီၤမိၤၡ့ စံးဘၣ်အီၤ, သုဒုးမူဒံး ပှၤပိာ်မုၣ် ခဲလၢာ် စ့ၢ်ကီးဧါ, 16 ကွၢ်ကွၢ်, မ့ၢ် လၢစီၤဘံးလၣ် အတၢ်ကတိၤ သတးဒီး, အဝဲသ့ၣ်တဖၣ် ဒုးမၤကမၣ်ဘၣ် ပှၤအံၣ်စရ့လးဖိ လၢယွၤ လၢပဧိၢ် အတၢ်, ဒီးတၢ်သံသတြိာ် အိၣ်ထီၣ် လၢယွၤ အတၢ်အိၣ်ဖှိၣ် အကျါလီၤ. 17 ဒီးခဲကနံၣ်အံၤ မၤသံ ကယဲၢ် ပှၤပိာ်ခွါ လၢဖိဒံဖိသၣ် အကျါ, ဒီးမၤသံ ကယဲၢ် ပှၤပိာ်မုၣ် လၢအမံဃုာ် ဒီးပိာ်ခွါ, ဒီးသ့ၣ်ညါတ့ၢ် ပိာ်ခွါန့ၣ် ခဲလၢာ် တက့ၢ်. 18 မ့မ့ၢ် ကယဲၢ် ဖိသၣ်ပိာ်မုၣ် လၢအတမံဃုာ်ဘၣ် ဒီးပိာ်ခွါ, ဒီးတသ့ၣ်ညါဘၣ် ပိာ်ခွါ ခဲလၢာ်န့ၣ် ဒုးမူဒံးအီၤ လၢသုဂီၢ်ဒၣ်သုဝဲ တက့ၢ်. 19 ဒီးသုဝဲသ့ၣ်တဖၣ်န့ၣ် အိၣ်လၢပှၤသူၣ်ဒဲအလီၢ် လၢခိနွံနံၤ တက့ၢ်, ဒီး ကယဲၢ် ပှၤလၢအမၤသံ ပှၤတဂၤဂၤ, ဒီး ကယဲၢ် ပှၤလၢအထိးဘၣ် ပှၤ လၢအဘၣ် တၢ်မၤသံအီၤ တဂၤဂၤန့ၣ် မၤကဆှီထီၣ်သုသး ဒီးပှၤ လၢသုဖီၣ်န့ၢ် မၢကဲကုၢ်အီၤ, လၢသၢနံၤတနံၤ, ဒီး လၢနွံနံၤတနံၤ တက့ၢ်, 20 ဒီးမၤကဆှီထီၣ် သုကူသုသိး ခဲလၢာ်, ဒီး ကယဲၢ် တၢ် လၢအမၤဝဲ လၢတၢ်ဖံး, ဒီး ကယဲၢ် တၢ်မၤဝဲ လၢမဲာ်တဲးလဲး အဆူၣ်, ဒီး ကယဲၢ် တၢ်မၤဝဲ လၢသ့ၣ် ခဲလၢာ်န့ၣ် တက့ၢ်. 21 ဒီးပှၤလုၢ်တၢ်အဒိၣ် စီၤအလၤဧစၢ်န့ၣ် စံးဘၣ် ပှၤသုးဖိ လၢအလဲၤဒုးသုးတဖၣ်န့ၣ်, အအံၤမ့ၢ် တၢ်သိၣ်တၢ်သီ အတၢ်မၤလိာ် လၢစီၤမိၤၡ့န့ၣ်, 22 ထူဧိၤလွဲဧိၤ, ဒီးကျိၣ်ဧိၤစ့ဧိၤ, တိၢ်ဧိၤပှာ်ဧိၤ, ထးဧိၤတြၤဧိၤ, ပှာ်ဝါ ဒီးပှာ်သူ, 23 ကယဲၢ် တၢ် လၢအတူၢ်မ့ၣ်အူကဲန့ၣ် သုဘၣ်ဒုးခီဂာ်အီၤ လၢမ့ၣ်အူ ခဲလၢာ်, ဒီးကကဆှီထီၣ်လီၤ. ဘၣ်ဆၣ်ဒီး ကဘၣ် တၢ်မၤကဆှီအီၤ လၢတၢ်မၤကဆှီတၢ် အထံလီၤ. ဒီး ကယဲၢ် တၢ် လၢအတူၢ်မ့ၣ်အူ တကဲဘၣ်န့ၣ် သုဘၣ်ဒုး ခီဂာ်အီၤ လၢထံလီၤ. 24 ဒီးနွံနံၤတနံၤန့ၣ် သုဘၣ်ဆှုၣ် သုကူသုသိး, ဒီးသုကကဆှီထီၣ်, ဒီးသုကဟဲနုာ်ဘၣ် လၢပှၤသူၣ်ဒဲအလီၢ်ပူၤလီၤ. 25 ဒီးယွၤ ကတိၤတၢ် ဒီးစီၤမိၤၡ့, ဒီးစံးဝဲဒၣ်, 26 ပှၤကညီမ့ၢ်ဂ့ၤ, ဆၣ်ဖိကီၢ်ဖိမ့ၢ်ဂ့ၤ, ဂံၢ်န့ၢ် တၢ်မၤန့ၢ်ဆူၣ် အခိၣ်တဖၣ် နဲဒၣ် ဒီးပှၤလုၢ်တၢ်အဒိၣ် စီၤအလၤဧစၢ်, ဒီး အတၢ်အိၣ်ဖှိၣ် အပၢ်အခိၣ်တဖၣ်န့ၣ် တက့ၢ်. 27 ဒီးနီၤဖး တၢ်မၤန့ၢ်ဆူၣ် လၢခံပူ, တပူ လၢပှၤ လၢအဒုး တၢ်သ့, လၢအလဲၤဒုးသုးတဖၣ် အဂီၢ်, ဒီးတပူ လၢပှၤဂီၢ်မုၢ် လၢအအိၣ်တ့ၢ် အဂီၢ် တက့ၢ်. 28 ဒီးဟံးန့ၢ် အသွဲ လၢပှၤ လၢအလဲၤဒုးသုးတဖၣ် လၢယွၤ အဂီၢ် တက့ၢ်. လၢယဲၢ်ကယၤ အကျါ တပူ, လၢပှၤကညီ အကျါ မ့ၢ်ဂ့ၤ, လၢဂီၤဖံး အကျါ မ့ၢ်ဂ့ၤ, လၢကသ့ၣ်ယီၤ အကျါ မ့ၢ်ဂ့ၤ, လၢသိ ဒီးမဲာ်တဲးလဲး အကျါ မ့ၢ်ဂ့ၤ, ဟံးန့ၢ် တပူ လၢယဲၢ်ကယၤ အကျါန့ၣ် တက့ၢ်. 29 ဟံးန့ၢ်အီၤ လၢအဝဲသ့ၣ် အတဝာ် အကျါန့ၣ်, ဒီးဟ့ၣ်လီၤ ပှၤလုၢ်တၢ်အဒိၣ်, စီၤအလၤဧစၢ် လၢတၢ်ဝံၢ် လၢယွၤ အဂီၢ် တက့ၢ်. 30 ဒီး လၢပှၤအံၣ်စရ့လးဖိ အတဝာ် အကျါန့ၣ် နဘၣ်ဟံးန့ၢ် ယဲၢ်ဆံပူတပူ လၢပှၤကညီ အကျါ, လၢဂီၤဖံးအကျါ, လၢကသ့ၣ်ယီၤ အကျါ, ဒီး လၢသိ ဒီးမဲာ်တဲးလဲး အကျါ, လၢဆၣ်ဖိကီၢ်ဖိအဒၢ ခဲလၢာ် အကျါန့ၣ်, ဒီးဟ့ၣ်လီၤအီၤ လၢပှၤလ့ၤဝံဖိ လၢအကွၢ်ယွၤ အတၢ်အိၣ်အလီၢ်အတၢ် ကွၢ်လီၤ. 31 ဒီးစီၤမိၤၡ့, ဒီးပှၤလုၢ်တၢ်အဒိၣ် စီၤအလၤဧစၢ် မၤဝဲ ဒ်ယွၤ မၤလိာ် စီၤမိၤၡ့ အသိးန့ၣ်လီၤ. 32 ဒီးတၢ်ဂုာ်န့ၢ် လၢအအိၣ်လီၤတဲာ် လၢတၢ် လၢအမၤန့ၢ်ဆူၣ် လၢပှၤသုးဖိ ဖီၣ်န့ၢ်ဝဲန့ၣ်မ့ၢ် သိ ဃုကလီၤ ဒီးနွံကလး ဒီးယဲၢ်ကထိ, 33 ဒီးဂီၤဖံး နွံကလး ဒီးခံကထိ, 34 ဒီးကသ့ၣ်ယီၤ ဃုကလး ဒီးတကထိ, 35 ဒီးပှၤကညီ သၢကလး ခံကထိ လၢပိာ်မုၣ် လၢအတမံဃုာ်ဘၣ် ဒီးပှၤပိာ်ခွါ, ဒီးတသ့ၣ်ညါဘၣ် ပိာ်ခွါဘၣ်လီၤ. 36 ဒီးတဝာ် လၢအမ့ၢ် ပှၤလၢအလဲၤဒုးသုးတဖၣ် အဂီၢ်န့ၣ်မ့ၢ် သိသၢကလီၤ ဒီးသၢကလး ဒီး နွံကထိ ဒီးယဲၢ်ကယၤလီၤ. 37 ဒီးယွၤ အသွဲ လၢသိ အကျါန့ၣ်မ့ၢ် ဃုကယၤ ဒီးနွံဆံ ဒီးယဲၢ်ဒုလီၤ. 38 ဒီးဂီၤဖံးန့ၢ် အိၣ်ဝဲ သၢကလး ဒီး ဃုကထိလီၤ. ဒီးယွၤ အသွဲန့ၣ်မ့ၢ် နွံဆံခံဒု လၢအကျါလီၤ. 39 ဒီးကသ့ၣ်ယီၤ အိၣ်ဝဲ သၢကလး ဒီးယဲၢ်ကယၤလီၤ. ဒီး ယွၤအသွဲန့ၣ်မ့ၢ် ဃုဆံ ဒီးတဒု လၢအကျါလီၤ. 40 ဒီးပှၤကညီ အိၣ် တကလး ဒီးဃုကထိလီၤ. ဒီးယွၤအသွဲန့ၣ်မ့ၢ် သၢဆံခံဂၤ လၢအကျါလီၤ. 41 ဒီးစီၤမိၤၡ့ ဟ့ၣ်သွဲန့ၣ်, ယွၤ အတၢ်ဝံၢ်, လၢပှၤလုၢ်တၢ်အဒိၣ် စီၤအလၤဧစၢ်, ဒ်ယွၤ မၤလိာ် စီၤမိၤၡ့ အသိးန့ၣ်လီၤ. 42 ဒီး လၢပှၤအံၣ်စရ့လး အတၢ်တဝာ်, လၢစီၤမိၤၡ့ မၤနီၤဖးကွံာ် ဒီးပှၤ လၢအဒုးသုးတဖၣ်န့ၣ်, 43 (ဒီးတၢ်အိၣ်ဖှိၣ် အတၢ်တဝာ်န့ၣ်မ့ၢ် သိ သၢကလီၤ ဒီးသၢကလး ဒီးနွံကထိ ဒီးယဲၢ်ကယၤ, 44 ဒီးဂီၤဖံး သၢကလး ဒီးဃုကထိ, 45 ဒီးကသ့ၣ်ယီၤ သၢကလး ဒီးယဲၢ်ကယၤ, 46 ဒီးပှၤကညီ တကလး ဃုကထိ), 47 ဒီးပှၤအံၣ်စရ့လးဖိ အတၢ်တဝာ်န့ၣ် လၢပှၤကညီ အကျါ မ့ၢ်ဂ့ၤ, လၢဆၣ်ဖိကီၢ်ဖိ အကျါ မ့ၢ်ဂ့ၤ, စီၤမိၤၡ့ ဟံးန့ၢ် အပူ ယဲၢ်ဆံ အကျါ တပူ, ဒီးဟ့ၣ်လီၤဝဲ လၢပှၤလ့ၤဝံဖိ လၢအကွၢ် ယွၤ အတၢ်အိၣ်အလီၢ် အတၢ်ကွၢ်တဖၣ်န့ၣ်, ဒ်ယွၤ မၤလိာ် စီၤမိၤၡ့ အသိးန့ၣ်လီၤ. 48 ဒီးပှၤကွၢ်တၢ်, ပှၤလၢအအိၣ်ဝဲ လၢပှၤသုးဖိ တကထိတဖၣ် အဖီခိၣ်, ပှၤတကထိ အခိၣ်တဖၣ်, ပှၤတကယၤ အခိၣ်တဖၣ်န့ၣ် ဟဲဝဲဆူ စီၤမိၤၡ့ အအိၣ်, 49 ဒီးစံးဘၣ် စီၤမိၤၡ့, နခ့နပှၤ ဂံၢ် ပှၤသုးဖိ အတၢ်ဂံၢ် လၢအအိၣ် လၢပဖီလာ်, ဒီးတဟါမၢ်ဘၣ် နီတဂၤဘၣ်, 50 မၤသးဒ်န့ၣ်ဒီး ပဟဲစိာ် တဂၤ အဂီၢ်ဒၣ်ဝဲ, တဂၤ အဂီၢ်ဒၣ်ဝဲ, အတၢ်မၤ ဘူၣ်ယွၤ လၢတၢ် လၢပထံၣ်န့ၢ် လၢကယၢထူ အကျါ, ထံ ဖှံၣ်တိၢ်ပီၤ, ပသံး, တၢ်အကွီၤ, ဒီးထံဧိၤဖဲဧိၤ, ဒ်သိး အကမၤ တၢ်ပူၤဖျဲး လၢပသး အဂီၢ် လၢယွၤအမဲာ်ညါလီၤ. 51 ဒီးစီၤမိၤၡ့ ဒီးပှၤလုၢ်တၢ်အဒိၣ် စီၤအလၤဧစၢ် ဟံးန့ၢ် ထူဧိၤလွဲဧိၤ လၢအီၤ, မ့ၢ်တၢ်ကယၢကယဲတ့အသး ခဲလၢာ် လီၤ. 52 ဒီး ကယဲၢ် တၢ်မၤဘူၣ်န့ၣ် အထူ လၢပှၤသုးဖိတကထိ အခိၣ်တဖၣ်, ဒီးပှၤသုးဖိတကယၤ အခိၣ်တဖၣ် မၤဘူၣ်ဝဲန့ၣ်မ့ၢ် ၡက့လး တကလး ဒီး ဃုကထိ ဒီးနွံကယၤ ဒီးယဲၢ်ဆံလီၤ. 53 (ပှၤသုးဖိ မၤန့ၢ်ဆူၣ်တၢ် တဂၤ လၢအဂီၢ်ဒၣ်ဝဲ, တဂၤ လၢအဂီၢ်ဒၣ်ဝဲလီၤ). 54 ဒီးစီၤမိၤၡ့ ဒီးပှၤလုၢ်တၢ်အဒိၣ် စီၤအလၤဧစၢ်န့ၣ် ဟံးန့ၢ် ထူဧိၤလွဲဧိၤ လၢပှၤသုးဖိတကထိ အခိၣ်တဖၣ်, ဒီး လၢပှၤသုးဖိတကယၤ အခိၣ်တဖၣ်, ဒီးဟဲစိာ်ဝဲဆူ တၢ်အိၣ်ဖှိၣ် အဒဲပူၤ, တၢ်သ့ၣ်နီၣ်ထီၣ်က့ၤ လၢပှၤအံၣ်စရ့လးဖိ အဂီၢ် လၢယွၤအမဲာ်ညါလီၤ.


လံာ်စီၤမိၤၡ့ လွံၢ်ဘ့ၣ်တဘ့ၣ်. Numbers 32

1 ဒီးပှၤရူၤဘ့ၣ်ဖိ, ဒီးပှၤကးဖိ အိၣ်ဒီး ဆၣ်ဖိကီၢ်ဖိ အဒၢ အါအါကလဲာ်လီၤ. ဒီးထံၣ်ဘၣ် ကီၢ်ယၤစ့ၢ် ဒီးကီၢ်ကံးလဧး, ဒီးကွၢ်ကွၢ်, တၢ်အလီၢ်န့ၣ်မ့ၢ် ဆၣ်ဖိကီၢ်ဖိ အလီၢ်လီၤ. 2 ဒီးပှၤကးဖိ, ဒီးပှၤရူၤဘ့ၣ်ဖိ ဟဲကတိၤတၢ် ဒီးစီၤမိၤၡ့, ဒီးပှၤလုၢ်တၢ်အဒိၣ် စီၤအလၤဧစၢ်, ဒီးတၢ်အိၣ်ဖှိၣ် အပဒိၣ်တဖၣ်, ဒီးစံးဝဲဒၣ်, 3 ဧးတၤရိး, ဒီးဒံၤဘိၣ်, ဒီးယၤစ့ၢ်, ဒီးနံးမရၤ, ဒီးဃ့ၡဘိၣ်, ဒီးအ့လဧၤလ့ၤ, ဒီးစဘၣ်, ဒီးနဘိ, ဒီးဘဧိၣ်, 4 ကီၢ် လၢယွၤ ကျီကွံာ် လၢပှၤအံၣ်စရ့လးဖိ အတၢ်အိၣ်ဖှိၣ် အမဲာ်ညါန့ၣ်မ့ၢ် ဆၣ်ဖိကီၢ်ဖိအကီၢ်, ဒီးနခ့နပှၤတဖၣ်အံၤ အိၣ်ဒီး ဆၣ်ဖိကီၢ်ဖိလီၤ. 5 ဒီး စံးဝဲဒၣ်, ပမ့ၢ်အိၣ်ဒီး တၢ်ဘျုးတၢ်ဖှိၣ် လၢနမဲာ်ညါဒီး, မ် တၢ်ဟ့ၣ်လီၤ နခ့နပှၤ လၢကီၢ်အံၤ လၢတၢ်ဟံးဃာ် အဂီၢ် တက့ၢ်, မ်တၢ်သုတဒုးခီဂာ် ပှၤ လၢထံယၢ်ဒ့ၢ် တဂ့ၤ. 6 ဒီးစီၤမိၤၡ့ စံးဘၣ် စီၤကးအဖိ, ဒီးစီၤရူၤဘ့ၣ် အဖိ, သုဒီပုၢ်ဝဲၢ် ကလဲၤဒုးသုး, သုကဆ့ၣ်နီၤ ဖဲအံၤ စ့ၢ်ကီးဧါ, 7 သု မၤစၢ်လီၤ ပှၤအံၣ်စရ့လးဖိ အသး အဂံၢ်အဘါ ဒ်သိးအသု တလဲၤခီဂာ်တၢ် ဆူ ထံဧိၤကီၢ်ဧိၤ လၢယွၤ ဟ့ၣ်လီၤအီၤန့ၣ်မ့ၢ် အဘၣ်မနုၤလဲၣ်. 8 လၢယမၢ သုပၢ်တဖၣ် လဲၤတၢ် လၢကၤဒ့ၣ်ဘၢ်န့ ဒ်သိး အကကွၢ် ထံဧိၤကီၢ်ဧိၤန့ၣ် အဝဲသ့ၣ် မၤဝဲ ဒ်န့ၣ်လီၤ. 9 ဒီးလဲၤဝဲဆူ အ့ၡကိၤလး အကျိ, ဒီးထံၣ်ဘၣ် ထံဧိၤကီၢ်ဧိၤန့ၣ်, ဒီးမၤစၢ်လီၤ ပှၤအံၣ်စရ့လးဖိအသး အဂံၢ်အဘါ, ဒ်သိး အသု တလဲၤနုာ် လၢထံဧိၤကီၢ်ဧိၤ လၢယွၤ ဟ့ၣ်လီၤအီၤ တဂ့ၤလီၤ. 10 ဒီးယွၤအသးထီၣ် ကဲၤထီၣ်ဘၣ်အီၤ လၢမုၢ်တနံၤန့ၣ်, ဒီးဆိၣ်လီၤအသး ဒီးစံးဝဲဒၣ်, 11 မ့ၢ်မး ပှၤလၢအဟးထီၣ် လၢကီၢ်အဲၤကူပတူး လၢအသးပှၢ် အနံၣ် ခံဆံ ဒီးဆူ အဖီခိၣ်, တဘၣ်ထံၣ်ဘၣ် ထံဧိၢ်ကီၢ်ဧိၤ လၢယဆိၣ်လီၤယသး လၢအဂ့ၢ် ဒီးစီၤအၤဘြၤဟၣ်, ဒီးစီၤအံၤစဲး, ဒီးစီၤယၤကိာ် နီတဂၤဘၣ်, (အဂ့ၢ်ဒ်အံၤ, တပိာ်ဘၣ်ယခံ လၢလၢပှဲၤပှဲၤဘၣ်). 12 ကထံၣ်ဘၣ်ဝဲ ထဲစီၤယဖူန့ၤ အဖိခွါ စီၤကၤလ့ၤ, ဒီးစီၤနိၣ် အဖိခွါ စီၤယိၤၡူဧိၤလီၤ. မ့ၢ်အပိာ် ယွၤအခံ လၢလၢပှဲၤပှဲၤ အဃိလီၤ. 13 ဒီးယွၤအသးထီၣ် ကဲၤထီၣ်ဘၣ် အံၣ်စရ့လး, ဒီးမၢ အဟးဝ့ၤဝီၤတၢ် လၢပှၢ်မုၢ်ကနၢ အနံၣ် လွံၢ်ဆံ တုၤ ပှၤတစိၤ လၢအမၤ တၢ်အၢ လၢယွၤအမဲာ်ညါန့ၣ် လၢာ်ကွံာ်ဝဲ လီၤ. 14 ဒီးကွၢ်ကွၢ်, သုဂဲၤဆၢထၢၣ် လၢသုပၢ်တဖၣ် အလီၢ်, ပှၤတၢ်ဒဲးဘးဖိ အတၢ်အါထီၣ်, ဒ်သိး သုကမၤဒိၣ်ထီၣ်ဒံး ယွၤအသးထီၣ်ဆူၣ်ဘၣ် ပှၤအံၣ်စရ့လးဖိန့ၣ်လီၤ. 15 အဂ့ၢ်ဒ်အံၤ, သုမ့ၢ်ဃၣ်ကဒါသုသး လၢအပိာ်အခံဒီး, အဝဲဒၣ် ကလဲၤသဒၣ် ကဒီးအီၤ လၢပှၢ်မုၢ်ကနၢ, ဒီးသုကမၤဟးဂီၤ ပှၤဂီၢ်မုၢ် ခဲလၢာ်လီၤ. 16 ဒီးအဝဲသ့ၣ် သုးဘူးအသး ဆူအအိၣ်, ဒီးစံးဝဲဒၣ်, ဖဲအံၤ ပကမၤ သိ ဒီးမဲာ်တဲးလဲး အကရၢတဖၣ် လၢဆၣ်ဖိကီၢ်ဖိအဒၢ အဂီၢ်, ဒီးဝ့ၢ်တဖၣ် လၢဖိဒံဖိသၣ် အဂီၢ်, 17 မ့မ့ၢ်ပဝဲဒၣ် ပကစၢ်ဒၣ်ပဝဲ ပကလဲၤချ့ချ့ အိၣ်ဒီး ပစုကဝဲၤ လၢပှၤအံၣ်စရ့လးဖိ အမဲာ်ညါ တုၤ ပဒုးလဲၤနုာ်အီၤဆူ အလီၢ်လီၤ. ဒီးပဖိဒံဖိသၣ် ကအိၣ်ကဆိး လၢဝ့ၢ်တဖၣ် အိၣ်ဒီး အခိၣ်ဒူ လၢပှၤကီၢ်ဖိ အဃိလီၤ. 18 ပှၤအံၣ်စရ့လးဖိ တချုးန့ၢ်ဒံးဘၣ် အတၢ်န့ၢ်သါ တဂၤလၢ်လၢ်န့ၣ် ဒီး, ပ တဟဲက့ၤဘၣ်ဆူ ပဟံၣ်ပဃီဘၣ်, 19 အဂ့ၢ်ဒ်အံၤ, ပတန့ၢ်ဘၣ်သါ တၢ် လၢယၢ်ဒ့ၣ် ဝၢ်ဘးခီ, လၢပမဲာ်ညါဘၣ်, အဂ့ၢ်ဒ်အံၤ, ပန့ၢ်ဘၣ်သါ တၢ်အိၣ်လၢယၢ်ဒ့ၣ် လၢအံၤတခီ လၢမုၢ်ထီၣ်တခီလီၤ. 20 ဒီးစီၤမိၤၡ့ စံးဘၣ်အီၤ, သုမ့ၢ်မၤ တၢ်န့ၣ်တမံၤ, သုမ့ၢ် လဲၤဒုးသုး အိၣ်ဒီး သုစုကဝဲၤ လၢယွၤအမဲာ်ညါ, 21 ဒီးသုမ့ၢ် လဲၤခီဂာ် ယၢ်ဒ့ၣ် အိၣ်ဒီး သုစုကဝဲၤ ခဲလၢာ် လၢယွၤ အမဲာ်ညါ, တုၤလီၤ အဟီထီၣ်ကွံာ် အဒုၣ်အဒါ လၢအမဲာ်ညါ, 22 ဒီးကီၢ်ဖိ ဃၣ်ဝဲ လၢယွၤအမဲာ်ညါဒီး လၢအလီၢ်ခံန့ၣ် သုကဟဲက့ၤဒီး သုတၢ်ဒဲးဘး တအိၣ်ဘၣ် လၢယွၤအမဲာ်ညါဒီး လၢအံၣ်စရ့လး အမဲာ်ညါဘၣ်, ဒီးကီၢ်အံၤ ကကဲထီၣ် သုတၢ်န့ၢ်သါ လၢယွၤအမဲာ်ညါလီၤ. 23 မ့မ့ၢ်သုမ့ၢ် တမၤဘၣ် ဒ်န့ၣ်ဘၣ်ဒီး, ကွၢ်ကွၢ်, သုမၤကမၣ်ဘၣ်လံ ယွၤလံ. ဒီးသ့ၣ်ညါသုဝဲ လၢသုတၢ်ဒဲးဘး ကထံၣ်န့ၢ်သုန့ၣ် တက့ၢ်. 24 မၤခူဧိၤဝ့ၢ်ဧိၤ လၢသုဖိဒံဖိသၣ် အဂီၢ်, ဒီး ကရၢတဖၣ် လၢသုသိ ဒီးမဲာ်တဲးလဲး အဂီၢ်, ဒီးတၢ် လၢအထီၣ်ဖျဲး လၢသုထးခိၣ်န့ၣ် မၤတက့ၢ်. 25 ဒီးပှၤကးဖိ, ဒီးပှၤရူၤဘ့ၣ်ဖိ ကတိၤတၢ် ဒီးစီၤမိၤၡ့ ဒီးစံးဝဲဒၣ်, နခ့နပှၤ ကမၤ ဒ်ပကစၢ် မၤလိာ်ဝဲ အသိးန့ၣ်လီၤ. 26 ပဖိဒံဖိသၣ်, ပဖိပမါ, ပသိပမဲာ်တဲးလဲး, ဒီးပဆၣ်ဖိကီၢ်ဖိအဒၢ ခဲလၢာ်န့ၣ် ကအိၣ်ဘၣ်ဖဲန့ၣ် လၢကံးလဧး အဝ့ၢ်တဖၣ် အပူၤလီၤ. 27 မ့မ့ၢ် နခ့နပှၤ ကလဲၤခီဂာ်တၢ်, အိၣ်ဒီး အစုကဝဲၤ ကိးဂၤဒဲး, လၢယွၤအမဲာ်ညါ ဒ်သိး အကဒုးသုး ဒ်ပကစၢ် စံးဝဲ အသိးန့ၣ်လီၤ. 28 ဒီးစီၤမိၤၡ့ မၤလိာ် ပှၤလုၢ်တၢ်အဒိၣ် စီၤအလၤဧစၢ်, ဒီးစီၤနိၣ် အဖိခွါ စီၤယိၤၡူ, ဒီးပှၤအံၣ်စရ့လးဖိ အဒူၣ်တဖၣ် အပၢ်အခိၣ်တဖၣ် လၢအဝဲသ့ၣ် အဂ့ၢ်အကျိၤ, 29 ဒီးစီၤမိၤၡ့ စံးဝဲဒၣ်, ပှၤကးဖိ, ဒီးပှၤရူၤဘ့ၣ်ဖိ မ့ၢ်ခီဂာ် ယၢ်ဒ့ၣ် ဒီးသု, အိၣ်ဒီး အစုကဝဲၤ ဒ်သိး အကဒုးသုး လၢယွၤအမဲာ်ညါ ကိးဂၤဒဲး, ဒီးပှၤကီၢ်ဖိ ဃၣ်ဝဲ လၢသုမဲာ်ညါဒီး, သု ဘၣ်ဟ့ၣ်လီၤအီၤ လၢကီၢ်ကံးလဧး လၢအတၢ်န့ၢ်သါ လီၤ. 30 မ့မ့ၢ် အဝဲသ့ၣ် မ့ၢ်တခီဂာ်ဘၣ်တၢ် ဒီးသု, အိၣ်ဒီး အစုကဝဲၤဘၣ်ဒီး, ဘၣ်န့ၢ်သါတၢ် လၢသုကျါ လၢကီၢ်ကနၤဧၣ် အပူၤလီၤ. 31 ဒီးပှၤကးဖိ, ဒီးပှၤရူၤဘ့ၣ်ဖိတဖၣ် စံးဆၢတၢ် ဒီးစံးဝဲဒၣ်, ဒ်ယွၤ စံးဘၣ် နခ့နပှၤ အသိးန့ၣ် ပကမၤ ဒ်န့ၣ်သိး လီၤ. 32 ပကလဲၤခီဂာ်တၢ် အိၣ်ဒီး ပစုကဝဲၤ လၢယွၤအမဲာ်ညါ, ဆူ ကီၢ်ကနၤဧၣ် အပူၤ, ဒ်သိး ပတၢ်န့ၢ်သါ လၢယၢ်ဒ့ၣ် လၢအံၤတခီ ကကဲဒၣ် ပတၢ်လီၤ. 33 ဒီးစီၤမိၤၡ့ ဟ့ၣ်လီၤ ပှၤကးဖိ, ဒီးပှၤရူၤဘ့ၣ်ဖိ, ဒီးစီၤယိၤသး အဖိခွါ စီၤမနၤၡ့ၤ တခီဒူၣ်န့ၣ် လၢပှၤအမိၢ်ဖိ အစီၤပၤ စံဃိၣ် အဘီမုၢ်, ဒီးဘၤၡၣ် အစီၤပၤ ဧိာ် အဘီမုၢ်, ထံဧိၤကီၢ်ဧိၤ ဒီးအခူအဝ့ၢ်တဖၣ် လၢအဃၢၤ, ဝ့ၢ်တဖၣ် လၢကီၢ်ပူၤ ဝးတရံးဝဲလီၤ. 34 ဒီးပှၤကးအဖိ တ့ ဒံၤဘိၣ်, ဒီးဧးတၤရိး, ဒီးဧရိၤဧ့ၢ်, 35 ဒီးဧးတရိးၡိဖၣ်, ဒီးယၤဧစ့ၢ်, ဒီးယၤကဘၤ, 36 ဒီး ဘ့ၤသနံးမရၤ, ဒီးဘ့ၤသဟၤရံၣ်, ဝ့ၢ်တဖၣ် အိၣ်ဒီး အခိၣ်ဒူ, ဒီးမၤ သိ ဒီးမဲာ်တဲးလဲး အကရၢတဖၣ်လီၤ. 37 ဒီးပှၤရူၤဘ့ၣ်ဖိ တ့ ဃ့ၡဘိၣ်, ဒီးအ့လဧၤလ့ၤ, ဒီးကံးရယးသံၣ်, 38 ဒီးနဘိၤ, ဒီးဘဧၤလးမဧိၣ်, (အမံၤ လဲအသး), ဒီးစံးဘမၤလီၤ. ဒီးဝ့ၢ် လၢအတ့ဝဲန့ၣ် ယုၢ်အမံၤ လၢအဂၤတဖၣ်န့ၣ်လီၤ. 39 ဒီးမနၤၡ့ၤ အဖိခွါ စီၤမၤကံၢ် အဖိတဖၣ် လဲၤဝဲဆူ ကံးလဧး, ဒီးမၤန့ၢ်ဝဲ, ဒီးဟီထီၣ်ကွံာ် ပှၤအမိၢ်ဖိ လၢအအိၣ် လၢအပူၤလီၤ. 40 ဒီးစီၤမိၤၡ့ ဟ့ၣ်လီၤ ကံးလဧး လၢမနၤၡ့ၤ အဖိခွါ စီၤမၤကံၢ်, ဒီးအဝဲဒၣ် အိၣ်ဝဲဆိးဝဲ လၢအပူၤလီၤ. 41 ဒီးမနၤၡ့ၤ အဖိခွါ စီၤယၤအံၢ် လဲၤမၤန့ၢ် တဝီတဖၣ်, ဒီး ယုၢ်အမံၤ လၢဃၤဝီးယၤအံၢ်လီၤ. 42 ဒီးစီၤနိဘၤ လဲၤမၤန့ၢ် ကနး, ဒီးအတဝီတဖၣ်, ဒီးယုၢ် အမံၤ လၢနိဘၤ, ဒ်အမံၤဒၣ်ဝဲ အသိးန့ၣ်လီၤ.


လံာ်စီၤမိၤၡ့ လွံၢ်ဘ့ၣ်တဘ့ၣ်. Numbers 33

1 အအံၤမ့ၢ် ပှၤအံၣ်စရ့လးဖိ အလဲၤတၢ် လၢအဟးထီၣ်ကွံာ် လၢကီၢ်အဲၤကူပတူး အပူၤ ဒီး အသုးမုၢ် လၢစီၤမိၤၡ့, ဒီးစီၤအၤဟရိၣ် အစုပူၤလီၤ. 2 ဒီးစီၤမိၤၡ့ ကွဲးနီၣ်အဟး တၢ်တဖၣ်, ဒ်အလဲၤတၢ် အသိး ဖဲယွၤ အထးခိၣ်လီၤ. ဒီး အအံၤမ့ၢ် အလဲၤတၢ် ဒ်အဟးတၢ် အသိးန့ၣ်လီၤ. 3 ဒီးလါခီၣ်ထံး တဆံယဲၢ်နံၤတနံၤန့ၣ် ဟးထီၣ်ဝဲ လၢရၤမစ့လီၤ. ဘူၣ်လဲၤကပာ် ပူၤကွံာ် တနံၤန့ၣ် ပှၤအံၣ်စရ့လးဖိ ဟးထီၣ်ကွံာ် လၢအစုယူာ်ထီၣ်အသး လၢပှၤအဲၤကူပတူးဖိ ခဲလၢာ် အမဲာ်ညါလီၤ. 4 ဒီးပှၤအဲၤကူပတူးဖိ ခူၣ်လီၤကွံာ် အဖိဝဲၢ်ကိ ခဲလၢာ် လၢယွၤ ကျီသံကွံာ်အီၤ လၢအကျါလီၤ. ဒီးယွၤ ဒုးဟဲဘၣ် တၢ်စံၣ်ညီၣ် လၢအကစၢ်တဖၣ် အလိၤ စ့ၢ်ကီး လီၤ. 5 ဒီးပှၤအံၣ်စရ့လးဖိ ဟးထီၣ်ကွံာ် လၢရၤမစ့န့ၣ်, ဒီး သူၣ် အဒဲ လၢစူးကိၤသးလီၤ. 6 ဒီးဟးထီၣ်ကွံာ် လၢစူးကိးသးန့ၣ်, ဒီးသူၣ်ဒဲ လၢအ့သၣ် လၢအအိၣ် လၢပှၢ်မုၢ်ကနၢ အဃၢၤလီၤ. 7 ဒီးဟးထီၣ်ကွံာ် လၢအ့သၣ်န့ၣ်, ဒီးက့ၤက့ၤဆူ ပံၤဟဃံရိး လၢအအိၣ်ဝဲ လၢဘဧၤလးစဖိၣ် အမဲာ်ညါ, ဒီးသူၣ် အဒဲသဃီၤ ဒီးမံးကဒိးလးလီၤ. 8 ဒီးဟးထီၣ်ကွံာ် လၢပံၤဟဃံရိး, ဒီးခီဂာ် ပီၣ်လဲၣ် အသးကံၢ်ပူၤဆူ ပှၢ်မုၢ်ကနၢ, ဒီးလဲၤဝဲ သၢနံၤကျဲ လၢပှၢ်မုၢ်ကနၢ အ့သၣ် အပူၤ, ဒီးသူၣ် ဒဲ လၢမၤရၤလီၤ. 9 ဒီးဟးထီၣ်ကွံာ် လၢမၤရၤန့ၣ်, ဒီးလဲၤတုၤ လၢအ့လံၣ် လီၤ. ဒီး လၢအ့လံၣ် အပူၤန့ၣ် ထံပူၤ တဆံခံပူၤ အိၣ်ဝဲ, ဒီး သ့ၣ်စူၣ်ပလိၣ် အထံး နွံဆံလီၤ. ဒီးသူၣ် အဒဲ ဖဲန့ၣ်လီၤ. 10 ဒီးဟးထီၣ်ကွံာ် လၢအ့လံၣ်န့ၣ်, ဒီးသူၣ် ဒဲ လၢပီၣ်လဲၣ်ဂီၤ အနံၤလီၤ. 11 ဒီးဟးထီၣ်ကွံာ် လၢပီၣ်လဲၣ်ဂီၤ အနံၤန့ၣ်, ဒီးသူၣ် ဒဲ လၢပှၢ်မုၢ်ကနၢစံၤလီၤ. 12 ဒီးဟးထီၣ်ကွံာ် လၢပှၢ်မုၢ်ကနၢစံၤန့ၣ်, ဒီးသူၣ် ဒဲ လၢဒၤဖကၤ အပူၤလီၤ. 13 ဒီးဟးထီၣ်ကွံာ် လၢဒၤဖကၤန့ၣ်, ဒီးသူၣ် ဒဲ လၢအၤလူၣ် အပူၤလီၤ. 14 ဒီးဟးထီၣ်ကွံာ် လၢအၤလူၣ်န့ၣ်, ဒီးသူၣ် ဒဲ လၢရဖံၤဒံၣ် အပူၤ, ဖဲထံ လၢပှၤဂီၢ်မုၢ် ကအီဝဲ အဂီၢ် တအိၣ်ဘၣ်. 15 ဒီးဟးထီၣ်ကွံာ် လၢရဖံၤဒံၣ်န့ၣ်, ဒီးသူၣ် ဒဲ လၢပှၢ်မုၢ်ကနၢ စံၤနါ အပူၤလီၤ. 16 ဒီးဟးထီၣ်ကွံာ် လၢပှၢ်မုၢ်ကနၢ စံၤနါ, ဒီးသူၣ် ဒဲ လၢကံးဘြိၤဟးတဝၤ အပူၤလီၤ. 17 ဒီးဟးထီၣ်ကွံာ် လၢကံးဘြိၤဟးတဝၤန့ၣ်, ဒီးသူၣ် ဒဲ လၢဃစ့ရိး အပူၤလီၤ. 18 ဒီးဟးထီၣ်ကွံာ် လၢဃစ့ရိးန့ၣ်, ဒီးသူၣ် ဒဲ လၢရံးသမၤ အပူၤလီၤ. 19 ဒီးဟးထီၣ်ကွံာ် လၢရံးသမၤန့ၣ်, ဒီးသူၣ် ဒဲ လၢရံးမိၣ်ပ့ၤရး အပူၤလီၤ. 20 ဒီးဟးထီၣ်ကွံာ် လၢရံးမိၣ်ပ့ၤရးန့ၣ်, ဒီးသူၣ် ဒဲ လၢလံးဘနၤ အပူၤလီၤ. 21 ဒီးဟးထီၣ်ကွံာ် လၢလံးဘနၤန့ၣ်, ဒီးသူၣ် ဒဲ လၢရံးစၤ အပူၤလီၤ. 22 ဒီးဟးထီၣ်ကွံာ် လၢရံးစၤန့ၣ်, ဒီးသူၣ် ဒဲ လၢကဟ့လသၤ အပူၤလီၤ. 23 ဒီးဟးထီၣ်ကွံာ် လၢကဟ့လသၤန့ၣ်, ဒီးသူၣ် ဒဲ လၢကစၢၢ် ၡၤဖၢ် အလိၤလီၤ. 24 ဒီးဟးထီၣ်ကွံာ် လၢကစၢၢ် ၡၤဖၢ်န့ၣ်, ဒီးသူၣ် ဒဲ လၢဃရၤဒါ အပူၤလီၤ. 25 ဒီးဟးထီၣ်ကွံာ် လၢဃရၤဒါန့ၣ်, ဒီးသူၣ် ဒဲ လၢမၤကဟ့လိး အပူၤလီၤ. 26 ဒီးဟးထီၣ်ကွံာ် လၢမၤကဟ့လိးန့ၣ်, ဒီးသူၣ် ဒဲ လၢတၤဃး အပူၤလီၤ. 27 ဒီးဟးထီၣ်ကွံာ် လၢတၤဃးန့ၣ်, ဒီးသူၣ် ဒဲ လၢတၤရး အပူၤလီၤ. 28 ဒီးဟးထီၣ်ကွံာ် လၢတၤရးန့ၣ်, ဒီးသူၣ် ဒဲ လၢမံးသကၤ အပူၤလီၤ. 29 ဒီးဟးထီၣ်ကွံာ် လၢမံးသကၤန့ၣ်, ဒီးသူၣ် ဒဲ လၢဃၤၡမိနၤ အပူၤလီၤ. 30 ဒီးဟးထီၣ်ကွံာ် လၢဃၤၡမိနၤန့ၣ်, ဒီးသူၣ် ဒဲ လၢမိၤစ့ရိး အပူၤလီၤ. 31 ဒီးဟးထီၣ်ကွံာ် လၢမိၤစ့ရိးန့ၣ်, ဒီးသူၣ် ဒဲ လၢဘန့ယၤကၣ် အပူၤလီၤ. 32 ဒီးဟးထီၣ်ကွံာ် လၢဘန့ယၤကၣ်န့ၣ်, ဒီးသူၣ် ဒဲ လၢဃိးရဟးကံဒ့း အပူၤလီၤ. 33 ဒီးဟးထီၣ်ကွံာ် လၢဃိးရဟးကံဒ့းန့ၣ်, ဒီးသူၣ် ဒဲ လၢယးတဘၤသၤ အပူၤလီၤ. 34 ဒီးဟးထီၣ်ကွံာ် လၢယးတဘၤသၤန့ၣ်, ဒီးသူၣ် ဒဲ လၢဧဘြိနၤ အပူၤလီၤ. 35 ဒီးဟးထီၣ်ကွံာ် လၢဧဘြိနၤန့ၣ်, ဒီးသူၣ် ဒဲ လၢဧ့စယိၣ်က့းဘ့ၢ် အပူၤလီၤ. 36 ဒီးဟးထီၣ်ကွံာ် လၢဧ့စယိၣ်က့းဘ့ၢ်န့ၣ်, ဒီးသူၣ် ဒဲ လၢပှၢ်မုၢ်ကနၢ စံၣ် လၢအမ့ၢ် ကၤဒ့ၣ်လီၤ. 37 ဒီးဟးထီၣ်ကွံာ် လၢကၤဒ့ၣ်န့ၣ်, ဒီးသူၣ် ဒဲ လၢကစၢၢ် ဃိၢ် အလိၤ လၢအအိၣ် လၢကီၢ်အဒိၣ်ကတၢၢ်န့ၣ်လီၤ. 38 ဒီးပှၤလုၢ်တၢ်အဒိၣ် စီၤအၤဟရိၣ် လဲၤထီၣ်ဘး ကစၢၢ် ဃိၢ်, ဒ်ယွၤ မၤလိာ်ဝဲ အသိးန့ၣ်, ဒီးပှၤအံၣ်စရ့လးဖိ ဟးထီၣ်ကွံာ် လၢကီၢ်အဲၤကူပတူး အလီၢ်ခံ အနံၣ် လွံၢ်ဆံနံၣ် တနံၣ်, လါ ယဲၢ်လါတလါ, လါထီၣ်တနံၤန့ၣ် သံဝဲ ဖဲန့ၣ်လီၤ. 39 ဒီး လၢစီၤအၤဟရိၣ် သံဝဲ လၢကစၢၢ်ဃိၢ် အလိၤန့ၣ် အသးပှၢ်တ့ၢ် တကယၤ ဒီးခံဆံသၢနံၣ်လီၤ. 40 ဒီးပှၤကနၤဧၣ်ဖိ အစီၤပၤဧရး, လၢအအိၣ်ဝဲ လၢကလံၤထံးတခီ လၢကီၢ်ကနၤဧၣ် အပူၤန့ၣ် နၢ်ဟူဝဲ လၢပှၤအံၣ်စရ့လးဖိ ဟဲဝဲလီၤ. 41 ဒီးဟးထီၣ်ကွံာ် လၢကစၢၢ်ဃိၢ်န့ၣ်, ဒီးသူၣ် ဒဲ လၢစးလမိနၤ အပူၤလီၤ. 42 ဒီးဟးထီၣ်ကွံာ် လၢစးလမိနၤန့ၣ်, ဒီးသူၣ် ဒဲ လၢပူၤနိၣ် အပူၤလီၤ. 43 ဒီးဟးထီၣ်ကွံာ် လၢပူၤနိၣ်န့ၣ်, ဒီးသူၣ် ဒဲ လၢအိဘိး အပူၤလီၤ. 44 ဒီးဟးထီၣ်ကွံာ် လၢအိဘိးန့ၣ်, ဒီးသူၣ်ဒဲ လၢဧ့ၤယ့ဟိးဘၤရံၣ် အပူၤ, အိၣ်လၢမိၤအး အဃၢၤလီၤ. 45 ဒီးဟးထီၣ်ကွံာ် လၢဧ့ၤယ့န့ၣ်, ဒီးသူၣ် ဒဲ လၢဒံဘိၣ်ကး အပူၤလီၤ. 46 ဒီးဟးထီၣ်ကွံာ် လၢဒံဘိၣ်ကးန့ၣ်, ဒီးသူၣ် ဒဲ လၢဧၤလမိၣ်ဒံးဘလၤသံၣ် အပူၤလီၤ. 47 ဒီးဟးထီၣ်ကွံာ် လၢဧၤလမိၣ်ဒံးဘလၤသံၣ်န့ၣ်, ဒီး သူၣ် ဒဲ လၢဧဘါရံၣ် အကစၢၢ်လိၤ လၢအအိၣ် လၢနဘိ အမဲာ်ညါလီၤ. 48 ဒီးဟးထီၣ်ကွံာ် လၢဧဘါရံၣ် အကစၢၢ်ကလိန့ၣ် ဒီး သူၣ် ဒဲ လၢမိၤအး အပျီပူၤ လၢထံယၢ်ဒ့ၣ် အနံၤသဃီၤဒီး ယရံၤဃိလီၤ. 49 ဒီးသူၣ် ဒဲ လၢယၢ်ဒ့ၣ် အနံၤ လၢဘ့းယၤယၡံမိး ပၢၢ်လၢအဘ့းလၡံးထံၣ် အိၣ်လၢမိၤအး အပျီပူၤလီၤ. 50 ဒီးယွၤ ကတိၤတၢ် ဒီးစီၤမိၤၡ့ လၢမိၤအး အပျီပူၤ လၢထံ ယၢ်ဒ့ၣ် အနံၤ သဃီၤ ဒီးယရံၤဃိ, ဒီးစံးဝဲဒၣ်, 51 ကတိၤတၢ် ဒီးပှၤအံၣ်စရ့လးဖိ ဒီး စံးဘၣ်အီၤ, တုၤ သုခီဂာ် ထံယၢ်ဒ့ၣ်ဆူ ကီၢ်ကနၤဧၣ် အပူၤ ဒီး, 52 သုဘၣ်ဟီထီၣ်ကွံာ် ပှၤကီၢ်ဖိ ခဲလၢာ် လၢယမဲာ်ညါ, ဒီးမၤဟးဂီၤကွံာ် အတၢ်ဂီၤထူၣ်ကလာ် ခဲလၢာ်, ဒီးမၤဟးဂီၤကွံာ် အတၢ်ဂီၤသိအသး ခဲလၢာ်, ဒီးမၤလီၤပှီၢ်ကွံာ် အလီၢ်ထီၣ်ထီတဖၣ်လီၤ. 53 ဒီးသုဘၣ်မၤန့ၢ် ကီၢ်, ဒီးအိၣ်ဒီး ဆိး လၢအပူၤလီၤ. အဂ့ၢ်ဒ်အံၤ, ယဟ့ၣ်လီၤသု လၢကီၢ်န့ၣ် ဒ်သိး သုကမၤန့ၢ် အီၤလီၤ. 54 ဖးတၢ် သတးဒီး, သုဘၣ်နီၤဖး ထံဧိၤကီၢ်ဧိၤ အဆၢ လၢတၢ်န့ၢ်သါ လၢသုဒူၣ်တဖၣ် အဂီၢ်လီၤ. လၢပှၤအါတက့ၢ်တဖၣ်န့ၣ် သုဘၣ်ဟ့ၣ်အီၤ လၢတၢ်န့ၢ်သါတၢ် လၢအအါ, ဒီးပှၤ လၢအစှၤတက့ၢ်တဖၣ်န့ၣ် သုဘၣ်ဟ့ၣ် အီၤ လၢတၢ်န့ၢ်သါတၢ် လၢအစှၤလီၤ. ပှၤဘၣ်အိၣ်လၢအလီၢ်, ဖဲ အဂီၢ်လီၤဘၣ် လၢဖးတၢ်လီၤ. ဒ်သုပၢ် အဒူၣ်တဖၣ် အသိးန့ၣ်, သုကန့ၢ်ဘၣ်သါတၢ်လီၤ. 55 မ့မ့ၢ်သုမ့ၢ် တဟီထီၣ်ကွံာ် ပှၤကီၢ်ဖိ လၢသုမဲာ်ညါဘၣ် ဒီး, တၢ်ကမၤအသး လၢပှၤ လၢသုဒုးအိၣ်လီၤတဲာ်တဖၣ်န့ၣ် ကကဲထီၣ် တၤဆှုၣ် လၢသုမဲာ်ပူၤ, ဒီးတၤဆှုၣ် တၤမဲ လၢသုကပၤပူၤ, ဒီးကမၤကိၢ်မၤဂီၤသု လၢကီၢ်ပူၤ ဖဲ သုအိၣ်သုဆိး လၢအပူၤလီၤ. 56 ဒီးတၢ်ကမၤအသး လၢယ ကမၤသု, ဒ်ယပာ်ယသး လၢယကမၤအီၤ အသိးန့ၣ်လီၤ.


လံာ်စီၤမိၤၡ့ လွံၢ်ဘ့ၣ်တဘ့ၣ်. Numbers 34

1 ဒီးယွၤ ကတိၤတၢ် ဒီးစီၤမိၤၡ့, ဒီးစံးဝဲဒၣ်, 2 မၤလိာ် ပှၤအံၣ်စရ့လးဖိ ဒီး စံးဘၣ်အီၤ, တုၤ သုလဲၤနုာ် လၢကီၢ်ကနၤဧၣ် အပူၤ ဒီး, (အန့ၣ် ကကဲထီၣ် တၢ်န့ၢ်သါအီၤ, ကီၢ်ကနၤဧၣ် ဒီးအဃၢၤတဖၣ်န့ၣ်), 3 သုတၢ် လၢကလံၤထံးတခီန့ၣ် ကအိၣ်လၢပှၢ်မုၢ်ကနၢ စံၣ် လၢအဒိၣ် အဃၢၤ, ဒီးသုကီၢ်အဃၢၤ လၢကလံၤထံးတခီန့ၣ် ကမ့ၢ် ပီၣ်လဲၣ် အံသၣ် အကတၢၢ် လၢမုၢ်ထီၣ်တခီလီၤ. 4 ဒီးသုကီၢ်အဃၢၤန့ၣ် ကဃၣ်ဝဲ လၢကလံၤထံးတခီ ဆူ ဧးကရးဘံၣ် အတၢ်စိခိၣ်, ဒီးလဲၤထီၣ်ဆူ စံၣ်, ဒီး အကတၢၢ် လၢကလံၤထံးတခီန့ၣ် ကအိၣ်လၢကၤဒ့ၣ်ဘၢ်န့, ဒီးကလဲၤဒံး ပၢၢ်လၢဃစၢ်အးဒၢ်, ဒီးလဲၤထီၣ်ဆူ ဧၤစမိၣ်လီၤ. 5 ဒီးကီၢ်အဃၢၤန့ၣ် ကလဲၤတရံး လၢဧၤစမိၣ် ပၢၢ်လၢအဲၤကူပတူး အထံမိၢ်ပှၢ်, ဒီး အကတၢၢ်န့ၣ် ကအိၣ်လၢပီၣ်လဲၣ်နံၤန့ၣ်လီၤ. 6 ဒီးကီၢ်အဃၢၤ လၢမုၢ်နုာ်တခီန့ၣ် သုကအိၣ်ဒီး ပီၣ်လဲၣ်ဖးဒိၣ် လၢအဃၢၤ အဂီၢ်လီၤ. အဝဲန့ၣ် ကကဲထီၣ် သု ကီၢ်အဃၢၤ လၢမုၢ်နုာ်တခီလီၤ. 7 ဒီးအအံၤ ကကဲထီၣ် သုကီၢ်အဃၢၤ လၢကလံၤစိး, လၢပီၣ်လဲၣ်ဖးဒိၣ်န့ၣ် သုဘၣ်ထိၣ်တၢ် ပၢၢ်လၢကစၢၢ်ဃိၢ် လီၤ. 8 ဒီး လၢကစၢၢ်ဃိၢ်န့ၣ် သုဘၣ်ထိၣ်တၢ် ပၢၢ်လၢတၢ်လဲၤနုာ် လၢဃမါသး, ဒီးအဃၢၤ ကလဲၤထီၣ်ဆူ စဒး, 9 ဒီးဆူစံးဖြၣ်, ဒီး အကတၢၢ်န့ၣ် ကအိၣ်လၢဃစၢ်ဧ့နၣ်လီၤ. အန့ၣ် ကကဲထီၣ် သုကီၢ်အဃၢၤ လၢကလံၤစိးတခီလီၤ. 10 ဒီးသုဘၣ်ထိၣ် သုကီၢ်အဃၢၤ လၢမုၢ်ထီၣ်တခီ လၢဃစၢ်ဧ့နၣ် ပၢၢ်လၢၡဖၣ်လီၤ. 11 ဒီးအဃၢၤန့ၣ် ကလဲၤလီၤ လၢၡဖၣ် ပၢၢ်လၢရံးဘလၤ အိၣ်လၢဧ့ၣ် လၢမုၢ်ထီၣ်တခီ, ဒီးအဃၢၤန့ၣ် ကလဲၤလီၤ ပၢၢ်လၢပီၣ်လဲၣ် ကံးန့ၤရ့သး လၢမုၢ်ထီၣ်တခီလီၤ. 12 ဒီးအဃၢၤန့ၣ် ကအိၣ်လၢပီၣ်လဲၣ် အံသၣ်န့ၣ်လီၤ. အဝဲန့ၣ် ကကဲထီၣ် သုကီၢ်, ဒီးအဃၢၤ ဝးတရံးအီၤလီၤ. 13 ဒီးစီၤမိၤၡ့ မၤလိာ် ပှၤအံၣ်စရ့လးဖိ, ဒီးစံးဝဲဒၣ်, အဝဲန့ၣ်မ့ၢ် ကီၢ် လၢသုကန့ၢ်ဘၣ် လၢဖးတၢ်, လၢယွၤ မၤလိာ် ဟ့ၣ်လီၤ ပှၤခွံဒူၣ်, ဒီးတခီဒူၣ်လီၤ. 14 အဂ့ၢ်ဒ်အံၤ, ပှၤရူၤဘ့ၣ်ဖိ တဒူၣ်, ဒ်အပၢ်တဖၣ် အဟံၣ် အသိးန့ၣ်, ဒီးပှၤကးဖိ တဒူၣ်, ဒ်အပၢ်တဖၣ် အဟံၣ် အသိးန့ၣ် န့ၢ်ဘၣ်လံ အတၢ်န့ၢ်သါလံ. ဒီးပှၤမနၤၡ့ၤဖိ တခီဒူၣ်န့ၣ် န့ၢ်ဘၣ်လံ အတၢ်န့ၢ်သါလံ. 15 ခံဒူၣ် ဒီးတခီဒူၣ်န့ၣ် န့ၢ်ဘၣ်လံ အတၢ်န့ၢ်သါ တၢ် လၢထံယၢ်ဒ့ၣ် လၢအအံၤတခီ, သဃီၤ ဒီးယရံၤဃိ လၢမုၢ်ထီၣ်တခီလံ. 16 ဒီးယွၤ ကတိၤတၢ် ဒီးစီၤမိၤၡ့, ဒီးစံးဝဲဒၣ်,  17 အအံၤ မ့ၢ် ပှၤအမံၤ လၢအဘၣ်နီၤဖး ကီၢ်အဆၢ လၢသုဂီၢ်တဖၣ်, ပှၤလုၢ်တၢ်အဒိၣ် စီၤအလၤဧစၢ်, ဒီးစီၤနိၣ် အဖိခွါ စီၤယိၤၡူန့ၣ်လီၤ. 18 ဒီးသုဘၣ်ဟံးန့ၢ် လၢပှၤတဒူၣ် ပဒိၣ်တဂၤ, လၢပှၤတဒူၣ် ပဒိၣ်တဂၤ, ဒ်သိး အကနီၤဖးန့ၢ် အတၢ်န့ၢ်သါတၢ် အဆၢလီၤ. 19 ဒီးအအံၤမ့ၢ် ပှၤတဖၣ်န့ၣ် အမံၤ, စီၤယဖူန့ၤ အဖိခွါ စီၤကၤလ့း လၢပှၤယူဒၤဖိ တဒူၣ် အကျါ, 20 ဒီးစီၤဧးမံၤဟူး အဖိခွါ စီၤၡံမူၤအ့လး လၢပှၤစူၤမ့းအိၣ်ဖိ တဒူၣ် အကျါ, 21 ဒီးစီၤကံးစလိၣ် အဖိခွါ စီၤအလံဒး လၢပှၤဘံၣ်ယၤမံၣ်ဖိ တဒူၣ် အကျါ, 22 ဒီးစီၤယၤကလံၤ အဖိခွါ စီၤဘူးကံၤ, ပှၤဒၣ်ဖိ တဒူၣ် အပဒိၣ်, 23 ဒီးစီၤအ့ဖိး အဖိခွါ စီၤဃနံၤအ့လး, စီၤယိၤသး အဖိအလံၤ အပဒိၣ်န့ၣ် လၢပှၤမနၤၡ့ၤဖိ တဒူၣ် အကျါ, 24 ဒီးစီၤၡံးဖတၣ် အဖိခွါ စီၤကမူၤအ့လး, ပှၤအ့ဖရဲၣ်ဖိ တဒူၣ် အပဒိၣ်, 25 ဒီးစီၤပၢ်နး အဖိခွါ စီၤအလံစဖၣ်, ပှၤစဘူလိၣ်ဖိ တဒူၣ် အပဒိၣ်, 26 ဒီးစီၤဧးစၣ် အဖိခွါ စီၤပးလတံၤအ့လး, ပှၤယံးစၣ်ကၢ်ဖိ တဒူၣ် အပဒိၣ်, 27 ဒီးစီၤၡလိၤမံ အဖိခွါ စီၤအဃံဟူး, ပှၤအၤၡ့ၢ်ဖိ တဒူၣ် အပဒိၣ်, 28 ဒီးစီၤဧးမံၤဟူး အဖိခွါ စီၤပဒၤအ့လး, ပှၤနးသၤလံဖိ တဒူၣ် အပဒိၣ်, 29 အဝဲသ့ၣ်တဖၣ်န့ၣ်မ့ၢ် ပှၤလၢယွၤ မၤလိာ်အီၤ, ဒ်သိး အကနီၤဖး တၢ်န့ၢ်သါ အဆၢ လၢကီၢ်ကနၤဧၣ် အပူၤ လၢပှၤအံၣ်စရ့လးဖိ အဂီၢ်လီၤ.


လံာ်စီၤမိၤၡ့ လွံၢ်ဘ့ၣ်တဘ့ၣ်. Numbers 35

1 ဒီးယွၤ ကတိၤတၢ် ဒီးစီၤမိၤၡ့ လၢမိၤအး အပျီပူၤ လၢယၢ်ဒ့ၣ်အနံၤ, သဃီၤဒီး ယရံၤဃိ, ဒီးစံးဝဲဒၣ်, 2 မၤလိာ် ပှၤအံၣ်စရ့လးဖိ လၢအကဟ့ၣ်လီၤ ဝ့ၢ်တဖၣ် လၢအတၢ်န့ၢ်သါ အကျါ လၢပှၤလ့ၤဝံဖိ, ဒ်သိး အကအိၣ်ဝဲဆိးဝဲ လၢအပူၤ တက့ၢ်. ဒီးသုဘၣ်ဟ့ၣ်လီၤ ပှၤလ့ၤဝံ လၢတၢ်အီၣ်ဆၣ်အလီၢ် လၢဝ့ၢ်အဂီၢ် ဝးတရံးဝဲလီၤ. 3 ဒီးဝ့ၢ်တဖၣ်န့ၣ် ကအိၣ်ဒီးအီၤ လၢအတၢ်အိၣ်တၢ်ဆိး အဂီၢ်, ဒီးအတၢ်အီၣ်ဆၣ် အလီၢ်တဖၣ်န့ၣ် ကအိၣ်လၢအဆၣ်ဖိကီၢ်ဖိအဒၢ အဂီၢ်, ဒီး လၢအစုလီၢ်အခီၣ်ခိၣ် အဂီၢ်, ဒီး လၢအဆၣ်ဖိကီၢ်ဖိ ခဲလၢာ် အဂီၢ်လီၤ. 4 ဒီးဝ့ၢ်အတၢ်အီၣ်ဆၣ်အလီၢ်န့ၣ် လၢသုဘၣ်ဟ့ၣ်လီၤ ပှၤလ့ၤဝံဖိန့ၣ် ကအိၣ်လၢဝ့ၢ်ခိၣ်ဒူ ဆူခိ အပျၢ် တကထိ ဝးတရံးဝဲလီၤ. 5 ဒီးသုဘၣ်ထိၣ် လၢဝ့ၢ် လၢခိ လၢမုၢ်ထီၣ်တခီ အပျၢ် ခံကထိ, ဒီး လၢကလံၤထံးတခီန့ၣ် အပျၢ် ခံကထိ, ဒီး လၢမုၢ်နုာ်တခီန့ၣ် အပျၢ် ခံကထိ, ဒီး လၢကလံၤစိးတခီန့ၣ် အပျၢ် ခံကထိလီၤ. ဒီးဝ့ၢ်န့ၣ် အိၣ်ဝဲ လၢအသးကံၢ်ပူၤ, ဒီးတၢ်န့ၣ် ကကဲထီၣ်ဝဲ လၢဝ့ၢ် အတၢ်အီၣ်ဆၣ်အလီၢ် လၢအဂီၢ်လီၤ. 6 ဒီး လၢဝ့ၢ် လၢသုဘၣ်ဟ့ၣ်လီၤ ပှၤလ့ၤဝံဖိ အကျါန့ၣ် ဘၣ်အိၣ်လၢဝ့ၢ် ဃုဝ့ၢ် လၢတူၢ်လိာ်တၢ် အဂီၢ်, လၢသု ဘၣ်ပာ်အီၤ လၢပှၤမၤသံပှၤကညီ အဂီၢ်, ဒ်သိး အကဃ့ၢ်တၢ် ဆူန့ၣ်လီၤ. ဒီး လၢန့ၣ် အဖီခိၣ် သုဘၣ်ပာ်ဖှိၣ် ဒီးအီၤ ဝ့ၢ် လွံၢ်ဆံခံဝ့ၢ်လီၤ. 7 ခူဧိၤဝ့ၢ်ဧိၤ လၢသုဘၣ်ဟ့ၣ်လီၤ ပှၤလ့ၤဝံဖိ ခဲလၢာ်န့ၣ်မ့ၢ် လွံၢ်ဆံဃိးဝ့ၢ်လီၤ. အဝဲသ့ၣ်န့ၣ်, ဒီးအတၢ်အီၣ်ဆၣ် အလီၢ်တဖၣ်လီၤ. 8 ဒီးဝ့ၢ်တဖၣ် လၢသုဘၣ်ဟ့ၣ် လၢပှၤအံၣ်စရ့လးဖိ အန့ၢ်သါတၢ် အကျါန့ၣ်, လၢအအါ အကျါန့ၣ်, သုကမၤန့ၢ် လၢအအါ, ဒီး လၢအစှၤ အကျါန့ၣ် သုကမၤန့ၢ် လၢအစှၤလီၤ. ကယဲၢ် ပှၤဘၣ်ဟ့ၣ်တၢ် လၢဝ့ၢ် အကျါန့ၣ် ဆူ ပှၤလ့ၤဝံဖိ, ဒ်အတၢ်န့ၢ်သါ လၢအန့ၢ်ဘၣ်သါ အသိးန့ၣ်လီၤ. 9 ဒီးယွၤ ကတိၤတၢ် ဒီးစီၤမိၤၡ့, ဒီးစံးဝဲဒၣ်, 10 ကတိၤတၢ် ဒီးပှၤအံၣ်စရ့လးဖိ, ဒီး စံးဘၣ်အီၤ, တုၤ သုခီဂာ်ထံ ယၢ်ဒ့ၣ်ဆူ ကီၢ်ကနၤဧၣ် အပူၤ ဒီး, 11 သုဘၣ်ပာ်လီၤ ဝ့ၢ်တဖၣ် လၢအကကဲထီၣ် ဝ့ၢ်တူၢ်လိာ်တၢ် လၢသုဂီၢ်, ဒ်သိး ပှၤလၢအမၤသံတၢ်, လၢအမၤသံ ပှၤ လၢအဟးဖျိးတၢ် အဃိ တဂၤ ကဃ့ၢ်တၢ်ဆူန့ၣ်လီၤ. 12 ဒီးကကဲထီၣ်ဝဲ လၢဝ့ၢ်တၢ်ပူၤဖျဲး ဒီးပှၤမၤကၣ်တၢ် အစုပူၤ, ဒ်သိး ပှၤလၢအမၤသံ ပှၤကညီအသု တသံ တဂ့ၤ, တုၤလီၤ လၢအဆၢထၢၣ် လၢတၢ်အိၣ်ဖှိၣ် အမဲာ်ညါ လၢတၢ်စံၣ်ညီၣ် အဂီၢ်လီၤ. 13 ဒီး လၢဝ့ၢ်တဖၣ် လၢသုဘၣ်ဟ့ၣ်လီၤကွံာ် အကျါန့ၣ်, ဃုဝ့ၢ် ကအိၣ်ဒီးသု လၢတၢ်တူၢ်လိာ်တၢ် အဂီၢ်လီၤ. 14 သုဘၣ်ပာ်လီၤ သၢဝ့ၢ် လၢယၢ်ဒ့ၣ် လၢအအံၤတခီ, ဒီး သုဘၣ်ပာ် သၢဝ့ၢ် လၢကီၢ်ကနၤဧၣ် အပူၤ လၢအကကဲထီၣ် ဝ့ၢ်တူၢ်လိာ်တၢ်လီၤ. 15 ဝ့ၢ် ဃုဝ့ၢ်န့ၣ် ကကဲထီၣ် တၢ်တူၢ်လိာ်တၢ် လၢပှၤအံၣ်စရ့လးဖိ အဂီၢ်, ဒီး လၢပှၤတခီဘီမုၢ်ဖိ အဂီၢ်, ဒီး လၢပှၤ လၢအအိၣ်အဆိး လၢအကျါ အဂီၢ်, ဒ်သိး ပှၤလၢအမၤသံ ပှၤတဂၤဂၤ လၢအဟးဖျိးတၢ် အဃိန့ၣ် ကဃ့ၢ်ပူၤဖျဲး ဖဲန့ၣ် ကိးဂၤဒဲးလီၤ. 16 ဒီးမ့ၢ်ကျီဝဲ လၢနး, ဒီးပှၤသံဝဲ ဒီး, မ့ၢ်ဝဲ လၢပှၤမၤသံဒၣ် ပှၤကညီလီၤ. ပှၤလၢအမၤသံဒၣ် ပှၤကညီန့ၣ် ကဘၣ် တၢ်မၤသံအီၤ သပှၢ်တၢၢ်လီၤ. 17 ဒီးမ့ၢ်ကွံာ်ဘၣ်အီၤ လၢလၢၢ် လၢအစု လၢအမၤသံတၢ် သ့, ဒီးအဝဲဒၣ်သံဒီး, မ့ၢ်ဝဲ လၢပှၤမၤသံဒၣ် ပှၤကညီ လီၤ. ပှၤလၢအမၤသံဒၣ် ပှၤကညီန့ၣ် ကဘၣ် တၢ်မၤသံအီၤ သပှၢ်တၢၢ်လီၤ. 18 ဒီးမ့ၢ်တီၢ်အီၤ လၢသ့ၣ်တကူာ် လၢအစု လၢအမၤသံ တၢ်သ့, ဒီးအဝဲဒၣ်သံဒီး, မ့ၢ်ဝဲ လၢပှၤမၤသံဒၣ် ပှၤကညီလီၤ. ပှၤလၢအမၤသံဒၣ် ပှၤကညီန့ၣ် ကဘၣ် တၢ်မၤသံအီၤ သပှၢ်တၢၢ်လီၤ. 19 ပှၤမၤကၣ်တၢ်သွံၣ် အကစၢ်ဒၣ်ဝဲန့ၣ် ကမၤသံ ပှၤမၤဒၣ် ပှၤကညီ တဂၤန့ၣ်လီၤ. တုၤ အဘၣ်သဃိာ်အီၤ ဒီး, ကမၤသံအီၤလီၤ. 20 ဒီးမ့ၢ်ဆဲးအီၤ လၢအသးဟ့တၢ် အဃိ, မ့ၢ်အိၣ်ခိး ဒီးကွံာ်အီၤ လၢတၢ် တုၤအသံ, 21 မ့ၢ်ထီဒါအီၤ ဒီးထိအီၤ လၢအစု, ဒီးအဝဲဒၣ် သံဒီး, ပှၤလၢအမၤဝဲ တဂၤန့ၣ် ကဘၣ် တၢ်မၤသံအီၤ သပှၢ်တၢၢ်လီၤ. မ့ၢ်ဝဲ လၢပှၤမၤသံဒၣ် ပှၤကညီလီၤ. တုၤ အဘၣ်သဃိာ်အီၤ ဒီး, ပှၤမၤကၣ်တၢ်သွံၣ်န့ၣ် ကမၤသံ ပှၤ လၢအမၤသံဒၣ်တၢ်န့ၣ်လီၤ. 22 မ့တမ့ၢ်ဘၣ် ဒ်န့ၣ်, ဒီးတထီဒါဘၣ်ဝဲ ဒီး, မ့ၢ်အဆဲးတၢ် သတူၢ်ကလာ်, ဒီးတခီ တအိၣ်ခိးဘၣ်ဝဲ ဒီး, မ့ၢ်ကွံာ်တ့ၢ် တၢ် တမံၤလၢ်လၢ် လၢအလိၤ, 23 ဒီးတခီ တထံၣ်ဘၣ် ဒီး, မ့ၢ်ကွံာ်အီၤ လၢလၢၢ် တုၤအသံဒီး, မ့တမ့ၢ်ဘၣ် အဒုၣ်အဒါ, ဒီးမ့ၢ်တဃုမၤအၢအီၤ ဒီး, 24 တၢ်အိၣ်ဖှိၣ် ဘၣ်စံၣ်ညီၣ်တၢ် လၢပှၤမၤသံတၢ် ဒီးပှၤမၤကၣ်တၢ်သွံၣ် အဘၢၣ်စၢၤန့ၣ် ဒ်တၢ်စံၣ်ညီၣ်တဖၣ်အံၤ အသိးန့ၣ်လီၤ. 25 ဒီးတၢ်အိၣ်ဖှိၣ် ဘၣ်မၤထူၣ်ဖျဲး ပှၤမၤသံတၢ် လၢပှၤမၤကၣ်တၢ်သွံၣ် အစုပူၤ, ဒီးတၢ်အိၣ်ဖှိၣ် ဘၣ်ဒုးက့ၤက့ၤအီၤ ဆူ အဝ့ၢ်တူၢ်လိာ်တၢ် ဖဲအဃ့ၢ်ဆူ အပူၤ, ဒီးကအိၣ်ဖဲန့ၣ် တုၤ ပှၤလုၢ်တၢ်အခိၣ် လၢအဘၣ် တၢ်ဖှူအီၤ လၢသိဖိစီဆှံ တဂၤ သံဝဲလီၤ. 26 မ့မ့ၢ် ပှၤမၤသံတၢ် မ့ၢ်ဟးထီၣ်ကွံာ် သပှၢ်တၢၢ် လၢဝ့ၢ်တူၢ်လိာ်တၢ် အဃၢၤ ဖဲအဃ့ၢ်ဆူ အပူၤ ဒီး, 27 ပှၤမၤကၣ်တၢ်သွံၣ် တဂၤ မ့ၢ်ထံၣ်န့ၢ်အီၤ လၢအဝ့ၢ်တူၢ်လိာ်တၢ် အဃၢၤ လၢခိဒီး, ပှၤမၤကၣ်တၢ်သွံၣ်န့ၣ်မ့ၢ် မၤသံ ပှၤမၤသံတၢ် ဒီး, သွံၣ် တအိၣ်လၢအလိၤဘၣ်. 28 အဂ့ၢ်ဒ်အံၤ, ကြၢးအအိၣ်တ့ၢ် လၢအဝ့ၢ်တူၢ်လိာ်တၢ် တုၤ ပှၤလုၢ်တၢ်အခိၣ်သံလီၤ. မ့မ့ၢ် ပှၤလုၢ်တၢ်အခိၣ် သံဝဲ အလီၢ်ခံန့ၣ် ပှၤမၤသံတၢ် တဂၤ ကက့ၤက့ၤဘၣ် ဆူ အတၢ်ဟံးဃာ် အဟီၣ်ခိၣ်လီၤ. 29 တၢ်တဖၣ်န့ၣ် ကကဲထီၣ်ဝဲ လၢတၢ်စံၣ်ညီၣ် အတၢ်သိၣ်တၢ်သီ လီၤ လၢသုစၢၤသုသွဲၣ် လၢသုအိၣ်သုဆိး အလီၢ် ကိးပူၤဒဲးလီၤ. 30 ပှၤလၢအမၤသံဒၣ် ပှၤကညီ တဂၤဂၤန့ၣ်, ပှၤလၢအမၤသံဒၣ် ပှၤကညီတဂၤ ကဘၣ် တၢ်မၤသံအီၤ လၢပှၤအုၣ်အသးတဖၣ် အထးခိၣ် အဃိလီၤ. မ့မ့ၢ် ပှၤ တဂၤဃီ တဘၣ်အုၣ်အသး တုၤအသံဘၣ်. 31 ဒီးသုတဟံးန့ၢ် တၢ်မၤပူၤဖျဲး လၢပှၤမၤသံဒၣ် ပှၤကညီ လၢအဂ့ၤသံ တဂၤ အဂီၢ်န့ၣ် တဂ့ၤ. မ့ၢ်အကဘၣ် တၢ်မၤသံအီၤ သပှၢ်တၢၢ်လီၤ. 32 ဒီးသုတဟံးန့ၢ် တၢ်မၤပူၤဖျဲး လၢပှၤ လၢအဃ့ၢ်တၢ်ဆူ ဝ့ၢ်တူၢ်လိာ်တၢ် အဂီၢ် ဒ်သိး ပှၤလုၢ်တၢ်အခိၣ် တချုး သံဒံးဘၣ်န့ၣ် အကဟဲက့ၤ အိၣ်လၢထံဧိၤကီၢ်ဧိၤ အပူၤန့ၣ် တဂ့ၤ. 33 ဒီးသုတမၤဘၣ်အၢ ထံဧိၤကီၢ်ဧိၤ လၢသုအိၣ်လၢအပူၤ တဂ့ၤ. အဂ့ၢ်ဒ်အံၤ, တၢ်သွံၣ် မၤဘၣ်အၢ ကီၢ်န့ၣ်လီၤ, ဒီးကီၢ်န့ၣ် ကဘၣ် တၢ်မၤပူၤဖျဲးအီၤ လၢတၢ်သွံၣ်ဂၢ်လီၤ လၢအပူၤ သ့, ထဲ လၢပှၤ လၢအဂၢ်လီၤအီၤ တဂၤ အသွံၣ်န့ၣ်ဧိၤလီၤ. 34 ဒီးမၤဘၣ်အၢ ကီၢ် လၢသုကအိၣ်ကဆိး လၢအပူၤ, ဖဲ ယအိၣ်လၢအသးကံၢ်ပူၤန့ၣ် တဂ့ၤ, အဂ့ၢ်ဒ်အံၤ, တၢ် လၢယၤ ယွၤ တဂၤအံၤ ယအိၣ်ယဆိး လၢပှၤအံၣ်စရ့လးဖိ အကျါလီၤ.


လံာ်စီၤမိၤၡ့ လွံၢ်ဘ့ၣ်တဘ့ၣ်. Numbers 36

1 ဒီး လၢစီၤယိၤသး အဖိခွါ အဒူၣ်တဖၣ် အကျါ, စီၤမနၤၡ့ၤ အဖိခွါ စီၤမၤကံၢ် အဖိခွါ စီၤကံးလဧးအဖိ အဒူၣ် အပၢ် အခိၣ်တဖၣ်န့ၣ် ဟဲဘူး, ဒီးကတိၤတၢ် လၢစီၤမိၤၡ့ အမဲာ်ညါ, ဒီး လၢပှၤအံၣ်စရ့လး အပၢ်အခိၣ် အပဒိၣ်တဖၣ် အမဲာ်ညါ, 2 ဒီးစံးဝဲဒၣ်, ယွၤ မၤလိာ် ပကစၢ် လၢအကဟ့ၣ်လီၤ ထံဧိၤကီၢ်ဧိၤ လၢပှၤအံၣ်စရ့လးဖိ အတၢ်န့ၢ်သါတၢ် အဂီၢ် လၢဖးတၢ်, ဒီးယွၤ မၤလိာ် ပကစၢ် လၢအကဟ့ၣ်လီၤ ပဒီပုၢ်ဝဲၢ် စီၤစလၤဖဃး အတၢ်န့ၢ်သါ လၢအဖိမုၣ်တဖၣ်န့ၣ်လီၤ. 3 ဒီးမ့ၢ်န့ၢ်ဝၤ လၢပှၤအံၣ်စရ့လးဖိ အဒူၣ် အဂၤတဖၣ် အဖိ ဒီး, အတၢ်န့ၢ်သါ ကဘၣ် တၢ်ဟံးန့ၢ်ကွံာ်အီၤ လၢပပၢ်တဖၣ် အတၢ်န့ၢ်သါ အပူၤ, ဒီးကဘၣ် တၢ်ပာ်ဖှိၣ်အီၤ ဒီးပှၤတဒူၣ် အတၢ်န့ၢ်သါ လၢအတူၢ်လိာ်အီၤ လၢအပူၤ လီၤ. ဒီးကဘၣ် တၢ်ဟံးန့ၢ်ကွံာ်ဝဲ လၢပန့ၢ်သါတၢ် အဂီၢ် အပူၤလီၤ. 4 ဒီးတုၤ ပှၤအံၣ်စရ့လးဖိ အတၢ်သူၣ်ခုသးခု အကတီၢ် ဘၣ်ဒီး, အတၢ်န့ၢ်သါန့ၣ် ကဘၣ် တၢ်ပာ်ဖှိၣ် ဒီးပှၤတဒူၣ် အတၢ်န့ၢ်သါ လၢအတူၢ်လိာ်အီၤ လၢအပူၤလီၤ. ဒီးအတၢ်န့ၢ်သါန့ၣ် ကဘၣ် တၢ်ဟံးထီၣ်ကွံာ် လၢပပၢ် တဒူၣ် အတၢ်န့ၢ်သါ အပူၤလီၤ. 5 ဒီးစီၤမိၤၡ့ မၤလိာ် ပှၤအံၣ်စရ့လးဖိ ဖဲယွၤ အထးခိၣ်, ဒီး စံးဝဲဒၣ်, စီၤယိၤသး အဖိခွါတဖၣ် တဒူၣ်န့ၣ် ကတိၤတၢ် ဘၣ်လံ. 6 အအံၤမ့ၢ်တၢ် လၢယွၤ မၤလိာ် လၢစီၤစလၤဖဃး အဖိမုၣ်တဖၣ် အဂ့ၢ်အကျိၤ, ဒီးစံးဝဲဒၣ်, ကန့ၢ်ဒၣ်ဝဲ အဝၤ ဖဲအဘၣ် အမဲာ် တက့ၢ်, ဘၣ်ဆၣ်ဒီး ကန့ၢ်ဘၣ် အဝၤ ထဲ လၢအပၢ် အဒူၣ်ဖိ အကျါန့ၣ်ဧိၤလီၤ. 7 ဒီးပှၤအံၣ်စရ့လးဖိ အတၢ်န့ၢ်သါန့ၣ် တဘၣ်သုးအသး လၢတဒူၣ်ဘၣ်တဒူၣ်, တဒူၣ်ဘၣ်တဒူၣ်ဘၣ်. အဂ့ၢ်ဒ်အံၤ, ပှၤအံၣ်စရ့လးဖိ တဂၤလၢ်လၢ်န့ၣ် စဲဘူးအသး ဒီးအပၢ်တဖၣ် အဒူၣ် အတၢ်န့ၢ်သါလီၤ. 8 ဒီး ကယဲၢ် ပှၤအဖိမုၣ် လၢအအိၣ်ဒီး တၢ်န့ၢ်သါ လၢပှၤအံၣ်စရ့လးဖိ တဒူၣ် လၢအဒူၣ်တဖၣ် အကျါန့ၣ် ဘၣ်ကဲထီၣ် ပှၤ လၢအပၢ်အဒူၣ်ဖိ တဂၤ အမါ, ဒ်သိး ပှၤအံၣ်စရ့လးဖိ ကန့ၢ်ဘၣ်သါ အပၢ် အတၢ်န့ၢ်သါ ကိးဂၤဒဲးန့ၣ်လီၤ. 9 ဒီးတၢ်န့ၢ်သါန့ၣ် တဘၣ်သုးအသး လၢတဒူၣ်ဘၣ်တဒူၣ်ဘၣ်. ကယဲၢ် ပှၤအံၣ်စရ့လးဖိ ဘၣ်စဲဘူး ဒီးအတၢ်န့ၢ်သါဒၣ်ဝဲ တဂၤလၢ်လၢ်လီၤ. 10 ဒ်ယွၤ မၤလိာ် စီၤမိၤၡ့ အသိးန့ၣ် စီၤစလၤဖဃး အဖိမုၣ်တဖၣ် မၤဝဲ ဒ်န့ၣ်လီၤ. 11 ဒီးစီၤစလၤဖဃး အဖိမုၣ်တဖၣ်, နီၢ်မၤလၤ, နီၢ်တံးရစၢ်, ဒီးနီၢ်ဃၤကတၤ, ဒီးနီၢ်မံးလကၤ, ဒီးနီၢ်နိဧၤန့ၣ် န့ၢ်ဝၤ လၢအပၢ် အဒီပုၢ်ဝဲၢ်ခွါ အဖိခွါတဖၣ်န့ၣ်လီၤ. 12 ဒီးန့ၢ်ဝၤ လၢစီၤယိၤသး အဖိခွါ စီၤမနၤၡ့ အဖိခွါတဖၣ် အဒူၣ်ဖိလီၤ. ဒီးအတၢ်န့ၢ်သါန့ၣ် အိၣ်ဒၣ်တၢ် လၢအပၢ် အဒူၣ် အပူၤလီၤ. 13 တၢ်တဖၣ်န့ၣ်မ့ၢ် တၢ်မၤလိာ်တဖၣ်, ဒီးတၢ်စံၣ်ညီၣ်တဖၣ် လၢယွၤ မၤလိာ် လၢစီၤမိၤၡ့ အစုပူၤ လၢမိၤအး အတၢ်ပျီပူၤ လၢယၢ်ဒ့ၣ် အနံၤ သဃီၤ ဒီးယရံၤဃိလီၤ.